
Volumul de faţă reprezintă prima parte a unui proiect mai amplu de elaborare a unei 
Sociologii a educației. Dacă acest proiect va găsi condiții de realizare, vor urma : Sociologia 
educației familiale (1. „Strategii educative ale familiilor contemporane” - în curs de apariţie ; 
2. „Familie şi educaţie în societatea românească”); Sociologia educaţiei şcolare. 


Prefaţă 


O nouă generaţie de sociologi bate la porţile consacrării. Calea lor a fost la fel de 
sinuoasă ca şi cea a predecesorilor lor, care, la un moment dat, în miezul perioadei 
regimului comunist, au crezut că gheţurile societăţii închistate se vor topi şi socio- 
logia îşi va regăsi şi la noi locul ce i se cuvine, ca în orice societate democratică ce 
simte nevoia firească a autocunoaşterii. Sub imboldul şi îndrumarea celor cîţiva 
supraviețuitori ai strălucitei şcoli româneşti de sociologie din anii interbelici, 
această generaţie a anilor '60-'70, cu personalităţi de calibre şi valori foarte diferite, 
a încercat să reia firul cercetării sociologice empirice şi al reflecţiei teoretice în 
domeniu. Speranţele le-au fost, însă, amarnic înşelate ; drumul lor s-a îngustat pe 
măsura trecerii anilor şi sfîrşitul perioadei totalitare i-a găsit în cele mai diferite şi 
inedite situaţii profesionale, atît pe aceia, mai tineri, care au format cele cîteva 
promoţii de absolvenţi ai facultăţii de profil din Bucureşti, cît şi pe ceilalţi, mai 
vîrstnici, veniţi anterior spre sociologie din cîmpul unor discipline mai mult sau 
mai puţin apropiate. Din păcate, nu mulţi dintre aceştia au reuşit, după 1989, să 
înceapă sau să reînceapă cu folos o activitate serioasă universitară sau de cercetare. 
Puţini dintre sociologii care - în număr foarte mic! - au avut norocul de a supra- 
vieţui profesional în învățămîntul superior ori în cele cîteva unităţi de cercetare ale 
Academiei, la Bucureşti, Iaşi sau Cluj, au fost capabili, în aceşti din urmă ani, să 
producă ceva semnificativ pe plan ştiinţific. 

Aşa se face că revigorarea sociologiei, începînd chiar din 1990, a reclamat (şi a 
fost posibilă prin) atragerea spre acest domeniu a unor tineri cercetători şi 
universitari din zone conexe, la fel cum s-a întîmplat şi la mijlocul anilor '60. 
Despre această generaţie cred că putem spune acum, după şase-şapte ani, că bate 
efectiv la porţile consacrării şi nu doar la cele ale afirmării. Probabil că termenul 
„generaţie” nu este tocmai potrivit aici, aşa cum nu este potrivit nici pentru a-i 
desemna pe sociologii anilor "60. Şi acum - ca şi atunci - cei atraşi de sociologie 
sînt oameni de vîrste diferite, cu drumuri în viaţă diferite, cu pregătire sociologică 
anterioară diferită. Majoritatea sînt tineri sau relativ tineri absolvenţi ai secţiilor de 
filosofie, unul dintre puţinele profiluri la care, în vechiul regim, s-a predat socio- 
logie şi a fost întreţinut interesul studenţilor pentru această disciplină (ca şi pentru 
psihologie, de altfel). 

Misiunea acestor oameni este să umple un gol imens, atît în cercetare, dar mai 
cu seamă în învățămîntul superior, acolo unde se pregătesc acum adevărate generaţii 
de sociologi. Sper că următoarea generaţie, cea a proaspeţilor licenţiaţi în socio- 
logie, va avea parte de o traiectorie profesională normală, pornind de la o bază 
ştiinţifică solidă, dobîndită într-o facultate de profil, în condiţiile în care constrîn- 
gerile ideologice au dispărut şi doar motive legate de factorii materiali mai puţin 
satisfăcători şi de lipsa de experienţă a unor dascăli ar putea fi invocate pentru 
eventualele neîmpliniri. 

Această poate prea lungă introducere la o atît de scurtă „Prefaţă” nu are alt rost 
decît acela de a plasa personalitatea autoarei volumului Teorii sociologice ale 
educaţiei într-un context profesional clar şi, în acelaşi timp, de a face să se înţeleagă 
mai bine locul şi rolul lucrării de faţă în literatura sociologică din România acestor 
ani. Iar sublinierea cîtorva dintre avatarurile sociologiei româneşti postbelice a vrut 
să sugereze că, în clipa de faţă, cuvîntul de ordine în acest domeniu, ca şi în multe 
altele, de altfel, ar trebui să fie acela de recuperare : recuperarea timpului pierdut, 
recuperarea a tot ceea ce s-a realizat valoros în sociologia mondială de 50 de ani 
încoace — din care doar puţine lucruri au pătruns efectiv şi temeinic la noi - recupe- 
rarea creaţiei sociologice româneşti din perioada interbelică etc. Or, primul pas - şi 
poate cel mai însemnat - în acest proces este acela de a pune în faţa celor ce se 
pregătesc în profesie lucrări de sinteză, care să creioneze firul ideilor teoretice ale 
sociologiei (generale sau ale unui anumit domeniu) sau să sistematizeze cunoaşterea 
empirică dintr-un cîmp de cercetare bine cultivat. Şi cred - o cred cu toată convin- 
gerea - că lucrarea doamnei Elisabeta Stănciulescu îndeplineşte exemplar o astfel 
de funcţie, oferind chiar mai mult decît lasă să se întrevadă titlul. 

Într-adevăr, cititorul care va crede că se află în faţa unei lucrări dedicată exclusiv 
sociologiei educaţiei va avea surpriza să constate că, pornind de la această tematică, 
autoarea reuşeşte să sistematizeze în cuvinte puţine şi clare elementele esenţiale ale 
întregii doctrine a fiecărui autor sau curent abordat. Iar spectrul ideilor tratate este 
extrem de larg, fiind acoperită o perioadă istorică lungă de un secol (de la Durkheim 
la contemporani) şi trecute în revistă concepţii ce aparţin unor curente de gîndire diferite 
sau chiar opuse. Astfel, cititorul avizat poate să-şi confrunte ideile cu cele ale 
autoarei, iar cel care acum se familiarizează cu problematica sociologiei are ocazia 
să intre în tainele celor mai de seamă doctrine sociologice ale secolului al XX-lea, 
parcurgînd paginile dense şi clare ale unei cărţi de o onestitate profesională remarcabilă. 

Sînt abordate fără accente stridente, dar şi fără complexe, concepţiile unor so- 
ciologi bine cunoscuţi pe plan mondial - unii clasici, ca Durkheim, Mead, Parsons 
sau Schütz, alţii foarte bine cotaţi în ultimele decenii şi pe cale de a deveni clasici, 
precum: Goffman, Garfinkel, Cicourel sau Bourdieu. Gîndirea lor e disecată cu 
mare precizie şi fineţe, extrăgîndu-se acele fire care conduc la definirea individului 
ca fiinţă socială, a locului şi rolului său în imensul complex de mecanisme şi relaţii 
ce constituie viaţa socială, la stabilirea contribuţiei sale la naşterea, menţinerea şi 
schimbarea acestei realităţi, adică la precizarea acestui „faimos” raport individ- 

-societate, problemă cu rezolvarea căreia fiecare mare sociolog ajunge, pînă la urmă, 
să se confrunte. Cred că autoarea reuşeşte să ne convingă şi de faptul că aşezarea 
alături a celor opt capitole dedicate unor autori cu concepţii atît de diferite nu este 
arbitrară şi că, dincolo de divergenţele, totuşi ireconciliabile, dintre ei, există cîteva 
lucruri bine consolidate, care fac ca sociologia, chiar la acest nivel teoretico-doctri- 
nar, să depăşească faza pur speculativă şi să prezinte certe elementele de cumula- 
tivitate, care-i conferă statut de ştiinţă. 

La o performanţă ca cea atinsă de autoarea cărţii de faţă se poate ajunge numai 
în urma unor lecturi bogate, seriose şi sistematice. Mai mult, ca în cazul oricărei 
lucrări de asemenea profil, întreprinderea reclamă un efort analitic şi sintetic a cărui 
valoare este potenţată, de data aceasta, de o cultură filosofico-teoretică vastă şi bine 
consolidată. Astfel, fiecare idee a unui sociolog este corect încadrată într-un curent 
de gîndire şi evaluată prin raportarea la alte teze şi concepţii. Fără nici o exagerare 
şi fără gesturi gratuite de curtoazie, afirm că doamna Elisabeta Stănciulescu a depă- 
şit clar bariera ce separă acel stadiu din viaţa unui cercetător, cînd acesta, descope- 
rind doctrina cutărui sau cutărui gînditor, simte nevoia acută de a se raporta la ea 
prin mici eseuri critice, şi atinge nivelul adevăratului profesionist în spinoasa pro- 
blematică a istoriei ideilor. Mai precizez că prima sa carte este mai mult decît o 
promisiune şi că, iată, acestui mic corp de sociologi „doctrinari” din România, ce 
se formează atît de greu, i se mai adaugă o voce clară şi profundă. 

Prin lucrarea ce vede acum lumina tiparului, autoarea îşi revendică un loc de 
frunte între tinerii cu o bază intelectuală solidă, ce s-au dedicat sociologiei după 
1990, adică printre membrii acelei categorii menţionate mai înainte, care, în special 
în oraşele universitare altele decît Bucureştiul, au avut şansa de a se putea insera 
rapid în învățămîntul superior de profil, renăscut după căderea regimului comunist. 
Exigenţele extrem de serioase ale muncii de universitar ca şi posibilitatea realizării 
de contacte, vizite şi stagii în străinătate au făcut ca din rîndul acestor generaţii — 
să le numim de tranziţie, adică de legătură între cei care au profesat meseria de 
sociolog în vechiul regim şi cei care o dobîndesc azi pe băncile facultăţii - să se 
ivească deja cîteva nume bine cunoscute în comunitatea sociologică şi cărora, prin 
apariţia acestui volum, li se va adăuga, sînt convins, şi cel al doamnei Elisabeta 
Stănciulescu. 

Cartea va avea parte - nu mă îndoiesc - de o bună primire în comunitatea 
sociologică. Cercul său de cititori va fi însă mult mai larg, ea putînd îndeplini cu 
succes funcţia de manual universitar, utilizabil de către toţi studenţii în sociologie 
şi în ştiinţele educaţiei. De asemenea, cum bine remarcă autoarea însăşi, lucrarea 
oferă o bază teoretică şi în pregătirea altor specialişti pentru care educaţia şcolară 
devine o meserie - profesori de diverse profiluri - şi care au mare nevoie de aseme- 
nea cărţi fundamentale, dedicate prezentării, analizei şi evaluării componentelor 
majore ale sensului acţiunii educative. 


Cluj, 2 decembrie 1996 
Traian Rotariu 


Declaraţie de intenţii 


Punctul de plecare al acestei cărţi se află într-o teză de doctorat. Ori de cîte ori, 
întrebată fiind, spun că pregătesc un doctorat în sociologie pe tema educaţiei fami- 
liale, îmi dezamăgesc interlocutorul, cu atît mai mult, se pare, cu cît nivelul stu- 
diilor sale este mai înalt: o astfel de temă, care apare frecvent în conversațiile 
cotidiene, poate constitui subiect legitim de reflecţie pentru părinţi şi politicieni, 
dar este, în opinia multora, lipsită de demnitate ca subiect al cunoaşterii ştiinţifice 
şi, în special, al cunoaşterii sociologice. Locul extrem de marginal pe care această 
temă îl ocupă în spaţiul ştiinţific şi universitar românesc arată, de altfel, că opinia 
respectivă este, la noi, instituţionalizată: numărul studiilor este derizoriu şi, din 
cîte ştiu, o disciplină cu acest nume nu figurează în nici un plan de învăţămînt al 
unei universităţi româneşti; socializarea/educaţia familială constituie, în cel mai 
bun caz, subiectul unei prelegeri sau unor referiri succinte în cadrul cursurilor de 
sociologia educaţiei, de sociologia familiei sau de pedagogie. Apare evident faptul 
că o cercetare în acest domeniu are toate şansele să fie „etichetată” din capul locului 
ca lipsită de valoare ştiinţifică, dacă nu se procedează în prealabil la o conştientizare 
a auditoriului (lectorului) în legătură cu importanţa sa teoretică şi epistemologică. 
În acest fel s-a născut ideea unei prime părţi a tezei de doctorat amintite, consacrate 
unei analize a importanţei educaţiei familiale, nu din perspectiva unor conjuncturi 
socio-politice, ci din aceea a rolului pe care cunoaşterea sa îl are în însuşi procesul 
de construcţie a sociologiei ca ştiinţă (teorie explicativă a socialului). Într-un astfel 
de demers, tema educaţiei familiale nu poate fi separată de aceea a educaţiei în 
general. Cu atît mai mult cu cît poziţia acesteia din urmă în sociologia şi învăţă- 
mîntul sociologic nu este cu mult mai bună în România decît cea a celei dintii 1. 
Rezultat al acestui raţionament, ideea principală susţinută în această carte este 
următoarea: elaborarea unei teorii explicative a socialului este indisociabilă de 


1. Este suficientă lectura planurilor de învăţămînt ale facultăţilor şi secţiilor de psiho- 
logie şi pedagogie, ca şi a celor ale şcolilor normale, pentru a constata poziţia fără 
echivoc a sociologiei educaţiei: ea este, în cele mai multe cazuri, absentă. Să 
adăugăm la aceasta dificultatea cu care se face ea acceptată în cadrul pachetului de 
discipline universitare (pedagogie, psihologie, logică, sociologie) care condiţionează 
obţinerea dreptului de a profesa în calitate de cadru didactic. 

elaborarea unei teorii a acțiunii educative, incluzînd aici şi educația familială ; 
construcția obiectului însuşi al sociologiei ca ştiinţă este de neconceput fără luarea 
în consideraţie a proceselor educative. Vorbim aici despre educaţie şi nu doar des- 
pre socializare, întrucît, aşa cum vom vedea, ceea ce îi interesează pe sociologi este 
procesul de producere a componentei dobîndite a personalităţii în întregul ei, şi nu 
doar a componentei sociale, cu alte cuvinte procesul de producere a eului total, 
înţeles ca unitate tensionată a eului social şi a eului individual. De aici, titlul cărţii: 
Teorii sociologice ale educaţiei. Producerea eului şi construcția sociologiei. 
Expresia „construcţia sociologiei” este preluată după lucrarea lui Jean-Michel 
Berthelot, La Construction de la sociologie [1991, Paris, PUF]. Ea exprimă o 
opţiune epistemologică pentru o sociologie înţeleasă ca produs şi, totodată, ca 
activitate (proces) de producere continuă; producerea eului şi construcţia socio- 
logiei aparţin aceluiaşi ordin al realităţii, al acţiunii desfăşurate de actori obişnuiţi 
care, în experienţa lor cotidiană, produc, prelucrează şi comunică semnificaţii. 

Argumentele pentru susţinerea acestei idei sînt căutate în istoria sociologiei, 
mai precis în cîteva din principalele teorii explicative ale socialului : funcţionalismul 
(Durkheim, Parsons), interacţionismul simbolic (Mead), fenomenologia (Schütz, 
Berger, Luckmann), modelul dramaturgic (Goffman), etnometodologia (Garfinkel) 
şi sociologia cognitivă (Cicourel), structuralismul constructivist (Bourdieu). Evi- 
dent, opţiunea pentru orientări şi autori este subiectivă. Ea răspunde totuşi, unor 
criterii de pertinentă în raport cu obiectivele propuse: (1) eterogenitatea „eşantio- 
nului” (se acoperă un evantai larg de orientări teoretice, un spaţiu ştiinţific cuprin- 
zător - european şi american - şi un interval temporal de aproape un secol, care 
coincid practic cu spaţiul şi timpul construcţiei sociologiei ştiinţifice) ; (2) repre- 
zentativitatea autorului pentru orientarea respectivă ; (3) vocaţia sintetică a teoriei 
elaborate (toate teoriile prezentate sînt, în intenţia autorilor lor, încercări de a valori- 
fica teoriile anterioare într-o sinteză care să le depăşească limitele). 

Am optat pentru o soluţie argumentativă mai puţin obişnuită, poate, dar care mi 
s-a părut cea mai convingătoare, care constă în a lăsa autorii să vorbească. Argu- 
mentele sînt construite prin chiar modul de organizare a prezentării - analitice şi 
sintetice în acelaşi timp - fiecăreia dintre teoriile socialului elaborate de autorii 
menţionaţi, mod pe care l-am gîndit în aşa fel încît să conducă de la sine către 
concluzia impor-tanţei proceselor de producere a eului în construcţia obiectului 
sociologiei şi să facă de prisos orice comentariu suplimentar ; în cele mai multe 
cazuri, autorii înşişi exprimă aceasta explicit. A lăsa autorii să vorbească înseamnă, 
între altele, a apela frecvent la citarea lor. Într-un studiu de istoria sociologiei, nu 
există, cred, o modalitate mai bună de a argumenta şi a explicita o teză decît trimite- 
rea la textul scris de autor. În afară de aceasta, am considerat citarea indispensabilă, 
în condiţiile în care accesul cititorului român la textele respective este limitat, dacă 
nu chiar imposibil, datorită inexistenţei traducerilor (cu excepţia unor lucrări ale 
lui Durkheim şi a unor fragmente scurte din lucrări mai vechi ale lui Parsons şi 

Bourdieu - precizate în bibliografia finală - nici una dintre lucrările la care se face 
trimitere aici nu a fost tradusă) şi a unei foarte slabe reprezentări a acestor autori în 
biblioteci. Este evident faptul că o astfel de organizare a argumentaţiei nu exclude 
subiectivismul : selecţia şi reorganizarea ideilor unui autor implică întotdeauna o 
anumită interpretare care deformează, inevitabil, mai mult sau mai puţin, originalul. 

Din aceleaşi raţiuni, am optat pentru un principiu al criticii interne, implicite, 
limitele unei concepţii fiind relevate de cele care o preced sau o succed. De altfel, 
ceea ce interesează aici sînt meritele, şi nu limitele unei teorii. Critica la care sînt 
supuse, fără excepţie, diferitele sociologii este, în multe cazuri, exagerată şi păgu- 
bitoare pentru progresul cunoaşterii sociologice (dependent, între altele, de credi- 
bilitatea sa, care condiţionează finanţarea cercetărilor şi socializarea rezultatelor). 
Pluralismul teoretic în sociologie pare a fi, în mare parte, rezultat al limitării inevi- 
tabile a orizontului cognitiv la o temă sau alta, limitare care este operată în orice 
ştiinţă. Ceea ce separă sociologia (ştiinţele sociale) de ştiinţele naturii este faptul 
că, dată fiind complexitatea obiectului de studiu (înţeleg prin „complexitate” situaţia 
în care orice fapt social este indisociabil de toate celelalte, într-un grad mult mai 
mare şi în modalităţi mult mai variate calitativ decît este un fapt natural de celelalte 
fapte naturale), orice limită tematică echivalează cu o limită explicativă. Ceea ce 
numim în mod obişnuit „teorie (model explicativ) a(l) socialului”, „paradigmă”, 
„schemă de inteligibilitate” rezultă întotdeauna dintr-o orientare cognitivă către un 
tip sau altul de fapte. Or, dacă nimeni nu se gîndeşte să reproşeze unui fizician, 
chimist, biolog ş.a.m.d. faptul de a nu fi cercetat şi un alt tip de fapte din domeniul 
său în afara celor pe care le-a cercetat de fapt, este corect ca sociologul (cercetătorul 
în ştiinţele sociale) să fie evaluat potrivit aceleiaşi logici. Orice cercetător optează 
pentru o categorie de fapte reale şi construieşte, pornind de la ele, un obiect de 
studiu ; delimitarea şi definirea obiectului implică o izolare, în plan analitic, a 
faptului real de la care s-a pornit de celelalte fapte reale de care, în planul realităţii, 
este indisociabil. A reproşa ulterior cercetătorului faptul de a nu fi tratat şi cutare 
sau cutare aspect corelat obiectului său este un non-sens. Orice sociologie este 
„condamnată” să fie incompletă. O concepţie sociologică trebuie criticată sau apre- 
ciată pentru precizia cu care a reuşit să-şi definească obiectul, pentru forţa ipote- 
zelor sale explicative în limitele obiectului precizat, pentru deschiderile pe care le 
permite, şi nu pentru incompletitudinea ei. Aş spune că ceea ce interesează în 
primul rînd într-o exegeză este reliefarea a ceea ce a reuşit să facă un autor, a 
limitelor pe care concepţia sa le depăşeşte şi a orizonturilor pe care le deschide, iar 
nu a ceea ce nu a făcut (de multe ori pentru că nici nu şi-a propus să facă). Sesizarea 
acestui din urmă aspect este importantă numai în intenţia de a deschide noi piste de 
cercetare, care se dovedesc totdeauna la fel de incomplete ca şi cele de la care s-au 
inspirat. De cele mai multe ori, cunoaşterea produsă pe aceste piste nu o anulează 
pe cea anterioară, ci o completează şi/sau o nuanţează. Cunoaşterea este, în socio- 
logie, ca în oricare altă ştiinţă, cumulativă, iar această trăsătură apare cu claritate 

atunci cînd urmărim procesul de construcţie a teoriilor educaţiei şi a teoriilor socia- 
lului. Diferitele sociologii, indiferent de „etichetele” care li s-au pus (macro- 
sociologie, microsociologie, structuralism, funcţionalism, interacţionalism etc.) se 
dovedesc a fi mai aproape una de cealaltă decît ne-ar lăsa să credem lecturile, uneori 
prea critice, la care supun sociologii lucrările predecesorilor lor. 

Gîndit în maniera pe care am descris-o, acest studiu îmbracă, practic, forma 
unui manual de teorii sociologice ale educaţiei şi, parţial, de teorii ale socialului, 
însoţit de o antologie de texte fundamentale. Din cîte ştiu, aceasta este prima încer- 
care de abordare sistematică a teoriilor sociologice ale educaţiei în literatura ştiin- 
ţifică românească ; ea este complementară manualelor existente - extrem de puţine, 
de altfel — de sociologie a educaţiei [Cazacu, 1973; Miftode, 1987], care se concen- 
trează mai puţin asupra aspectelor teoretice — iar cînd o fac privilegiază perspecti- 
vele macrosociologice (analiza sistemică, mai ales) - şi mai mult asupra evoluţiilor 
pe care le determină în cîmpul educaţional conjuncturile socio-politice ale secolului 
nostru. Valoarea sa didactică rezultă din caracterul analitic şi sistematic al prezen- 
tării diferitelor teorii, din faptul că introduce şi defineşte progresiv principalele 
concepte utilizate de sociologi în explicarea proceselor educative - indiferent că 
este vorba despre educaţie familială, şcolară, în grupurile de vîrstă, în cele profe- 
sionale ş.a. — şi, mai general, în explicarea socialului, ca şi din faptul că mijloceşte, 
prin antologia pe care o conţine, contactul cu lucrări fundamentale inacesibile sau 
greu accesibile - din punct de vedere material şi simbolic - lectorului român. Întru- 
cît este concepută ca unitate, ideal ar fi ca această carte să fie citită de la un capăt 
la celălalt; totuşi, ea poate fi consultată - ca orice manual - şi pe capitole, cu 
condiţia ca cel care nu este familiarizat cu limbajul sociologiei să apeleze la Index 
pentru a putea urmări metamorfozele diferitelor concepte. 

Rezultă că această carte urmăreşte obiective ambiţioase şi modeste în acelaşi 
timp. Slăbiciunile ei decurg din chiar obiectivele propuse: urmărind corectarea 
percepţiei sociale a unei teme (discipline) ştiinţifice şi acoperirea unor lacune de 
informare, ea nu avansează multe idei noi - deşi sugerează, uneori, o lectură inedită 
a autorilor -şi nu propune o „revoluţie” într-o ştiinţă care, oricum, în spaţiul româ- 
nesc trebuie mai întîi acceptată şi construită. 


x 


Cîteva precizări „tehnice” se impun. 
Din rațiuni materiale, unele dintre lucrările autorilor americani citați nu mi-au 
fost accesibile decît în varianta unor traduceri franceze |; acolo unde a fost posibil, 


1. Este, evident, de dorit ca o traducere să fie făcută pornind de la textul original. Pînă 
în momentul în care cineva va avea disponibilităţile necesare pentru a o face, orice 
şansă a cititorului român de literatură sociologică de a intra în contact cu textele 
fundamentale trebuie valorificată. 

varianta franceză care a constituit textul de bază pentru traducerea în limba română 
a fost confruntată şi cu textul original; în orice caz, trimiterea bibliografică pre- 
cizează, de fiecare dată, mai întîi anul ediţiei originale (important pentru că, por- 
nind de la el, ideile pot fi încadrate în contextul teoretic al epocii în care au fost 
elaborate), iar apoi ediţia după care s-a efectuat traducerea ; chiar dacă acest sistem 
„încarcă” textul, el este inevitabil din raţiuni de rigoare şi onestitate. Traducerea în 
limba română a textelor (din franceză sau din engleză) nu este una literală; am 
urmărit, înainte de toate, respectarea - cu maximum de rigoare posibil, în condiţiile 
date - a sistemului teoretic-conceptual şi claritatea variantei în limba română, cu 
preţul „sacrificării” stilului personal al autorului (care era, oricum, modificat, în 
cazul traducerilor franceze). Totuşi, acolo unde, pentru a asigura claritatea şi 
corectitudinea gramaticală a textului tradus în limba română, a fost nevoie de adău- 
giri, acestea sînt marcate prin aşezarea lor între paranteze drepte. 

Lungimea mai puţin obişnuită a titlurilor capitolelor se justifică prin dorinţa de 
a surprinde în titlu ideea centrală a teoriei analizate ; de regulă, fiecare titlu semna- 
lează curentul de gîndire sociologică în care este, de obicei, încadrat autorul, defini- 
ţia pe care el o dă educaţiei şi modul în care înţelege el raportul dintre personalitate 
(produs al educaţiei) şi societate, respectiv dintre teoria acţiunii educative şi teoria 
socialului. Am dorit ca, prin simpla lectură a titlurilor, cititorul să poată sesiza 
„diferenţa specifică” a concepţiei respective şi să poată identifica argumentele pe 
baza cărora este susţinută teza potrivit căreia teoria socializării/educaţiei reprezintă, 
pentru unii dintre cei mai importanţi autori, nucleul teoriei socialului. 


x 


Orice carte se adresează unui public determinat. Încercînd să îmbine caracte- 
risticile unui manual cu cele ale unei antologii, acest volum se adresează în primul 
rînd studenţilor secțiilor de sociologie, pentru care sînt organizate cursuri de teorii 
sociologice contemporane şi de sociologia educaţiei, dar şi studenţilor altor secţii 
universitare care optează pentru cariera de educator (cadru didactic) sau manifestă 
un interes oarecare pentru sociologie. El se adresează, apoi, profesorilor din învăţă- 
mâîntul liceal care predau probleme de sociologie, de multe ori fără a dispune de o 
pregătire sistematică în domeniu, şi, în general, tuturor cadrelor didactice din în- 
văţămîntul preuniversitar. În sfîrşit, el îndrăzneşte să se adreseze colegilor, cadre 
didactice în învățămîntul universitar şi sociologi, în speranţa că teza centrală susti- 
nută în paginile lui va convinge, că lectura propusă pentru teoriile sociologice anali- 
zate va rezista spiritului lor critic şi că vor găsi aici un material didactic utilizabil 
cu profit în cadrul cursurilor şi seminariilor lor. 


CapiToLuL 1 


Funcţionalismul „părinţilor-fondatori”. 


Emile Durkheim : Crearea fiinţei sociale 
şi realizarea consensului social 


Sociologia educaţiei rămîne în spaţiul ştiinţific şi universitar românesc o 
ştiinţă şi o disciplină marginală, ruda săracă a altor ştiinţe ale educaţiei (a 
pedagogiei şi psihologiei, mai ales), dar şi a altor ramuri ale sociologiei (a 
sociologiei politice, sociologiei muncii, sociologiei opiniei publice ş.a.m.d.). 
Şi totuşi, sociologia educaţiei a depăşit limita unui secol de existenţă. Ea 
are vîrsta sociologiei însăşi, întrucît, de la primele încercări de elaborare a 
unei teorii ştiinţifice a vieţii sociale, educaţia apare constant ca o componen- 
tă a gîndirii sociologice, iar după publicarea, în 1895, a lucrării Regles de 
la méthode sociologique a lui Emile Durkheim (1858-1917), care marchează 
debutul sociologiei ştiinţifice 1, devine o preocupare centrală a sociologiei, 
fiind asociată construcţiei însăşi a obiectului. Ea are, în acelaşi timp, o 
vîrstă foarte apropiată de cea a ştiinţei educaţiei ca disciplină universitară ?. 
Conform investigaţiilor efectuate de Eric Plaisance şi Gérard Vergnaud [1993], 
primul curs de „ştiinţa educaţiei” debuta la universitatea pariziană (Sor- 
bonne), în calitate de curs complementar, în decembrie 1883 şi era susţinut 
de Henri Marion. În 1887, acest curs era transformat în catedră de ştiinţa 


1. Pentru contribuţia lui Durkheim la constituirea sociologiei ca ştiinţă, a se vedea 
lucrarea lui Jean-Michel Berthelot intitulată 71895 Durkheim. L'avenement de la so- 
ciologie scientifique |Berthelot, 1995]. 

2. Pentru o analiză istorică a ştiinţelor educaţiei şi disciplinelor universitare de profil, 
ca şi pentru o analiză a raporturilor interdisciplinare actuale, a se vedea lucrarea Les 
sciences de l'Education semnată de Eric Plaisance şi Gerard Vergnaud [1993], ambii 
profesori ai prestigioasei universităţi pariziene „Ren6 Descartes” (Paris V, Sorbon- 
ne — Sciences Humaine). 

educaţiei, avîndu-l ca titular pe acelaşi H. Marion. Vor urma Ferdinand 
Buisson şi Emile Durkheim 1. Profesiunea de credinţă a profesorului Durk- 
heim era exprimată fără echivoc în lecţia inaugurală : 


Vă voi vorbi despre educaţie ca sociolog, mai ales în calitate de sociolog. De 
altfel, procedînd astfel, departe de a ne expune să privim şi să înfăţişăm faptele 
dintr-un punct de vedere care să le deformeze, din contră, sînt convins că nu 
există o altă metodă mai potrivită pentru a le pune în evidenţă adevărata lor 
natură. 


Într-adevăr, socotesc ca un postulat al oricărei speculaţii pedagogice afirmaţia 
Că educaţia este ceva eminamente social, prin originile sale, ca şi prin funcțiile 
sale şi că, prin urmare, pedagogia depinde de sociologie mai mult decit de orice 
altă ştiinţă [Durkheim, 1922, trad. rom., 1980: 62-63]. 


În 1907, catedra ocupată de el devenea de „sociologie şi ştiinţa educa- 
tiei”, titulatură care s-a păstrat pînă în 1919. 


1.1. Sociologia - ştiinţă a faptelor sociale 


Continuînd un demers ale cărui linii de fond fuseseră deja trasate în De la 
division du travail social [1893], Regles... precizează că unitatea elemen- 
tară de analiză a sociologiei este faptul social şi că regula metodologică 
fundamentală constă în a căuta cauzele unui fapt social printre faptele socia- 
le care îl preced şi nu în stări ale conştiinţei individuale ?. Lucrarea pro- 


1. Durkheim a fost mai întîi profesor al universităţii din Bordeaux, unde a predat, din 
1887, un curs de „pedagogie şi ştiinţe sociale”, care este considerat primul curs de 
sociologie care s-a predat într-o universitate. La universitatea pariziană, el a predat 
un curs de „ştiinţa educaţiei” începînd din 1902, mai întîi ca suplinitor, apoi ca 
titular (din 1905 pînă la decesul intervenit în 1917). Textul acestui curs, care poate 
fi considerat primul curs de sociologia educaţiei, a fost publicat postum, formînd 
conţinutul a trei lucrări: Education et sociologie [1922], Philosophie et sociologie 
[1924] - parţial, şi L'Education morale [1925]. Conţinutul unui curs special, L'en- 
seignement de la morale à l’école primaire, tratînd despre modalităţile de educare a 
autonomiei voinţei, a rămas nepublicat [cf. P. Fauconnet, Avertissement, în Durk- 
heim, 1925]. 

2. „Cauza determinantă a unui fapt social trebuie să fie căutată printre faptele sociale 
antecedente, iar nu printre stările conştiinţei individuale” [Durkheim, 1895, trad. 
rom., 1974: 151]. 

pune un principiu al disocierii între fapte sociale şi fapte individuale. Fap- 
tele sociale sînt comportamente (moduri de a face, de a gîndi, de a simţi) 
comune majorităţii membrilor unei colectivităţi şi la care aceştia ajung inde- 
pendent de voinţa lor, datorită unui sistem de presiuni la care sînt supuşi 
prin însăşi apartenenţa la comunitate. În raport cu comportamentul indivi- 
dual, ele se caracterizează prin exterioritate şi constrîngere : 


[...] ele [faptele sociale] constau în moduri de a lucra, de a gîndi şi de a simţi 
exterioare individului şi care sînt înzestrate cu o putere de constrîngere în vir- 
tutea căreia i se impun [Durkheim, 1895, trad. rom., 1974: 60]. 


Un fapt social se recunoaşte după puterea de constrîngere externă pe care o 
exercită sau e în stare să o exercite asupra indivizilor ; iar prezenţa acestei puteri 
se recunoaşte, la rîndul său, fie după existenţa unei sancţiuni determinate, fie 
după rezistenţa pe care faptul o opune oricărei întreprinderi individuale care 
tinde să-l violeze [Durkheim, 1985, trad. rom., 1974: 65]. 


Este fapt social orice fel de a face, fixat sau nu, capabil să exercite asupra 
individului o constrîngere exterioară ; sau [mai mult] care este general pentru o 
întreagă societate dată, avînd totuşi o existenţă proprie, independentă de mani- 
festările sale individuale” [Durkheim, 1895, trad. rom., 1974: 67]. 


În prefața celei de-a doua ediţii a lucrării [1901], Durkheim afirma : 
„principiul nostru fundamental : realitatea obiectivă a faptelor sociale” [cf. 
Corcuff, 1995: 14]. Potrivit opiniei celor mai mulţi dintre exegeţii săi, el 
opune această realitate obiectivă realităţii subiective individuale şi afirmă 
primatul societăţii asupra indivizilor. Parţial, aceste opinii sînt corecte. 
Numai că nu este vorba despre un primat ontologic, ci despre unul epis- 
temologic şi mai ales metodologic. Numai în măsura în care îşi abordează 
obiectul ca realitate obiectivă, în sensul de realitate dară, observabilă şi 
existentă independent de orice voinţă individuală, sociologia poate pretinde 
calitatea de demers ştiinţific. Şi numai în măsura în care are ca obiect o 
realitate distinctă de cea individuală şi subiectivă, ea poate aspira la un loc 
legitim în sistemul ştiinţelor ; în caz contrar, ea se „topeşte” în psihologie 
(cazul psihologismului individualist al lui G. Tarde şi al psihologiei mul- 
ţimilor elaborate de G. Le Bon, de pildă) ori se substituie acesteia (cazul 
sociologiei lui A. Compte). Rezultă o altă regulă metodologică importantă, 
aceea de a trata orice fapt social ca lucru : 

Este lucru [...] tot ce este dat, tot ce se înfăţişează, sau mai bine zis se impune, 
observaţiei. A trata faptele sociale ca lucruri înseamnă a le trata în calitatea lor 
de data, alcătuind punctul de plecare al ştiinţei [Durkheim, 1895, trad. rom., 
1974: 79-80]. 


[...] un lucru se recunoaşte după aceea că nu poate fi modificat printr-un simplu 
decret al voinţei [Durkheim, 1895, trad. rom., 1974: 81]. 


1.2. Dualitatea de natură a faptelor sociale 


O astfel de disociere între faptul social şi cel individual impune afirmarea 
simultană a unui principiu al identităţii lor şi identificarea unor mecanisme 
prin care această identitate să fie explicată. Durkheim formulează în acest 
scop ipoteza dualității de natură a vieţii sociale : aceasta este simultan fapt 
material (morfologic 1!) şi fapt de conştiinţă, fapt individual, în manifestările 
sale concrete „aici şi acum”, şi fapt colectiv, în esenţa sa şi prin originea sa : 


Prin urmare, ele nu ar putea să se confunde cu fenomenele organice, de vreme 
ce constau în reprezentări şi acţiuni şi nici cu fenomenele psihice care nu există 
decît în conştiinţa individuală şi prin ea. Ele constituie, deci, o specie nouă şi 
acestora trebuie dată şi rezervată calificarea de sociale. Ea li se potriveşte, căci 
e limpede că, neavînd ca substrat pe individ, ele nu pot să aibă altul decît 
societatea, fie societatea politică în integralitatea sa, fie vreunul din grupurile 
parţiale pe care le cuprinde, confesiuni religioase, şcoli politice, literare, cor- 
poraţii profesionale etc. [Durkheim, 1895, trad. rom., 1974: 60]. 


1. Morfologia socială este definită de Durkheim ca parte a sociologiei care are ca obiect 
forma exterioară şi materială a societăţii. De fiecare dată, societatea ni se prezintă 
ca o „masă de populaţie, de o anumită densitate, dispusă într-un anume mod pe un 
teritoriu, dispersată în sate sau concentrată în oraşe etc. ; ea ocupă un teritoriu mai 
mult sau mai puţin întins, e situată în cutare sau cutare mod în raport cu mările sau 
cu popoarele vecine, e brăzdată mai mult sau mai puţin de cursuri de apă, de căi de 
comunicaţie de toate felurile care pun locuitorii în raporturi mai slabe sau mai 
strînse. Acest teritoriu, dimensiunile sale, configuraţia sa, compoziţia populaţiei etc. 
sînt, în mod natural, factori importanţi ai vieţii sociale. [...] Este, aşadar, loc pentru 
o ştiinţă socială care face anatomia societății; şi pentru că această ştiinţă are ca 
obiect forma materială şi exterioară a societăţii, ea se va numi morfologie socială” 
[Durkheim, Sociologie et sciences sociales, Paris, Alcan, 1909]. 

Faptul social este simultan realitate dată conştiinţelor individuale (sui- 
-generis) şi produs al „acţiunilor şi reacţiunilor” acestora : 


EI [faptul social] este o rezultantă a vieții comune, un produs al acţiunilor şi 
reacţiunilor care se petrec între conştiinţele individuale [s.n., E.S.], iar dacă el 
răsună în fiecare dintre ele, o face în virtutea energiei speciale pe care o dato- 
rează tocmai originii sale colective [s.n., E.S.]. Dacă toate inimile vibrează la 
unison, aceasta nu e o urmare a unui acord spontan şi prestabilit; ci pentru că 
aceeaşi forţă le mişcă în acelaşi sens. Fiecare este antrenat de toţi [Durkheim, 
1895, trad. rom., 1974: 64-65]. 


Tocmai pentru că sînt produs al vieţii colective (al experienţei cotidiene, 
pentru a utiliza un concept fundamental al sociologiei contemporane), fap- 
tele sociale nu au acelaşi grad de consistenţă, de organizare: unele apar 
într-o formă cristalizată, „mai rigidă” (instituţii sociale : reguli juridice şi 
morale, dogme religioase, structuri politice ş.a.), în timp ce altele se pre- 
zintă într-o formă „mai maleabilă” (de pildă adunarea - sau, în limbajul pe 
care îl va utiliza mai tîrziu Goffman, întîlnirea „faţă în faţă”). „Cristali- 
zarea” unui fapt social (conducînd la instituţionalizarea sa) este legată de 
repetiţia unui comportament într-o colectivitate : 


Demonstrația categorică a acestei dualităţi de natură se vede în aceea că aceste 
două ordine de fapte [individuale şi sociale] ni se înfăţişează adesea în stare 
disociată. Într-adevăr, unele din aceste moduri [individuale] de a lucra şi de a 
gîndi cîştigă, în urma repetiției [s.n., E.S.], un fel de consistenţă care le pre- 
cipită, ca să spunem aşa, şi le izolează de evenimentele particulare pe care le 
reflectă. Ele capătă astfel un corp, o formă sensibilă proprie lor şi constituie o 
realitate sui-generis, foarte distinctă de faptele individuale în care se manifestă 
[Durkheim, 1895, trad. rom., 1974: 62]. 


Un bun exemplu îl constituie cristalizarea „formelor elementare ale vieţii 
religioase” [Durkheim, 1912]. 

Aceasta înseamnă că faptul social este general, „este comun tuturor 
membrilor unei societăţi sau cel puţin celor mai mulţi dintre ei” [Idem : 
64], iar generalitatea rezultă din originea sa colectivă. Este evident că, în 
pofida categorizării lui Durkheim ca sociolog al unei ordini deja constituite, 
concepţia sa conţine teza fundamentală a ceea ce astăzi numim constructi- 
vism sociologic: ordinea socială, înţeleasă ca ansamblu organizat, coerent, 
stabil de comportamente umane, este produsul istoriei comune a membrilor 
unei colectivităţi, o „construcţie” în dublul sens al termenului, de „lucru” 

(existenţă dată) şi de proces (activitate de realizare a acestei existente). 
Putem distinge în concepţia considerată a marca „naşterea” sociologiei 
ştiinţifice doi versanţi: unul de pe care ordinea socială (faptul social) este 
privită ca datum, ca realitate sui-generis, în raport cu oricare dintre indivizi, 
inclusiv în raport cu observatorul/cercetătorul (accentuat în Regles de la 
méthode sociologique); un altul de pe care ordinea socială este privită din 
perspectiva istoriei sale, ca produs al experienţei colective (care este numai 
schiţat în Regles..., dar apare cu claritate în Les Formes élémentaires de la 
vie religieuse). Rezultă de aici o opţiune epistemologică şi metodologică : 
faptul social trebuie supus observației ştiinţifice ca dat („lucru”) şi trebuie 
explicat utilizînd o metodă istorică şi comparativă, singura care poate pune 
în evidenţă (re)producerea sa continuă. 


1.3. Educaţia/socializarea ca termen mediu 
între societate şi individ 


Pentru oricare dintre membrii unei colectivităţi, aceasta este înainte de toate 
un dat: noului-născut sau noului-venit i se impune o realitate socială con- 
stituită, exterioară şi constrîngătoare. Disocierea între faptul social şi faptul 
individual şi dualitatea de natură a vieţii sociale apar ca evidente la 
începutul oricărei biografii individuale. Identitatea societate-individ este un 
produs al experienţei sociale a individului (al biografiei sale sociale), expe- 
rienţă în cursul căreia are loc interiorizarea elementelor conştiinţei colective 
în conştiinţa individuală. Prin aceasta, exterioritatea devine interioritate, 
constrîngerea exterioară se manifestă ca opţiune personală, iar conştiinţa 
colectivă este simultan transcendentă şi imanentă conştiinţelor individuale. 
Mişcarea este dublă: dinspre societate către individ, ca proces de interio- 
rizare, şi dinspre individ către societate, ca proces de socializare. Vectorul 
acestei duble mişcări îl constituie educaţia, aflată astfel pe poziţie de termen 
mediu între faptul social şi faptul individual, între constrîngere exterioară 
şi constrîngere interiorizată. 


1.3.1. Educaţia este o funcţie socială 


Nimic nu poate rezulta din nimic. Personalitatea umană se dezvoltă în mod 
necesar în continuarea unor premise pe care natura le fixează în codul 

genetic al individului. Educaţia are rolul de a orienta şi stimula evoluţia 
potenţelor genetice, permiţind realizarea naturii umane. Aceasta nu justi- 
fică, însă, afirmaţia că educaţia răspunde exclusiv sau în primul rînd unor 
nevoi naturale ale fiinţei umane şi că are ca scop realizarea în fiecare individ 
a unei naturi umane universale. 

La nivelul speciei umane, educaţia este necesară şi posibilă tocmai pen- 
tru că structurile genetice ale organismului uman obişnuit (mediu) sînt ne- 
specializate şi prezintă, de aceea, o mare plasticitate. Chiar şi în cazul 
indivizilor a căror înzestrare genetică prezintă o specializare superioară 
mediei, caracterul contradictoriu al atributelor native limitează dezvoltarea 
aptitudinilor, întrucît înaintarea pe o traiectorie poate bloca, total sau par- 
tial, alte traiectorii posibile. 

Nu natura, ci societatea comandă, în esenţă, dezvoltarea personalităţii. 
Educaţia este o funcție eminamente socială |. Ea socializează, adică trans- 
formă un individ biologic asocial într-un membru al unei/unor colectivităţi, 
asigurînd interiorizarea comportamentelor „fixate” în calitate de comporta- 
mente normale, respectiv în calitate de comportamente care 


se regăsesc, dacă nu la toţi indivizii, cel puţin la majoritatea lor, şi, dacă nu se 
repetă identic în toate cazurile în care se observă, ci variază de la un individ la 
altul, aceste schimbări sînt cuprinse între limite foarte apropiate [Durkheim, 
1895, trad. rom., 1974: 105]. 


Generalitatea reprezintă criteriul normalităţii comportamentelor (faptelor 
sociale) şi interiorizînd comportamentele normale individul se înscrie în 
limitele tipului individual mediu (normal, generic), definit ca 


1. În prelungirea supra-organicismului spencerian — faţă de care, de altfel, ia distanţă 
[pentru detalii în legătură cu modul în care Emile Durkheim se raportează la predece- 
sorul său englez, a se vedea Ilie Bădescu, 1994, capitolul XVII: Conrractualism şi 
sociologism. H. Spencer şi E. Durkheim] - Durkheim a trasat liniile esenţiale ale 
curentului funcţionalist în sociologie. Pornind de la constatarea că societatea se pre- 
zintă ca un ansamblu ordonat de elemente solidare, deşi foarte eterogene, el explică 
această solidaritate constitutivă postulînd o corespondenţă între elementele în cauză 
şi nevoile întregului ; elementele îndeplinesc o funcție în raport cu societatea | Durkheim, 
1893]. „Funcţia unui fapt social - scrie el în Règles... [1895, trad. rom., 1974: 
151] - nu poate fi decît socială, adică ea constă în producerea de efecte utile din 
punct de vedere social. [...] Funcția unui fapt social trebuie căutată în raportul pe 
care îl susține cu vreun Scop social”. 

fiinţa schematică ce s-ar constitui reunind într-un acelaşi tot, într-un fel de 
individualitate abstractă, caracterele cele mai frecvente |Durkheim, 1895, trad. 
rom., 1974: 105]. 


Analiza istorică probează că diviziunea socială a muncii este generatoare 
de structuri sociale particulare şi că fiecărui tip de structură socială îi cores- 
punde un tip (mediu, normal, generic) de personalitate care face posibil 
consensul social, acesta din urmă reprezentînd condiţia indispensabilă a 
existenţei oricărei societăţi : 


Omul pe care trebuie să îl realizeze educaţia în noi nu este omul aşa cum l-a 
creat natura, ci omul pe care îl vrea societatea, iar ea îl vrea aşa cum îi cere 
structura sa interioară. 

[...] În rezumat, educaţia, departe de a avea ca unic sau principal obiect pe 
individ şi interesele sale, este, înainte de toate, mijlocul prin care societatea îşi 
reînnoieşte neîncetat condițiile propriei sale existențe [s.n., E.S.] [Durkheim, 
1922, trad. rom., 1980: 67-68]. 


În consecinţă, fiecărui tip de structură socială îi corespunde un tip nor- 
mal de educaţie. Sistemele de educaţie, care sînt alcătuite din practici edu- 
cative ce urmăresc acelaşi scop şi care sînt adecvate tipului de structură 
socială, reprezintă adevărate instituţii (fapte) sociale şi posedă forţă im- 
perativă. 


1.3.2. Educaţia este o creație... 


Posedînd atributele socialităţii şi istoricităţii, atît din perspectiva scopurilor, 
cît şi din aceea a mijloacelor, educaţia construieşte în individ o serie de 
structuri subiective, calitativ diferite de cele genetice. Esenţa acestor struc- 
turi o constituie discontinuitatea lor în raport cu predispoziţiile native şi 
faptul că reprezintă forma interiorizată a constrîngerilor exterioare exerci- 
tate asupra individului în cursul experienţei sale sociale : 


Dacă privim faptele aşa cum sînt ele şi aşa cum au fost totdeauna, este evident 
că educaţia constă într-un efort continuu orientat către a impune copilului mo- 
duri de a vedea, de a simţi şi de a acţiona la care el n-ar fi ajuns în mod spontan. 
Din primele zile de viaţă, noi îl constrîngem să mănînce, să bea, să doarmă la 
ore regulate, îl constrîngem la curăţenie, la calm şi obedienţă; mai tîrziu îl 
constrîngem să ţină cont de celălalt, să respecte uzanţele, convenienţele, îl con- 
stringem să muncească etc. etc. Dacă, în timp, constrîngerea încetează să mai 

fie resimţită, aceasta se întîmplă pentru că ea dă naştere treptat unor obişnuinţe 
[habitudes], unor tendinţe interne care o fac inutilă, dar care nu o înlocuiesc 
decît pentru că derivă din ea [Durkheim, 1895: 99-100]. 


Aceasta înseamnă că educaţia se manifestă ca o veritabilă forță crea- 
toare, consecinţele sale echivalînd cu o a doua naştere: 


Ea nu se mărgineşte să dezvolte pe individ în sensul arătat de natură, făcînd 
vizibile forţele ascunse care nu cer decît să se manifeste. Societatea creează în 
om un om nou [...]. Această virtute creatoare este, de altfel, un privilegiu spe- 
cial al educaţiei omeneşti [Durkheim, 1922, trad. rom., 1980: 69]. 


1.3.3. ...a ființei sociale (eului social) 


Noul pe care educaţia îl creează în individ constă într-un ansamblu de com- 
portamente normale pentru membrii unei colectivităţi date, în consens cu 
cele ale celorlalţi, repetabile, relativ stabile şi previzibile, respectiv într-un 


sistem de idei, sentimente şi obişnuinţe care exprimă în noi nu personalitatea 
noastră, ci grupul sau grupurile diferite din care facem parte, ca: credinţele 
religioase şi practicile morale, tradiţiile naţionale sau profesionale, opiniile co- 
lective de tot felul. Totalitatea lor formează fiinţa socială, iar scopul educaţiei 
este să constituie în fiecare din noi această fiinţă | Durkheim, 1922, trad. rom., 
1980: 39]. 


Conţinutul central pe care conştiinţa individuală îl reţine din conştiinţa 
colectivă este un conținut moral. Fiinţa socială este o fiinţa morală. Do- 
meniul moralei este acela al normelor, al datoriei, un comportament moral 
fiind un comportament care se supune unei/unor reguli. 

Evoluţia societăţii de la formele simple la cele complexe a fost însoţită 
de o raţionalizare treptată a moralei: morala modernă este pur raţională 
(laică). Axioma ei fundamentală poate fi formulată în termenii următori : 
„persoana umană este sfintă prin excelenţă ; ea are dreptul la respectul pe 
care credinciosul îl rezervă, în orice religie, dumnezeului său [s.n., E.S.]” 
[Durkheim, 1925, ed. 1934: 123]. Datoria este orientată către colectivi- 
tatea umană şi nu către divinitate. În plus, ea devine mai mult decît un 
sentiment, dobîndind caracter inteligent, iar aceasta este, probabil, cea mai 
mare noutate pe care o aduce morala modernă. Pentru individul care înţe- 
lege raţiunea de a fi a normelor, datoria se confundă cu binele. 

Principalele componente ale moralei moderne sînt: (1) spiritul de discipli- 
nă, definit prin atitudinea de respect faţă de autoritatea normei ; (2) ataşa- 
mentul faţă de grup, care presupune comportament altruist 1; (3) autonomia 
voinţei. 


1.3.4. Educaţia ca individualizare 


Aşa cum observase Kant, autonomia voinţei este principiul însuşi al morali- 
tăţii: nu există conduită morală în condiţiile unei determinări exterioare 
absolute. Normele nu sînt decît prescripţii generale, ele nu indică în detaliu 
comportamentul adecvat pentru fiecare individ şi pentru orice situaţie. 
Agentul moral dispune totdeauna de o marjă, mai mult sau mai puţin impor- 
tantă, de libertate. Durkheim se îndepărtează de concepţia kantiană în ce 
priveşte sursele autonomiei voinţei, care nu mai sînt căutate în categorii a 
priori, ci în evoluţia socială (raţionalizarea moralei) şi în structura perso- 
nalităţii. Alături de fiinţa socială (constituită dintr-un ansamblu de constrîn- 
geri care reglează din interior conduita), există în fiecare individ o fiinţă 
individuală, constituită din stări psihice „care nu se referă decît la noi şi la 
evenimente ale vieţii personale” [Durkheim, 1922, trad. rom., 1980: 39]; 
aceste două aspecte ale personalităţii nu pot fi disociate decît în planul 
analizei abstracte şi evoluează împreună. Raportul dintre fiinţa socială şi 
fiinţa individuală este dependent de gradul de integrare a societăţii. Astfel, 
societăţile primitive, caracterizate prin omogenitate şi solidaritate mecanică 
[Durkheim, 1893], sînt atît de puternic integrate, încît eul individual, foarte 
puţin conturat, permite subordonarea cvasi-absolută a individului faţă de 
colectivitate : sacrificiul personal (sinuciderea altruistă) apare ca un act 
firesc. La polul opus, un grad scăzut de integrare a societăţii (religioase, 
domestice sau politice), frecvent în lumea modernă, caracterizată prin etero- 
genitate şi solidaritate organică, reprezintă un obstacol în calea creării 
fiinţei sociale şi poate genera egoism: „starea în care eul individual se 
afirmă în exces faţă de eul social şi în detrimentul acestuia din urmă...” 
[Durkheim, 1897, trad. rom., 1993: 164]. 


1. „... cuvîntul altruism exprimă destul de bine starea [...] în care eul nu-şi aparţine 
deloc sie însuşi, în care se confundă cu altceva din exteriorul său, cea în care polul 
conduitei sale se află în afară, în grupul din care face parte” [Durkheim, 1897, trad. 
rom., 1993: 174-175). 

Individul uman depăşeşte frontiera care separă umanitatea de animalitate 
doar în măsura în care devine fiinţă socială (morală): numai „supunîndu-se 
regulii şi devotindu-se grupului, el devine om cu adevărat [s.n., E.S.] 
[Durkheim, 1925: 142]. În acest fel, ruptura aparentă dintre individ şi 
societate este depăşită. Educaţia joacă rolul termenului mediu : 


Într-adevăr, omul nu este om decît pentru că trăieşte în societate. [...] Astfel, 
presupusul antagonism dintre societate şi individ nu are nici o bază reală. De- 
parte ca aceşti doi termeni să se opună şi să nu se poată dezvolta decît în sens 
invers unul faţă de altul, ei se presupun. Individul, voind societatea, se vrea pe 
el însuşi, acţiunea exercitată de societate asupra lui pe calea educaţiei neavînd 
ca obiect sau ca rezultat comprimarea, micşorarea sau denaturarea lui, ci tocmai 
din contra, sporirea şi formarea unei fiinţe cu adevărat omeneşti [Durkheim, 
1922, trad. rom., 1980: 41-43]. 


1.8.5. Principalele instanțe educative; diminuarea rolului 
familiei şi creşterea rolului şcolii în crearea fiinţei sociale 


Crearea fiinţei sociale (morale) este rezultat al acţiunii exercitate de genera- 
ţia adultă asupra generaţiei tinere. Indiferent dacă este vorba de acţiune 
„metodică” sau spontană, ea se desfăşoară în limitele unei (unor) colectivi- 
tăţi structurate în principal pe axa generaţională. Educatorii se deosebesc 
de educați prin faptul că sînt cunoscători şi purtători ai sistemului de valori- 
-norme-reguli specific colectivităţi în cauză, iar în această calitate ei îl pot 
transmite. Exact acest fapt constituie criteriul legitimităţii autorităţii educa- 
torului. Cum societăţile sînt ansambluri de colectivităţi, problema esenţială 
a acţiunii educative constă în a face din individ simultan un membru al unei 
(unor) colectivităţi particulare şi al societăţii în ansamblul ei. 

Pentru societăţile simple, soluţia problemei vine din similitudinea colec- 
tivităţilor (solidaritate mecanică). Părinţii sînt principalii arhitecţi ai fiinţei 
sociale a copilului, întrucît „familia forma o mare societate, cuprinzînd în 
sînul său o pluralitate de menaje, de sclavi, de clienţi” [Durkheim, 1925, 
ed. 1934: 169]. Relaţiile domestice sînt, într-o familie de acest tip, im- 
personale, supuse unei veritabile discipline, a cărei sursă se află în autori- 
tatea absolută a tatălui - legislator şi magistrat. 

Evoluţia societăţii se produce simultan în două direcţii complementare : 
pe de o parte, numărul indivizilor şi colectivităţilor creşte (creşterea volu- 
mului), în timp ce, pe de altă parte, vechile grupuri se sparg prin diferen- 

ţierea şi specializarea unor subunități care se autonomizează (creşterea den- 
sităţii). Familia urmează acelaşi drum : marea familie se restrînge progresiv 
pînă la grupul mic al părinţilor şi copiilor. Solidaritatea mecanică, rezultată 
din similitudine, nu mai este posibilă. Soluţia constă într-un nou tip de 
educaţie care să permită realizarea unui nou tip de solidaritate. O educaţie 
care trebuie să împletească două dimensiuni: (1) dimensiunea particulară, 
permiţind interiorizarea conştiinţei colective ce caracterizează un grup 
oarecare (familie, etnie, grup profesional, clasă socială) ; (2) dimensiunea 
generală, asigurînd interiorizarea reprezentărilor, valorilor, normelor etc. 
comune tuturor membrilor unei colectivităţi cuprinzătoare (naţiuni). Fiind 
în acelaşi timp specială şi comună, multiplă şi unică, educaţia reuşeşte să 
satisfacă nevoia de omogenitate şi consens, în condiţiile eterogenităţii so- 
ciale crescînde, generînd solidaritate organică. 

Noul tip de educaţie (capabil să genereze solidaritate organică) nu mai 
este de competenţa exclusivă a familiei - şi, în general, a nici unui grup 
particular - deoarece aceasta nu mai constituie tipul generic de grup social, 
modelul societăţii. Educaţia domestică este o educaţie specială: ea mode- 
lează fiinţa socială aşa cum o cere structura familiei. Evident, o astfel de 
educaţie este insuficientă. Ea nu mai poate dezvolta în indivizi spiritul de 
disciplină din momentul în care, prin contracție, familia devine un grup a 
cărui funcţionare e dependentă mai puţin de norme şi autoritate şi mai mult 
de împrejurări particulare şi persoane. Particularismul şi afectivitatea defi- 
nesc acum raporturile familiale. Or, regula morală este universală şi imper- 
sonală. Inculcarea ei presupune aplicare consecventă, neutralitate afectivă 
şi autoritate a educatorului. Familia nu mai poate crea decît premisele fiinţei 
sociale care trebuie să devină copilul, trezind în el primul sentiment al 
autorităţii morale şi spiritul regularităţii : 


Este sigur, mai ales, că, trăind o viaţă domestică regulată, copilul va dobîndi 
mai uşor gustul regularităţii ; mai general, dacă el este crescut într-o familie 
sănătoasă din punct de vedere moral, va participa prin contagiunea exemplului 
la această sănătate morală. Totuşi, chiar dacă educaţia domestică se constituie 
într-o primă şi excelentă pregătire a vieţii morale [s.n., E.S.], eficacitatea ei 
este foarte limitată, mai ales în ceea ce priveşte spiritul de disciplină ; căci ceea 
ce este esenţial aici, respectarea regulii, nu se poate dezvolta deloc în mediul 
familial. Familia este, astăzi mai ales, un foarte mic grup de persoane care se 
cunosc de o manieră intimă, care intră în contacte personale în toate împre- 
jurările ; ca urmare, relaţile lor nu sînt supuse nici unei reglementări generale, 

impersonale, imuabile ; ele au totdeauna, şi în mod normal trebuie să aibă, o 
oarecare libertate şi comoditate care exclud determinarea rigidă. Datoriile do- 
mestice au ceva particular care nu poate fi fixat o dată pentru totdeauna în 
precepte definite, aplicabile în acelaşi fel în toate cazurile ; ele sînt susceptibile 
să se plieze diversităţii caracterelor şi circumstanțelor : este o chestiune de tem- 
peramente, de acomodări reciproce care favorizează afecțiunea şi obişnuinţa. 
Este un mediu care, prin căldura sa naturală, este apt în mod deosebit să facă să 
se nască primele înclinații altruiste, primele sentimente de solidaritate ; dar 
morala practicată aici este mai ales afectivă. Ideea abstractă a datoriei joacă un 
rol mai mic decît simpatia, decît impulsurile spontane ale inimii. Membrii aces- 
tei mici societăţi sînt prea apropiaţi unii de ceilalţi ; datorită acestei proximităţi 
morale, ei au un prea accentuat sentiment al nevoilor lor reciproce ; sînt prea 
conştienţi unii de ceilalţi pentru a mai fi necesară, sau chiar utilă, o reglementare 
[Durkheim, 1925, ed. 1934: 167-168]. 


Educaţia familială nu poate dezvolta nici altruismul (ataşamentul la sco- 
puri colective). În primii ani de viaţă, dată fiind lipsa de maturitate a con- 
ştiinţei sale, copilul este orientat preponderent către sine. Dimensiunile 
reduse şi structura particulară a universului familial nu sînt suficiente pentru 
depăşirea acestui egoism infantil. 

Atâta timp cît copilul este menţinut în limitele strîmte ale familiei sale, 
el nu reuşeşte să-şi dezvolte propria fizionomie morală. Familia se poate 
transforma în piedică în calea dezvoltării autonomiei voinţei, întrucît limi- 
tarea experienţei la viaţa domestică conduce la aservirea conştiinţei indi- 
viduale faţă de un grup particular 1, aservire absolut ilegitimă ?. 

Pentru a răspunde nevoii sociale, este necesară lărgirea universului copi- 
lului, înlocuirea raporturilor familiale personalizate, încărcate de afectivitate, 
în care autoritatea este slabă, iar regularitatea se manifestă conjunctural, 
cu raporturile şcolare impersonale şi neutre, supuse regulii aplicate con- 
secvent şi în care autoritatea educatorului, ca organ al unei „mari persoane 
morale” - societatea, se poate impune. Şcoala este singura instituţie capa- 
bilă să educe spiritul de disciplină, ataşamentul la scopurile colective şi 
autonomia voinţei care formează conţinutul moralei raţionaliste cerută de 
structura societăţii moderne : 


1. „Crescut exclusiv în familia sa, copilul devine bunul acesteia; el reproduce toate 
particularităţile, toate trăsăturile acesteia, pînă la ticurile fizionomiei familiale ; el 
nu va putea să-şi dezvolte însă fizionomia personală” [Durkheim, 1925: 166]. 

2. „... voinţa umană trebuie să înveţe să se supună doar în faţa regulii impersonale şi 
abstracte” [Ibidem]. 

De altfel, contrar opiniei prea răspîndite conform căreia educaţia morală ar 
rezulta cu precădere din acţiunea familiei, consider că rolul şcolii în dezvoltarea 
morală a copilului poate şi trebuie să fie de cea mai mare importanţă. Există o 
întreagă parte a acestei culturi, cea mai elevată, care nu poate fi dată altfel. Căci, 
dacă familia poate să trezească şi să consolideze bine şi singură sentimentele 
domestice necesare moralei şi chiar, mai general, pe cele care stau la baza celor 
mai simple relaţii particulare, ea nu este constituită astfel încît să poată forma 
copilul în vederea vieţii sociale. Prin definiţie, ca să spunem aşa, ea este un 
organ impropriu unei astfel de funcţii [Durkheim, 1925, ed. 1934: 23-24]. 


Metoda istorică şi comparativă pe care este construită analiza i-a oferit 
lui Durkheim posibilitatea de a evidenția mutaţiile survenite în structura şi 
funcţionalitatea familiei şi a societăţii. Aspectul care interesează în acest 
context vizează îndeosebi modificarea poziţiei copilului: dintr-un bun al 
familiei sale de origine, el devine un bun național. 

Durkheim observă continuitatea acţiunii diferitelor grupuri (familie, 
stat, umanitate) asupra individului : 


Familie, patrie, umanitate reprezintă faze diferite ale evoluţiei noastre sociale şi 
morale care sînt pregătite unele de celelalte, astfel încît grupurile corespun- 
zătoare se pot suprapune fără să se excludă reciproc. Întrucît fiecare are rolul 
său în mersul dezvoltării istorice, ele se completează reciproc în prezent ; fiecare 
are funcţia sa. Familia îl încadrează pe individ într-o cu totul altă manieră decît 
patria şi răspunde altor nevoi morale. Nu se pune, aşadar, problema unei alegeri 
exclusive între ele. Omul nu este complet din punct de vedere moral decît dacă 
este supus acestei triple acţiuni [Durkheim, 1925, ed. 1934: 84]. 


O continuitate al cărei principiu este dominaţia normei generale şi 
impersonale (sociale, naţionale) asupra oricărei împrejurări particulare. În 
calitate de instanţă a cărei autoritate derivă din faptul că acţionează în 
numele societăţii (statului), şcoala poate şi trebuie să se impună în faţa 
grupului particular care este familia : 


După toate aparențele, scopurile domestice sînt şi trebuie să fie subordonate 
celor naţionale, deoarece patria este un grup social de un ordin mai înalt. Întrucît 
familia este mai aproape de individ, ea constituie un scop mai puţin impersonal, 
în consecinţă mai puţin înalt. Cercul intereselor domestice este atît de restrîns, 
încît el se confundă în mare parte cu cercul intereselor individuale. De altfel, în 
măsura în care societăţile progresează şi se centralizează, viaţa generală a socie- 
tăţii, cea care este comună tuturor membrilor săi şi care îşi are originea şi scopul 

în grupul politic, cîştigă teren în spiritele individuale, în timp ce ponderea şi 
rolul familiei se diminuează. [...] Centrul de gravitate al vieţii morale, care se 
găsea altădată în familie, tinde din ce în ce mai mult să se deplaseze. Familia 
devine un organ secundar al Statului [Durkheim, 1925, ed. 1934: 84-85]. 


1.4. Educaţia ca temă centrală a sociologiei 


Ansamblul conceptual interiorizare-socializare-individualizare are meritul 
de a fi deplasat analiza educaţiei de la o paradigmă individualistă, predo- 
minant psihologică, la o paradigmă sociologică. Educaţia nu mai este defi- 
nită în termenii unor transformări individuale, ci în termeni acţionali : 


Educaţia este acţiunea exercitată de generaţiile adulte asupra celor ce nu sînt 
coapte pentru viaţa socială. Ea are ca obiect să provoace şi să dezvolte la copil 
un număr oarecare de stări fizice, intelectuale şi morale pe care le reclamă de la 
el atît societatea politică în ansamblul ei, cît şi mediul special căruia îi este cu 
deosebire destinat [Durkheim, 1922, trad. rom., 1980: 39]. 


Procesul educativ este definit ca un proces bidimensional : el presupune 
individualizare, dezvoltare a personalităţii într-un spaţiu al posibilităţilor 
individuale (incluzînd aici şi premisele naturale), pe o traiectorie relativ 
independentă de condiţiile sociale, diferită de traiectoriile altor membrii ai 
grupului; el se defineşte, însă, în primul rînd ca socializare, respectiv 
ciale determinate. Dimensiunea socială şi dimensiunea individuală a fiinţei 
umane nu pot fi separate decît la nivelul analizei abstracte, dar sociologia 
ca ştiinţă are ca obiect individul în calitate de reprezentant al tipului 
normal, (generic, mediu) de personalitate, fiind, de aceea, interesată de 
aspectele sociale, dobîndite ca urmare a interiorizării constringerilor exte- 
rioare, ale personalităţii, cu alte cuvinte de procesul de socializare. 

Durkheim distinge între educație conştientă şi educaţie spontană. Crite- 
riul principal al acestei distincţii vizează mai ales nivelul de conştientizare 
şi organizare : acţiunea exercitată de generaţiile adulte asupra celor tinere 
poate fi conştientă, metodică; în practica reală, ea se exercită, însă, de 
multe ori spontan, dincolo de orice proiect ori anticipare a consecinţelor, 
identificîndu-se cu însăşi experienţa cotidiană a copilului. 

Totuşi, sub ambele aspecte, accepțiunea restrînsă este privilegiată: 
„educaţia constă în socializarea metodică [s.n., E.S.] a generaţiei tinere” 
[Durkheim, 1922, trad. rom., 1980: 39]. 


* 


Definiţia durkheimiană opune un „activism” societal, impersonal, unei 
cvasi-absolute pasivităţi individuale : educaţia este un fapt social constrîn- 
gător şi exterior atît în raport cu educatul, cît şi în raport cu educatorul. 
Imaginea copilului-educat pe care această concepţie ne-o propune este, pen- 
tru a utiliza sugestiva formulă a lui Padioleau [1986], cea a unui homo 
sociologicus burete, ignorant, incapabil de discernămînt, un fel de tabula 
rasa, dar tocmai pentru aceasta absolut receptiv la ceea ce i se oferă. Pe de 
altă parte, poziţia adultului-educator se datorează exclusiv faptului că el a 
fost, într-o etapă anterioară, obiect al socializării, devenind, în acest fel, 
reprezentantul societăţii care îl investeşte cu dreptul şi responsabilitatea de 
a transmite un sistem cultural determinat, de a asigura transferul acestui 
sistem din conştiinţa colectivă în conştiinţele individuale |; „activismul” 
său nu depăşeşte limitele transmiterii unui mesaj pe care el însuşi îl primeşte 
în formă finită, sau, pentru a rămîne în domeniul metaforelor, pe cele ale 
competenţelor unui factor poştal. În acelaşi timp, înţeleasă ca transmitere 
unidirecţională dinspre adult (societate) către copil, educaţia nu depăşeşte, 
în biografia unui individ, vîrsta copilăriei: s-ar părea că tocmai ignoranţa 
şi lipsa de discernămînt infantile constituie condiţiile sine qua non ale edu- 
cabilităţii ; odată depăşită această „stare de graţie”, educaţia nu mai este 
necesară, dar, probabil, nici posibilă. În sfîrşit, se porneşte de la un prin- 
cipiu al disocierii, pentru a se afirma o identitate asimetrică, prin inclu- 
ziune, între individ şi societate : 


1. Nici o altă deosebire calitativă în afara celei dintre colectiv şi individual nu pare să 
existe între forma exterioară şi cea interiorizată a conştiinţei ; doi indivizi aparţinînd 
aceleeaşi colectivităţi sînt, din punctul de vedere al fiinţei sociale rezultate prin 
interiorizarea conştiinţei colective, identici ; deosebirile între indivizi rezultă fie din 
apartenenţa la colectivităţi diferite, fie din fiinţa lor individuală. În aceste condiţii, 
solidaritatea organică este caracteristică societăţilor moderne doar în măsura în care 
acestea sînt ansambluri diferenţiate de grupuri sociale ; în interiorul fiecărui grup, 
însă, există o anume similitudine între indivizi care face ca ordinea socială să fie 
mai mult sau mai puţin produsul solidarităţii mecanice. 

Avînd o origine colectivă, formele superioare ale activităţii umane au şi un scop 
de aceeaşi natură. Derivînd din societate, tot faţă de ea se raportează, sau sînt, 
mai degrabă, societatea însăşi încarnată şi individualizată în fiecare dintre noi 
[s.n., E.S.] [Durkheim, 1897, trad. rom., 1993: 166]; 


Concepţia lui Durkheim este marcată de o contradicţie internă: în 
analiza proceselor de socializare (ca, de altfel, în toate analizele sale 
concrete, cu excepţia analizei formelor elementare ale vieţii religioase) 
ipoteza constructivistă pe care teoria faptului social o conţine nu este (sau 
este prea puţin) valorificată. 


* 


Dincolo de aceste limite, ceea ce interesează în contextul de faţă este 
faptul că definirea educației ca interiorizare-individualizare-socializare-uma- 
nizare, respectiv ca liant între societate şi individ, o plasează pe aceasta nu 
la periferia preocupărilor sociologiei, ci în centrul lor. Din punct de vedere 
teoretico-epistemologic, ansamblul conceptual amintit constituie „nucleul 
dur” nu numai al conceptiei asociate riguros numelui lui É. Durkheim, ci 
al tuturor celor care gravitează pe orbita acesteia şi care poartă, indiferent 
de variantă, eticheta generală de sociologism şi/sau funcţionalism. El per- 
mite înţelegerea identităţii faptului social şi faptului individual, permiţind, 
în acelaşi timp, o construcţie coerentă a obiectului sociologiei (ca ştiinţă a 
faptului social). 


1.5. Sociologia educaţiei ca fundament 
al ştiinţelor educaţiei 


Pe această bază este posibilă reconsiderarea raportului dintre sociologie, 
pedagogie şi psihologie. Dacă educaţia este esențialmente un fapt social, 
sociologiei îi revine rolul de vioara întîia în determinarea scopurilor ; în 
plus, deşi alegerea mijloacelor ţine mai ales de competenţa psihologiei, 
sociologia este implicată şi în acest demers, deoarece natura socială a scopu- 
rilor determină caracterul social al mijloacelor. În calitate de teorie prac- 
fică, situată undeva pe un continuum ştiinţă-artă, pedagogia trebuie să facă 
din sociologie principalul său suport [Durkheim, 1922]. 


CAPITOLUL 2 


Interacţionismul simbolic. 


George Herbert Mead: Comunicarea ca principiu 
comun al organizării conştiinţei şi societăţii 


Comportamentul social al speciei umane are, în opinia lui George Herbert 
Mead (1863-1931), o bază biologică constînd în impulsul sexual sau de 
reproducere, impulsul parental (matern sau patern), impulsul sau atitudinea 
de solidaritate !. Totuşi, nici comportamentul social al individului şi nici 
organizarea socială nu se bazează, la nivelul speciei umane, pe un principiu 
natural : 


Principiul pe care l-am considerat fundamental în organizarea socială umană 
este cel al comunicării care implică o participare cu celălalt. Aceasta impune ca 
celălalt să apară în subiect, ca subiectul să se identifice cu celălalt şi să devină 
conştient de sine graţie celuilalt [Mead, 1934, trad. fr., 1963: 215]. 


In mod obişnuit se consideră că procesul comunicării este condiţionat 
de existenţa conştiinţei (Mind). Cum este, însă, posibilă conştiinţa ? 


2.1. Mecanismul gîndirii (Mind) : comunicarea 
prin simboluri semnificative 


Mead răspunde acestei întrebări valorificînd o serie de teze ale psihologiei 
behavioriste : teza paralelismului psiho-fizic 2, ideea că orice act social 


1. Întrucît reprezintă unitatea fundamentală în cadrul căreia se desfăşoară aceste activi- 
tăţi vitale, familia este unitatea primară de organizare socială, formele mai largi 
(clanul, tribul) constituind generalizări directe ale organizării familiale. 

2. Analiza lui Mead depăşeşte analizele behaviorismului „tradiţional”, în special cele 
întreprinse de Wundt, prin aceea că porneşte de la premisa existenţei unei faze mo- 
trice a actului psihic şi nu numai a unei faze senzoriale. 

presupune comunicare şi aceea că gestul, oricît de elementar, face parte 
dintr-un act social. Pe această bază, psihologia poate fi definită ca ştiinţă 
care studiază nu conştiinţa, ci mai degrabă experienţa individului în raport 
cu condiţiile în care ea se produce. Atunci cînd aceste condiţii sînt sociale, 
analiza se deplasează pe terenul psihologiei sociale. 

Pentru o astfel de ştiinţă, 


Faptul primar îl constituie actul social care înseamnă interacţiune a unor orga- 
nisme diferite, adică adaptarea reciprocă a conduitelor lor în elaborarea proce- 
sului social. Putem găsi în acest proces ceea ce numim gest, respectiv faze ale 
actului social care aduc o adaptare a organismului la reacţia unui alt organism şi 
care includ atît o atitudine observabilă, cât şi ceea ce se numeşte atitudine inte- 
rioară [Mead, 1934, trad. fr., 1963: 39]. 


În funcţie de natura atitudinii interioare, gestul poate fi: a) gest reflex ; 
b) gest semnificativ. Gestul reflex poate fi identificat în orice act social 
(interacţiune) din lumea animală (în lupta dintre doi cîini, de exemplu). El 
este determinat de (pre)dispoziţia organismului de a reacţiona într-un anume 
fel la un stimul prezent hic et nunc. „Mesajul” pe care un astfel de gest îl 
comunică se înscrie în limitele informaţiei cuprinse în codul genetic. Orga- 
nismul animal nu poate decodifica un alt tip de informaţie, iar comporta- 
mentul prezent este întotdeauna determinat din trecut. 

În cazul organismului uman, anatomia şi fiziologia particulare ale siste- 
mului nervos fac posibilă depăşirea gestului reflex şi apariţia unui raport de 
determinare a gestului (comportamentului) actual de fazele ulterioare ale 
actului care pot fi anticipate: gestul-reacţie al partenerului, propria con- 
duită de răspuns ş.a.m.d. Gestului-stimul observabil i se ataşează o atitudine 
interioară care îmbracă forma unui fapt de conştiinţă propriu-zis, a unei 
semnificaţii ; gestul devine gest semnificativ. Semnificaţia, care poate fi 
explicită sau implicită, constă în gestul-reacţie anticipat ; în consecinţă, ea 
nu trebuie înţeleasă ca o stare a conştiinţei ; ea apare în procesul experienţei 
sociale şi trebuie concepută ca existentă în planul acestei experienţe. 

O categorie aparte de gesturi semnificative o constituie simbolurile sem- 
nificative (limbajul) : acestea sînt părţi ale experienţei care arată, indică 
sau reprezintă alte părţi (care nu sînt date în situaţia prezentă) şi fac să se 
nască simultan în parteneri aceeaşi atitudine interioară, aceeaşi semnificaţie. 
Atunci cînd reacţia partenerului poate fi provocată, prin anticipare, în su- 
biectul însuşi, individul înțelege actul celuilalt. Mecanismul general al gîn- 

dirii (Mind) se află în acest proces de comprehensiune a celuilalt, la care se 
ajunge ca urmare a comunicării prin simboluri semnificative în cadrul unui 
proces social: 


Inteligența nu este posibilă decît datorită gestului devenit simbol semnificativ ; 
fără el nu există gîndire, întrucît aceasta nu este decît conversaţie interiorizată 
sau implicită a individului care comunică cu sine însuşi prin intermediul unor 
astfel de gesturi. Esenţa însăşi a gîndirii o constituie interiorizarea, în cursul 
experienţei noastre, a conversaţiilor prin gesturi pe care noi le realizăm cu cei- 
lalţi în procesul social. Gesturile astfel interiorizate sînt simboluri semnificative 
deoarece au aceleaşi semnificaţii pentru toţi indivizii unei societăţi date sau unui 
grup social; ele fac să se nască aceleaşi atitudini în cei care le execută şi în cei 
care reacţionează la ele. Altfel, individul nu le-ar putea nici interioriza, nici 
conştientiza, nici înţelege [Mead, 1934, trad. fr., 1963: 41]. 


Dar, pe de altă parte, putem considera procesul social al experienţei ca fiind 
anterior (într-o formă rudimentară) existenţei conştiinţei, şi [putem] explica 
originea conştiinţelor în cadrul interacțiunii indivizilor în acest proces. Astfel, 
nu numai originea conştiinţelor, ci şi interacţiunea lor (pe care, în aceste con- 
diţii, trebuie să o considerăm ca esenţială, decurgînd din însăşi natura acestora 
şi presupusă prin chiar existenţa lor) încetează să mai pară misterioasă sau mira- 
culoasă. Nu comunicarea este produsul conştiinţei, ci, dimpotrivă, conştiinţa 
este cea care se originează în comunicare, datorită unei conversații prin gesturi, 
într-un proces sau context social al experienţei [s.n., E.S.] [Mead, 1934, trad. 
fr., 1963: 43-44]. 


2.2. Congştiinţa de sine (Self) ca ansamblu organizat 
al atitudinilor grupului: Altul semnificativ 
şi Altul generalizat 


Orice proces social implică, aşadar, o unitate ego - alter. Fiecare dintre 
parteneri este în egală măsură subiect capabil să elaboreze gesturi sem- 
nificative şi, în special, simboluri semnificative, şi obiect căruia i se atribuie 
semnificaţii şi în funcţie de care este orientat comportamentul subiectului. 
Conştiinţa se poate, însă, constitui, spre deosebire de corp, în obiect pentru 
sine, devenind conştiinţă de sine (Self); în acest fel, individul poate să 
adopte faţă de propria persoană o atitudine impersonală, obiectivă. Apariţia 

Sinelui (Self) este legată de utilizarea limbajului care permite provocarea în 
subiect a aceluiaşi ansamblu de reacţii (atitudini) pe care el (subiectul) le 
provoacă în ceilalți. 

„Spiritul conştient de sine” nu este un dat biologic, ci se constituie 
progresiv în experienţa socială, prin interiorizarea atitudinilor organizate 
ale grupului: 


În calitate de obiect pentru sine, conştiinţa este esențialmente o structură socială 
şi se naşte în experienţa socială [Mead, 1934, trad. fr., 1963: 119]. 


Mecanismul dezvoltării sale are la bază asumarea unor roluri ale Celui- 
lalt, care implică limbaj şi comunicare. Acesta este mecanismul care, în 
opinia lui Mead, explică atît evoluţia populațiilor primitive, cît şi pe aceea 
a copilului. Dezvoltarea Sinelui este descrisă de autorul american ca un 
proces stadial de trecere de la asumarea unor roluri (atitudini) izolate după 
modelul oferit de Altul semnificativ (the significant other), la asumarea unor 
unităţi de roluri (atitudini) organizate, complementare, prin interiorizarea 
unui Altul generalizat (the generalized other) din ce în ce mai complex. 
Activităţile ludice, pot constitui ilustrări ale modului în care copilul este 
pus în situaţia de a interioriza atitudinile celorlalţi. 

Într-o primă etapă, cea a jocului liber, în care relaţia cu partenerul, real 
sau imaginar, nu este reglementată de reguli speciale (jocul „de-a mama”, 
„de-a învăţătoarea” ş.a.m.d.), copilul îşi asumă rolurile (comportamentele 
recurente, care apar cu o anumită regularitate) unor adulţi ; asumarea nu 
înseamnă imitare: copilul recreează continuu rolurile „jucate”. Mama, 
învăţătoarea ş.a. se constituie, astfel, în Alţii semnificativi. Un Altul sem- 
nificativ este o persoană care se constituie în partener al copilului într-un 
act social oarecare (alter care „joacă” un rol în raport cu copilul) şi al 
cărei rol este apoi asumat (reinterpretat) de copil, introducînd o organizare 
în spiritul său. 

Într-o a doua etapă, cea a jocului reglementat prin reguli speciale (jocul 
de fotbal, de exemplu), copilul este pus în situaţia de a-şi asuma un rol al 
cărui exerciţiu impune cunoaşterea şi acceptarea rolurilor tuturor celorlalţi. 
Printr-un ansamblu de reguli a căror respectare este obligatorie, rolurile 
tuturor partenerilor se constituie într-o unitate şi nu pot funcţiona decît ca 
atare. Copilul este, de această dată, obligat să-şi acomodeze reacţiile la un 
alter colectiv şi nu individual, la un „obiect” mai complex, care prezintă o 
organizare internă pe care el trebuie să o înţeleagă şi să o respecte. Colecti- 

vitatea organizată (echipa de fotbal, din exemplul de mai sus, sau familia, 
sau clasa şcolară ş.a.m.d.) care desfăşoară o acţiune cooperativă, regle- 
mentată, în care partenerii au de „jucat” roluri complementare, formează 
un Altul generalizat. Interiorizarea acestei unităţi interacţionale (Celuilalt 
generalizat) conduce la dezvoltarea unităţii Sinelui. Constituirea Sinelui nu 
implică numai preluarea atitudinii celorlalţi faţă de subiect ori faţă de ei 
înşişi, ci şi interiorizarea atitudinii cu privire la diferitele faze sau aspecte 
ale activităţii sociale comune. Numai inferiorizarea unui proces social în 
integralitatea sa permite constituirea Sinelui complet (total), ca unitate a 
diferitelor componente (Sine elementar) ce reflectă aspecte, părţi ale proce- 
sului social. 

Jocul reglementat ilustrează situaţia care dă naştere unei personalităţi 
organizate. În măsura în care copilul adoptă atitudinea celuilalt pînă la 
punctul în care se poate prevedea reacţia sa în raport cu un scop (0 acti- 
vitate) comun(ă), el devine membru organic al grupului respectiv : 


Cu alte cuvinte, acest „import” al activităţilor mai generale ale unei totalităţi 
sociale date (ori societate organizată ca atare) în cîmpul experienţei unui individ 
oarecare angajat sau cuprins în acest tot constituie baza esenţială, condiţia nece- 
sară a dezvoltării plenare a conştiinţei de sine. Doar în măsura în care îşi asumă 
atitudinile grupului său social organizat cu privire la activitatea socială coope- 
rativă, sau cu privire la ansamblul activităților de acest tip pe care grupul le 
desfăşoară, individul poate dezvolta o conştiinţă de sine completă ori poseda 
conştiinţa de sine pe care a realizat-o în fapt. La rîndul lor, procesele coopera- 
tive complexe, activităţile şi funcționarea instituţiilor societăţii umane organizate 
nu sînt posibile decît în măsura în care oricare dintre indivizii care le constituie 
poate prelua atitudinile generale ale tuturor celorlalți indivizi cu privire la aces- 
te activităţi, procese şi instituții — cu privire la întregul social organizat al rela- 
țiilor şi interacțiunilor experienței astfel constituite — şi în măsura în care el îşi 
poate orienta propria conduită în consecinţă [s.n., E.S.]. 

Procesul social afectează comportamentul indivizilor angajaţi în realizarea lui, 
iar comunitatea exercită un control asupra conduitei membrilor săi prin Altul 
generalizat [Mead, 1934, trad. fr., 1963: 132]. 


Ceea ce se petrece în jocul reglementat poate fi identificat în întreaga 
experienţă a copilului. El preia fără întrerupere atitudinile anturajului său, 
în special pe cele ale persoanelor de care depinde şi cu care intră în interac- 
ţiune. Aceasta înseamnă că, oricît de importante ar fi experienţele organi- 

zate şi controlate de adulţi, care formează conţinutul activităţii educative 
înţeleasă în accepţiune restrînsă, ele nu constituie decît un fragment al 
experienţei în urma căreia se constituie conştiinţa de sine. 


2.3. Funcţia constructivă a conştiinţei 
în raport cu mediul 


Rezultat al comunicării graţie unei conversații prin intermediul gesturilor, 
conştiinţa procedează la o construcție selectivă a obiectului (mediului). Pe 
de o parte, există în organism o structură definită şi necesară a sensibilităţii 
care selectează „obiectele” externe percepute, asfel încît atributele reţinute 
rezultă totdeauna dintr-o relaţie între un organism şi un „obiect” ; ca obiect 
al conştiinţei, orice realitate este caricaturizată, în sensul că anumite atri- 
bute sînt scoase în evidenţă, în timp ce altele sînt voalate, dacă nu chiar 
ignorate. Pe de altă parte, semnificaţiile mediului social sînt elaborate în 
procesul experienţei sociale, astfel încît există anumite caracteristici pe 
care lumea exterioară le posedă doar datorită interacțiunii sociale din cadrul 
grupului. 

Caracterul inovator al conştiinţei este pus în evidenţă şi prin analiza 
structurii Sinelui. În experienţă, acesta este actualizat totdeauna ca tensiune 
între două componente, Me (Sinele social) şi Z (Sinele personal). Dacă Me 
reprezintă aspectul social, dobîndit prin interiorizarea atitudinilor grupului, 
al comportamentului, 7 reprezintă, dimpotrivă, dimensiunea inovatoare, ori- 
ginală a acestuia, reacţia personală, neînvăţată în experienţă, a organismului 
la atitudinile grupului. Această a doua componentă a personalităţii este 
responsabilă de schimbarea socială : 


Aceste două aspecte ale Sinelui, Z şi Me, sînt necesare pentru manifestarea lui 
plenară. Într-un grup, trebuie să preluăm atitudinea celorlalţi pentru a aparţine 
comunităţii ; trebuie să introducem atitudinile lumii sociale exterioare în con- 
duita noastră pentru a putea gîndi. [...] Pe de altă parte, individul reacționează 
constant la atitudinile sociale şi modifică în acest proces cooperativ societatea 
însăşi căreia îi aparține [s.n., E.S.] [Mead, 1934, trad. fr., 1963: 170]. 


Schimbările sociale importante se produc prin aceste reacţii ale individului 
( care se opune situaţiei) [Mead,1934, trad. fr., 1963: 184]. 

2.4. Socializarea/educaţia ca proces de interiorizare 
a atitudinilor comune prin intermediul conversaţiei 


Aşadar, conştiinţa (Mind), conştiinţa de sine (Self) şi societatea îşi au ori- 
ginea în acelaşi „proces cooperativ al experienţei sociale” care implică 
limbajul şi comunicarea. Elaborînd o teorie pe care o califică drept trans- 
personalistă, sociologică, Mead descrie inteligenţa umană şi conştiinţa de 
sine ca proiecţii ale conversaţiei prin gesturi în conduita organismului indi- 
vidual. Aceasta implică două premise: a) preexistenţa temporală şi logică 
a procesului social — cel puţin într-o formă primitivă - în raport cu individul 
conştient de sine ; b) dezvoltarea conversaţiei prin simboluri semnificative 
care permite interiorizarea de către individ a situaţiei sociale exterioare. În 
acelaşi timp însă, organizarea societăţii este înţeleasă ca produs al aceleiaşi 
conversații prin gesturi semnificative. Rolul fundamental în acest proces de 
emergenţă simultană a conştiinţei şi societăţii revine limbajului. 

În acest context teoretic, educaţia poate fi definită ca activitate siste- 
matică ce urmăreşte formarea dimensiunii sociale a conştiinţei de sine (Me), 
prin interiorizarea de către individ a atitudinilor comune ale grupului, 
utilizînd mijloacele transmiterii culturale ale colectivităţii : 


Implantarea acestei reacţii sociale în individ, iată scopul educaţiei, care face apel 
la mijloacele de transmitere culturală ale comunităţii într-un mod mai mult sau 
mai puţin abstract. Mai precis, educaţia constă în a permite copilului să dobîn- 
dească un anumit ansamblu organizat de reacţii la propria-i stimulare ; atîta timp 
cît noi nu reacţionăm faţă de noi înşine în acelaşi fel în care o face societatea, nu 
aparţinem cu adevărat acesteia [Mead, 1934, trad. fr., 1963: 225]. 


Societatea nu este posibilă în absenţa acestor atitudini organizate, co- 
mune tuturor membrilor săi, care constituie însăşi esența instituţiilor sociale 
şi fundamentul controlului pe care colectivitatea îl exercită asupra compor- 
tamentului fiecăruia dintre membrii : 


„..0 instituţie nu este nimic altceva decît organizarea atitudinilor pe care le pur- 
tăm cu toţii în noi, adică atitudinile organizate ale celorlalţi care controlează şi 
determină conduita [Mead, 1934, trad. fr., 1963: 179]. 

Instituţia reprezintă o reacţie comună a tuturor membrilor unei comunităţi la o 
situaţie particulară. [...] Aceste ansambluri organizate de reacţii decurg unele 
din celelalte, iar dacă cineva provoacă una, el le declanşează în acelaşi timp, 
implicit, pe celelalte. Instituţiile societăţii sînt, astfel, forme ale activităţii so- 
ciale organizate în aşa fel încît membrii individuali ai societăţii să poată acţiona 
în maniera cerută, adoptînd atitudinile celorlalţi cu privire la aceste activităţi 
[Mead, 1934, trad. fr., 1963: 221-222]. 


În concepţia lui G.H. Mead pot fi recunoscute principalele teze ale 
sociologiei durkheimiene : disocierea şi identitatea societate-individ, înţele- 
gerea personalităţii ca unitate între o componentă socială şi o alta indi- 
viduală, definirea educaţiei ca proces de creaţie a componentei sociale a 
personalităţii şi, în consecinţă, ca termen mediu între individ şi societate. 
Mead are, însă, meritul de a fi deplasat analiza de la dimensiunea instru- 
mentală a activităţii (agir instrumental) la cea comunicaţională (agir com- 
municationnel) [Dubar, 1991], evidențiind rolul esenţial al interacțiunii şi 
limbajului în procesele educative. În plus, prin elaborarea conceptelor „Al- 
tul generalizat” şi „Sine complet”, el observă faptul că educaţia constă în 
interiorizarea unor totalități sociale experimentate direct de individ ; relaţia 
educativă nu este pur şi simplu o relaţie între un educat şi un educator (ca 
delegat al societăţii), ci o relaţie între un subiect (educat) şi un ambient 
complex (o situaţie) la care educatul şi educatorul sînt co-participanţi ; în 
aceste condiţii, educaţia constă nu în interiorizarea unor elemente ale cul- 
turii sociale (valori, norme, reguli) transmise de educator (în calitate de 
delegat al societăţii), ci în interiorizarea unei colectivităţi organizate şi a 
unei situaţii din care educatul, educatorul, conținuturile transmise şi actul 
însuşi al transmiterii fac parte ca elemente constitutive. În acest context, 
Mead oferă o explicaţie unităţii Sinelui, afirmînd totodată caracterul său 
multiplu (Sinele complet este constituit dintr-o pluralitate de componente — 
Sine elementar - corespunzătoare diferitelor componente ale procesului 
social interiorizat). Aşa cum vom vedea, ideea eului social în acelaşi timp 
unitar şi multiplu va fi dezvoltată ulterior de alţi autori. 

Subliniind funcţia constructivă a Sinelui, concepţia lui Mead conţine 
două consecinţe importante pentru analiza procesului de educaţie. Prima se 
referă la statutul epistemologic al educatului şi educatorului. În ceea ce-l 
priveşte, copilul nu este un simplu receptor al mesajului transmis ; el proce- 
dează la o selecţie şi o resemnificare a experienţei, iar răspunsul (compor- 
tamentul) său este elaborat în funcţie de această nouă semnificaţie ; teza 

parsonsiană conform căreia procesele de socializare (educaţie) au ca obiect un 
copil-actor îşi găseşte punctul de plecare în concepţia lui Mead cu privire 
la preluarea (asumarea) rolurilor Celorlalţi semnificativi înţeleasă ca reinter- 
pretare a rolului |. În acelaşi fel trebuie înţeles adultul „semnificativ” : el 
se dovedeşte, mai mult decît o „curea de transmisie” între societate şi 
individ, un adevărat (re)creator al mesajului transmis. Ce-a de-a doua 
consecinţă vizează funcţiile sociale ale educaţiei: în calitate de proces de 
comunicare prin limbaj (simboluri semnificative), educaţia are nu doar o 
funcţie de reproducere a structurilor sociale în structurile subiectului, ci şi 
una de (re)constituire simultană şi continuă a acestor structuri 2; ceea ce 
interiorizează individul este nu un datum, ci un proces, nu o societate gata 
constituită, ci una în curs de a se constitui; procesul de interiorizare/edu- 


1. Deşi ideea construcţiei rolului nu este explicită la Mead, Cicourel [1972, trad. fr. 
1979: 33] nu greşeşte considerîndu-l din acest punct de vedere precursor al lui 
Goffman [1956] şi al lui Turner [1962]. 

2. Mead nu este cel dintii care a semnalat originea comună a societăţii şi personalităţii în 
activitatea umană. În Manuscrise economico-filosofice din 1844, Karl Marx (1818-1883) 
observa că esenţa unei specii, caracterul ei generic, rezidă în natura activităţii ei 
vitale. În ceea ce priveşte specia umană, esenţa ei generică constă în activitatea liberă 
şi conştientă în care produsul final şi mijloacele pentru realizarea lui sînt anticipate 
într-un proiect mental şi care presupune în toate cazurile un ansamblu de raporturi 
sociale obiective, în calitate de premisă şi cadru limitativ. Esenţa (natura) umană 
poate fi, astfel, identificată cu constelația relaţiilor sociale în care individul este, 
inevitabil, mai mult sau mai puţin integrat. Forma de bază a activităţii o constituie 
munca productivă, definită, pe de o parte, ca raport între om şi natură, iar pe de altă 
parte, ca ansamblu de raporturi sociale. Atributul fundamental al acesteia este carac- 
terul său creator, transformator. Munca este creatoare de bunuri materiale (mijloace 
de producţie sau bunuri de consum), dar şi de raporturi sociale (transformarea for- 
care, la rîndul lor, determină o suprastructură specifică). Existenţa socială, ca unitate 
a bazei şi suprastructurii, se constituie printr-un proces de obiectivare a naturii 
umane. În plus, „Acționînd asupra naturii exterioare şi transformînd-o, omul trans- 
formă totodată propria sa natură |s.n., E.S.]” [Marx, 1867: 190]. Conştiinţa este 
produsul muncii. Rezultă că existenţa socială şi modul în care este ea reflectată în 
conştiinţă (conştiinţa socială) sînt în egală măsură şi simultan produse ale activităţii 
umane (muncii), astfel încît identitatea lor se poate explica prin chiar această pro- 
ducţie simultană. Dialectica raporturilor între existenţa socială şi conştiinţa socială, 
exprimată schematic în teza determinării conştiinţei de existenţă şi în cea a influenţei 
pe care prima o exercită asupra celei din urmă, nu poate fi înţeleasă decît dacă se 
acceptă originea lor comună în procesul muncii. 

cație participă el însuşi la constituirea societății (a instituțiilor sociale) ; 
dimensiunea creatoare a educației se manifestă nu numai în raport cu indi- 
vidul, ci în raport cu societatea însăşi. 

Pe de altă parte, definirea procesului de socializare (educaţie) ca proces 
de comunicare, implică alte consecinţe importante legate de ceea ce peda- 
gogii numesc curriculum. Cu toate că în formele organizate ale educaţiei 
(cum este, de pildă, educaţia şcolară) curriculum-ul este precizat într-un 
proiect ideal care anticipează şi pregăteşte procesul real, atîta timp cît are 
loc un proces de comunicare educaţională, el nu atinge niciodată forma 
ultimă, desăvîrşită, ci se construieşte continuu ; orice proiect educaţional 
este în acelaşi timp afirmat şi negat de practica pe care o orientează. Sco- 
purile, obiectivele, conținuturile etc. reale sînt, oricît ar fi de mare forţa 
materială sau simbolică cu care se încearcă impunerea celor proiectate, un 
produs al comunicării simbolice între educat şi educator, fiind dependente 
de capacităţile acestora de a produce semnificaţii şi de a le exprima în formă 
simbolică (de a le comunica), de adecvarea codurilor lor simbolice (limba- 
jelor) etc. ; ordinea educaţională (şcolară) este, ca întreaga ordine socială, 
de altfel, o ordine negociată. Prin aceste deschideri, concepţia lui Mead 
reprezintă punctul de plecare al orientării interacţioniste în sociologia edu- 
caţiei (aşa cum reprezintă punctul de plecare al interacţionismului socio- 
logic !, în general). 


1. Termenul „interacţionism simbolic” a fost creat de unul dintre discipolii lui Mead, 
Herbert Blumer, în 1938, pentru a desemna o perspectivă teoretică în psihologia 
socială, al cărei concept central este conceptul meadian „interacţiune simbolică” [cf. 
Queiroz şi Ziotkowski, 1995]. Arnold Rose [1962] - citat de A. Coulon [1993 : 
62] - rezumă principalele teze ale interacţionismului simbolic astfel: (1) noi trăim 
într-un mediu care este în acelaşi timp fizic şi simbolic, iar semnificaţiile lumii şi 
ale acţiunilor noastre sînt construite de noi înşine cu ajutorul simbolurilor; (2) 
datorită faptului că împărtăşim cu ceilalţi aceleaşi simboluri semnificative (pe care 
Mead le deosebeşte de semnele naturale) noi avem capacitatea de a ne „pune în locul 
celuilalt” ; (3) pe baza culturii pe care o împărtăşim cu semenii noştrii - cultură 
care se prezintă ca un ansamblu de semnificaţii şi valori care ne orientează acţiunile -, 
putem prevedea, într-o mare măsură, comportamentele celorlalţi indivizi ; (4) simbo- 
lurile, şi, în consecinţă, sensurile şi valorile care le sînt ataşate, se constituie în 
ansambluri organizate în funcţie de care individul îşi defineşte rolul; Mead consi- 
deră că Me se construieşte pe baza acestei definiţii a rolului, în timp ce Z, cea de-a 
doua componentă a Sinelui (Self), reprezintă reacţia individului la atitudinile celor- 
lalţi, percepţia pe care el o are cu privire la el însuşi; (5) gîndirea este un proces 

* 


Pentru susținerea tezei cu privire la locul central al cunoaşterii proce- 
selor educative (teoriei socializării) în construcţia unei ştiinţe a societății 
(teorii a socialului), eseurile lui Mead oferă două argumente solide: teza 
existenţei unui principiu comun de organizare a societăţii şi a Sinelui şi 
aceea a caracterului indisociabil al proceselor de interiorizare (producere 
a Sinelui) şi instituționalizare (producere a societăţii). 


prin care individul caută soluţii cîntărind avantajele şi dezavantajele personale care 
rezultă din alegerea unei linii de conduită (valori) sau a alteia ; un act este totdeauna o 
interacţiune continuă între 7 şi Me. Jack Douglas [citat de Lapassade, 1996: 10] 
distinge între un interacţionism comportamentist şi unul fenomenologic : ambele 
consideră viaţa cotidiană ca fundament al realităţii sociologice, numai că, în timp ce 
primul explică viaţa cotidiană prin scheme conceptuale şi ipoteze construite de cerce- 
tător, cel de-al doilea încearcă să descrie şi să analizeze modul în care actorii înşişi 
interpretează experienţele lor cotidiene. 


CAPITOLUL 3 


Funcţionalismul sistemic. 


Talcott Parsons : Internalizarea sistemelor-obiecit ; 
autonomie şi întrepătrundere între sistemul 
social şi sistemul personalităţii 


Dublul principiu durkheimian al disocierii şi identităţii între faptul social şi 
faptul individual este reluat de T. Parsons (1902-1979) în formularea şi 
rezolvarea paradoxului socialului : compusă din indivizi autonomi, socie- 
tatea este, totuşi, mai mult decît un agregat, o sumă a acestora. Soluţia este 
formulată în termeni apropiaţi de cei ai lui Mead (şi inspirați de acesta), 
afirmîndu-se existenţa unei organizări interne a individului (personalităţii) 
care reproduce organizarea societăţii şi caracterul indisociabil al proceselor 
de producere a eului social (internalizare) şi a celor de instituţionalizare. 
Cu toate că, în ultimele lucrări, se poate constata o deschidere către 
metoda comparativ-istorică utilizată de Durkheim, metoda pe care sociolo- 
gul american o privilegiază în analiza socialului este cea funcţionalist-siste- 
mică 1. Construcţia parsonsiană poate fi interpretată ca o teorie a sistemelor 
ierarhizate, organizată în jurul conceptului de sistem al acțiunii. 


1. Parsons este etichetat în mod obişnuit ca reprezentantul principal al funcţionalismului 
structuralist, teoria elaborată de el fiind una a ordinii sociale. Exegezele mai recente 
observă, însă, că o astfel de etichetă nu poate fi aplicată întregii opere a sociologului 
american, întrucît aceasta nu conţine o concepţie care păstrează aceleaşi caracteristici 
de la primele pînă la ultimele fraze, ci una care se construieşte continuu. Aşa cum 
notează J.-P. Durand şi R. Weil [1989], comentatorii au pus în evidenţă în evoluţia 
gîndirii parsonsiene trei etape: 1) înainte de 1937, an în care publică The Structure 
of Social Action şi în care este încadrat ca profesor la Harvard University, se resimt 
puternic influenţele lui Durkheim, Weber, Pareto, Marshall, ca şi cele ale etnologiei 
structuralist-funcţionaliste, în special ale lui Radcliffe-Brown ; este etapa în care 
Parsons utilizează frecvent formula „structuro-funcţionalism” ; 2) perioada care 

3.1. Sociologia ca ştiinţă a sistemului general 
al acţiunii 


Sub influenţă weberiană !, Parsons consideră că obiectul sociologiei este 
acţiunea socială înţeleasă ca un comportament uman căruia autorul său (ego) 
îi atribuie un sens subiectiv, acesta din urmă fiind raportat la comportamen- 
tul unui partener (alter) 2. Ca şi Weber, el poate fi considerat un reprezen- 
tant al individualismului metodologic $: punctul de plecare al sociologiei 
este actorul (agentul) singular al acţiunii, ca subiect, individual sau colec- 


urmează, pînă la începutul anilor '50, este marcată de construirea „teoriei generale 
a acţiunii” prezentată în The Social System [1951], în Working Papers in the Theory 
of Action |Parsons, Bales şi Shils, 1953], dar mai ales în Toward a General Theory 
of Action [Parsons, Shils şi Kluchohn, 1957]; Parsons renunţă treptat la noţiunea de 
structură în favoarea celei de sistem şi abandonează expresia „structuro-funcţio- 
nalism” ; comentatorii consideră că începînd cu această perioadă concepţia sa are 
caracteristicile unui funcţionalism-sistemic ; 3) din anii '50, teoria sociologică a 
sistemului social se deschide către celelalte ştiinţe socio-umane (psihologie, eco- 
nomie, ştiinţe politice) şi către problematica evoluţiei sociale ; sînt publicate acum 
Family, Socialization and Interaction Process |Parsons, Bales, Olds, Zelditch şi 
Slater, 1955], Economy and Society [Parsons şi Smelser, 1956], Theory and Society 
[Parsons, Shils, Naegle şi Pitts, 1961], Social Structure and Personality [Parsons, 
1964], Societies : Evolutionary and Comparative Perspective [Parsons, 1966], The 
System of Modern Societies [Parsons, 1971]. 

1. „Întreaga problematică a gîndirii sociale a lui Parsons s-a axat pe coordonatele teoriei 
sociologice a lui Max Weber”, scrie L. Dumitrescu-Codreanu [1973 : 27]. Contactul 
lui Parsons cu concepţia lui Max Weber (precum şi cu cele ale lui Marx, Tönnies, 
Sombart, Simmel) s-a produs în 1926 la universitatea din Heidelberg, unde a susţinut 
şi teza de doctorat cu titlul „Concepţiile despre capitalism ale lui Werner Sombart şi 
Max Weber”. 

2. „intelegem prin «activitate» - scrie Weber [1922, trad. fr., 1971: 4] - un com- 
portament uman (indiferent dacă este vorba despre un act exterior sau intim, despre 
o omisiune sau despre o toleranță) cînd şi atîta timp cît agentul sau agenţii îi 
comunică un sens subiectiv. Prin activitate «socială» [înţelegem] activitatea care, 
prin sensul pe care i-l atribuie agentul sau agenţii, se raportează la comportamentul 
celuilalt, în raport cu care se orientează derularea sa”. 

3. „O activitate — notează Weber [1922, trad. fr., 1971: 343] — în sensul unei orientări 
comprehensibile în mod semnificativ nu ar trebui să fie considerată ca atare decît în 
măsura în care îmbracă forma comportamentului unei persoane sau mai multor per- 
soane singulare”. 

tiv 1, capabil să producă şi să comunice semnificaţii. Unitatea elementară 
de analiză este, pentru o astfel de sociologie, interacţiunea ego-alter, aco- 
modarea reciprocă a comportamentelor, pe baza semnificaţiilor care li se 
atribuie şi care fac, aşa cum a arătat Mead, obiectul comunicării simbolice, 
prin limbaj, între parteneri. Adecvarea reciprocă a comportamentelor este 
posibilă numai dacă fiecare dintre parteneri este simultan actor (cu sco- 
purile, aspiraţiile, nevoile etc. sale) şi obiect în funcţie de care este orientată 
atît acţiunea celuilalt, cît şi propria acţiune. Totuşi, activitatea de atribuire 
şi comunicare de semnificaţii şi de răspuns la comportamentul partenerului 
nu se realizează într-un vid structural sau cultural: ele presupun totdeauna 
un environment, cuprinzînd un ansamblu organizat de obiecte fizice şi 
sociale care exercită presiuni (constrîngeri) asupra subiectului-actor. Încercînd 
să „împace” sociologia durkheimiană a faptului social exterior şi constrîn- 
gător cu sociologia comprehensivă a lui Weber?, Parsons tratează fiecare 
interacţiune ego-alter ca sistem ; în aceasta constă originalitatea voită (şi 
declarată) a concepţiei sale. Rezultă că obiectul (unitatea primară de analiză 
a) sociologiei îl reprezintă sistemul social, constînd 


într-o pluralitate de actori individuali care interacționează unii cu alţii într-o 
situaţie ce conţine cel puţin un aspect environment-al, sînt motivaţi în termenii 
unei tendinţe către „optimizarea gratificaţiei”, relaţia lor cu „situaţia” - inclu- 
zînd aici şi pe ceilalţi actori - fiind definită şi mediată în termenii unui sistem 
de simboluri împărtăşite şi structurate cultural [Parsons, 1951: 5-6]. 


Orice sistem ego-alter poate fi analizat ca sistem al acţiunii ; preferînd 
termenul acţiune celui de comportament, Parsons pune în evidenţă faptul că 


O descriere a atitudinii critice şi a soluţiilor lui Parsons vis-â-vis de ceea ce el 
numeşte „individualismul voluntarist” weberian oferă Ungureanu şi Costea [1985 : 
109-116]. 

1. „ [...] actorii sistemului social nu sînt doar persoane individuale. Ei sînt, de ase- 
menea, grupuri, colectivităţi, cum ar fi, de pildă, un sat, o regiune, o clasă socială, 
o naţiune. Aceasta permite extinderea teoriei parsonsiene a interacțiunii la toate 
nivelurile realităţii sociale şi depăşirea palierului limitat al raporturilor interperso- 
nale” [Rocher, 1972, citat în Durand şi Weil, 1989: 99]. 

2. „Teoria generală a acţiunii” s-a dorit o sinteză a pricipalelor teorii sociologice şi 
antropologice anterioare : Marx, Tönnies, Simmel, Durkheim, Weber, Pareto, Mali- 
nowski, Mead... Nu este necesar să insistăm aici asupra acestui subiect: există, în 
literatura sociologică românească, lucrări care îl dezvoltă îndeajuns [| Constantinescu- 
-Galiceni şi Ungureanu, 1985; Dumitrescu-Codreanu, 1973; Rădulescu, 1994; 
Ungureanu şi Costea, 1985]. 

gîndirea sociologică are ca punct de plecare actorul singular, dar trebuie să 
ajungă la identificarea tipurilor, modelelor de acţiuni şi a mecanismelor prin 


care se articulează diferitele comportamente individuale : 


Acţiunea este constituită din structuri şi procese prin care fiinţele umane emit 
intenţii semnificative şi, cu mai mult sau mai puţin succes, le materializează în 
situaţii concrete. Expresia semnificativă implică un nivel simbolic sau cultural 
de reprezentare şi de referinţă. Intenţiile şi impactul lor concret luate împreună 
implică tendinţa sistemului acţiunii - individual sau colectiv - de a modifica 
relaţia sa cu situaţia sau mediul în direcţia dorită. Preferăm termenul „acţiune” 
celui de comportament deoarece sîntem interesaţi nu de manifestările fizice ale 
comportamentelor, ci de modelele lor, de tipurile de produse semnificative 
(fizice, culturale sau de altă natură), de la simplele unelte la operele de artă, şi 
de mecanismele şi procesele care controlează o astfel de organizare [Parsons 
1966, trad. fr., 1992: 527]. 


x» 


Acţiunea umană este „culturală” prin aceea că semnificaţiile şi intenţiile privind 
actele sînt structurate în termeni de sisteme simbolice (care cuprind codurile 
prin care ele se ordonează) centrate, în general, în jurul limbajului, prezenţă 
universală a societăţilor umane [Ibidem]. 


Orice sistem al acţiunii răspunde unor exigente structurale şi unor impera- 


tive funcţionale. Structura şi funcţiile sistemului general al acțiunii (SGA) 
sînt sintetizate în tabloul următor [Parsons, 1966, trad. fr. 1992: 544]: 

3.2. Societatea şi personalitatea ca subsisteme 
autonome ale sistemului general al acţiunii 


Atît societatea cît şi personalitatea pot fi analizate în calitate de subsisteme 
constitutive ale sistemului general al acțiunii. Societatea este un tip par- 
ticular de sistem social (al acţiunii) pentru care personalitatea, şi ea sistem 
al acţiunii, constituie o parte a mediului (environment) său. Cu toate că 
orice sistem social există numai în măsura în care reuşeşte să satisfacă 
imperativul funcţional al adaptării la mediu, societatea reprezintă tipul de 
sistem care atinge cel mai înalt grad de autonomie în raport cu mediul său. 
Autonomia rămîne, totuşi, relativă: conform unui principiu cibernetic apli- 
cat organizării ierarhice a componentelor sistemului general al acţiunii (sis- 
temul organismului ca suport al acţiunii, sistemul personalităţii, sistemul 
social şi sistemul cultural), societatea, ca subsistem mai bogat în informaţie, 
controlează sistemul personalităţii ; în schimb, ca subsistem mai bogat în 
energie, aceasta din urmă exercită o presiune în sens condițional asupra 
societăţii [Parsons, 1966]. 

Autonomia unei societăţi depinde, evident, de modul în care ea reuşeşte 
să controleze relaţiile cu fiecare dintre componentele mediului (să realizeze 
funcţia de adaptare), dar mai ales de gradul propriei integrări interne. Inte- 
grarea este principala exigenţă funcţională a societăţii şi se referă la rapor- 
turile dintre indivizi, colectivităţile particulare şi colectivitatea societală, 
raporturi definite în esenţă, în termenii loialității şi poziţiei ocupate, prin 
două dimensiuni: (1) concilierea loialității individului faţă de grupuri parti- 
culare (familie, grup profesional etc.) cu loialitatea faţă de comunitatea 
societală în vederea realizării consensului ; (2) concilierea dorinţei indivi- 
dului de a ocupa poziţii superioare în ierarhiile sociale cu nevoia sistemului 
de a-şi conserva structura. Ambele aspecte ale raportului implică necesitatea 
legitimării structurii sociale şi a angajării valorice a indivizilor, astfel încît 
funcţia de integrare se întrepătrunde cu o funcție de menținere a modelelor 
culturale, care presupune „materializarea” acestora în norme mai mult sau 
mai puţin instituţionalizate, şi cu o funcţie de realizare a scopurilor colec- 
tive, dependentă de transformarea, prin internalizare, a modelelor culturale 
în componente (dispoziții-necesităţi) ale personalităţii. 

3.3. Societatea şi personalitatea - sisteme 
ale acţiunii care se întrepătrund 


În acelaşi timp, atît societatea, cît şi personalitatea pot fi analizate ca sis- 
teme ce posedă o structură în adîncime şi care răspund aceloraşi imperative 
funcţionale de adaptare, integrare, menţinere a modelelor şi realizare a 
scopurilor. 

Societatea este un întreg constituit dintr-o pluralitate de subsisteme, 
diferite calitativ şi organizate ierarhic: normele şi colectivitatea, ca ele- 
mente constitutive esenţiale, valorile şi rolurile, ca elemente ce asigură 
legătura între sistemul social, pe de o parte, şi sistemul cultural, respectiv 
sistemul personalităţii, pe de altă parte [Parsons, 1966]. 

Rezultat al internalizării acestor subsisteme, componentele esenţiale ale 
aspectului dobîndit al personalităţii sînt aceleaşi cu cele ale sistemului 
interacțiunii sociale. Ele sînt „obiecte”, organizate şi modelate cultural în 
termenii semnificaţiilor simbolice, în funcţie de care este orientată acţiunea 
(utilizînd limbajul psihologiei, se poate spune că ele motivează acţiunea). 
Personalitatea se prezintă, în consecinţă, ca o pluralitate de sisteme şi sub- 
sisteme dispoziții-necesități [Parsons, 1955: 107-108] integrate într-un an- 
samblu organizat. 

Aşadar, privite din perspectiva structurii lor în adincime, societatea şi 
personalitatea sînt mai mult decît interdependente. Termenul interpenetrare 
exprimă mai adecvat raportul lor: ambele sînt sisteme reale ale acţiunii 
organizate în jurul aceloraşi valori instituţionalizate-internalizate [Parsons, 
1955: 357-358]. 

Ipoteza instituţionalizarii-internalizării explică autonomia sistemului so- 
cial în raport cu personalitatea şi întrepătrunderea lor. 


3.4. Dubla orientare a acţiunii: the pattern variables 
şi sistemul dispoziţiilor-necesităţi 


Motivat pentru acţiune în termenii evitării frustrării şi optimizării gratifi- 
caţiei, ego încearcă să-şi satisfacă nevoile, interesele etc. şi să provoace în 
acelaşi timp o reacţie pozitivă a lui alter. Pentru a ajunge la un astfel de 

rezultat, interacţiunea ego-alter trebuie să se conformeze ordinii normative 
care reglează viaţa colectivităţii, ordine legitimată printr-un ansamblu de 
valori împărtăşite de membrii acesteia şi concretizată în sisteme de roluri 
complementare ego-alter. Orice sistem social orientează acţiunea membrilor 
săi propunîndu-le, prin chiar structura şi modul său de funcţionare, modele 
de interpretare şi de acţiune (pattern variables). The pattern variables 
reprezintă scheme interpretative şi comportamentale care permit actorului 
să evalueze şi să definească: a) obiectul în funcţie de care urmează a-şi 
orienta acţiunea ; b) natura relaţiei actor-obiect (ego-alfer). Ele carac- 
terizează un sistem social oarecare (familie, şcoală, întreprindere etc.), 
conferindu-i o identitate particulară şi deosebindu-l de alte sisteme. În 
orice sistem social pot fi identificate două clase de variabile structurale 
(pattern variables): a) variabile structurale ale modalităţii obiectului — 
modele care permit evaluarea obiectului, indicînd dacă acesta trebuie eva- 
luat: (1) în conformitate cu criterii specifice unei relaţii determinate şi 
care variază în funcţie de caracteristicile personale sau, dimpotrivă, în 
conformitate cu norme generale şi impersonale (particularism-universa- 
lism); (2) în funcţie de calitatea pe care i-o conferă apartenenţa la un grup 
sau la altul - cine este? — sau în funcţie de performanţele probate în cursul 
acţiunii - ce face? - (calitate-performanță) ; b) variabile structurale ale 
orientării spre obiect - modele ce permit definirea relaţiei actor-obiect : 
(1) ca relaţie ce implică în mod necesar o dimensiune afectivă sau ca 
relaţie ce exclude în principiu această dimensiune (afectivitate-neutrali- 
tate); (2) ca relaţie ce angajează total sau numai parţial sistemul integrator 
(difuziune-specificitate) ; (3) ca relaţie orientată către actorul însuşi sau 
către colectivitatea integratoare (orientare către sine- orientare către 
colectivitate). 

La nivelul personalităţii, the pattern variables se proiectează într-o orga- 
nizare stabilă a componentelor (dispoziţii-necesităţi) echivalînd cu o „progra- 
mare” pentru opţiuni valorice individuale. O atare organizare a personalităţii 
este rezultatul internalizării unor obiecte sociale semnificative !. Dispo- 
ziţiile-necesităţi care motivează şi orientează din interior acţiunea nu sînt 
înnăscute, ci dobîndite în experienţa interacţională a individului : 


1. Un obiect social semnificativ este un actor (alter) care exercită un rol în raport 
cu ego. 

„„„constituţia genetică cuprinde o „orientare” generală care se exprimă în struc- 
turi anatomice, în mecanisme fiziologice şi în scheme de comportament speci- 
fice, pe măsură ce intră în interacţiune cu factorii de mediu în timpul vieţii 
organismului [Parsons, 1966, trad. fr., 1992: 528]. 


Aderarea la valorile comune înseamnă, din punct de vedere motivaţional, că 
agenţii au „sentimente” comune favorabile tipurilor de valoare, ceea ce denotă 
că o conformare la aşteptările relevante este considerată un „lucru bun”, relativ 
independent de orice „avantaj” instrumental specific acestei conformări, cum ar 
fi, de exemplu, evitarea sancţiunilor negative. Mai mult, această aderare la va- 
lorile comune are întotdeauna, în măsura în care satisface necesităţile imediate 
de încurajare ale agentului, un aspect „moral” prin aceea că, într-o anumită 
măsură, această conformare defineşte „responsabilităţile” agentului în sistemele 
sociale mai largi de acţiune socială din care el face parte. Este evident că prin- 
cipalul focar al acestor responsabilităţi este colectivitatea care este constituită 
pe baza unei orientări de valoare comune. 


În sfîrşit, apare suficient de clar că „sentimentele” care susţin aceste valori 
comune nu constituie în mod obişnuit, prin structura lor specifică, manifestarea 
unor tendinţe organice constitutive. Ele sînt în general învăţăte sau dobîndite. 
În plus, rolul pe care îl deţin în orientarea acţiunii nu este, în primul rînd, un 
rol de obiective culturale, care sînt cunoscute şi în funcţie de care individul îşi 
adaptează conştient comportamentul ; modelele culturale sînt internalizate ; ele 
devin parte integrantă a structurii de personalitate a agentului. Aceste sentimente 
sau „atitudini de valoare”, cum ar putea fi numite, sînt autentice dispoziții- 
-necesități ale personalităţii. Doar în virtutea interiorizării valorilor instituţiona- 
lizate are loc o autentică integrare motivaţională a comportamentului în structura 
socială, iar straturile „mai profunde” ale motivării sînt atrase în procesul de 
realizare a aşteptărilor de rol. Numai cînd această condiţie este pe deplin satisfă- 
cută, putem spune că un sistem social este superior integrat şi că interesele 
colectivităţii tind să coincidă cu interesele private ale membrilor săi! [Parsons, 
1951: 41-42]. 


Acţiunea unui actor va fi, aşadar, supusă unei duble constrîngeri (orien- 


tări): o constrîngere interioară, concretizată în aşteptările de rol, respectiv 
în opţiunile valorice şi conformitatea la norme pe care partenerul le aşteaptă 


şi 


pe care ego le-a interiorizat în forma dispoziţiilor-necesităţi, şi o con- 


lly 


Parsons precizează: „Coincidenţa absolută trebuie privită ca un caz limită cum ar fi 

faimoasă maşină fără frecare. Deşi în mod empiric nu cunoaştem cazuri de integrare 

completă a unui sistem social de motivare al unui grup coerent de modele culturale, 
x» 


conceptul de sistem social integrat are o importantă semnificaţie teoretică” (Parsons, 
1951 : 42). 

strîngere exterioară, manifestată în sancțiunile pe care partenerul le „apli- 
că” în cazul în care aşteptările de rol nu au fost „onorate” şi care sînt 
comunicate actorului prin intermediul sistemelor simbolice în uz. Din punc- 
tul de vedere al orientării (determinării) temporale, acţiunea prezentă este 
supusă unui dublu determinism : unul al trecutului (via biografia individuală 
pe parcursul căreia au fost internalizate aşteptările de rol) şi un altul al 
viitorului (via anticiparea răspunsurilor prin care partenerul va gratifica sau 
sancţiona comportamentul subiectului). În măsura în care cele două tipuri 
de constrîngeri orientează acţiunea în una şi aceeaşi direcţie, asigurîndu-i 
caracterul non-contradictoriu şi, deci, previzibil, avem de-a face cu o acţiu- 
ne instituționalizată. Aceasta înseamnă că internalizarea şi instituționaliza- 
rea sînt procese inseparabile : 


Structura acestei constrîngeri este [...] dublă. Mai întîi, prin internalizarea nor- 
mei, supunerea pe care aceasta o reclamă dobîndeşte pentru „eu” o semnificaţie 
personală expresivă sau/şi instrumentală. Apoi, structurarea reacţiilor celuilalt 
faţă de acţiunea individului este, sub aspectul sancţiunilor, dependentă de con- 
formarea la norme. În consecinţă, conformitatea ca mod direct de împlinire a 
propriilor dispoziţii-necesităţi tinde să coincidă cu conformitatea în calitate de 
condiţie ce permite provocarea unei reacţii favorabile din partea celorlalţi şi 
evitarea reacţiilor defavorabile. În cazul acţiunilor unui număr important de 
agenţi, în măsura în care conformarea la o normă satisface ambele criterii, adică 
în măsura în care, din punctul de vedere al oricărui agent din sistem, ea este atît 
un mod de împlinire a propriilor dispoziţii-necesităţi, cît şi o condiţie de „opti- 
mizare” a reacţiilor altor agenţi semnificativi, vom spune despre această normă 
că este „instituţionalizată” [Parsons, 1951: 38]. 


Ipoteza instituţionalizării-internalizării permite inferarea simultană a 
unui principiu al disocierii şi identităţii societate-individ. Cu alte cuvinte, 
ea permite rezolvarea paradoxului socialului prin asertarea unui individua- 
lism instituţional : 


O formulă generală pentru a integra alegerile individuale prin intermediul ade- 
ziunii la o valoare comună a colectivităţii societale este cea a individualismului 
instituţional [Parsons şi Platt, 1974: 189]. 


Formula individualismului instituţional fundamentează libertatea indivi- 
duală pe valori care sînt, pe de o parte, încorporate în sistemul normativ, în 
special în normele juridice, iar pe de altă parte, interiorizate în sistemul 
personalităţii. 

3.5. Internalizarea sistemelor-obieci 


Ipoteza construcţiei personalităţii prin interiorizarea constrîngerilor exte- 
rioare nu constituie o noutate. Sociologul american continuă o tradiţie socio- 
logică ale cărei principale repere sînt teoria creării fiinţei sociale 
[Durkheim], teoria formării eului (Ich) şi Supraeului (Uberich) [Freud], 
teoria construcţiei Sinelui (Self) în interacţiunea simbolică ego-alter semni- 
ficativ şi alter generalizat [Mead]. Originalitatea concepţiei lui Parsons 
constă, după aprecierea autorului însuşi, în faptul că se afirmă internalizarea 
obiectelor sociale ca sisteme, prin participarea individului la sisteme parti- 
culare ale interacțiunii, articulate într-un continuu |Parsons, 1955: 55-56]. 
Procesul prin care un obiect internalizat se stabilizează în structura personali- 
tăţii presupune corelarea sistematică a două aspecte : aspectul de personali- 
tate (intern) şi aspectul interacțiunii sociale (extern). Ego internalizează nu 
valori şi roluri izolate, ci sisteme de roluri complementare, modele de 
interacţiune. 

Inspirîndu-se din psihanaliza lui Freud şi psihologia genetică a lui Piaget, 
Parsons susţine ipoteza constituirii progresive, stadiale a personalităţii, ca 
rezultat al experimentării-internalizării unor sisteme sociale integratoare din 
ce în ce mai complexe. Raportul dintre dezvoltarea personalităţii şi creşterea 
progresivă a complexităţii structurilor sociale integratoare este rezumată în 
două „teoreme” : 

1. Structura primară a personalităţii umane, înţeleasă ca sistem al 
acţiunii, este organizată pe baza internalizării unor sisteme de obiecte 
sociale, fiind produsul „unităţilor de rol” (role-units) ce caracterizează 
seriile succesive de sisteme sociale în care este integrat individul în cursul 
vieţii. În consecinţă, structura personalităţii este, într-un anume sens, o 
„imagine reflectată” (mirror image) a structurii sociale care a fost experi- 
mentată. 

2. Această structură a personalităţii se dezvoltă în cadrul unui proces de 
diferenţiere progresivă a unor sisteme-obiect internalizate foarte simple — 
pare legitim să se postuleze existenţa unui singur sistem-obiect iniţial - în 
sisteme mai complexe, şi nu printr-un proces de modificare a bazei genetice. 
Principiul acestei diferențieri este „fisiunea binară” |Parsons, 1955: 54]. 

Pe măsură ce, prin internalizarea unor sisteme-obiect tot mai complexe 
şi diferenţiate, sistemul personalităţii se diferenţiază şi înregistrează o 
creştere a complexităţii, individul devine tot mai competent să intre în 
relaţie socială | în sistemele respective. La sfîrşitul acestui proces, el devine 
membru deplin al sistemelor în cauză: internalizarea sistemelor-obiect 
conduce la socializarea individului. Socializarea este rezultat al interacțiunii 
subiectului (ego) cu diferiţi agenți ai socializării. Agent al socializării este 
orice alter individual sau colectiv care joacă un rol complementar celui pe 
care ego îl „joacă” în sistemul respectiv. O precizare se impune: atunci 
cînd o persoană este complet socializată, rolul său ne arată mai degrabă ce 
este actorul, identitatea sa, decît rolul înţeles ca ceva exterior, pe care 
actorul îl poate „poseda” sau „juca” : internalizarea reprezintă mecanismul 
prin care se constituie identitatea socială a individului. 


3.5.1. Un model spiralic al procesului de construire progresivă 
a personalității 


Parsons indică drept surse teoretice principale ale teoriei sale a socializării, 
pe lîngă propria teorie generală a acţiunii, teoria interacțiunii în grupurile 
mici (R.F. Bales), cunoaşterea psihologică cu privire la dezvoltarea perso- 
nalităţii (în special teoria freudiană cu privire la stadiile dezvoltării psiho- 
-sexuale şi psihologia genetică piagetiană) şi analiza terapiei devianţelor ca 
proces de control social. Pe această bază, el formulează ipoteza similitudinii 
între procesul rezolvării unei sarcini, cel al terapiei devianţelor şi cel al 
socializării, toate implicînd activitatea în grupuri mici. 

Rezolvarea unei sarcini în grupurile experimentale studiate de Bales pre- 
supune succesiunea a patru faze: adaptiv-instrumentală (A), de atingere a 
scopului şi obţinere a gratificaţiei (G), de integrare (I) şi de latentă (L). Pe 
măsură ce membrii grupului se familiarizează unii cu ceilalţi, ei se „fi- 
xează” pe anumite roluri, astfel încît reacţiile devin previzibile. Fixarea pe 
roluri conduce la emergenţa unui lider instrumental (idea man) care va 
conduce grupul către rezolvarea sarcinii. Cum orice activitate colectivă 
creează tensiuni, fixarea pe roluri conduce, de asemenea, la emergenţa unui 
lider expresiv (best-liked man) „specializat” în soluţionarea tensiunilor. 


1. Parsons pare să fi reţinut accepțiunea termenului simmelian Vergesellschaftung tradus 
de Giddings în limba engleză prin socialization [cf. Boudon şi Bourricaud, 1982]. 

Analiza terapiei ca formă a controlului social pune în evidenţă prezenţa 
aceloraşi patru faze, dar în succesiune inversă: latenţă (permisivitate) |, 
integrare (suport) ?, atingerea scopurilor şi obţinerea gratificaţiei (refuz al 
reciprocităţii) 3, adaptare (manipulare a recompenselor) . Terapeutul joacă 
simultan rolul liderului instrumental şi pe cel al liderului expresiv. 

Socializarea urmează modelul terapeutic, parcurgînd aceeaşi succesiune 
a fazelor (LIGA): permisivitate, stabilirea unui puternic ataşament între 
copil şi agentul socializator, prezentarea normelor de comportament admise 
social, utilizarea recompensei/sancţiunii pentru a-i inculca sistemul nor- 
mativ şi a determina conformitatea la normă. Fiecare fază are ca suport 
achiziţiile fazei anterioare. Socializarea este un proces continuu. Ataşînd 
acestor faze stadiile dezvoltării psiho-sexuale identificate de Freud (orală, 
anală, de latenţă şi genitală), se obţine următorul tablou sintetic : 


Tabloul 1: Fazele procesului de socializare 
i sal Aahidi r. Li 


za Sela rin genalis” AA I ZA e fe SEA E ZI e 
Sisar chx E [h aari al wi [el Met TERTI ETA lei 
Ha Shinpai i ra Beraza] aapa a 
De. iza (E RETETE e E EL pă i 


GE atipak 


iza Îaepatn Zaza mala 20 AGA ATA ez 


a he omnia mei: eagal [iezen era por le cazu Îi 


Te q Perms iie ru oam] 


l. Viza aula l 


a (1-4) Faze ale dezvoltării psiho-afective 
b (1-4) Faze ale procesului de învăţare în controlul social (LIGA) 
c (1-4) Faze de tranziție 


Sursa: T. Parsons, 1955: 41. 


1. L - Terapeutul acceptă varianta povestită de client şi comportamentul acestuia aşa 
cum este el. 

2. I - Terapeutul acţionează în vederea unei relații pozitive puternice ca suport pentru 
etapa următoare. 

3. G - Terapeutul refuză angajarea emoţională în problemele clientului şi începe să 
exercite presiuni asupra acestuia pentru a-i orienta conduita în conformitate cu nor- 
mele sociale. Pacientul acceptă presiunea datorită relației anterior construite. 

4. A - Pacientul încearcă să-şi adapteze propriile valori la normele sociale. 

Alternarea fazelor de relativă stabilitate şi integrare cu faze de tranziţie 
pune în evidenţă faptul că procesul de socializare are un aspect discontinuu. 
Fiecare fază solicită o reorganizare a structurii personalităţii ca sistem. O 
asemenea reorganizare nu poate fi rezultatul unei evoluţii lineare ; achiziţiile 
anterioare se regăsesc în noua structură, iar reorganizarea urmează un tra- 
seu spiralic. 

Individul experimentează şi internalizează treptat diferite subsisteme (fa- 
milie, şcoală, grup de egali etc.), terminînd, la vîrsta adolescenţei, prin a 
internaliza structura societală în ansamblul său. 


3.5.2. Faza de adaptare: stabilirea dependenţei orale 
şi a identităţii primare mamă-copil 


Prima colectivitate integratoare este familia de origine. Modelul prepon- 
derent de familie în societatea americană a primei jumătăţi a secolului nos- 
tru — şi care părea să caracterizeze în mod necesar societatea modernă - 
era familia nucleară constituită din doi adulţi de sex opus, căsătoriţi, şi 
copiii rezultați din uniunea lor, dispunînd de locuire neolocală şi conservînd 
o slabă legătură cu reţelele de rudenie. Unitatea aceasta de dimensiuni 
reduse, autonomă şi mobilă este, în viziunea sociologului american, rezul- 
tatul unui proces de contracție a familiei extinse tradiţionale, sub presiunile 
industrializării şi urbanizării, şi nu mai poate răspunde funcţiilor sociale pe 
care le îndeplinea familia extinsă. Totuşi, chiar dacă nu mai poate acoperi 
integral nevoile socializării generaţiei tinere, familia nucleară exercită o 
importantă funcţie de socializare primară şi condiţionează, astfel, toate 
achiziţiile ulterioare. 

Conform teoriei freudiene, naşterea echivalează cu o trecere bruscă a 
copilului de la o stare în care stimulii şi excitaţiile sînt limitate de spaţiul 
cald, întunecos, închis şi protector al uterului la o stare în care el este 
inundat de stimulii veniţi din spaţiul neonatal, deschis, luminat, zgomotos 
şi ameninţător. Din acest motiv, naşterea este traumatizantă şi se constituie 
în sursă a anxietăţii. 

Primul în şirul stadiilor dezvoltării psiho-sexuale este stadiul oral. Sursa 
principală a plăcerii şi satisfacţiei este gura. Suptul, în faza dependenţei 
orale, şi muşcatul, în faza agresivă din perioada creşterii dinţilor, constituie 
principalele activităţi ale copiilor. Caracteristicile acestui stadiu sînt: 
absenţa diferenţierii eu-lume şi narcisismul primar, generatoare ale unui 
„sentiment” al omnipotenţei care impune supravegherea ; o pasivitate încre- 

zătoare asociată dependenţei de adult; o relaţie particulară cu „obiectele”, 
exprimată în fantasma încorporării lor totale („obiectul” este „iubit” atîta 
timp cît poate fi încorporat). Identificarea primară mamă-copil care rezultă 
este mecanismul prin care debutează dezvoltarea noilor structuri psihice 
(ch şi Uberich), pe fundamentul structurilor genetice (Id)! [Freud, cf. 
Baldwin, 1967 şi Dubar, 1991]. 


1. Id (Sinele), cea mai arhaică dintre zonele psihicului uman „conţine tot ce este ere- 
ditar, dat la naştere, ceea ce este constituţional, instinctele înainte de toate, care îşi 
au originea în organizarea somatică şi îşi găsesc aici o primă expresie psihică în 
forme necunoscute nouă” [Freud, 1938, cf. Leonard Gavriliu, 1980: 25-26]. 

Sub influenţa educaţiei şi a mediului, presiunea exterioară se transformă progresiv 
în presiune interioară, iar aceasta conduce la dezvoltarea a două noi nivele ale psi- 
hicului: Ich (eu) şi Uberich (Supraeu) : 

„lată principalele caracteristici ale eului. Ca urmare a conexiunii preexistente dintre 
simţuri şi activitatea motrice, eul are sub comanda sa mişcările voluntare, cu rol în 
autoconservare. Relativ la realitatea din afară, eul îşi îndeplineşte sarcina luînd cu- 
noştinţă de stimuli, înmagazinînd în memorie experienţa referitoare la aceştia, evitînd 
stimulii deosebit de puternici (prin fugă), prin interacţiunea cu stimulii moderați 
(adaptare) şi, în final, învăţind să transforme în avantajul său lumea exterioară (prin 
activitate). Cît priveşte realitatea interioară, relaţia cu Sinele, eul îşi îndeplineşte 
sarcina prin obţinerea controlului asupra cerinţelor instinctuale, prin decizii în legă- 
tură cu permisiunea de satisfacere a acestora, prin amiînarea satisfacerii în condiţii 
de timp şi de mediu favorabile, sau prin suprimarea totală a excitaţiei. În activitatea 
sa, este condus de consideraţii legate de tensiunea stimulilor, de faptul dacă tensiunile 
le sînt intrinseci sau sînt introduse din afară. Emergenţa acestor tensiuni este în 
general simțită ca neplăcere (Unlust), iar scăderea lor ca plăcere (Lust). Dar probabil 
că ceea ce este simţit ca plăcut sau neplăcut nu constituie măsura absolută a tensiunii, 
ci ceva referitor la ritmul schimbărilor acesteia. Eul tinde spre plăcere şi caută să 
evite starea de neplăcere. O creştere a neplăcerii, aşteptată şi prevăzută, este însoţită 
de o stare de anxietate, ca de un semnal [...]. 

Lunga perioadă a copilăriei, în decursul căreia fiinţele umane în devenire rămîn sub 
dependenţa părinţilor, lasă după ea, ca un precipitat, închegarea în perimetrul eului 
a unei structuri speciale prin care se prelungeşte influenţa paternă şi maternă. l-am 
dat numele de Supraeu (Uberich). În măsura în care acest Supraeu se diferențiază de 
eu şi i se opune, el constituie o a treia putere de care eul are de ţinut seama. 
Funcțiunea eului stă în satisfacerea simultană a cerinţelor Sinelui, Supraeului şi 
realităţii — cu alte cuvinte el trebuie să fie în stare să reconcilieze între ele cerinţele 
acestora. Raportul complet dintre eu şi Supraeu devine pe deplin inteligibil dacă ne 
referim la atitudinea copilului faţă de părinţi în primii ani de viaţă. Această influenţă 
parentală include desigur în acţiunea ei nu numai personalitatea părinţilor propriu-zişi, 
ci şi pe aceea a întregii familii, a tradiţiilor de rasă şi naţionale, care se manifestă 

Din punctul de vedere al sociologiei parsonsiene, experiența traumatică 
a naşterii interesează întrucît îl aduce pe copil în contact cu un mediu nou 
şi îl obligă să înveţe primele modele de reacţie care nu sînt înscrise în codul 
genetic. Noul născut este luat în îngrijire de părinţi pentru care el este un 
obiect al posesiei şi un obiect al mîndriei. Cum familia nucleară este 
acesta este integrat este cuplul mamă-copil, un sistem nediferenţiat atîta 
vreme cît unul dintre parteneri nu se percepe pe sine ca parte constitutivă. 
Singurul rol activ este cel al mamei care acordă îngrijire. Atitudinea domi- 
nantă a acesteia este permisivitatea. 

Repetarea experienţei conduce la un ataşament difuz al copilului de mama 
care îl îngrijeşte. Actele acesteia (gratificaţia sau refuzul reciprocităţii — 
denial of reciprocity) încep să simbolizeze atitudinea acesteia şi să conducă 
treptat la fixarea unei orientări relativ stabile şi a unui sistem de aşteptări la 
copil. Mama e treptat internalizată ca obiect şi se instalează identitatea 
primară mamă-copil (mother-child identity) ca produs al învăţării şi nu ca 
expresie a unor factori naturali. Erotismul oral, care îmbracă forma plăcerii 
sau agresiunii orale asociate agentului socializator, contribuie la fixarea 
dependenţei şi identităţii mamă-copil într-o unitate dispoziţie-necesitate a 
personalităţii. Gura joacă rol de „vehicul” al generalizării. 

Riguros vorbind, cuplul mamă-copil este un caz limită de sistem social, 
mai degrabă un nucleu protosocial: copilul nu este un actor propriu-zis, 
care produce şi comunică semnificaţii, ci doar obiect în funcţie de care este 
orientată acţiunea mamei. Chiar dacă el învaţă să ceară, să protesteze sau 
să refuze, doar mama e cea care gratifică şi sancţionează. Puterea este 
polarizată la maximum, mama fiind atît lider instrumental, cît şi lider expre- 
siv. În termenii variabilelor structurale (pattern variables), dominanta aces- 
tui sistem este diferenţierea pe axa specificitate-difuziune. În consecinţă, 
personalitatea copilului constă, în această etapă, într-un singur obiect in- 
ternalizat : rolul mamei. 


prin aceasta, tot aşa de bine ca şi cerinţele mediului social cel mai apropiat pe care 
ei îl reprezintă. În acelaşi fel Supraeul, în cursul dezvoltării individului, receptează şi 
contribuţia succesorilor şi substituenţilor părinţilor, cum sînt educatorii şcolari şi mo- 
delele admirate din viaţa publică, idealurile sociale. Trebuie observat că, în pofida dife- 
renţierii lor esenţiale, Sinele şi Supraeul au ceva comun: şi unul şi celălalt reprezintă 
influenţe ale trecutului - Sinele influenţa eredității, iar Supraeul, în esenţă, influenţe 
venite din partea altor oameni — în vreme ce eul este în principal determinat de propria-i 
experienţă individuală” [Freud, 1938, conform Leonard Gavriliu, 1980: 25-26]. 

3.5.3. Fixarea dependenţei afective şi autonomia Sinelui 


Freud observa că la vîrsta de 2-3 ani sursa dominantă a plăcerii devine 
regiunea anală. Dezvoltarea personalitătii e influenţată de experienţa toaletei 
anale. Se acordă importanţă curăţeniei, ordinii, punctualităţii, respectării 
normelor. Apar timiditatea şi ruşinea ca urmare a sancţiunilor publice [cf. 
Baldwin, 1967]. 

Controlul sfincterelor dobîndeşte la Parsons semnificaţia sociologică a 
primului rol autonom al copilului care permite diferenţierea Sinelui ca 
„obiect”. Mama cere copilului să-şi acorde singur îngrijire în unele cazuri 
şi condiţionează dragostea pe care o oferă de exercitatea acestui rol auto- 
nom. Asimetria mamă-copil se diminuează. Copilul nu mai este beneficiar 
pasiv, el are posibilitatea să-şi manifeste dragostea faţă de partener. Relaţia 
afectivă reciprocă mamă-copil este suportul autonomiei crescînde a acestuia 
din urmă. Are loc diferenţierea primară mamă-copil. Copilul devine actor 
al acţiunii, membru al unui sistem social interactiv şi diferențiat pe axa 
instrumental-expresiv : rolul său expresiv este complementarul rolului in- 
strumental al mamei. 

Internalizarea acestui sistem conduce la prima fisiune binară în sistemul, 
pînă acum nediferenţiat, al personalităţii : este interiorizat nu un singur rol, 
ci un sistem de roluri complementare (role-uni?). O dată cu el se fixează în 
structura personalităţii primul sistem de atitudini de valoare (dispoziţii- 
-necesităţi). 

Narcisismul primar identificat de Freud este legat de problema echili- 
brului precar între dependenţă şi autonomie : copilul supralicitează propria-i 
autonomie şi dispoziţiile-necesităţi din structura propriei personalităţi. 
Riscurile narcisismului primar sînt, însă, comparabile cu cele ale atitudinii 
situate la cealaltă extremă, respectiv ale supradependenţei copilului de adult. 


3.5.4. Faza de integrare: diferenţierea şi identificarea 
post-oedipale; internalizarea familiei ca sistem structurat 


După Freud, către vîrsta de patru ani, sursa de plăcere libidinală începe să 
se transfere treptat către regiunea genitală. Ego-ul se maturizează. Dra- 
gostea este centrată pe mamă, persoana care îl îngrijeşte şi este suport al 
securităţii. Descoperirea faptului că el trebuie „să împartă mama cu acest 

străin intim care este tatăl” declanşază criza oedipiană. Rivalitatea cu tatăl, 
mergînd pînă la dorinţa de a-l ucide şi teama de a fi castrat de acesta, 
constituie conţinutul complexului Oedip. Rezolvarea complexului se efec- 
tuează prin identificarea cu agresorul, proces care presupune introiecţia 
supra-ego-ului (Uberich) părinţilor în contact cu care se dezvoltă supra- 
-ego-ul copilului. Valorile şi normele sociale sînt, astfel, interiorizate. Cele 
mai importante caracteristici ale acestei perioade sînt diferenţierea sexuală 
şi rapida înaintare în învăţarea rolurilor de sex, asociate cu formarea grupu- 
rilor de vîrstă-sex [cf. Baldwin, 1967 şi Dubar, 1991]. 

În contextul concepţiei parsonsiene, diferenţierea sexuală care rezultă 
din rezolvarea crizei oedipiene are semnificaţia primei expansiuni a univer- 
sului social al copilului. Se trece de la sistemul mamă-copil, un sistem în 
doi, diferențiat pe axa instrumental-expresiv, la sistemul familial, un sistem 
în patru, diferențiat simultan pe axa puterii şi pe axa instrumental-expresiv : 


Tabloul 2: Prima expansiune a universului social al copilului 


Puel Luz muze răul Zapivsis 
sipe IL 1 Isi 2200 pl Ii: 


BIH] Atini 


(EI [rara ma! 


[ngri nterlal Ze furiei 
Tiero irtevirr 
[ia] 
irfeicr Zi Fiet 


- Haei Isai 


Sursa: Parsons, 1955: 46 


Evenimentul crucial al acestui stadiu este prescrierea, pe lîngă rolul de 
copil, a unui rol de sex. Diferentele biologice devin simboluri ale rolurilor 
de sex. Acestea din urmă sînt, însă, prescrise numai în limitele subsiste- 

mului familial şi interzic, prin prohibiţia incestului, dimensiunea relaţiei de 
tip soţ-soţie. În afara familiei, continuă să existe un alter (non-noi) ne- 
diferențiat. 

Diferenţierea sexuală şi pe grupe de vîrstă este asociată unui proces 
complex de identificare. Identificarea poate fi definită ca proces de inter- 
nalizare a oricărei colectivităţi integratoare „noi” (we-categorization) şi a 
valorilor comune ale colectivităţii respective. În perioada post-oedipală au 
loc trei identificări : (1) cu familia ca întreg ; (2) cu fraţii (persoanele de 
aceeaşi vîrstă) ; (3) cu persoanele de acelaşi sex. În nici unul dintre aceste 
cazuri identificarea nu presupune interiorizarea unui rol concret. Dacă pri- 
mele două identificări se bazează pe mecanisme comune tuturor copiilor, 
indiferent de sexul lor, identificarea sexuală ridică probleme diferite pentru 
cele două sexe. În timp ce în cazul fetelor identificarea sexuală continuă 
identificarea primară, pentru băieţi ea impune o ruptură cu stadiile ante- 
rioare. În plus, băieţii îşi internalizează tatăl în dublul rol de lider instru- 
mental (sursa principală de constrîngere) şi de sex. De aici, dificultăţile 
sporite în identificarea sexuală a băieţilor. Este important de subliniat faptul 
că, similar identificării primare mamă-copil, identificarea sexuală, inclusiv 
complexul Oedip, este dependentă de un model cultural care atribuie adul- 
tului de sex masculin rolul instrumental, fiind, aşadar, produs al învăţării |. 

Identificarea post-oedipală se deosebeşte de identificarea primară prin 
aceea că presupune pre-existenţa unei organizări a sistemului personalităţii, 
iar membrii familiei sînt internalizaţi nu ca „obiecte” unice sau indepen- 
dente, ci ca părţi ale unui sistem, generînd o reorganizare a sistemului 
personalităţii. „Fisiunea binară” produce de această dată o structură duală 
a personalităţii, rezultată din orientarea simultană către situaţia-obiect 
(orientare externă) şi către obiectul internalizat (orientare internă). Ea pro- 
duce, de asemenea, un sistem de patru unităţi dispoziţie-necesitate (îngrijire, 
securitate, adecvare, conformitate), care pot fi asociate organizării tripartite 
a psihicului evidenţiate de Freud: 


1. Parsons valorifică în acest context concluziile unor cercetări etnologice (B. Mali- 
nowski, A. Richards, R. Bastide, M. Mead, G. Roheim) prezentate sintetic de R. 
Bastide [1950] şi P. Erny [1981]. 

Tabloul 3: Reorganizarea post-oedipală a sistemului personalităţii 


Mivel 
3UpPETIOI 


Mivel 
inleriiw 


ANNATE 
Instrumental 


hi Le 
Situarianal: Sine jarul in] 
lntemal izat: 'Larăl 


Pis paz ilie race si bau 3 
CO KTOR MITATE 


Drienlare exlernä; 
Pertormanră. control al cehuilalt 
Sancin: arii 


Trica re inier rai: 
Per mumii: conval ul simelui 
STIL ne: vină de sine 


Obiec Le 
Sit usmional:; Tatăl 
Lritemal izat: Sine masculii] 


Iisprzițic-necesitate : 
ATITA A Ri 


Thriculure caleruii: 
Ferforinaură” performanţă 


intru nrală, 


sancţiune: aprobare 


Lrientare interni! 
Peer lava iz a lena renh kalen 
Sanepine: Hasta pahar 


Funcţii adaptive 


Sursa: Parsons, 1955: 82 


de 
Esprcsiv 
Obiec Le 
Situarianal: Sine (feminin) 
lntemal izat! Mama 


Dispor ine razei bu £ 
INGRLIRT 


Orienlare exlernä; 
Performan. a oferi pliicere 
Sancthmnie: riepuna 


Chric rula re inier rai: 
Per mumie indiluenii Wi de sine 
Sume inut: Hi kit-a tali Tienie 


Obiec Le 
Sit usmional:; Maroa 
Intemal izat: Sine tanini] 


Iispozitic-necesitate : 
SECURITATT 


Tricmlure caleruii: 
Ferforiiaură” a ofn dragoste 


Sancţiinie: acceptare 


Uricntare interni: 
Per LITE amon Fire 


Seumpinrus: crez maree de sine 


[Funcţii htezrarzaret 

Perioada soluționării complexului Oedip este considerată crucială. Ea 
îl pregăteşte pe copil pentru depăşirea limitelor sistemului familial şi 
intrarea în alte subsisteme sociale. Tabu-ul incestului are semnificaţia 
stimulării autonomiei copilului faţă de familie şi pregăteşte stadiul următor. 
Personalitatea copilului dobîndeşte o primă structură în adîncime ce decurge 
din impactul cumulat al mai multor sisteme integratoare. El învaţă o 
pluralitate de roluri şi le asociază unor situaţii determinate. Dar familia 
nucleară este un subsistem particular al societăţii: ea se caracterizează 
prin particularism şi afectivitate. Internalizarea sa în sistemul celor patru 
dispoziţii-necesităţi este posibilă doar pentru că personalitatea părinţilor 
este constituită din unităţi dispoziţie-necesitate care depăşesc sistemul 
familial. 


3.5.5. Faza de latentă: internalizarea sistemului social global 
prin intermediul sistemului familie-şcoală-grupuri de egali 


Perioada care urmează rezolvării complexului Oedip (după vîrsta de şase 
ani) este o perioadă de stabilitate relativă din punctul de vedere al dezvol- 
tării sexuale. Coincizînd cu vîrsta şcolarităţii mici şi mijlocii, ea este o 
perioadă de achiziţii culturale rezultate din contactul cu alte grupuri decît 
familia, fapt care ridică problema menţinerii/schimbării achiziţiilor ante- 
rioare. Raportul autonomie-dependenţă evoluează către o rebeliune a copi- 
lului împotriva autorităţii parentale, sesizabilă mai ales în relaţia tată-fiu. 
Controlul parental se manifestă diferențiat, părinţii manifestînd o toleranţă 
mai mare pentru conduita băieţilor [Freud, cf. Baldwin, 1967]. 

Asumarea primelor roluri în afara familiei reprezintă, în opinia socio- 
logului american, aspectul esenţial al acestei faze. Ea permite o nouă lărgire 
şi diferenţiere a universului social al copilului: alter (non-noi), pînă acum 
nediferenţiat, constituit din grupurile exterioare familiei, este „categorizat”. 
Două noi identificări sînt operate: cu grupul de egali (peer group) şi cu 
grupul şcolar. 

Grupul de egali îl plasează pentru prima dată pe individ într-un sistem 
social în care normele nu transcend grupul, ci sînt, cel puţin parţial, o 
creaţie a grupului însuşi |. Diferenţele de putere sînt mult îngustate, iar 


1. Parsons trimite la o teză dezvoltată de Jean Piaget: copilul trece de la realismul 
moral la cooperare în modificarea şi construirea normelor [Piaget, 1932]. 

trece de la particularism la universalism şi se interiorizează principiul selec- 
tiei în funcţie de performanţă. 

Grupul şcolar, diferențiat în primul rînd pe criteriul generaţional, per- 
mite, pe lîngă trecerea de la particularism la universalism, şi pe aceea de la 
afectivitate la neutralitate afectivă. Valorile, cele mai multe identice cu cele 
însuşite în familie, sînt acum internalizate ca valori universale ale societăţii. 
Şcoala primară este o instanță a socializării şi o instanță a alocării forței 
de muncă. Ea îl pregăteşte pe copil pentru rolurile de adult (în special 
pentru roluri profesionale), dezvoltîndu-i spiritul de angajare şi capacităţile 
necesare pentru viitoarele performanţe de rol. În plus, prin faptul că este o 
instanță a alocării Statuturilor sociale, şcoala elementară are o funcție se- 
lectivă şi o funcţie integrativă hotărîtoare pentru sistem. Ea este prima 
instituţie care permite interiorizarea unui sfatus-role dobîndit, şi nu prescris, 
în funcţie de „singura şi principala axă a performanţei ” şi care legitimează, 
astfel, o inegalitate funcţională între membrii unei colectivităţi [Parsons, 
1959 şi 1964]: 


Familia este o colectivitate în care structura fundamentală de statut se moşte- 
neşte în termenii poziţiei biologice, respectiv de generaţie, sex şi vîrstă. Există 
inevitabil diferenţe de performanţă în raport cu acestea şi ele sînt recompensate 
şi sancţionate pe căi care duc la o formare diferențiată a caracterului. Dar aces- 
tor diferenţe nu le este dată sancţionarea unui statut social instituţionalizat. În 
experienţa copilului şcoala este prima instituţie de socializare care instituţionali- 
zează o diferenţă de statut ce nu are baze biologice. Mai departe, acesta nu este 
un statut moştenit, ci unul dobîndit ; este statutul „cîştigat” prin performanţele 
diferite ale setului de sarcini stabilite de profesor, care acţionează ca un agent al 
comunităţii sistemului şcolar [Parsons, 1964, trad. rom., 1977: 124-125]. 


Şcoala primară conduce la depăşirea identităţii familiale (în termenii lui 
Freud, familia este de acum „un obiect pierdut”) şi construieşte o nouă 
identitate. 

Revoluţia învățămîntului care a însoţit apariţia societăţilor moderne a 
condus, prin obligativitatea şi prelungirea şcolarităţii, la o diminuare a im- 
portanţei familiei ca agent socializator. Fenomenul este considerat salutar, 
întrucît pierderea parţială a funcţiei educative a familiei favorizează demo- 
cratizarea societăţii: ponderea elementelor atributive în sistemul de strati- 
ficare socială şi dependenţa poziţiei sociale a copilului de originea sa socială 
pot fi, astfel, diminuate. 

Rolul familiei de origine rămîne, totuşi, important în această fază. Mai 
întîi, noile achiziţii au ca fundament diferenţierea vîrstă-sex, autonomia în 
raport cu adultul şi capacitatea copilului de a-şi asuma responsabilităţi şi de 
a lua decizii în faţa unor situaţii noi, pe care internalizarea familiei ca sistem 
le-a permis în faza post-oedipală : 


Intrarea în sistemul formal al educaţiei este primul pas major al copilului pentru 
a depăşi implicarea sa primară în cadrul familiei. În familie au fost puse anumite 
baze ale sistemului său motivaţional. Dar singura caracteristică fundamentală a 
viitoarelor roluri care a fost cu claritate „determinată” şi definită din punct de 
vedere psihologic este rolul sexual. Copilul post-oedipian intră în sistemul edu- 
caţiei formale clar caracterizat ca băiat sau fată, dar în afară de aceasta rolul său 
nu este încă diferențiat. Procesul de selecţie, prin care persoanele vor alege şi 
vor fi alese pentru categorii de roluri, abia acum începe. 

Pentru motive care nu pot fi dezvoltate aici, se poate spune, însă, că cel mai 
important factor de predispozitie cu care copilul intră în şcoală este gradul său 
de independență. Prin aceasta se înţelege nivelul său de auto-conducere în ra- 
port cu călăuzirea din partea adulţilor, capacitatea sa de a-şi asuma respon- 
sabilităţi şi de a lua propriile sale decizii în fața unor situaţii noi şi diferite. 
Acesta, ca şi rolul sexual, el îl are ca funcție a experienţei sale în familie [s.n., 
E.S.] [Parsons, 1964, trad. rom., 1977: 124]. 


Apoi, familia oferă suportul emoţional necesar copilului pentru a mini- 
miza sentimentul de insecuritate provocat de presiunile şcolii. In plus, fami- 
lia susţine funcţia selectivă a şcolii, întărind ideea că 


1. Această observaţie a lui Parsons, asociată celei vizînd permisivitatea mai mare a 
părinţilor faţă de băieţi, sugerează o ipoteză interesantă cu privire la reuşita şcolară 
superioară a fetelor, înregistrată nu numai în ciclul primar, ci şi la nivelele ulterioare 
ale învăţămîntului [cu privire la acest subiect, a se vedea, de pildă, Baudelot şi 
Establet, 1992]: reuşita diferențiată în funcţie de sex s-ar putea explica, între altele, 
prin aceea că fetele dobîndesc o autonomie şi un sentiment al responsabilităţii perso- 
nale precoce, dat fiind faptul că ele sînt puse foarte devreme în situaţia de a-şi asuma 
roluri autonome care implică responsabilitate personală, suplinind adultul în diferite 
acţivităţi (supravegherea şi îngrijirea fraţilor mai mici, întreţinerea curăţeniei locuin- 
tei, aşezarea şi strînsul mesei etc.), în timp ce pentru băieţi autonomia şi sentimentul 
responsabilităţii personale sînt întîrziate de un sistem de organizare a vieţii familiale 
în care băiatul este fie „ţinut la distanţă” de activităţile familiale care implică respon- 
sabilitate şi autonomie, fie asistat de un adult sau de o soră mai mare, ori de cîte ori 
participă la astfel de activităţi. 

este corect să se acorde recompense diferenţiate pentru diferite nivele de perfor- 
manţă, atîta timp cît a existat un acces echitabil la şanse şi că este corect ca 
aceste recompense să ducă la şanse mai mari pentru cel care a avut succes 
[Parsons, 1964, trad. rom., 1977: 129]. 


Familia de origine, şcoala şi grupul de egali formează un sistem unitar 
şi permit interiorizarea întregii structuri a societăţii. Un principiu meto- 
dologic explicit formulat, rezultînd din teoria sociologică a acţiunii, orien- 
tează analiza parsonsiană a procesului de socializare : toate unităţile în care 
intră copilul trebuie privite simultan în calitate de subsisteme ale societăţii 
şi sisteme sociale posedînd o structură în adîncime. Conform acestui prin- 
cipiu metodologic, familia nucleară este privită nu ca un grup independent, 
ci ca subsistem al societăţii. Particularitatea ei constă în aceea că prezintă 
structura tipului generic de grup mic şi, în consecinţă, un nivel elementar 
de diferenţiere şi specializare a rolurilor. Internalizarea sa creează funda- 
mentul internalizării unor sisteme-obiect mai complexe şi îi orientează pe 
indivizi în raporturile cu alte sisteme sociale. Odată interiorizat sistemul 
familial, ego interacționează cu alter în calitate de purtător al acestui sistem. 
În plus, analiza familiei ca subsistem al societăţii implică două consecinţe 
semnificative pentru procesul de socializare : (1) rolurile familiale pe care 
le exercită părinţii se întrepătrund cu roluri exercitate de ei în alte subsis- 
teme ; aceasta este o condiţie necesară a îndeplinirii rolului socializator, 
întrucît (2) copiii nu sînt socializaţi numai pentru şi în familia de orientare, 
ci şi pentru şi în alte structuri sociale. Pe de altă parte, familia este analizată 
în calitate de sistem social constituit dintr-o complicată reţea de subsisteme 
interdependente şi interpenetrante : cuplul conjugal, cuplul mamă-copil, 
subsistemul fraţilor, subsistemul persoanelor de acelasi sex etc. Fiecare 
dintre membrii săi participă, în maniere specifice, la mai multe astfel de 
subsisteme şi exercită o pluralitate de roluri. În aceeaşi manieră sistemică 
este analizată şi şcoala, respectiv clasa şcolară. Schimbarea metodei istorice 
şi comparative cu o metodă sistemică i-a permis sociologului american să 
nuanţeze concepţia lui Durkheim şi să formuleze o explicaţie a continuității 
acţiunii educative exercitate de diferite grupuri sociale. 

La nivelul personalităţii, are loc, în această fază, o nouă reorganizare a 
sistemului dispoziţii-necesităţi, trecîndu-se de la un sistem de patru la un 
sistem de opt roluri internalizate. 

3.5.6. Criza adolescenței şi maturizarea deplină: importanța 
cuplurilor de adolescenți, a sistemului de învățămînt 
și a comunităţii locale 


Adolescenţa este o perioadă de reactivare sexuală. Organul plăcerii îl constituie 
acum cu precădere regiunea genitală. Problema acestei perioade o constituie 
concilierea impulsurilor sexuale foarte puternice cu modelele de compor- 
tament interiorizate în stadiile precedente şi cu un set de presiuni culturale 
specifice mediului social al adolescentului [Freud, cf. Baldwin, 1967]. 

Soluţionarea crizei adolescenţei conduce la ultima diferenţiere binară şi 
la maturizarea deplină, permiţind integrarea în colectivităţile adulte, între 
care familia de procreere, sistemul ocupaţional şi comunitatea locală pre- 
zintă importanţă deosebită. Integrarea în aceste noi colectivităţi impune 
internalizarea unor roluri pînă acum inaccesibile : rolul de soţ-soţie, roluri 
profesionale, roluri reziduale exercitate în comunitate (cetăţean, vecin, 
prieten, enoriaş, membru al unor asociaţii voluntare etc.). Procesul 
internalizării se desfăşoară, cu anticipație de această dată, în colectivităţi 
care prefigurează structurile societăţii adulte: cuplurile de adolescenţi 
(courtship institution) care funcţionează ca o proto-familie de procreere, 
sistemul şcolar ce dobîndeşte caracteristicile unui proto-sistem ocupaţional, 
comunitatea. 

Agenţii socializării sînt, în această etapă, multipli: părinţii, profesorii, 
grupul de egali, alte persoane şi colectivităţi. 

Un aspect important al „revoluţiei învăţămîntului” este creşterea cererii 
pentru niveluri superioare de educaţie (colegiu), explicabilă prin funcţiile 
integratoare ale acestor niveluri, în condiţiile unei societăţi caracterizate 
prin diferenţiere crescîndă. Întrucît, aşa cum a observat Durkheim, numai 
şcoala, ca instituţie controlată de stat, poate asigura solidaritatea organică 
specifică societăţilor diferenţiate (consensul social), creşterea gradului de 
diferenţiere socială impune prelungirea duratei şcolarităţii şi cuprinderea 
unui număr tot mai mare de tineri în niveluri superioare de învăţămînt : 


La un nivel general, explicaţia constă în rolul cetăţeniei în comunitatea societală 
care s-a amplificat în lumea modernă. Vechile baze prescriptive ale societăţii se 
atenuează ; rolul solidarităţilor particulariste bazate pe religie, etnie, apartenenţa 
locală şi de clasă în definirea statutului şi a relaţiilor s-a diminuat. [...] Socie- 

tatea modernă a devenit din ce în ce mai pluralistă pornind de la diferite criterii 
de diferenţiere funcţională. În termeni durkheimieni, o diferenţiere crescîndă 
poate fi integrată mai degrabă prin solidaritate organică decît prin mijloace 
prescriptive sau tradiţionale [Parsons şi Platt, 1974: 188]. 


Nivelurile superioare ale învăţămîntului (colegiul) funcţionează nu numai 
ca furnizoare ale unui complex cognitiv definit prin cunoaştere, raționalitate, 
competenţă şi inteligenţă ; ele oferă indivizilor şi o altă „resursă genera- 
lizată” pentru integrarea socială: atașamentul la standardele culturale şi 
cognitive în funcţie de care este evaluată performanţa, încrederea în ierar- 
hiile sociale pe care aceste standarde le produc. Şcoala secundară are ca 
obiectiv principal diferențierea tipurilor calitative de performanţă (perfor- 
manţă cognitivă şi performanţă morală) care va orienta indivizii, fie către 
diferite categorii profesionale, fie către diferite categorii de şcoli superioare. 
Această diferenţiere se intersectează cu diferenţierea rolurilor în funcţie de 
sex, realizată în familie, şi cu diferenţierea nivelurilor de performanţă, 
realizată în şcoala elementară. O caracteristică importantă a sistemului de 
învăţămînt american este prezenţa unei culturi a tinerilor (youth culture) 
care realizează „un fel de fuziune structurală între clasa şcolară şi cultura 
peer-grup-ului din perioada elementară” [Parsons, 1964, trad. rom., 1977: 
134] şi prin intermediul căreia se înfăptuieşte funcţia selectivă a colegiului 
la două niveluri complementare : nivelul performanţei şcolare şi cel al 
prestigiului informal. 

Diferenţierea sexuală continuă : dacă pregătirea pentru rolul de soţ-soţie 
plasează accentul pe rolul feminin, în anticiparea rolurilor ocupaţionale 
accentul cade pe rolul masculin. Tendinţa societăţilor moderne de a evolua 
către o simetrie a sexelor nu este observabilă decît în socializarea pentru 
roluri profesionale şi nu anulează diferenţierea rolurilor în funcţie de sex. 

Structura personalităţii suportă o nouă „fisiune binară” şi o nouă reorga- 
nizare într-un sistem de 16 roluri. În termenii variabilelor structurale are 
loc trecerea de la calitate (a fi) la performanță (a face), de la roluri atribuite 
la roluri dobîndite. Distincția calitate-performanţă, ca şi celelalte distincţii 
operate în fazele anterioare, nu este localizată în sistemul personalităţii, ci 
traversează toate sistemele-obiect internalizate. 

Diferenţierea şi organizarea progresivă a personalităţii ca sistem al acţiu- 
nii rezultate din internalizarea sistemelor sociale integratoare este sinteti- 
zată în tabloul următor : 


Tabloul 4: Genealogia dispozițiilor-necesităţii 

3.6. Internalizarea/socializarea — „fenomenul 
fundamental al dinamicii sistemelor sociale” 


Din punctul de vedere al epistemologiei sociologice, ipoteza instituţionali- 

zării-internalizării oferă cheia construcţiei sociologiei ca ştiinţă : 
Această integrare a unui ansamblu de modele de valori comune în structura 
interiorizată a dispoziţiilor-necesităţi constitutive personalităţilor reprezintă fe- 
nomenul fundamental al dinamicii sistemelor sociale. Faptul că stabilitatea ori- 
cărui sistem social, cu excepţia celui mai evanescent proces de interacţiune, 
depinde de gradul acestei integrări constituie teorema fundamentală a dinamicii 
sociale. Acesta este punctul de referinţă al oricărei analize ce pretinde a fi o 
dinamică a fenomenelor sociale [Parsons, 1951: 42]. 


Rezultă că problematica socializării, în special cea a socializării şcolare, 
reprezintă „un domeniu al interesului mutual vital pentru cercetătorii în 
domeniul ştiinţelor sociale” [s.n., E.S.] [Parsons, 1964, trad. rom., 1977: 
135] şi nu doar pentru specialiştii în sociologia educaţiei. 


3.7. O teorie hiper-criticată care marchează, totuși, 
un progres în analiza proceselor de socializare 


Concepţia lui Parsons a făcut obiectul a numeroase critici. Unele au în 
vedere propensiunea sa pentru superteorie [Wright Mills, 1975], eşuată 
într-un ansamblu de concepte care nici măcar nu are caracteristicile unei 
teorii în sensul strict al termenului |Dahrendorf, 1972 ; Rocher, 1972]. 
Altele incriminează concepţia cu privire la actorul social. Definind acţiu- 
nea socială ca actualizare continuă a normelor şi valorilor instituţionali- 
zate/internalizate în rolurile exercitate de indivizi, Parsons elaborează o 
teorie a actorului suprasocializat [Wrong, 1961] şi sfirşeşte, ca şi Durkheim, 
prin a postula existenţa unui idiot cultural care nu face decît să reproducă 
automat, fără discernămînt, modele de comportament interiorizate [Garfin- 
kel, 1967]. Un astfel de actor este indispensabil unei societăţi înalt integrate 
şi stabile (conservării ordinii), dar este tot atît de utopic ca însăşi această 

societate. Ca şi Durkheim, Parsons porneşte de la un principiu al disocierii 
între individ şi societate pentru a afirma în final nu conjuncţia şi recipro- 
citatea, ci o identitate asimetrică: actorul este sistemul însuşi !. În acest 
context teoretic, ordinea socială este privilegiată în detrimentul schimbării. 

În sfîrşit, o altă dimensiune a criticii concepţiei parsonsiene are ca obiect 
modul de a înţelege funcţiile şcolii. Departe de a-i pregăti pe tineri pentru 
roluri profesionale şi sociale şi a le facilita dezvoltarea personalităţii şi 
integrarea socială, aşa cum afirmă sociologul american, şcoala se autono- 
mizează şi creează un mediu artificial, foarte diferit de cel al societăţii, 
care pune în calea dezvoltării personalităţii sistemul birocratic al pedagogiei 
instituţionale [Illich, 1971]. În plus, ea nu funcţionează ca instanţă de selec- 
ţie pe baze egalitare şi ca factor al progresului de la sistemul prescrierii la 
cel al dobîndirii starus-urilor şi rolurilor, ci, dimpotrivă, ca instanţă a con- 
trolului social care nu face decît să continue şi să întărească inegalităţile 
rezultate din apartenenţa familială [Baudelot şi Establet, 1971 şi 1975; 
Bowles şi Gintis, 1977; Bourdieu, 1984 şi 1989; Bourdieu şi Passeron, 
1964 şi 1970]. 

Cu toate criticile care i s-au adus, concepţia lui Parsons marchează, 
totuşi, o etapă importantă în evoluţia teoriilor socialului şi ale socializării. 

Să remarcăm mai întîi faptul că, străduindu-se să îmbine într-o sinteză 
teoria normativă (morală) a ordinii [Durkheim] cu sociologia comprehen- 
sivă [Weber, Şcoala de la Chicago], Parsons poate fi considerat unul dintre 
sociologii care încearcă să depăşească ruptura între structuri obiective şi 
semnificaţii subiective, între macrosociologie şi microsociologie, denunţată 
astăzi cu atîta vehemenţă de sociologi [a se vedea, de exemplu, Bourdieu, 
1980]. Nu este, oare, aceasta semnificaţia conceptului „individualism in- 
stituţional” ? Şi, cu toate că dezvoltă preponderent tema ordinii formale, 
instituţionale, el sesizează dublul aspect al ordinii, formal şi informal (inter- 
acţional) ; în acelaşi timp, deşi privilegiază analiza structurilor sociale (po- 
ziţiilor şi rolurilor, valorilor şi normelor) ca datum (instituţii), el observă, 
pe linia lui Mead, legătura dintre procesele de instituţionalizare (producere 
a societăţii) şi cele de internalizare (producere a personalităţii). Este evident 
că teme dezvoltate ulterior de reprezentanţi ai constructivismului sociologic 


1. Formula /'acteur est le système propusă de Fr. Dubet [1994] în opoziţie cu cea a lui 
Crozier şi Friedberg [1977] - /'acteur et le système - exprimă foarte bine această 
identitate asimetrică. 

cum sînt Goffman, Garfinkel, Cicourel ori Bourdieu, pe care le vom 
prezenta în capitolele următoare, sînt implicite în lucrările lui Parsons. 


* 


Cu toate că se situează foarte aproape de teoria durkheimiană a educa- 
tiei, concepția lui Parsons marchează, totuşi, o serie de progrese. Educația 
reprezintă şi pentru sociologul american o funcție socială : finalitatea ei o 
constituie crearea identității sociale a individului, indispensabilă conservării 
ordinii instituționale ; în consecință, educația se defineşte, din punctul de 
vedere al finalităţii, ca socializare. În acelaşi timp, însă, orice proces de 
identificare, cu excepţia identificării primare mamă-copil, implică un proces 
complementar de diferenţiere în raport cu o colectivitate. Analizînd procesele 
de socializare ca procese de diferenţiere, Parsons readuce practic în discuţie 
tema evoluţiei personalităţii pe o traiectorie diferită de cea a grupului (a 
individualizării) ; însă, dacă, Durkheim credea că fiinţa individuală nu ne 
exprimă decît pe noi înşine, sociologul american dezvoltă, prin cuplul de 
concepte identificare-diferenţiere, linia de gîndire deschisă de Mead, arătînd 
că însăşi dezvoltarea eului personal (a ființei individuale) are nu numai 
determinări naturale, ci şi determinări sociale. 

Din punctul de vedere al mecanismului ei, educaţia este, pentru profe- 
sorul de la Harvard, internalizare. Internalization poate fi considerat cores- 
pondentul englez al termenului francez inftriorisation ; teoria parsonsiană 
o reproduce, la prima vedere, pe cea a predecesorului său francez. Şi totuşi, 
dacă ambii termeni desemnează o mişcare a unor elemente dinspre societate 
(exterior) către individ (interior), natura acestor elemente este diferit înţe- 
leasă. Pentru Durkheim, interiorizarea constă într-un transfer al elementelor 
conştiinţei colective în conştiinţa individuală, într-o învăţare de roluri 
asociate unei poziţii ; internalization reprezintă, pentru Parsons, un proces 
de transfer, nu al unor elemente disparate, ci al unor structuri (sisteme) : 
sisteme de roluri complementare ego-alter devin sisteme dispoziţii-necesităţi 
subiective. În esenţă, aceste sisteme se definesc prin caracterul lor organizat 
(structurat) şi prin dimensiunea lor semnificativă-simbolică : faptul exterior 
devine fapt interior în măsura în care „forma” (pentru a utiliza un termen 
consacrat de sociologia germană a primelor decenii ale secolului nostru) 
relaţiei sociale ego-alter dobîndeşte o semnificaţie instrumentală sau expre- 
sivă pentru individ, exprimată într-un sistem de simboluri (limbaj), fiind, 
prin aceasta, comunicabilă. Interiorizarea se înfăptuieşte, aşa cum am 

văzut, prin transmiterea intergeneraţională a unor modele culturale ; inter- 
nalizarea este, pe lîngă aceasta, rezultat al interacţiunii/comunicării. Pe 
scurt, conceptul „internalizare” îl cuprinde pe cel durkheimian, dar are un 
conţinut mai bogat decît acesta. 

Unul dintre meritele lui Parsons constă în faptul de a fi surprins o serie 
de mecanisme ale continuității între diferitele instanţe socializatoare (în 
special între familie şi şcoală) şi de a fi abordat explicit tema socializării 
anticipative a adolescenților |. 

Definirea socializării (educaţiei) ca interacţiune are consecinţe impor- 
tante asupra modului de înţelegere a rolurilor educat-educator. Ca în orice 
altă interacţiune, ambii parteneri se află simultan pe poziţie de actor, care 
produce şi comunică semnificaţii utilizînd limbajul, şi de obiect, în funcţie 
de care este orientată acţiunea celuilalt şi propria acţiune. Continuînd teza lui 
Mead potrivit căreia Sinele este produs al comunicării (interacțiunii) 
simbolice, Parsons exprimă, pentru prima dată în istoria sociologiei, impe- 
rativul metodologic de a trata copilul (educatul) ca actor în adevăratul sens 
al cuvîntului, nu numai în raporturile cu persoane aparţinînd grupului de 


1. Conceptul socializare anticipativă are, în istoria sociologiei, o istorie interesantă. 
Ideea învăţării cu anticipație a unor roluri sociale adulte apare la Durkheim : chiar 
dacă nu utilizează explicit conceptul, pentru sociologul francez, orice proces educativ 
constă într-o socializare anticipativă. Etnologia şi antropologia arată că unele so- 
cietăţi „primitive” practică în acest scop rituri de iniţiere şi rituri de trecere. Parsons 
preia această semnificaţie atunci cînd plasează socializarea anticipativă exclusiv la 
vîrsta adolescenţei. Merton [1949] utilizează conceptul cu referire la vîrstă adultă, 
legîndu-l de problematica grupurilor de apartenenţă/referinţă, a frustrării relative şi 
a mobilităţii sociale : atunci cînd un individ (de exemplu soldatul) îşi percepe propria 
situaţie în grupul de apartenenţă ca nesatisfăcătoare în raport cu situaţia pe care el 
presupune că ar avea-o dacă ar fi membru al unui alt grup - de referinţă - (de 
exemplu grupul civililor care au aceleaşi caracteristici sociologice ca şi soldatul în 
cauză), el trăieşte sentimente de frustraţie relativă; acest individ va proceda la o 
identificare cu valorile, normele etc. grupului de referinţă (care nu coincide cu grupul 
de apartenenţă), pregătindu-şi, astfel, intrarea şi integrarea în acest grup. 
Socializarea anticipativă poate fi, aşadar, definită ca proces care are loc într-un grup 
de apartenenţă şi este orientat către constituirea unei identități sociale (învăţare de 
roluri - sisteme de roluri — sociale) specifice unui grup de referinţă care nu coincide 
cu grupul de apartenenţă al individului, dar despre care se presupune (se speră) că 
va deveni, mai devreme sau mai tîrziu, grup de apartenenţă. Socializarea anticipativă 
este, evident, legată de un sistem al aşteptărilor cu privire la apartenenţa socială (la 
„destinul” social) a(l) individului în cauză. 

vîrstă (acest fapt fusese evidenţiat de Mead şi Piaget), ci şi în raporturile cu 
agenţii socializatori adulţi. Faptul — serios criticat - că nu a analizat calitatea 
de actor decît din perspectiva procesului (reuşit) de socializare (capacitatea 
de a produce şi comunica semnificaţii decurge, în fiecare moment, cu excep- 
ţia primelor experienţe de viaţă, dintr-un proces anterior de internalizare a 
unor sisteme-obiect mai simple), nu anulează valoarea unei teze care, după 
cum vom vedea, va avea nevoie de aproape o jumătate de secol pentru a se 
impune. 

Pe de altă parte, cu toate că în analizele sale educaţia rămîne transmitere 
intergeneraţională, tratarea proceselor de socializare ca procese de interac- 
ţiune sugerează ideea caracterului interşanjabil al rolurilor educat-educator. 
Şi, continuînd şirul sugestiilor, chiar dacă socializarea este considerată în- 
cheiată la sfîrşitul adolescenţei, o posibilă interşanjabilitate a rolurilor con- 
duce gîndirea către o posibilă continuare a socializării la vîrste adulte. Cu 
alte cuvinte, dacă orice proces de socializare poate fi analizat, aşa cum 
procedează Parsons, ca proces de interacţiune, de ce n-am putea inversa 
datele problemei pentru a considera, aşa cum va proceda Goffman, orice 
proces de interacţiune ca un proces de producere a eului? 


CAPITOLUL 4 


Fenomenologia sociologică. 


Alfred Schutz : Educaţia şi construcţia 
lumii sociale ca lume a sensului comun 


În scopul delimitării obiectului sociologiei de cel al altor ştiinţe, Durkheim 
şi Parsons porneau de la postulatul existenţei unei realităţi sociale 
sui-generis, ordonată în conformitate cu un sistem obiectiv de valori-nor- 
me-reguli concretizat într-un ansamblu de roluri sociale. O realitate care se 
impune cercetătorului ca datum şi care, din punctul de vedere al constituirii 
ei, este non-problematică. Singurele probleme sînt cele ale explicării modu- 
lui în care individul este plasat/integrat în structurile date, întrucît de aici 
rezultă regularitatea, coerenţa, stabilitatea comportamentelor. Soluţia pro- 
blemei constă în interiorizarea/internalizarea, pe parcursul procesului de 
socializare/educaţie, a sistemului dat, obiectiv de valori-norme-reguli în 
structurile subiectului. De la postularea unui principiu al disocierii se ajun- 
ge, astfel, la afirmarea identităţii între societate şi individ. În calitate de 
proces de creare a personalităţii sociale sau, pentru a utiliza expresia lui 
Daniel Bertaux [1993], în calitate de proces de „producţie antroponomică”, 
educaţia apare, în acest context teoretic, ca element constitutiv al socialului. 

Alfred Schütz (1899-1959)! şi, în continuarea concepţiei sale, ceilalţi 
reprezentanţi ai fenomenologiei sociologice, pornesc de acolo unde socio- 
logia funcționalistă se opreşte. Este dincolo de orice îndoială că societatea 


1. Alfred Schiitz s-a născut la Viena, în 1899. A studiat dreptul, iar în timpul studiilor 
l-a putut audia pe Max Weber, prezent în 1918 la universitatea din Viena, şi a venit 
în contact cu dezbaterile în jurul problemei raportului dintre ştiinţele naturii şi ştiin- 
tele „morale”, în special prin intermediul lucrărilor reprezentanţilor empirismului 
logic (Cercul de la Viena). În 1932, publică Der Sinnhafte Aufbau der sozialen Welt. 
Eine Einleitung in die verstehende Soziologie (Construcţia lumii sociale ca lume a 
semnificaţiilor. Introducere în sociologia comprehensivă), în care reia temele centrale 

se prezintă oricăruia dintre membrii săi - iar, înainte de a fi cercetător, 
omul de ştiinţă este un membru obişnuit - ca un datum, ca realitate 
obiectivă ordonată. Disocierea societate-individ ni se impune empiric ca 
evidentă. Numai că în acelaşi mod ni se impune şi identitatea lor: pentru 
oricare dintre indivizii concreţi, lumea socială este, aşa cum a observat 
Husserl, o realitate experimentată de o conştiinţă, o lume trăită, o 
lume-viaţă (Lebenswelt). Rezultă că a face din integrarea individului în 
structurile date problema sociologiei înseamnă a parcurge numai jumătate 
din drum. Este nevoie să întregim traseul afirmînd caracterul problematic 
al acestui datum obiectiv, al acestei realităţi sociale sui-generis şi să 
reformulăm una dintre problemele care i-au preocupat cu cîteva secole în 
urmă pe reprezentanţii filosofiei sociale şi filosofiei istoriei, întrebîndu-ne : 
Cum putem explica obiectivitatea realităţii sociale şi caracterul ei ordonat 
pe care observaţia empirică ne obligă să le acceptăm ? Sau, pentru a formula 
aceeaşi problemă în termenii epistemologiei moderne, cum se constituie 
realitatea socială ca obiect al cercetării ? 


2) Toate formele naturalismului şi empirismului logic acceptă pur şi simplu ca 
atare această relaţie socială care constituie obiectul ştiinţelor sociale. Intersu- 
biectivitatea, interacţiunea, intercomunicarea şi limbajul sînt pur şi simplu pre- 
supuse ca fundament non problematizat al acestor teorii. Ele pretind, cu bună 


ale sociologiei comprehensive weberiene reinterpretîndu-le din perspectivă fenome- 
nologică. Husserl, căruia îi trimite un exemplar, apreciază lucrarea în termeni elo- 
gioşi şi îi propune un post de asistent la universitatea din Freiburg. Schütz optează 
pentru profesia de avocat (specializat în afaceri) pe care o va exercita pînă la sfirşitul 
vieţii ca profesie de bază. În 1938, părăseşte Viena pentru Paris, iar din 1939 se 
stabileşte la New York. Aici, formează un grup fenomenologic împreună cu alţi 
imigranţi, admiratori ai filosofiei lui Husserl, creează, împreună cu Marwin Farber 
International Phenomenological Society, este membru al comitetului de redacţie al 
revistei Philosophy and Phenomenological Research (1941), iar în 1958 devine pro- 
fesor la New School for Social Research. Îl contactează pe T. Parsons cu care între- 
ţine o corespondenţă care a fost publicată după moartea sa, intervenită în 1959, 
înainte de a termina cea de-a doua carte. Aceasta va apărea postum, prin grija disci- 
polului său Thomas Luckmann şi co-semnată de acesta, cu titlul The Structures of 
the Lifeworld [1973]. Principalele sale studii sînt publicate în trei culegeri, apărute, 
de asemenea, postum: Collected Papers I: The problem of Social Reality [1962] ; 
Collected Papers II : Studies in Social Theory [1964]; Collected Papers III : Studies 
in Phenomenological Philosophy [1966]. În 1987, o parte din aceste studii sînt tra- 
duse în limba franceză în volumul intitulat Le chercheur et le quotidien, de unde sînt 
reproduse pasajele traduse în lucrarea de faţă. 

credinţă, că cercetătorul în ştiinţele sociale a rezolvat deja problemele sale 
fundamentale chiar înainte ca investigația ştiinţifică să înceapă. [...] Postulatul 
care pretinde să descrie şi să explice comportamentul uman în termenii observa- 
ţiilor senzoriale controlabile se opreşte, însă, în faţa descrierii şi explicării 
procesului prin care omul de ştiinţă B controlează şi verifică rezultatele omului 
de ştiinţă A şi concluziile pe care acesta din urmă le-a formulat [Schiitz, 1962, 
trad. fr., 1987: 71-72]. 


Reformularea vechii probleme filosofice nu înseamnă a reveni la soluţii 
speculative de tipul teoriei dreptului natural sau a celei a contractului social, 
ci a permite gîndirii „pozitive” să înţeleagă mecanismul prin care cunoaş- 
terea comună pe care se bazează orice experienţă umană - inclusiv cea a 
cercetătorului în ştiinţele sociale - construieşte realitatea socială ca lume a 
semnificaţiilor împărtăşite (a sensului comun) şi mecanismele prin care, 
pornind de la cunoaşterea comună, se constituie cunoaşterea ştiinţifică. 


4.1. Obiectul sociologiei: lumea vieţii cotidiene 


Fascinat de sociologia weberiană, A. Schiitz cultivă temele ei principale 
(necesitatea ca ştiinţele sociale să dezvăluie sensul subiectiv al acţiunii spri- 
Jinindu-se pe fapte verificabile empiric şi elaborînd tipuri ideale) pe terenul 
fenomenologiei husserliene. Rezultatul este spectaculos şi are profunde im- 
plicaţii în evoluţia gîndirii sociologice. Fenomenologia ştiinţelor sociale 
astfel întemeiată propunea simultan: a) redefinirea obiectului ; b) noi so- 
luţii pentru principalele probleme epistemologice ; c) o serie de precizări 
metodologice importante. 

Obiectul sociologiei (al ştiinţelor sociale, în general) este, pentru Schütz, 
realitatea socială înţeleasă ca Lebenswelt, lumea vieţii cotidiene, experimentată 
de actorii obişnuiţi ca lume a semnificaţiilor, comună tuturor, intersubiectivă, 
naturală şi culturală în acelaşi timp, care presupune comunicare şi limbaj : 


1) Scopul principal al ştiinţelor sociale este acela de a furniza o cunoaştere 
organizată a realităţii sociale. Prin termenul „realitate socială” aş prefera să se 
înţeleagă suma totală a obiectelor din interiorul lumii socio-culturale în calitate 
de obiecte şi evenimente experimentate de gîndirea curentă a oamenilor care îşi 
trăiesc viaţa cotidiană printre semenii lor şi sînt legaţi de aceştia prin tot felul 
de relaţii şi de interacțiuni. Aceasta este lumea obiectelor culturale şi a insti- 
tuţiilor sociale în care sîntem cu toţii născuţi, în care trebuie să ne descurcăm şi 
căreia trebuie să-i „venim de hac”. Noi, actori pe scena socială, sîntem puşi 

dintr-o dată în situaţia de a experimenta lumea în care trăim simultan ca lume 
naturală şi culturală, nu ca lume privată, ci ca lume intersubiectivă, ceea ce 
înseamnă ca lume comună nouă tuturor, fie dată, fie potenţial accesibilă pentru 
fiecare, iar aceasta implică şi comunicarea între oameni şi limbajul [Schiitz, 
1962, trad. fr., 1987: 71]. 


Studiind lumea semnificaţiilor pe care „obiectele” le au pentru actorii 
obişnuiţi, sociologia porneşte de la cunoaşterea „de simţ comun”, de la 
modul în care actorul însuşi întelege lumea în care trăieşte. Conceptul de 
înțelegere (Verstehen), central în sociologia comprehensivă iniţiată de Max 
Weber, trebuie interpretat în mai multe accepţiuni: el se referă în primul 
rînd la cunoaşterea comună pe care o posedă actorul cu privire la propria-i 
acţiune ; el poate fi, apoi, analizat în calitate de problemă epistemologică ; 
în sfîrşit, el reprezintă o metodă particulară în ştiinţele sociale : 


3) Identificarea experienţei cu observaţia senzorială în general şi cu experienţa 
acţiunii exterioare în particular [...] exclude mai multe dimensiuni ale realităţii 
sociale de la orice investigaţie posibilă [...]. În viaţa cotidiană şi urmînd simţul 
lor comun, oamenii iau cunoştinţă de aceste diferite dimensiuni ale lumii sociale 
în care trăiesc. În mod cert, această cunoaştere este fragmentară, iar aceasta nu 
doar pentru că ea se limitează la anumite sectoare ale lumii, ci şi pentru că este 
totodată inconsistentă şi comportă toate gradele de claritate şi distincţie, de la 
studiul aprofundat sau „cunoaştere asupra”, cum o numeşte W. James, trecînd 
prin „Cunoaşterea prin prezentare” sau simpla familiaritate, pînă la credinţa 
oarbă în lucrurile admise ca atare. Sub acest aspect, există diferenţe consi- 
derabile de la un individ la altul şi de la un grup la altul. În ciuda tuturor acestor 
insuficiențe, cunoaşterea curentă a vieţii cotidiene ne permite totuşi să „ieşim 
basma curată” în relaţiile cu semenii, cu obiectele culturale, cu instituţiile so- 
ciale, pe scurt cu realitatea socială. Iar aceasta pentru că lumea (atît cea naturală, 
cît şi cea socială) este din capul locului o lume a intersubiectivităţii şi deoa- 
rece [...] cunoaşterea pe care noi o deţinem este socializată în diferite feluri. 
Mai mult, lumea socială este experimentată de la început ca lume care are un 
sens. Eu experimentez corpul Celuilalt nu ca pe un organism, ci ca pe unul 
dintre semenii mei, comportamentul său exterior nu ca pe un eveniment în spa- 
țiul-timp al lumii exterioare, ci ca pe o acţiune a semenului meu. În principiu, 
noi „ştim” ce face Celălalt, din ce motiv o face, de ce o face într-un anumit 
moment şi în anumite circumstanţe. Aceasta înseamnă că noi experimentăm ac- 
țiunea semenilor noştri prin motivele şi scopurile ei. În acest fel, noi experi- 
mentăm obiectele culturale prin acţiunea umană al cărei rezultat sînt. [...] 


Faptul că în gîndirea curentă admitem cunoaşterea actuală sau potenţială a sem- 
nificaţiei acţiunilor umane şi a produselor lor este, după mine, exact ceea ce 

cercetătorii în ştiinţele sociale vor să exprime atunci cînd vorbesc despre înţe- 
legere (sau Verstehen) ca despre o tehnică ce permite abordarea activităţilor 
umane. Verstehen este, deci, înainte de toate nu o metodă utilizată de cercetă- 
torul în ştiinţele sociale, ci forma experienţială particulară prin care gîndirea 
curentă îşi însuşeşte lumea socio-culturală prin cunoaştere. Comprehensiunea 
nu are nimic comun cu introspecţia ; ea este rezultatul unui proces de învăţare 
sau de aculturaţie exact aşa cum simţul comun experimentează ceea ce numim 
lume naturală. În plus, Verstehen nu este în nici un caz o problemă particulară 
a observatorului care nu poate fi controlată prin experienţele altor observatori. 
Ea e controlabilă, cel puţin în măsura în care percepțiile senzoriale ale unui 
individ sînt controlabile în anumite condiţii de către oricare alt individ [...]. 
Totuşi, atît adepţii, cît şi criticii procesului de comprehensiune admit, şi pe bună 
dreptate, că Verstehen este „subiectiv”. Acest termen este, însă, din nefericire, 
utilizat în accepţiuni diferite. Criticii comprehensiunii o numesc subiectivă pen- 
tru că ei susţin că înţelegerea motivelor acţiunii celuilalt depinde de intuiţia 
personală, incontrolabilă şi neverificabilă a observatorului şi se raportează la 
sistemul său personal de valori. Pentru cercetătorii în ştiinţele sociale, ca Max 
Weber, înţelegerea este subiectivă întrucît scopul său este acela de a arăta ce 
anume „vrea să spună” actorul însuşi prin acţiunea sa, în comparaţie cu semni- 
ficaţia pe care această acţiune o are pentru partenerul său sau pentru un obser- 
vator exterior [...]. Întreaga discuţie este afectată de faptul că nu s-a făcut o 
distincţie clară între Verstehen 1) ca formă experienţială a cunoaşterii curente a 
activităţilor umane ; 2) ca problemă epistemologică ; 3) ca metodă particulară 
în ştiinţele sociale [Schiitz, 1962, trad. fr., 1987: 75-76]. 


Dacă sociologia faptului social (Durkheim) impunea ruptura cercetăto- 
rului de noţiunile cunoaşterii comune (prenoțiuni), ca pe una dintre regulile 
metodologice, ca pe o condiţie a ştiinţificităţii, sociologia fenomenologică 
postulează, dimpotrivă, nevoia unei continuități între cunoaşterea comună 
şi cunoaşterea ştiinţifică. Considerînd noţiunile comune „construcţii de gra- 
dul întîi”, conceptele sociologiei ştiinţifice nu sînt altceva decît „construcţii 
de gradul al doilea”, edificate pe fundamentul primelor. Aceasta nu înseam- 
nă o renunțare la caracterul ştiinţific al demersului cognitiv ; dimpotrivă, 
unul dintre criteriile ştiinţificităţii este adecvarea metodei la specificul 
obiectului, iar specificul obiectului sociologiei constă, între altele (istori- 
citate, singularitate), în faptul de a fi un obiect cultural, care are întotdeauna 
o semnificaţie. Spre deosebire de obiectul ştiinţelor naturii, „obiectul” pe 
care îl are în vedere cercetătorul în ştiinţele sociale este întotdeauna un 
subiect care atribuie semnificaţii (un actor); reflexivitatea este, astfel, 
constitutivă acestui obiect (socialului). Rezultă că tocmai continuitatea între 

cunoaşterea comună şi cunoaşterea ştinţifică reprezintă una dintre condiţiile 
sine qua non ale ştiinţificităţii cunoaşterii sociologice. Pentru a fi ştiinţă pe 
deplin legitimă, sociologia nu are nevoie să imite ştiinţele naturii, 
preluîndu-i metodele şi instrumentele, ci, dimpotrivă, să-şi construiască 
propriile-i metode şi instrumente : 


Această concepţie pune în lumină o serie de probleme metodologice specifice 
ştiinţelor sociale. Înainte de toate, se pare că presupoziţia conform căreia se 
ajunge la o cunoaştere demnă de încredere în ştiinţele sociale adoptînd în mod 
strict principiile de elaborare a conceptelor şi teoriei care predomină în ştiinţele 
naturii este inconsistentă prin ea însăşi. Chiar dacă o teorie poate fi construită 
pe astfel de principii, de exemplu în forma unui behaviorism rafinat la maximum — 
iar aceasta este, cu siguranţă, posibil de imaginat - ea nu ne va spune nimic 
despre realitatea socială aşa cum este ea experimentată de oameni în viaţa lor 
cotidiană [...]. Pe de altă parte, o teorie care urmăreşte să explice realitatea 
socială, trebuie să-şi construiască dispozitive specifice, străine ştiinţelor naturii, 
pentru a fi în acord cu experienţa curentă a lumii sociale. Cel puţin aşa au 
procedat ştiinţele teoretice care abordează probleme ale umanului - economia, 
sociologia, ştiinţele juridice, lingvistica, antropologia culturală etc. 

Această situaţie este datorată faptului că există o diferenţă esenţială între struc- 
tura obiectelor gîndirii sau a structurilor mentale constituite în ştiinţele sociale 
şi structura celor constituite în ştiinţele naturii. În cazul ştiinţelor naturii defi- 
nirea cîmpului de observaţie, determinarea faptelor din acest cîmp, a datelor şi 
evenimentelor care sînt pertinente pentru problema studiată sau pentru scopul 
ştiinţific urmărit nu depind decît de cercetător. Nici faptele şi evenimentele nu 
sînt pre-selecţionate şi nici cîmpul de observaţie nu este pre-interpretat. Lumea 
naturii, aşa cum este explorată de cercetorul în ştiinţele naturii, nu „semnifică” 
nimic pentru molecule, atomi şi electroni. Dimpotrivă, cîmpul de observaţie al 
cercetătorului în ştiinţele sociale - realitatea socială - are o semnificaţie speci- 
fică şi o structură pertinentă pentru fiinţele umane care trăiesc, acţionează şi 
gîndesc în interiorul său. Printr-o serie de construcţii de simţ comun, ele au 
pre-selecţionat şi pre-interpretat această lume pe care o experimentează ca reali- 
tate a vieţii lor cotidiene. Propriile lor obiecte ale gîndirii sînt cele care le 
determină comportamentul, motivîndu-l. Obiectele gîndirii construite de către 
cercetătorul în ştiinţele sociale cu scopul de a surprinde realitatea socială trebuie 
să fie fundamentate pe obiectele gîndirii construite de simţul comun al oamenilor 
care trăiesc în mod cotidian în lumea socială. Astfel, construcţiile ştiinţelor 
sociale sînt, ca să spunem aşa, construcţii de gradul al doilea, respectiv con- 
strucţii din construcţiile pe care actorii le ridică pe scena socială şi al căror 
comportament cercetătorul trebuie să-l observe şi să-l explice în conformitate 
cu regulile procedurale ale ştiinţei sale. 

Rezultă că explorarea principiilor generale potrivit cărora omul îşi organizează 
experienţele în viaţa cotidiană, şi în mod cu totul deosebit acelea ale lumii 
sociale, este prima sarcină a metodologiei ştiinţelor sociale [Schiitz, 1962, trad. 
fr., 1987: 78-79]. 


4.2. Lumea vieţii cotidiene ca realitate culturală 


În experienţa sa cotidiană, individul se raportează cognitiv la lume printr-o 
atitudine naturală care implică interpretare. Lumea-viaţă este din capul 
locului şi în permanenţă o lume interpretată, prezentîndu-se subiectului 
într-o triplă ipostază: 1) ca univers de semnificare, ca ansamblu de obiecte 
„propuse” individului pentru interpretare ; 2) ca univers de semnificaţii deja 
instituite şi fixate în tradiţii, cutume, obişnuinţe etc., univers a cărui carac- 
teristică esenţială este istoricitatea întrucît orice obiect cultural (unelte, 
simboluri, instituţii ş.a.m.d.) trimite, prin originea şi prin semnificaţia sa, 
la activitatea subiecţilor umani, este produsul acestei activităţi; 3) ca 
univers de semnificaţii pe care activitatea colectivă este pe cale de a le 
institui şi fixa. 

Orice interpretare a lumii are la bază o rezervă de cunoştinţe disponibile 
constituită prin sedimentarea experienţelor trecute, personale sau ale celor- 
lalţi (predecesori, contemporani, consociaţi) şi care funcţionează ca schemă 
de referinţă pentru experienţele actuale. Aceasta face ca „obiectele” să nu 
fie percepute izolat, ci în interiorul unui orizont familiar şi organizat, ca 
ele să nu fie gîndite ca singulare, ci ca aparţinînd unui tip. Utilizînd un alt 
concept husserlian, se poate spune că, astfel, cunoaşterea comună se dove- 
deşte a fi o construcţie a fipicalității lumii. Subiectul raportează activitatea 
în curs la un tip de activitate construit pe baza experienţei anterioare şi 
ataşează acestei activităţi tipuri de persoane corespunzătoare. Tipificaţiile 
materiale şi personale reprezintă instrumentele cu care operează cunoaş- 
terea comună. 

Orice interpretare este dependentă de situația biografic determinată în 
care se află individul într-un moment oarecare al vieţii sale cotidiene. Situa- 
ţia se referă la ansamblul de obiecte fizice şi socio-culturale (mediul) pe 
care subiectul îl defineşte în maniera sa particulară, graţie activităţii selec- 
tive a conştiinţei, şi în care el ocupă o poziţie, nu numai în termenii spa- 
țiului şi timpului fizic sau ai sfafus-rolului său, ci şi în termeni morali şi 
ideologici. Definiţia situaţiei este biografic determinată în sensul că ea se 

constituie istoric, este rezultat al sedimentării tuturor experiențelor umane 
anterioare organizate în rezerva de cunoștințe disponibile. Orice interpretare 
se efectuează în limitele unui sistem de pertinentă generat de activitatea 
selectivă a spiritului uman care face ca obiectele exterioare să prezinte sau 
nu interes, sub un aspect sau altul, pentru individ !. Situația determinată 
biografic orientează activităţile viitoare, întrucît în ansamblul de tipificaţii 
din care este constituită se află un evantai limitat de posibilităţi, un desen 
disponibil al acestor activităţi. Observînd importanţa tipificaţiilor în orienta- 
rea acţiunii, concepţia lui Schiitz permite reinterpretarea raportului determi- 
nism (constrîngere)-libertate. Durkheim semnala faptul că regulile constrîng 
acţiunea, îi stabilesc limitele. Schütz relevă o a doua faţă a medaliei : regula 
(tipificaţia) reprezintă pentru individ o resursă care îi permite identificarea 
lumii ca lume familiară şi ordonată ; rezerva de cunoştinţe disponibile, cu 
alte cuvinte ansamblul de reguli cunoscute, constituie sursa libertăţii, a 
puterii individului în raport cu societatea. 

Prin interpretare, conştiinţa creează un univers de semnificaţii. În raport 
cu experienţa subiectivă, lumea reală este nu un univers neutru, obiectiv în 
sens pur ontologic, ci un univers semnificativ, o construcție a conştiinţei. 


4.3. Sensul acţiunii umane în calitate de produs 
al cunoaşterii comune 


Raportul individului cu lumea socială poate fi exprimat sintetic în cunos- 
cuta teză husserliană potrivit căreia conştiinţa este intenţionalitate, fiind 
totdeauna orientată către un „obiect”. Nu există conştiinţă decît în calitate 
de conştiinţă de ceva, aşa cum nu există „obiect” social decît în calitate de 
obiect pentru o conştiinţă. 

Teza intenţionalităţii conştiinţei permite clarificarea noţiunii weberiene 
sens al acţiunii. Sensul este rezultat al reflexivității conştiinţei : subiectul 


1. „Numărul şi natura cauzelor care au determinat un eveniment singular oarecare sînt 
totdeauna infinite şi nu există în natura lucrurilor nici un fel de criteriu care să 
permită reținerea numai a unora dintre ele ca demne de luat în considerare [...]. 
Doar faptul că, în fiecare caz, numai o porțiune limitată din realitate capătă interes 
şi semnificație în ochii noştri, întrucît ea corespunde ideilor de valoare pe care 
cultura ni le furnizează şi prin prisma cărora noi abordăm realitatea concretă [s.n. 
E.S.] ne permite să ordonăm acest haos [Weber, 1922, trad. fr., 1965: 162]. 

poate „atribui” semnificaţii experienţelor proprii, în măsura în care acestea 
se constituie în obiecte pentru conştiinţă. Experienţa imediată, care se 
realizează ca o succesiune neîntreruptă de momente ce dă naştere unui „flux 
al conştiinţei”, există doar, fără a avea un sens. Ea dobîndeşte sens abia 
după ce a avut loc. Semnificaţia (sensul) este produsul unei experienţe tre- 
cute asupra căreia conştiinţa revine pornind de la momentul prezent ; ea se 
poate manifesta, însă, şi ca proiect al unei acţiuni viitoare. 

Putem numi conduite experienţele semnificative care apar spontan, fără 
să implice vreo intenţie din partea subiectului, indiferent dacă este vorba 
despre „simplul a gîndi”, adică despre experienţe interioare (conduite impli- 
cite), sau despre „simplul a face”, adică despre experienţe concretizate în 
acte observabile (conduite explicite). 

Atunci cînd o conduită este fondată pe un proiect, definit printr-o inten- 
ţie şi prin anticiparea în plan mental a scopurilor şi mijloacelor, ea poate fi 
numită acțiune. O astfel de experienţă devine obiect pentru conştiinţă prin 
anticipare, iar proiectul se constituie în sens al ei. Întrucît, însă, proiectul 
este elaborat pornind de la experienţa anterioară, semnificaţia acţiunii are 
la bază rememorarea acestei experienţe. Acţiunea îndeplinită, rezultatul său, 
poate fi numită (numit) act. 

Acţiunea poate fi implicită, manifestîndu-se numai ca proiect, sau expli- 
cită, ca o conduită inserată în lumea exterioară prin mişcări corporale. În 
acest ultim caz, vorbim despre muncă. Cu alte cuvinte, munca se defineşte 
ca acţiune bazată pe un proiect şi care produce prin mişcări corporale o 
situaţie (proiectată) în lumea exterioară. Munca reprezintă nucleul lumii 
vieţii cotidiene. 

Rezultă că, într-o acţiune în curs, subiectul este orientat de două cate- 
gorii de motive: a) motive pentru că autentic care se referă la experienţa 
trecută a subiectului şi care echivalează cu raţiunea, cauza acţiunii; b) 
motive pentru ca (în vederea a) care exprimă finalitatea acţiunii, se referă 
la proiectul acesteia. Ambele categorii de motive se referă la faptul că 
acţiunea în curs este familiară, putînd fi încadrată într-un tip (tipificată). 
Conceptul weberian „sens al acţiunii” trimite la aceste două categorii de 
motive care orientează actorul în acţiunea sa : 


Atunci cînd cercetătorii în ştiinţele sociale vorbesc despre semnificaţia subiecti- 
vă pe care actorul o „atribuie” sau o „ataşează” acţiunii sale, ei au în minte 
această înţelegere pe care o are actorul cu privire la corelaţia între motivele şi 


scopurile acţiunilor sale şi situaţia sa determinată biografic. Aceasta înseamnă 

că, strict vorbind, actorul şi numai actorul ştie ce face, pentru ce face, cînd şi unde 
începe şi se termină acțiunea sa [s.n. E.S.] [Schiitz, 1962, trad. fr.,1987: 80]. 


4.4. Realitatea socială ca lume intersubiectivă 


Afirmația potrivit căreia conştiinţa creează, prin interpretare, lumea socială 
nu trebuie înţeleasă în termenii solipsismului, întrucît, pe de o parte, lumea 
socială nu este o lume privată a subiectului, ci una comună, iar, pe de altă 
parte, în interiorul acestei lumi, subiectul trăieşte ca om printre oameni, 
este legat de ceilalţi prin numeroase raporturi sociale, îi înţelege şi este 
înţeles de ei. Pe scurt, lumea socială este o lume direct intersubiectivă, o 
lume în care eul se află într-o continuă şi indestructibilă relaţie naturală cu 
un Altul. Aşa cum observă Kaj Noschis şi Denys de Caprona în postfaţa 
ediţiei franceze a eseurilor lui Schiitz [1987], Celălalt nu se constituie nici 
printr-o operaţie de „împerechere” cu un eu transcendental, constituit în 
prealabil ca „sferă primordială”, ca în cazul fenomenologiei lui Husserl, 
nici prin interşanjabilitate în spaţiul unui abstract „noi”, aşa cum pro- 
cedează J.P. Sartre în L'etre et la neant; solipsismul este refuzat atît în 
forma lui transcendentală, cît şi în cea practică. Celălalt este construit ca 
un alter ego : eul este originea şi punctul său de referinţă. Aceasta înseamnă 
că: (1) celălalt este gîndit ca subiect, respectiv ca individ capabil de a 
interpreta lumea ; (2) alter ego nu este, totuşi, un duplicat al lui ego: în 
timp ce acesta din urmă este înscris în orizontul spaţial şi temporal al lui 
hic et nunc (aici şi acum), primul se înscrie în teritoriul lui illic et tunc 
(acolo şi atunci). 

Se constituie, în acest fel, patru tipuri de alter ego: (1) consociați, 
contemporani caracterizați prin comunitate spaţială şi temporală pe parcur- 
sul unei relaţii directe „faţă în faţă”, care trăiesc într-o pură relaţie „noi”, 
fiecare fiind implicat în biografia celuilalt şi percepîndu-l pe acesta ca indi- 
vidualitate unică într-o situaţie biografică unică ; în orice altă relaţie so- 
cială, Celălalt este perceput ca un individ anonim, ca ilustrare a unui tip ; 
(2) contemporani, cunoscuţi indirect, prin rezultatele activităţii lor; ra- 
portarea eului la ei se efectuează prin intermediul corelării unui tip ideal 
de activitate în curs (activitatea poştală, de exemplu), definit prin scop şi 
mijloace, cu un fip ideal personal (tipul funcţionarului poştal), constituite 
printr-o sinteză (re)cognitivă, respectiv prin interpretarea experienţelor an- 
terioare ale subiectului, care permite simultan tipificarea celuilalt şi auto- 

-tipificarea ; (3) predecesori, cunoscuţi indirect prin rezultatele activităţii 
lor sedimentate în rezerva de cunoştinţe disponibile şi din relatările unor 
contemporani sau consociaţi ; (4) succesori, incognoscibili. 

Sensul acţiunii se construieşte în interacţiunea tuturor acestor categorii 
de actori. 


4.5. Egocentrismul constitutiv al realităţii sociale 


În calitate de lume a culturii (semnificaţiilor) şi lume intersubiectivă, 
realitatea socială (lumea-viaţă) se caracterizează printr-un egocentrism con- 
stitutiv. Ea se organizează în jurul unui „punct zero” identificabil în situaţia 
„aici şi acum” a unui eu oarecare : 


Eu, fiinţă umană născută în această lume şi trăind în mod naiv aici, sînt centrul 
său, în situaţia istorică a ceea ce pentru mine înseamnă „aici şi acum” ; eu sînt 
„punctul zero” către care constituţia sa este orientată. Lumea-viaţă este în pri- 
mul rînd o lume semnificativă, iar ea este semnificativă prin şi pentru mine 
[Schiitz, 1962, trad. fr.,1987: 186]. 


Faptul că realitatea trăită se ordonează spaţial şi temporal în jurul acestui 
„punct zero” care este subiectul „aici şi acum” dă naştere unor straturi ale 
realităţii: (1) lumea, actualmente sau potenţial, la îndemină, echivalînd 
cu lumea muncii şi a cărei experienţă constituie pentru individ nucleul reali- 
tăţii; (2) lumea celuilalt. 

În acelaşi timp, subiectul structurează, prin interpretare, lumea expe- 
rienţei sale în provincii (regiuni) limitate de semnificaţie (lumea muncii, a 
experienţei religioase, a celei artistice, a artei, a visului ş.a.m.d.) definite 
printr-o serie de trăsături : a) fiecare are un stil cognitiv particular ; b) toate 
experienţele din interiorul aceleiaşi provincii sînt consistente în sine şi com- 
patibile cu celelalte ; consistenţa şi compatibilitatea nu persistă decît în 
interiorul aceluiaşi stil cognitiv ; în raport cu oricare alt stil cognitiv, expe- 
rienţele respective au un aer fictiv, sînt inconsistente şi incompatibile ; c) fie- 
care primeşte un accent de realitate specific ; d) trecerea de la o provincie 
la alta nu este posibilă decît printr-un şoc biografic, constînd într-o modi- 
ficare radicală a experienţei. Aceasta înseamnă că individul experimentează 
(trăieşte) nu o lume, ci o pluralitate de lumi. Arhetipul experienţei îl consti- 
tuie lumea vieții cotidiene, respectiv lumea muncii. Interpretarea tuturor 
celorlalte experienţe revine în ultimă instanţă la raportarea lor la experienţa 
cotidiană a muncii. 

Din acest egocentrism constitutiv rezultă că „atitudinea naturală” a 
individului în faţa realităţii sociale procedează la o suspendare (epoché), 
diferită de cea postulată în filosofia husserliană prin aceea că ceea ce este 
„pus între paranteze” nu este încrederea în realitatea lumii, ci, dimpotrivă, 
orice îndoială că lumea ar putea fi altfel decît apare ea în experienţa subiec- 
tului. Suspendarea se menţine atîta timp cît experienţa organizată pe baza 
„atitudinii naturale” se desfăşoară în termeni familiari, condiţionînd sedi- 
mentarea tipificaţiilor elaborate în interacţiunea cotidiană a diferitelor 
categorii de actori şi construirea sensului acţiunii. 


4.6. Caracterul socializat al cunoaşterii comune 


Cunoaşterea comună este socializată sub trei aspecte: a) al socializării 
structurale ; b) al socializării genetice ; c) al distribuţiei sociale. 

Socializarea structurală face ca diferenţele de perspectivă între ego, si- 
tuat hic et nunc, şi alter ego, situat illic et tunc, să fie depăşite. Mecanismul 
constă în constituirea perspectivelor reciproce graţie a două idealizări (supo- 
ziţii) : idealizarea interşanjabilităţii punctelor de vedere (ego presupune că, 
dacă s-ar situa pe poziţia celuilalt, ar privi lucrurile din perspectiva acestuia 
şi că aceeaşi supoziţie o face şi alter); idealizarea congruenţei sistemelor 
de pertinenţă (reuşita unei operaţiuni impune ca fiecare dintre parteneri să 
presupună că celălalt procedează la o selecţie şi interpretare a obiectelor 
„identică empiric” cu cea proprie). Rezultă o cunoaştere comună tuturor 
celor care împărtăşesc acelaşi sistem de pertinenţă şi care se presupune a fi 
obiectivă şi anonimă, detaşată de orice subiect concret şi de orice împre- 
jurare concretă. 

Socializarea genetică a cunoaşterii se referă la originea ei socială. O 
mică parte din cunoaşterea de care dispune subiectul îşi are originea în 
experienţa sa personală. Restul este furnizat de societate prin intermediul 
unor predecesori, contemporani sau consociaţi (autori, profesori, părinţi). 
Subiectul învaţă, astfel, să definească mediul în conformitate cu sistemul 
de tipificaţii elaborat de grupul din care face parte, dar şi să construiască el 
însuşi tipuri de activităţi în curs şi de persoane, inclusiv să se auto-tipifice, 
în acord cu sistemul cognitiv anonim şi comun al grupului. Mijlocul tipificat 
prin care cunoaşterea comună este transmisă dinspre societate către individ 

este limbajul natural (vernacular). Fiecare cuvînt al acestui limbaj reprezin- 
tă o tipificaţie ce indică sistemul de pertinentă dominant în cadrul trupului : 
obiectul desemnat prezintă pentru grupul lingvistic respectiv suficientă 
importanţă pentru a i se consacra un termen special : 


Limbajul vernacular preştiinţific poate fi interpretat ca un tezaur de tipuri şi 
caracteristici gata de a fi utilizate şi preconstituite, toate izvorîte din societate, 
purtînd în ele un orizont deschis de conţinuturi încă neexplorate [Schiitz, 1962, 
trad. fr., 1987: 20]. 


Cunoaşterea este distribuită social: ceea ce un individ ştie diferă de 
ceea ce ştie un altul; în plus, modul în care un individ ştie ceea ce ştie 
diferă de al celuilalt: ceea ce pentru un individ este „cunoaştere în pre- 
zenţă” (cunoaştere directă, nemijlocită) pentru un altul reprezintă „cunoaş- 
tere despre” (cunoaştere indirectă). Distribuţia socială a cunoaşterii este 
subordonată principiului complementarității. Din punctul de vedere al moti- 
velor acţiunii, ceea ce pentru ego este motiv „pentru ca” se constituie pen- 


tru partenerul său în motiv „pentru că”. 


4.7. Constituirea sensului comun 
şi raționalitatea acţiunii 


Caracterul cultural, intersubiectiv şi socializat al cunoaşterii conduce la 
constituirea sensului (simțului) comun al acţiunii. Interacțiunea semnificativă 
cu consociaţii, contemporanii, predecesorii şi succesorii face ca unele 
construcţii ale cunoaşterii comune (tipuri de acţiuni şi persoane) să se 
detaşeze de creatorii şi de împrejurările concrete în care au fost elaborate, 
să fie obiect al anonimizării şi obiectivării, transformîndu-se într-un ansam- 
blu de reţete şi reguli de conduită care constituie rutina vieţii cotidiene şi 
care orientează activitatea oricărui membru al grupului. Pentru subiecţii 
implicaţi, această cunoaştere exprimă ceea ce toată lumea ştie, modul de 
viaţă considerat natural, normal, bun, just. Aceste construcţii anonime şi 
obiective ale cunoaşterii comune pot fi, prin repetare, insfituționalizate, iar 
din acest moment apar individului ca exterioare şi constrîngătoare. În pofida 
acestei aparente, ele rămîn, însă, rezultate ale activităţii indivizilor în calitate 
de conduite culturale, intersubiective şi socializate : 

Trebuie, totuşi, să păstrăm în minte faptul că aceste construcţii curente utilizate 
pentru tipificarea Celuilalt şi pentru auto-tipificare sînt într-o largă măsură izvo- 
rîte din societate şi aprobate de aceasta. În interiorul grupului, ansamblul tipu- 
rilor personale şi al tipurilor de acţiuni în curs este admis (pînă la apariţia 
contra-evidenţei) ca un ansamblu de reguli şi de reţete care s-au dovedit bune 
pînă în acest moment şi de la care se aşteaptă să fie la fel de bune în viitor. Mai 
mult, modelul construcţiilor tipice este frecvent instituţionalizat ca ghid de com- 
portament, garantat prin tradiţie şi obişnuință, iar uneori chiar prin mijlocul 
specific al controlului social reprezentat de ordinea legală [s.n., E.S.] [Schiitz, 
1962, trad. fr., 1987: 25-26]. 


Lumea noastră cotidiană este direct o lume intersubiectivă şi o lume a culturii. 
Ea este intersubiectivă pentru că noi trăim în ea ca oameni printre alţi oameni ; 
sîntem legaţi unii de ceilalţi prin intermediul unor influenţe şi al muncii împăr- 
tăşite ; noi îi înţelegem pe ceilalţi şi sîntem obiect al înţelegerii pentru ei. Este 
vorba de o lume a culturii pentru că lumea-viaţă ne apare direct ca un univers 
de semnificaţii, respectiv ca un cadru de semnificare pe care trebuie să-l inter- 
pretăm, şi ca un univers al interrelaţiilor între semnificaţii instituite de însăşi 
acţiunea noastră în lume. Este o lume a culturii, de asemenea, şi pentru că noi 
sîntem întotdeauna conştienţi de istoricitatea sa, întîlnită în tradiţie şi în obiş- 
nuit, şi susceptibilă de a fi examinată, „darul” care trimite la activitatea noastră 
sau a celorlalți al cărui sediment este [s.n. E.S.] [Schiitz, 1987: 186]. 


Raţionalitatea acţiunii cotidiene se defineşte în raport cu simţul comun. 
Conduitele se desfăşoară, în general, în acord cu ansamblul de reguli şi de 
reţete socialmente aprobate. Actorul poate, însă, rezolva problemele tipice 
prin mijloace tipice în mod mecanic, ca urmare a ataşamentului personal la 
model, fără a avea o imagine oarecare a legăturii între scopuri şi mijloace, 
ori a motivelor acţiunii. O astfel de conduită poate fi considerată simțită (de 
bun simf), dar nu este raţională. Aşa cum nu poate fi considerată raţională 
nici conduita rezonabilă a actorului care alege între mai multe variante 
posibile una, orientîndu-se după criteriul acordului ei cu modelele tradiţio- 
nale sau cu obişnuinţele. Acţiunea este rațională numai atunci cînd subiectul 
face alegerea pe baza unei percepții clare a scopurilor, mijloacelor, efectelor 
secundare, a legăturilor între acestea. În condiţiile în care, în experienţa 
cotidiană, acţiunea se derulează într-un cadru cultural şi intersubiectiv, 
cunoaşterea comună nu poate elabora decit tipuri a căror raționalitate este 
totdeauna parțială şi se situează la niveluri diferite. O acţiune riguros 
raţională poate fi construită numai la nivelul cunoaşterii ştiinţifice. 

4.8. Educaţia şi construcţia obiectului sociologiei 
(sensului comun) 


Problematica educaţiei nu este abordată explicit de A. Schiitz. Ea este sub- 
sumată socializării genetice a cunoaşterii comune şi ar putea fi definită, în 
contextul teoretic respectiv, ca activitate tipică prin care actori tipici (educa- 
tori) transmit cunoaşterea socială tipică (stocul de cunoştinţe disponibile) 
altor actori tipici (educați). Şi, cum această transmitere participă la consti- 
tuirea sensului comun („ceea ce toată lumea ştie”), rezultă că educaţia este 
implicată în însuşi procesul de constituire a ţesăturii semantice a societăţii. 
Conform raţionamentului pe care l-am prezentat mai devreme, procesele 
educative sînt constitutive socialului nu numai în calitate de procese de 
socializare a individului (de interiorizare a ordinii sociale ca datum), ci şi 
în calitate de procese de construire a acestui datum. 

Scopul ştiinţelor sociale constă în elaborarea de tipuri ideale |. Întrucît, 
însă, realitatea socială constă într-un ansamblu de activităţi cărora subiecţii 
le ataşează un „sens comun” ce poate fi obiectivat în instituţii sociale, o 
cunoaştere ştiinţifică a lumii sociale este posibilă doar pornind de la postu- 
latul interpretării subiective 2. Tipurile ideale de acţiuni şi de persoane pe 


1. „Se obţine un tip ideal accentuînd unilateral unul sau mai multe puncte de vedere şi 
înlănţuind o multitudine de fenomene date izolat, difuz şi discret, pe care le găsim 
[în realitatea empirică] în număr mare uneori, în număr mic alteori, iar în unele 
cazuri deloc, şi pe care le ordonăm în conformitate cu punctul de vedere ales în mod 
unilateral, în scopul de a construi un tablou omogen de gîndire. În puritatea sa 
conceptuală, un astfel de tablou nu poate fi identificat nicăieri la nivel empiric: el 
este o utopie” [Weber, 1904, trad. fr., 1965: 172-173]. 

2. „În paginile următoare, vom apăra punctul de vedere conform căruia ştiinţele sociale 
trebuie să studieze conduita umană şi interpretarea ei la nivelul simțului comun în 
realitatea socială. Această interpretare implică analiza oricărui sistem de proiecte şi 
de motive, de pertinenţe şi construcţii prezentate în paginile precedente. O astfel de 
analiză trimite în mod necesar la punctul de vedere subiectiv, la interpretarea acţiunii 
şi contextelor sale din punctul de vedere al actorului însuşi. Întrucît acest postulat al 
interpretării subiective este, aşa cum am văzut, un principiu general al construirii 
unor tipuri de acţiuni în curs în experienţa curentă, orice ştiinţă socială care aspiră 
să studieze «realitatea socială» trebuie, de asemenea, să adopte acest principiu” 
[Schiitz, 1962, trad. fr., 1987: 42]. 


TEORII SOCIOLOGICE ALE EDUCAȚIEI 89 


care le elaborează cercetătorul sînt, aşa cum am văzut, construcții „de 
gradul al doilea”, edificate pe baza tipificațiilor cu care operează cunoaşte- 
rea comună. Între cunoaşterea comună şi cunoaşterea ştiinţifică nu există 
ruptură, ci continuitate. 

Avînd o functie constructivă în raport cu cunoaşterea comună (cu sensul 
comun), educația are şi o funcție epistemologică similară: ea este organic 
implicată în construcţia obiectului ştiinţelor sociale (sociologiei). 

Fenomenologia sociologică întemeiată de A. Schiitz a constituit una din- 
tre sursele teoretice ale principalelor teorii ale socialului formulate în socio- 
logia contemporană: modelul dramaturgic, etnometodologia şi sociologia 
cognitivă, constructivismul structuralist, teoria structurării, toate fac trimi- 
tere la sociologia vieţii cotidiene şi nu pot fi înţelese în absenţa acestui 
fundament. Cel mai aproape de Schiitz se situează, însă, teoria „construcţiei 
sociale a realităţii”, formulată de doi dintre discipolii săi, Peter Berger şi 
Thomas Luckmann, teorie care are o importanţă deosebită în contextul 
lucrării de faţă, întrucît ea insistă exact asupra rolului educaţiei în con- 
strucţia lumii vieţii cotidiene înţeleasă ca lume a sensului comun. 


CAPITOLUL 5 


Constructivismul fenomenologic. 


Peter Berger şi Thomas Luckmann : 
Rolul educaţiei în construcţia socială a realităţii 


Construirea continuă a sensului comun în experienţă reprezintă, în con- 
cepţia lui A. Schütz, mecanismul prin care ia naştere şi se conservă ordinea 
socială. În calitate de lume-viaţă (Lebenswelt), realitatea socială împleteşte 
o dimensiune obiectivă (a structurilor exterioare, a instituţiilor ca sisteme 
de roluri) şi una subiectivă (a trăirilor individuale), separabile doar la nivel 
analitic ; această realitate nu este pur şi simplu dată; ca unitate obiectiv- 
-subiectivă, ea se construieşte în experienţa cotidiană - culturală, inter- 
subiectivă şi socializată - a actorilor; contribuind la socializarea genetică 
a cunoaşterii comune, educaţia este implicată esenţial în construcţia conti- 
nuă a ordinii sociale. Aceste teze sînt explicitate şi dezvoltate de P. Berger 
şi Th. Luckmann ! în The Social Construction of Reality. A Treatise in the 
Sociology of Knowledge [1966]. 

Cei doi discipoli şi colaboratori ai lui Schiitz pornesc de la aceeaşi pre- 
misă a caracterului problematic al ordinii sociale, încercînd, aşa cum proce- 
dase Parsons însuşi, să găsească „punţile” între două paradigme aparent 
contradictorii, sociologia durkheimiană a faptului social şi sociologia com- 
prehensivă a lui Weber: 


Durkheim ne-a spus: „Prima regulă, care este şi cea mai importantă, este: 
consideraţi faptele sociale ca lucruri [...]”. lar Weber ne atenționează că: „în 


1. Peter Berger şi Thomas Luckmann au fost studenţi şi colaboratori apropiaţi ai lui A. 
Schiitz în S.U.A. La ora actuală, ei predau sociologia, primul în S.U.A., cel de-al 
doilea în Germania. Aşa cum observă Ph. Corcuff [1995: 55-61], în comparaţie cu 
P. Bourdieu care, după cum vom vedea, elaborează o concepţie constructivistă por- 
nind de la rolul structurilor (constructivism structuralist), Berger şi Luckmann sînt 
co-autorii unui constructivism fenomenologic. 

egală măsură pentru sociologie, aşa cum o înţelegem astăzi, şi pentru istorie, 
obiectul cunoaşterii îl constituie totalitatea subiectivă a semnificaţiilor acţiu- 
nii” [...]. Aceste două propoziţii nu sînt contradictorii. Societatea posedă, 
într-adevăr, o dimensiune artificială obiectivă. Şi este construită graţie unei 
activităţi care exprimă un sens subiectiv. În treacăt fie spus, Durkheim cunoştea 
această ultimă afirmaţie, aşa cum Weber o cunoştea pe cea dintii. Tocmai carac- 
terul dual al societăţii în termenii artificialităţii obiective şi semnificației subiec- 
tive determină „realitatea sa sui-generis”, ca să utilizăm un alt cuvînt cheie al 
lui Durkheim. Problema centrală a teoriei sociologice poate fi formulată astfel : 
Cum se explică faptul că semnificaţiile subiective devin artificii obiective ? 
Sau [...]: Cum se face că activitatea umană [Handeln] produce o lume a lucru- 
rilor ? Cu alte cuvinte, o înţelegere adecvată a „realităţii sui-generis” implică o 
cercetare a modului în care această realitate este construită [Berger & Luck- 
mann, 1966, trad. fr., 1986: 29-30]. 


Valorificînd, în afara fenomenologiei sociologice a maestrului lor, teze 
formulate de Marx, Durkheim, Weber, Mead, ş.a., P. Berger şi Th. Luckmann, 
caută soluţia pe terenul sociologiei cunoaşterii. Procedînd la o succintă 
trecere în revistă a principalelor contribuţii în domeniu (Scheler, Nietzsche, 
Mannheim, Parsons, Merton, Geiger, Stark), ei arată că interesul socio- 
logilor s-a concentrat, la nivel teoretic, asupra problemelor epistemologice, 
iar la nivel empiric, asupra celor de istorie intelectuală, în sensul de istorie 
a ideilor, în timp ce cunoaşterea comună a fost ignorată. Or, acest tip de 
cunoaştere este parte constitutivă, în sens structural şi genetic, a realităţii 
sociale înţeleasă ca Lebenswelt, alcătuind țesătura semantică fără de care 
nici o societate nu ar putea exista; Schütz a pus foarte bine în evidenţă 
aceasta. În consecinţă, înainte de a studia producţiile intelectuale, incluzînd 
aici şi ideologiile, sociologia cunoaşterii trebuie să studieze ceea ce oamenii 
cunosc ca „realitate” în viaţa lor cotidiană. Extinzînd sfera preocupărilor 
la cunoaşterea non şi pre-teoretică, sociologia cunoaşterii se interesează de 
construcţia socială a realităţii, cîmpul său deplasîndu-se, prin aceasta, de 
la periferia teoriei sociologice în centrul acesteia. 

5.1. Instituţia socială ca exteriorizare/obiectivare 
a subiectivităţii umane 


Ordinea instituţională nu poate fi explicată prin mecanisme biologice. Potrivit 
studiilor de biologie, relaţia organismului uman cu mediul nu este structu- 
rată riguros prin organizarea instinctuală, ca în cazul celorlalte organisme 
animale, ci se defineşte prin deschidere către lume. Răspunsurile organis- 
mului la stimulii veniţi din mediu se caracterizează prin mare plasticitate şi 
supleţe, deoarece organizarea instinctuală a fiinţei umane, nespecializată şi 
neorientată, se desăvîrşeşte nu în perioada intrauterină, ci după naştere, în 
relaţia cu mediul natural şi socio-cultural de care depind supraviețuirea şi 
direcţia dezvoltării. Nu există, aşadar, natură umană în sensul unui substrat 
biologic fix care ar determina varietatea socio-culturală, ci doar în sensul 
unor constante antropologice (deschiderea către lume şi supletea organizării 
instinctuale). Este mai corect să spunem că omul îşi construieşte propria 
natură, se produce pe sine, întrucît perioada în care organismul se dezvoltă, 
cristalizînd relaţia sa cu mediul, coincide cu perioada formării Sinelui. 
Producerea omului de către el însuşi 


este întotdeauna şi în mod necesar o întreprindere socială. Împreună oamenii 
produc un mediu uman cu totalitatea formelor sale socio-culturale şi psiho- 
logice. [...] Umanitatea specifică omului şi socialitatea sa sînt îngemănate in- 
extricabil. Homo sapiens este întotdeauna şi în aceeaşi măsură un homo socius 
[Berger & Luckmann, 1966, trad. fr., 1986: 74]. 


Relaţia organismului cu Sinele este una excentrică : pe de o parte, omul 
este, în sens ontologic, corp, iar, pe de altă parte, el posedă un corp, dar 
nu poate fi redus la acesta; experiența sa reflexivă este mai mult decît 
experiența corpului său. Excentricitatea experienţei umane reflexive în 
raport cu corpul face din exteriorizarea Sinelui în mediu o necesitate antro- 
pologică. Exteriorizarea subiectivităţii umane generează necesitatea şi posi- 
bilitatea ordinii sociale, dar nu o explică. 

Explicaţia caracterului ordonat al existenţei umane poate fi formulată la 
două niveluri: mai întîi, o ordine socială preexistă în raport cu oricare 
organism individual, transformînd deschiderea biologică către lume într-o 
închidere relativă ; apoi, ordinea socială trebuie înţeleasă ca o producţie 
continuă a activităţii umane : 

Ordinea socială există doar ca produs al activităţii umane. Nu i se poate atribui 
nici un alt statut ontologic decît cu riscul de a elimina orice transparenţă a 
manifestărilor sale empirice. Atît în ce priveşte geneza sa (ordinea socială este 
rezultatul unei activităţi umane trecute), cît şi în ce priveşte existenţa sa în orice 
moment (ordinea socială nu există decît în măsura în care activitatea umană 
continuă să o producă), ea este un produs uman [Berger & Luckmann, 1966, 
trad. fr., 1986: 76]. 


In consecinţă, interesul cercetătorului trebuie să se orienteze către pro- 
cesul de instituționalizare, înainte de a viza instituţia ca datum. Orice insti- 
tuţie socială este, aşa cum a observat Schütz, o tipificaţie : 


Instituţionalizarea se manifestă ori de cîte ori clase de actori efectuează o tipifi- 
care reciprocă a unor acţiuni obişnuite. Cu alte cuvinte, fiecare din aceste tipifi- 
caţii este o instituţie [Berger & Luckmann, 1966, trad. fr., 1986: 78]. 


Principalele sale trăsături sînt caracterul tipic (tipicalitatea) al acţiunilor 
individuale şi al actorilor, reciprocitatea tipificaţiilor, istoricitatea şi 
controlul social exercitat prin modelele de conduită propuse. Sancţiunea nu 
reprezintă decît un mecanism adiţional al controlului social, util atunci cînd 
procesul de instituţionalizare nu a reuşit; departe de a defini instituţia, 
apelul la sancţiune indică, dimpotrivă, eşecul instituţionalizării. 

Analiza instituţionalizării este efectuată de Berger şi Luckmann în ter- 
menii simmelieni ai expansiunii de la diadă la triadă. Fie A şi B doi indivizi 
care execută o acţiune cooperativă (interacționează) un timp relativ îndelungat. 
Repetarea acţiunii conduce la crearea unor obişnuințe care furnizează activi- 
tăţii celor doi orientarea şi specializarea absente din echipamentul lor genetic. 
În timp, acţiunile vor fi tipificate, socializarea structurală a cunoaşterii 
generînd obiectivarea unor modele de conduită : o acţiune şi sensul său 
devin inteligibile în afara unui cadru concret. În acelaşi timp, are loc o 
tipificare a persoanelor: partenerii pot fi identificați ca executanţi ai unei 
acţiuni obiective şi care poate fi repetată de orice alt actor de acelaşi tip. 

Elaborarea tipurilor personale permite identificarea Sinelui : in actu ac- 
torul se percepe pe sine prin identificarea cu acţiunea; după încheierea 
acţiunii, se stabileşte o distanţă între el şi acţiune, astfel încît numai o parte 
a Sinelui este obiectivată în calitate de executant al acţiunii în cauză. Trep- 
tat, obiectivările parţiale se acumulează şi un întreg sector al conştiinţei de 
sine este structurat în funcţie de tipificaţiile socialmente disponibile. Acest 
segment este adevăratul eu social, „trăit” de subiect ca distinct şi în opo- 
ziţie cu eul total. 

In procesul tipificării persoanelor şi auto-tipificării apar rolurile sociale : 
Putem realmente să vorbim despre roluri cînd acest gen de tipificaţie apare în 
contextul unui stoc de cunoştinţe obiectivat şi comun unei colectivităţi de actori. 


Rolurile sînt tipuri de actori într-un astfel de context [Berger & Luckmann, 
1966, trad. fr., 1986: 104]. 


Rolurile reprezintă prin excelenţă ordinea instituţională ; aceasta dobîn- 
deşte un accent de realitate numai în măsura în care este realizată de către 
actori în şi prin exercitarea rolurilor. 

Tipificarea este reciprocă, actorii A şi B încorporează fiecare rolul celui- 
lalt în propriul rol, iar de aici decurge posibilitatea predicţiei conduitei 
partenerului şi a reacției personale. În tipificarea reciprocă A-B, instituţia 
se găseşte, însă, numai in statu nascendi. 

Extensia grupului face ca modelele de conduită să se transforme din 
rutină, cu tendinţa de a persista, dar şi cu posibilitatea de a fi modificată, 
în fapte obiective exterioare şi coercitive. Obiectivitatea modelelor com- 
portamentale este întărită în procesul de transmitere a lor către un nou venit 
C: pentru acesta modelul apare ca dat, evident şi inalterabil, oferind orien- 
tare (sens) acţiunii sale ; în acelaşi timp, însă, el apare în acelaşi mod şi 
pentru creatorii lui, întrucît numai în această calitate el poate fi transmis. 
Ordinea creată se detaşează, astfel, de orice context şi persoane particulare 
şi devine „ordinea” pur şi simplu. 

Numai o parte din experienţa biografică este reţinută de conştiinţă şi 
sedimentată. Atunci cînd biografiile mai multor actori se împletesc în jurul 
aceluiaşi sistem de pertinenţă, sedimentările intersubiective dau naştere 
rezervei de cunoştinţe disponibile. Instituţionalizarea unora dintre tipifica- 
tiile pe care aceasta le conţine este condiţionată de obiectivarea lor într-un 
Sistem de semne, singurul care le poate acorda statut de anonimat, 
detaşîndu-le de contextul concret al biografiilor individuale, şi le fac general 
disponibile, permiţind transmiterea lor intergeneraţională sau între colecti- 
vităţi. Principalul sistem de semne prin intermediul căruia sînt obiectivate 
sedimentările intersubiective ale experienţei este limbajul natural. Rezultă 
că limbajul reprezintă nu numai mijlocul prin care cunoaşterea este 
acumulată şi transmisă, ci şi instrumentul prin care realitatea vieţii cotidiene 
este construită. 

Extensia obiectivării (instituţionalizării) este dependentă de gradul de 
generalitate al structurilor de pertinenţă. Ea se poate situa pe un continuum 
între două situaţii extreme (neidentificabile empiric) : a) instituţionalizarea 

totală, care ar presupune ca toate problemele să fie de interes comun, toate 
soluţiile să fie socialmente obiectivate şi toate acţiunile tipice ; b) existenţa 
unei singure instituţii. 

Obiectivarea (instituţionalizarea) poate atinge diferite grade. Atunci cînd 
ea este dusă pînă la nivelul extrem al reificării |, omul se raportează la 
instituţii ca şi cum acestea ar avea un statut ontologic identic cu cel al 
obiectelor şi fenomenelor naturale, ignorînd originea lor umană. Reificarea 
poate cuprinde totalitatea lumii sociale sau numai segmente ale acesteia. 
Rolurile, ca şi identitatea individuală, pot fi reificate : individul reificat nu 
mai este altceva decît tipul social pe care îl reprezintă. Atît evoluţia filo- 
genetică cît şi cea ontogenetică pun în evidenţă un proces de dereificare 
relativă progresivă: primele colectivităţi şi primele vîrste ale individului 
se caracterizează prin reificare ; dereificarea apare mai tîrziu, atât în istorie, 
cît şi în biografia individuală ?. 

Instituţionalizarea este reversibilă, dezinstituţionalizarea fiind, în con- 
diţii determinate, posibilă. 


5.2. Conservarea realităţii obiective: 
legitimarea instituţiei ca obiectivare 
a unor semnificaţii „de gradul al doilea” 


Procesul transmiterii întăreşte sensul realităţii pentru creatorii lui, pentru 
că el impune explicarea şi justificarea modelului în faţa noului venit, cu 
alte cuvinte legitimarea lui. Problema legitimităţii nu se pune în primele 
faze ale instituţionalizării, pentru creatorii ordinii instituţionale, ci doar 
atunci cînd aceasta trebuie transmisă unei noi generaţii în vederea conser- 


1. Conceptul reificare este preluat din concepţia lui Marx şi desemnează o „etapă extre- 
mă în procesul de obiectivare în care lumea obiectivată îşi pierde inteligibilitatea în 
calitate de întreprindere umană şi este fixată ca facticitate inertă, non-umană şi non- 
-umanizabilă [...]. În mod tipic, relaţia reală dintre om şi lume este inversată în 
conştiinţă. Omul, producătorul lumii, este înţeles ca produsul acesteia, iar activitatea 
umană ca un epifenomen al proceselor non-umane” [Berger & Luckmann, 1966, 
trad. fr., 1986: 124]. 

2. Atît conceptul reificare, cît şi cel de dereificare sînt elaborate sub influenţa analizei 
pe care J. Piaget o face realismului moral al copilului [Piaget, 1932]. 

vării şi perpetuării ei: toate legitimările pot fi descrise ca „maşinării în 
Slujba menţinerii Universului |[s.n., E.S.]” [Berger & Luckmann, 1966, 
trad. fr., 1986: 144]. 

Legitimarea se înfăptuieşte înainte de toate printr-o dimensiune cognitivă 
(funcţie explicativă) : individul trebuie să ştie nu numai cum este societatea, 
Ci şi de ce este ea aşa, care este „logica” ei. Numai pe această bază cogni- 
tivă sistemul instituţional poate fi justificat, conferindu-i-se demnitate axio- 
logico-normativă, iar respectarea normei poate fi impusă, fără ca această 
impunere să apară ca atare actorului social. 

În vederea explicării ordinii instituţionale, colectivitatea elaborează, 
printr-un proces de sedimentare, obiectivare şi acumulare de cunoaştere 
similar celui care dă naştere instituţiilor, un ansamblu de noi semnificaţii, 
„de gradul al doilea”, a căror funcţie este aceea „de a face obiectiv dispo- 
nibile şi subiectiv plauzibile obiectivările «de prim ordin» care au fost insti- 
tuţionalizate” [Berger & Luckmann, 1966, trad. fr., 1986: 128]. În acelaşi 
timp, ele servesc la integrarea într-un tot coerent a semnificaţiilor deja 
existente, ataşate proceselor instituţionale disparate, asigurînd, la nivel ori- 
zontal, legătura între ordinea instituţională totală şi diferiţii indivizi care 
participă la ea prin exercitarea diverselor roluri (unitatea structură socială- 
-individ), iar la nivel vertical, legătura între întregul ordinii instituţionale şi 
diferitele momente ale biografiei individuale (unitatea istorie-biografie). 
Rezultat al acestei integrări, ordinea socială se dovedeşte a fi instituire a 
unei logici umane. „Logica” ordinii instituţionale existente nu trimite la 
statutul ontologic al acesteia, ci la conştiinţa reflexivă care „suprapune 
ordinii instituționale calitatea logică” [s.n., E.S] [Berger & Luckmann, 
1966, trad. fr., 1986: 92]. Ea este obiectivă, întrucît, ca parte a rezervei 
de cunoştinţe socialmente disponibile, este produs al obiectivării. Instru- 
mentul principal al acestei obiectivări (legitimări) rămîne limbajul. 

Noile universuri simbolice legitimează, „printr-o aceeaşi operaţie funda- 
mentală care constă în a numi şi a aranja”, ordinea instituţională şi biografia 
individuală. Legitimarea ordinii instituţionale o protejează pe aceasta în faţa 
oricărei îndoieli, delimitînd şi ordonînd într-o ierarhie multiplele realităţi şi 
ordonînd istoria într-o unitate coerentă trecut-prezent-viitor ; ea stabileşte 
un cadru de referinţă pentru evaluarea acţiunilor individuale. În ceea ce 
priveşte legitimarea biografiei, universurile simbolice: a) furnizează o 
ordine pentru percepţia subiectivă a experienţei biografice, experienţele 
care aparţin diferitelor universuri (lumi) fiind integrate în realitatea „suve- 


x» 


rană” a vieţii cotidiene şi dobîndind sens în raport cu aceasta ; b) asigură 

integrarea semnificaţiilor contradictorii din interiorul vieţii cotidiene, ordo- 
nează rolurile; c) face posibilă evaluarea diferitelor faze ale biografiei, 
acordîndu-le statut de normalitate, şi evaluarea identităţii individuale, totdea- 
una precară, stabilind caracterul ei „corect” ; d) îndeplinesc o funcţie strate- 
gică în „localizarea” morţii, astfel încît angoasa fundamentală [Schiitz, 
1987] să nu împiedice exerciţiul continuu al vieţii cotidiene. 

Legitimarea se efectuează la trei niveluri întreţesute empiric : 1) un nivel 
preteoretic al cunoaşterii comune, care debutează cu învăţarea limbajului ; 
2) un nivel al propoziţiilor teoretice formulate în forma rudimentară a maxi- 
melor, proverbelor, legendelor etc. ; 3) un nivel al teoriilor elaborate, expli- 
cite. Acest ultim nivel, al „maşinăriilor” conceptuale de menţinere a ordinii 
sociale (,„Universului”), nu este decît o elaborare ulterioară, într-o formă 
superioară de sistematizare şi integrare teoretică, a legitimărilor cognitive 
şi normative deja prezente în societate şi cristalizate în forma universurilor 
simbolice specifice celorlalte două niveluri. Între schemele de explicare şi 
justificare a ordinii elaborate la nivelul simțului comun şi construcţiile inte- 
lectuale de anvergură care interpretează „cosmosul” social, există o conti- 
nuitate. „Maşinăriile conceptuale de menţinere a Universului”, între care 
un rol istoric important au avut mitologia, teologia, paradigmele filosofice 
şi ştiinţifice, sînt, ca orice formă de legitimare, produse ale activităţii uma- 
ne. Necesitatea lor decurge din faptul că, date fiind distribuţia socială a 
cunoaşterii, situaţiile biografice diferite etc., simţul comun formulează defi- 
niții alternative ale realităţii. Unele dintre ele (contra-definiții) pot exercita 
o atracţie misionară - fiind împărtăşite de grupuri întregi - şi pot pune în 
pericol ordinea existentă. Definiţiile alternative apar şi la nivelul legitimă- 
rilor teoretice. Confruntarea dintre universurile simbolice, rudimentare sau 
conceptuale, alternative este o problemă de putere şi implică o organizare 
socială particulară caracterizată prin apariţia unui corp de experți universali 
care pretind a cunoaşte semnificaţia ultimă a lucrurilor. Istoria înregistrează 
situaţii de monopol al unei grupări de experţi asupra tuturor definiţiilor 
fundamentale ale realităţii, cînd orice definiţie rivală este lichidată, utili- 
zîndu-se o serie de proceduri specifice, dar şi situaţii de pluralism simbolic, 
cînd toleranța şi chiar dialogul între diferitele universuri simbolice sînt 
posibile. Atunci cînd o definiţie particulară a realităţii este ataşată unui 
interes concret de putere, ea poate fi numită ideologie. Nu putem vorbi 
despre ideologie în cazul situaţiilor de monopol simbolic (creştinismul Evu- 
lui Mediu, de pildă) şi nici în acela al confruntării între definiţii formulate 
în cadre societale diferite (creştinismul cruciaților) : 

Distincția ideologică constă mai degrabă în a spune că acelaşi univers în întregul 
său este interpretat în moduri diferite, care depind de drepturile dobîndite în 
interiorul societăţii în cauză [Berger & Luckmann, 1966, trad. fr., 1986: 169]. 


Alegerea unei ideologii nu este determinată în mod necesar de conţinutul 
său teoretic, ci mai degrabă de capacitatea ei de a genera solidaritate în 
jurul unui interes, ori de conjuncturi. După alegere, însă, conţinutul teoretic 
este adaptat intereselor pe care trebuie să le legitimeze. 

Universurile simbolice cu funcţie de legitimare sînt utilizate, în mod 
obişnuit, ca instrumente de conservare a instituţiilor existente. Ele pot con- 
duce, însă, şi la transformarea acestora : 


Este corect să spunem că teoriile sînt produse astfel încît să legitimeze instituţiile 
sociale deja existente. Se poate, însă, întîmpla ca instituţiile sociale să fie trans- 
formate în aşa fel încît să corespundă teoriilor deja existente, adică în aşa fel 
încît să devină mai „legitime”. Experții în legitimare pot opera în calitate de 
justificatori ai statu quo-ului ; dar ei pot în egală măsură să apară ca ideologi 
revoluționari. Definiţiile realităţii posedă o putere de auto-înfăptuire. Teoriile 
pot fi realizate în istorie, chiar şi teoriile care aveau,în momentul elaborării lor, 
un înalt nivel de abstractizare. [...] În consecinţă, schimbarea socială trebuie 
întotdeauna înţeleasă ca aflîndu-se în relaţie dialectică cu „istoria ideilor” 
[Berger & Luckmann, 1966, trad. fr., 1986: 174-175]. 


5.3. Construcţia realităţii subiective 
prin aproprierea lumii-viaţă 


Individul nu se naşte, ci devine membru al unei societăţi: eul social se 
constituie, aşa cum am văzut, în experienţa cotidiană care impune tipificare 
şi auto-tipificare. Punctul de plecare al devenirii sale îl constituie interiori- 
zarea ! semnificaţiilor instituite de predecesori şi a universurilor simbolice 
cu funcţie de legitimare. Pe această bază, este posibilă înţelegerea semenilor 
şi aprehensiunea lumii în calitate de realitate socială şi semnificativă. Inte- 


1. Traducerea franceză ezită între termenii „interiorizare” şi „apropriere”, preferîndu-l, 
în majoritatea cazurilor, pe primul; Berger şi Luckmann nu vorbesc, însă, despre 
interiorizare nici în accepțiunea durkheimiană şi nici în cea parsonsiană ; termenul 
„apropriere” exprimă mai bine conţinutul concepţiei lor; din acest motiv, preferăm 
acest ultim termen, ale cărui particularităţi vor fi explicitate pe parcurs. 

riorizarea nu trebuie înţeleasă ca un proces mecanic de transfer de cunoaştere 
dinspre societate către individ. Ea este apropriere, cu alte cuvinte un proces 
original prin care individul transformă lumea celorlalți în propria sa lume, 
un proces care oferă posibilitatea modificării sau chiar a recreării lumii. 
Rezultatul său îl constituie identificarea reciprocă şi continuă a celor care 
împărtăşesc aceleaşi experienţe biografice, pînă la punctul în care lumea nu 
mai este definită ca un simplu cadru al vieţii comune, ci ca participare a 
fiecăruia la existenţa celorlalţi. Indivizii dobîndesc împreună sensul realităţii 
(structurii sociale), pe măsură ce îl construiesc împreună, şi devin împreună 
membrii ai colectivităţii/societăţii respective. Problema integrării indivi- 
duale este, de fapt, o problemă a integrării colective. 

Mecanismul aproprierii lumii-viaţă este, după cum a sesizat Mead, pre- 
luarea rolurilor şi atitudinilor Celuilalt semnificativ sau generalizat ; impor- 
tanţa limbajului trebuie subliniată : 


Instituţiile sînt încorporate în experienţa individuală prin intermediul rolurilor. 
Rolurile, obiectivate lingvistic, constituie un element esenţial al lumii obiectiv 
disponibile a întregii societăţi. Jucînd roluri, individul participă la o lume so- 
cială. Interiorizînd [apropriindu-şi] aceste roluri, aceeaşi lume devine pentru el 
subiectiv reală [Berger & Luckmann, 1966, trad. fr., 1986: 104]. 


Procesul ontogenetic care permite „instalarea consistentă şi extinsă a 
unui individ în interiorul lumii obiective a unei societăți sau al unui sector 
al acesteia [s.n., E.S.]” [Berger & Luckmann, 1966, trad. fr., 1986: 179] 
este socializarea. 


5.3.1. Cristalizarea realității subiective în socializarea primară 


Proces stadial şi continuu, aşa cum au observat în egală măsură psihologii 
şi sociologii, niciodată totală sau terminată, socializarea presupune două 
stadii principale : stadiul socializării primare şi cel al socializării secundare. 

Socializarea primară este procesul prin care primul univers social al 
individului este construit ca univers de semnificaţii şi ca realitate. Ea debu- 
tează o dată cu naşterea şi transformă o fiinţă biologică în fiinţă socială 
prin aproprierea lumii-viaţă a primelor grupuri cu care se vine în contact, 
grupuri între care familia ocupă un loc privilegiat. 

Fiecare individ este plasat prin naştere în interiorul unor structuri sociale 
obiective. Contactul său cu aceste structuri nu este, însă, direct, ci mijlocit. 

Agenţii socializării primare sînt Alţii semnificativi (părinţi, rude ş.a.), con- 
sociaţi şi predecesori, care au rolul de a media pentru el realitatea obiec- 
tivă. Cum Altul semnificativ se află, însă, totdeauna într-o situaţie biografic 
determinată şi dispune de un anumit sistem de pertinenţă, el selectează 
aspectele realităţii care sînt transmise, constituindu-se într-un „filtru” între 
copil şi structurile obiective. Realitatea cu care copilul vine în contact şi pe 
care el o interiorizează, făcînd-o a sa, din primele sale clipe de viaţă este 
lumea-viaţă a Celuilalt semnificativ. 

Conținuturile specifice apropriate în cursul socializării primare repre- 
zintă o cunoaştere general pertinentă, lumea de bază a societăţii în cauză. 
Ele variază de la o societate la alta în funcţie de definițiile date copilului şi 
copilăriei, de definițiile date diferitelor secvenţe ale învăţării, de rezerva 
de cunoştinţe disponibile şi de sistemele de pertinenţă. De asemenea, ele 
variază în cadrul aceleiaşi colectivităţi, fiind trasmise în versiuni diferite, 
în funcţie de definițiile sociale ale unor particularităţi biologice (vîrstă, sex), 
dar şi de distribuţia socială a cunoaşterii (între clase sociale, de exemplu). 
Dincolo de variațiile socio-culturale şi istorice, pot fi identificate unele 
constante. Cea mai importantă dintre ele este limbajul, care constituie con- 
ţinutul principal şi, în acelaşi timp, instrumentul privilegiat al socializării 
primare. Prin interiorizarea limbajului, diferitele scheme de interpretare şi 
motivare a acţiunii sînt apropriate. Copilului îi sînt, astfel, furnizate „pro- 
grame” de conduită, aplicabile imediat sau în secvenţe biografice ulterioare, 
pentru viaţa cotidiană, programe care permit identificarea sau diferenţierea 
sa în raport cu alte persoane. În fine, prin învăţarea limbajului, copilul face 
al său un univers simbolic cu funcţie de legitimare. 

Socializarea primară implică, pe lîngă o dimensiune cognitivă, şi o im- 
portantă dimensiune afectivă. Aproprierea este condiţionată de identificarea 
emoţională a copilului cu Altul semnificativ. Preluînd rolurile şi atitudinile 
acestuia, copilul le transformă în roluri şi atitudini proprii, adoptînd totoda- 
tă şi imaginea pe care Altul semnificativ o are cu privire la persoana sa (a 
copilului). El devine, astfel, capabil de auto-identificare, dobîndeşte o iden- 
titate subiectiv coerentă şi plauzibilă. Ceea ce este deosebit de important în 
acest proces este dialectica identificare/auto-identificare. Identitatea este în 
mod obiectiv definită ca loc ocupat de individ într-o anumită lume-viaţă şi 
nu poate fi apropriată în mod subiectiv decît o dată cu această lume. Apro- 
prierea subiectivă a identităţii şi aproprierea subiectivă a lumii sociale sînt 
două aspecte ale unuia şi aceluiaşi proces, mediat de către unii şi aceiaşi 

Alţii semnificativi. O dată cu rolurile şi atitudinile Celuilalt, copilul face 
din lumea-trăită a acestuia propria lume. Mai mult, el şi-o aproprie ca pe 
unica lume posibilă, ceea ce echivalează cu a spune că lumea-viaţă mediată 
de Altul semnificativ constituie pentru copil realitatea însăşi. Lumea copilului, 
construită printr-o apropriere a acestei realităţi absolute care este pentru el 
lumea Celuilalt semnificativ, este „în mod masiv şi indubitabil reală” : 


Nu există o problemă a identificării în socializarea primară. Ceilalţi semni- 
ficativi nu sînt aleşi. Societatea se prezintă candidatului la socializare înarmată 
cu un ansamblu pre-definit de Alţii semnificativi, ansamblu pe care el trebuie 
să-l accepte ca atare, fără să aibă posibilitatea de a opta pentru un alt aranjament. 
Hic Rhodus, hic salta. Trebuie să ne mulţumim cu părinţii pe care destinul ni 
i-a trimis. Acest dezavantaj injust, inerent copilăriei, antrenează în mod manifest 
consecinţa următoare : cu toate că în cursul socializării copilul nu este total 
pasiv, cel care stabileşte regulile jocului este, totuşi, adultul. Copilul poate 
participa cu entuziasm la joc sau poate rezista cu încăpăţinare. Dar un alt joc nu 
există, din păcate. Acest fapt are implicaţii precise. Cum copilul nu dispune nici 
de cea mai mică posibilitate de a-şi alege Alţii semnificativi, identificarea sa cu 
aceştia din urmă se înfăptuieşte cvasi-automat. Pentru aceeaşi rațiune, interio- 
rizarea [aproprierea] realităţii lor particulare este cvasi-inevitabilă. Copilul nu 
interiorizează [aproprie] lumea Celorlalţi semnificativi ca pe o lume posibilă 
printre multe altele. El o interiorizează [aproprie] ca lumea pur şi simplu, singura 
existentă şi de conceput [Berger & Luckmann, 1966, trad. fr., 1986: 184-185]. 


În cursul unor experienţe diverse cu diferiţi Alţii semnificativi, rolurile 
şi atitudinile apropriate parcurg un proces de abstractizare progresivă, de 
la cele asociate unui context şi unei persoane concrete la cele generale şi 
impersonale. Această abstractizare a rolurilor şi atitudinilor Celorlalţi sem- 
nificativi concreţi este numită Altul generalizat. Doar din momentul în care 
Altul generalizat s-a constituit în conştiinţa copilului, acesta din urmă do- 
bîndeşte o identitate în raport cu societatea, iar auto-identificarea sa capătă 
stabilitate şi continuitate. Între realitatea obiectivă şi cea subiectivă se stabi- 
leşte o anumită simetrie : ceea ce este real „în afară” este real şi „înăuntru”. 
Simetria nu este niciodată totală. Mai întîi, pentru că cele două realităţi nu 
sînt coextensive, întrucît interiorizarea nu este niciodată completă, conți- 
nuturile socializării fiind determinate de distribuţia socială a cunoaşterii. 
Apoi, dacă ţinem seama de structura duală a Sinelui identificată de G.H. 
Mead, o serie de componente ale realităţii subiective nu rezultă din expe- 
rienţa socială a individului şi, în consecinţă, nu se regăsesc în realitatea 

obiectivă. Distincția între realitatea obiectivă şi realitatea subiectivă face ca 
individul să se perceapă simultan în interiorul şi în afara societăţii, relaţia 
între individ şi societate realizîndu-se ca proces de echilibrare continuă. 

Constituirea Celuilalt generalizat marchează o etapă decisivă în procesul 
de socializare : în acest moment, Sinele şi lumea individului (realitatea 
obiectiv-subiectivă) sînt constituite, iar individul a devenit un membru efec- 
tiv al societăţii. 

Atunci cînd conceptul Altul generalizat şi tot ce presupune el s-au crista- 
lizat în conştiinţa individului, socializarea primară se încheie. 


5.3.2. Construirea realităţii subiective a rolurilor instituționale 
în socializarea secundară 


Socializarea secundară constă în aproprierea unor „sub-lumi ” instituţionale 
sau bazate pe instituţii. Necesitatea, întinderea şi caracteristicile sale sînt 
determinate de complexitatea diviziunii sociale a muncii şi de distribuţia 
socială a cunoaşterii care îi este asociată. 

Conținuturile interiorizate în cursul socializării secundare reprezintă o 
cunoaştere specializată legată de realităţile parţiale care sînt diferitele 
instituţii concrete. În principal, socializarea secundară asigură învățarea 
rolurilor instituţionale. Achiziţionarea limbajului specific permite însuşirea 
cîmpului semantic definitoriu pentru instituţie, ca şi pe aceea a aparatului 
de legitimare a acesteia. Componentele cognitive şi normative se împletesc. 

În comparaţie cu socializarea primară, identificarea emoţională a acto- 
rilor este mult diminuată, socializarea secundară putîndu-se desfăşura în 
condiţii de neutralitate afectivă. Agenţii socializării nu mai sînt, în mod 
necesar, Alţii semnificativi, ci sînt percepuți ca funcţionari ai instituţiei. 
Simpla identificare mutuală pe care o impune comunicarea obişnuită este 
suficientă. Interacțiunea poate fi formalizată, iar rolurile au un înalt grad 
de anonimat, putînd fi detaşate de identitatea particulară a actorilor, care 
pot fi oricînd înlocuiţi cu alţii. Conţinutul cunoaşterii dobîndite astfel fiind 
mai puţin subiectiv, accentul său de realitate este mult mai slab. Lumea 
rolurilor instituţionale este interiorizată ca una dintre lumile posibile, putînd 
fi mai uşor „pusă între paranteze”. 

Totuşi, identificarea emoţională cu agentul socializării este, uneori, nece- 
sară. Este cazul socializării pentru roluri a căror exercitare impune impli- 
carea afectivă a individului (rolurile artistice sau religioase, de pildă) sau 

cel al socializării într-o contra-definiţie a realităţii (rolurile revoluţionare). 
Chiar şi în aceste situaţii, însă, identificarea emoţională nu este totală, ea 
merge pînă la un punct definit instituţional ca necesar şi suficient pentru 
reuşita socializării. 

În condiţiile în care diviziunea muncii şi distribuţia socială a cunoaşterii 
pe care ea o antrenează au un nivel scăzut de complexitate, agenţii sociali- 
zării secundare pot coincide cu cei ai socializării primare (părinţi, în princi- 
pal). Cum evoluţia socială echivalează cu creşterea gradului de complexitate 
a fenomenelor amintite, rolul familiei în socializarea secundară înregistrează 
un declin. Durkheim şi Parsons au insistat asupra acestui subiect. Sociali- 
zarea secundară revine altor instanţe şi necesită de multe ori, chiar dacă nu 
totdeauna, un ansamblu de operaţii specializate şi un personal specializat. 


5.3.3. Problema consistenţei între achiziţiile socializării primare 
şi cele ale socializării secundare 


Dacă achiziţiile socializării primare au ca fundament deschiderea către lume 
pe care o permite înzestrarea genetică, rolul factorilor biologici se dimi- 
nuează în cazul socializării secundare. Aceasta din urmă este condiţionată 
de conținuturile însuşite în cursul socializării primare. Realitatea subiectivă 
secundară este construită pe fundamentul celei cristalizate anterior care are, 
aşa cum am văzut, un accent de realitate mult mai puternic. Rezultă de aici 
două consecinţe : 1) socializarea primară este deosebit de importantă pentru 
individ, întrucît ea aşează stucturile de bază ale Sinelui şi lumii ; primii ani 
de viaţă şi primii Alţii semnificativi (părinţi, membri ai familiei, alte per- 
soane sau grupuri) oferă o orientare în şi către lume, conturînd limitele 
receptivităţii ulterioare a individului, făcînd din el un candidat la segmente 
determinate ale lumii sociale ; aceasta înseamnă că, în măsura în care 
măreşte deschiderea către aceste segmente, socializarea primară conduce la 
închiderea relativă a altor segmente ; 2) reuşita oricărei socializări secun- 
dare este condiţionată de consistenţa conţinuturilor noi cu cele achiziţionate 
anterior, care funcţionează ca filtru; cu cît procedurile utilizate în sociali- 
zarea secundară fac mai plauzibilă subiectiv continuitatea între cunoaşterea 
de bază şi cea specializată, cu atît lumea rolurilor instituţionale dobîndeşte 
mai uşor un accent de realitate. 

5.3.4. Conservarea realității subiective 


Prin mecanismul legitimării, realitatea obiectivă este apărată de pericolul 
pe care îl reprezintă pentru ea noii veniţi. La rîndul ei, realitatea subiectivă, 
în special cea construită în cursul socializării secundare, trebuie apărată în 
faţa amenințării pe care o prezintă situaţiile marginale ale experienţei, a 
căror „suspendare” (epoché) nu poate fi nici permanentă, nici totală. Con- 
servarea realităţii subiective este posibilă prin încorporarea ei fie în activităţi 
rutiniere, fie în situaţii de criză. În interacţiunile - rutiniere sau în situaţii 
de criză - cu ceilalţi, identitatea dobîndită prin socializare este, de obicei, 
confirmată. Principalii agenţi ai menţinerii realităţii subiective sînt cei care 
au orientat construirea ei, Ceilalţi semnificativi. Ceilalţi mai puţin semni- 
ficativi funcţionează ca un fel de „cor antic”, reafirmînd sau infirmînd 
identitatea individuală oferită de Ceilalţi semnificativi. Instrumentul cel mai 
important al conservării identităţii este conversaţia, o conversaţie continuă, 
consistentă, frecventă şi/sau de mare intensitate. Condiţia ei fundamentală 
este utilizarea continuă a aceluiaşi limbaj. 


5.3.5. Transformarea realității subiective; resocializarea 


Realitatea subiectivă este, în fapt, permanent modificată. Socializarea 
secundară modifică realitatea construită în cursul primei socializări ; mai 
mult, pluralitatea „lumilor” trăite face ca multiplele socializări secundare 
să se succeadă sau să se suprapună, fiecare aducînd transformări identităţii 
individuale. În anumite situaţii, se impun transformări totale (alternări) care 
necesită un proces de re-socializare. Prototipul istoric al alternării este 
convertirea religioasă. 

Alternarea implică destructurarea realităţii construite anterior şi 
construirea altei identități, respectiv un șoc (o ruptură) biografic(ă). Dacă 
transformarea realităţii construite în socializarea secundară este mai facilă, 
sînt necesare multiple şocuri biografice pentru a destructura realitatea 
„masivă” a copilăriei. 

Reuşita resocializării este dependentă de o serie de condiţii sociale şi de 
un univers simbolic legitimator. Cea mai importantă condiţie socială este 
existenţa unei structuri de plauzibilitate eficace, a unei baze sociale care să 
poată servi ca „laborator” al transformării (cum este, de exemplu, biserica), 
mediată pentru individ de Alţii semnificativi cu care el se identifică emo- 

tional. Resocializarea se aseamănă, din acest punct de vedere, cu sociali- 
zarea primară. Nici o modificare a realităţii subiective nu este posibilă în 
absenţa acestei puternice încărcături emoţionale a relaţiei individului cu 
agentul socializator. Structura de plauzibilitate trebuie să devină „lumea” 
individului, permiţind „punerea între paranteze” a „lumii (lumilor)” în care 
el a trăit mai înainte. Aceasta înseamnă că aparatul conversaţional trebuie 
reorganizat, astfel încît conversaţia individului cu noii Ceilalţi semnificativi 
să devină continuă, consistentă, frecventă, intensă, în timp ce contactele cu 
reprezentanţii vechii sale lumi încetează sau sînt atent controlate şi reinter- 
pretate. Este, de asemenea, necesară existenţa unui aparat care să legitimeze 
nu numai noua realitate, dar şi fiecare secvenţă a transformării. Vechea 
identitate şi tot ce este legat de aceasta (persoane, acţiuni) trebuie reinter- 
pretate în interiorul universului simbolic care legitimează noua realitate. O 
astfel de reinterpretare permite ruptura biografică, separînd un „după 
aceea” de un „înainte de”. 

Transformările generate de resocializare sînt diferite de cele pe care le 
generează orice socializare secundară. Dacă în cazul acesteia din urmă 
prezentul este interpretat prin prisma semnificaţiilor învăţate anterior, transfor- 
mările trebuind să se înscrie în limitele impuse de exigenta consistenţei 
noilor achiziţii cu cele ale socializării primare, în cazul resocializării, pro- 
blema consistenţei nu se pune, trecutul fiind reinterpretat prin prisma sem- 
nificaţiilor nou achiziţionate. Noua realitate se construieşte nu în continua- 
rea, ci împotriva celei vechi. 


5.3.6. Asimetria realitate obiectivă — realitate subiectivă; 
socializarea ratată ; pluralitatea Sinelui 


Aşa cum am notat deja, aproprierea lumii conduce la un anumit grad de 
simetrie între structurile sociale obiective şi structurile subiective. O sociali- 
zare reuşită determină un grad înalt de simetrie între aceste două realităţi ; 
asimetria lor completă este produsul unei socializări ratate. Extremele sînt 
empiric imposibile. 

În societăţile simple, socializarea ratată este mai degrabă un accident 
biografic. Pentru societăţile cu o distribuţie complexă a cunoaşterii, sociali- 
zarea ratată este relativ frecventă şi apare ca rezultat al eterogenităţii agen- 
ţilor socializatori. Una dintre consecinţele socializării ratate o constituie 
manifestarea Sinelui într-o pluralitate de ipostaze. 

În cursul socializării primare, aceeaşi realitate poate fi mediatizată de 
mai mulţi agenţi din perspective radical diferite, provenind nu atît din idio- 
sincrazii individuale, ci din apartenenţa lor la tipuri sociale determinate 
(masculin-feminin, de pildă) ; privilegiind una dintre perspective, procesul 
de identificare poate da naştere unei asimetrii între identitatea socială atri- 
buită individului ca „normală” şi identitatea sa reală din punct de vedere 
subiectiv. De asemenea, Ceilalţi semnificativi (membrii ai familiei, ai gru- 
purilor de vîrstă etc.) pot mediatiza realităţi contradictorii, conducînd la o 
asimetrie socialmente ascunsă între biografia „publică” şi cea „privată” ; 
date fiind particularităţile socializării primare, identificările, dez-identifi- 
cările şi alternanţele pe care o astfel de situaţie le implică sînt însoţite de 
crize afective. 

Socializarea secundară poate fi, la rîndul ei, ratată. Întrucît ea implică 
opţiunea între realităţi şi identități alternative, iar contextul socio-istoric 
limitează variantele de opţiune, se poate ajunge la o asimetrie între identi- 
tatea „permisă” social şi identitatea imaginară pe care subiectul o constru- 
ieşte în sine şi care reprezintă pentru el „adevărata” realitate. Pe de altă 
parte, variantele de opţiune pot fi contradictorii şi, cum socializarea secun- 
dară nu impune identificarea emoţională, rezultă o detaşare a Sinelui de 
rolurile pe care individul le execută şi de lumea instituţională pe care o 
reprezintă aceste roluri. Individul joacă un rol pe care societatea i l-a 
atribuit, fără a se identifica efectiv cu personajul său, dar comportîndu-se 
ca şi cum realitatea subiectivă s-ar suprapune celei obiective. El poate opta 
pentru o lume oarecare, apropriind-o nu ca realitatea sa, ci ca o realitate 
ce poate fi manipulată într-un scop anume. Această situaţie tinde să devină 
tipică pentru societatea industrială contemporană, în care ordinea instituţio- 
nală în întregul său tinde să ia forma unei „rețele de manipulări reciproce”. 


5.4. Educa 
a realită 


ţia ca mecanism al construcţiei sociale 

ţii 

Rezumînd, ordinea socială este, conform teoriei elaborate de P. Berger şi 
Th. Luckmann, o construcţie intersubiectivă: modelele de acţiune (insti- 
tuţiile sociale) rezultă dintr-un proces complex ale cărui etape sînt: exte- 
riorizarea subiectivităţii, sedimentarea semnificaţiilor, obiectivarea lor în 

sisteme simbolice (limbaj) şi transmiterea/legitimarea lor. Relaţia dintre 
instituţie (în calitate de producţie umană continuă) şi individ (în calitate de 
co-participant la acest proces de producţie) presupune unitatea dialectică a 
trei momente - exferiorizarea, obiectivarea şi aproprierea (interiorizarea) — 
corespunzînd principalelor caracteristici ale lumii sociale : „Societatea este 
o producţie umană”, „Societatea este o realitate obiectivă”, „Omul este o 
producţie socială”. Transmiterea (aproprierea) constituie, aşadar, unul 
dintre momentele cheie în construcția realităţii sociale înțeleasă ca univers 
de semnificații. Ea permite construcţia realităţii subiective, iar prin aceasta 
legitimează, întăreşte, perpetuează şi modifică realitatea obiectivă : 


[...] dialectica socială fundamentală apare în totalitatea sa numai în procesul 
transmiterii lumii sociale către o nouă generaţie (ceea ce înseamnă interiori- 
zarea [aproprierea], aşa cum se realizează ea în procesul de socializare). Cu alte 
cuvinte, numai la apariţia unei noi generaţii se poate vorbi propriu-zis despre o 
lume socială [Berger & Luckmann, 1966, trad. fr., 1986: 87-88]. 


Berger şi Luckmann disting între socializare, ca proces de (auto)pro- 
ducere a eului social, şi educaţie, înţeleasă în manieră durkheimiană ca 
socializare metodică ; socializarea reprezintă aici genul proxim al educaţiei. 
Aceasta din urmă constă în transmiterea sistematică a semnificaţiilor „de 
gradul întîi” şi „de gradul al doilea” ale instituţiilor către actorii potenţiali 
ai acestora. Ea presupune un aparat social specializat, respectiv tipuri de 
activităţi (proceduri) şi tipuri umane (transmiţători şi destinatari) specifice. 

Totuşi, producerea Sinelui nu se reduce la producerea componentei sale 
sociale, structurate în funcţie de tipificaţiile socialmente disponibile; o 
astfel de situaţie reprezintă un caz particular, acela al reificării Sinelui, 
specific, în opinia autorilor, primelor „vîrste” ale omenirii şi ale individului 
uman. Pe măsură ce se înaintează în istorie şi biografie, ponderea eului 
social se diminuează în favoarea eului individual. Individualizarea crescîndă 
este legată de faptul că interiorizarea lumii-viaţă este, de fapt, o apropriere, 
implicînd o reconstrucţie permanentă a ei. 

Berger şi Luckmann aduc o serie de inovaţii în teoria producerii Sinelui. 
Mai întîi, fiind vorba despre o asumare a lumii, eul se auto-produce continuu 
în raportul cu Celălalt. În sensul său cel mai larg, educaţia este constitutivă 
acestui raport; statutul de actor, în accepțiunea sociologică cea mai pură a 
termenului, a educatului este indiscutabil. La nivelul raporturilor cotidiene 
ego-alter nu există un criteriu intern, neutru, pe baza căruia să se poată 

distinge între educat şi educator: şi unul şi celălalt sînt în egală măsură 
actori sociali care participă la procesul de tipificare şi de producere a 
sensului comun, procedînd în acelaşi timp la o auto-tipificare. Distincția pe 
care educaţia formală, sistematică, o operează între transmiţători şi destina- 
tari pare doar a fi fundamentată pe aceea între cunoscători şi non-cunos- 
cători. În fapt, această distincţie, ca şi conținuturile ce trebuie transmise, 
reprezintă „o problemă de definiţie socială” : a şti sau a nu şti se raportează 
la ceea ce este socialmente definit ca realitate; un educator (părinte, 
profesor) nu este transmiţător al unui sistem de cunoştinţe pentru că îl 
cunoaşte (aşa cum credeau Durkheim şi Parsons), ci, dimpotrivă, se presu- 
pune că îl cunoaşte pentru că se află pe poziţia de educator. Problema 
autorităţii educatorului nu este o problemă de cunoaştere, ci una de poziţie 
socială (putere). 

Componenta dobîndită a personalităţii (eul, Sinele) apare într-o plura- 
litate de ipostaze. O primă distincţie este cea „clasică” între eul social şi 
eul personal. În ceea ce priveşte eul social, care implică auto-identificare, 
se poate distinge între diferitele manifestări ale personalităţii, corespun- 
zătoare diferitelor „lumi” trăite (provincii de semnificaţie, în limbajul lui 
Schiitz) ; auto-identificarea poate fi consistentă, de durată, dar se poate 
limita, în unele cazuri, la acţiunea în curs; privit din această perspectivă, 
eul social are caracter proteic, local; unitatea Sinelui rezultă din faptul că 
toate „lumile” trăite se structurează în raport cu lumea muncii (a vieţii 
cotidiene). Auto-identificarea poate fi diferită de tipul social „normal” în 
care colectivitatea îl plasează pe individ, astfel încît acesta îşi joacă (în sens 
teatral) rolul pe scena vieţii publice, separînd un eu intim de un eu public. 
Să adăugăm la acestea faptul că auto-identificarea poate viza tipuri reale de 
persoane, dar şi tipuri imaginare. În abordarea problemei pluralităţii şi uni- 
tăţii Sinelui, Berger şi Luckmann întîlnesc, aşa cum vom vedea în capitolul 
următor, modelul dramaturgic al lui Goffman. 

Articularea diferitelor instanţe educative (Altul semnificativ sau Altul 
generalizat) a fost, după cum am văzut, abordată şi în teoriile sociologice 
anterioare : Durkheim şi Parsons au dezvoltat mai ales tema discontinui- 
tăţilor, puse pe seama naturii diferite a raporturilor interindividuale (mode- 
lelor de comportament). The Social Construction of Reality explică atît 
continuitatea, cît şi discontinuitatea printr-un mecanism cognitiv în centrul 
căruia se află raportul cunoaştere de bază/cunoaştere specializată. Din 
această perspectivă, prima educaţie, cu alte cuvinte educaţia familială, are, 

incontestabil, rol de fundament şi de orientare/limitare a întregii evoluţii 
ulterioare a individului. „Destinul” personal se (prescrie în şi prin familie, 
fără ca aceasta să însemne că este implacabil: există posibilitatea re-so- 
cializării, a schimbării de traiectorie, numai că ea implică un lanţ de rupturi 
ale unităţii Sinelui. 

Întrucît orice transmitere a unei semnificaţii instituţionale implică o serie 
de proceduri de legitimare şi control ataşate instituţiei, educaţia are rol 
legitimator. Transmise în calitate de cunoştinţe, semnificaţiile, „de gradul 
întîi” sau „de gradul al doilea”, sînt imprimate puternic şi persistent în 
conştiinţele individuale, iar, prin aceasta, realitatea lumii sociale este reali- 
zată nu numai în plan subiectiv, ci şi în plan obiectiv: sedimentarea 
semnificaţiilor în conştiinţele majorităţii membrilor unei colectivităţi con- 
duce la detaşarea lor de contexte locale „aici şi acum” şi de indivizi parti- 
culari, adică la obiectivarea lor. „Realizarea” în plan subiectiv reprezintă, 
în acest fel, unul dintre mecanismele producerii şi schimbării ordinii sociale 
(instituționale). Educaţia nu are pur şi simplu o funcţie de conservare şi 
reproducere a unei societăţi (ordini) date ; ea contribuie la producerea şi 
schimbarea societăţii. Aceasta este raţiunea pentru care puterea în societate 
include capacitatea de a controla procesele educative, o astfel de capacitate 
echivalînd cu puterea de a produce realitatea. 


CAPITOLUL 6 


Modelul dramaturgic. 


Erving Goffman : Producerea eului social ca efect 
dramatic într-o lume socială a reprezentaţiilor teatrale 


Concepţia lui Erving Goffman (1922-1982) se organizează în jurul a două 
teze îngemănate. Prima se referă la caracterul expresiv, care se adaugă celui 
instrumental, al ordinii: înţeleasă ca „ordine interacţională (publică)”, 
aceasta este produsul întilnirilor „faţă în faţă” ale unor subiecţi a căror 
acţiune poate fi analizată în termenii unui model dramaturgic. Cea de-a 
doua, care face obiectul propriu-zis al studiului de faţă, tratează eul social 
ca „efect dramatic” şi permite evidenţierea mecanismelor de „ajustare 
funcţională”, pe parcursul proceselor de interacţiune, a eului socializat. 


6.1. Obiectul sociologiei: structura întiîlnirilor 
sociale „faţă în față” 


Erving Goffman este, în mod obişnuit, etichetat ca reprezentant al interac- 
ţionismului simbolic : situarea concepţiei sale în prelungirea teoriei lui G.H. 
Mead şi frecventele trimiteri pe care le face la lucrări ale reprezentanţilor 
Şcolii de la Chicago susţin această etichetă. Mai mult, în studiile sale, 
societatea — înţeleasă ca ansamblu de structuri şi funcţii, ordonat prin inter- 
mediul unor norme „mai mult sau mai puţin instituţionalizate” (pentru a 
utiliza cunoscuta expresie durkheimiană), formalizate, independente de con- 
textul concret al acţiunii — este „pusă între paranteze” ; analiza se concen- 
trează asupra experienţei cotidiene a actorilor, ca ansamblu de interacțiuni 
„faţă în faţă”, ordonate prin intermediul unor norme informale, locale : 

Prin interacţiune (adică prin interacţiune faţă în faţă) se întelege cu aproximaţie 
influenţa reciprocă pe care partenerii o exercită asupra acţiunilor respective 
atunci cînd se află unii în prezenţa fizică imediată a celorlalţi ; prin o inter- 
acţiune se înţelege ansamblul interacțiunii care se produce într-o ocazie oarecare 
cînd membrii unui ansamblu dat se găsesc unii în prezenţa continuă a celorlalţi 
[Gofiman, 1956, trad. fr., 1973,: 23]. 


Obiectul sociologiei goffmaniene este nu ordinea normativă, ci ordinea 
publică (interacţională), un ansamblu de norme („ale conjuncţiei”) care se 
constituie hic et nunc şi rămîn totdeauna mai mult sau mai puţin implicite, 
invizibile (în comparaţie cu cele structurale care sînt întotdeauna preexis- 
tente şi mai mult sau mai puţin explicite, vizibile) : 


Există un cîmp de activitate care n-a fost niciodată suficient tratat ca un subiect 
de studiu legitim: acest cîmp este cel pe care îl produc interacţiunile „faţă în 
faţă” şi care este structurat de norme ale conjuncţiei. El conţine petrecerile, 
mesele în familie, adunările, marşurile forţate, relaţiile profesionale, cozile, 
mulțimile, cuplurile. De fapt, adesea s-a abuzat de acest cîmp. De fiecare dată 
cînd a fost nevoie de o ilustrare concretă a unei instituţii sociale sau a unui 
segment al structurii sociale, au fost introduse cîteva interacțiuni pentru a le 
decora cu fapte desprinse din viaţă şi, incidental, pentru a nu uita total că acolo 
există oameni. Au fost utilizate, astfel, interacțiuni practice pentru a clarifica 
alte fapte, dar tratîndu-le ca şi cum n-ar fi nevoie ca ele să fie definite sau ca şi 
cum ele n-ar merita efortul de a fi definite. Totuşi, cea mai bună utilizare care 
li se poate da este aceea de a se explica propriul lor caracter generic [s.n., 
E.S.]. Recent, [ştiinţa] a început să acorde o atenţie foarte mare acestui domeniu 
neglijat pînă acum: domeniul vieţii publice |. [...] Domeniul interacțiunilor 
„faţă în faţă”, care era un cîmp de rezervă, a devenit, deci, un cîmp de 
bătaie [...]. În această carte, mă voi concentra asupra unui punct delicat de con- 
ceptualizat : conexiunile între un element al structurii sociale, în acest caz rela- 
tiile sociale, şi viața publică. Mă voi opri asupra acelor aspecte ale relaţiilor 
sociale care apar atunci cînd persoanele în relaţie se află unele în prezența 
imediată a celorlalte [s.n., E.S.] [Goffman, 1971, trad. fr., 1973, : 11-12]. 


x» 


1. „Alegerea acestui termen nu este mai bună decît o alta; „viaţă publică” poate de- 
semna cariera asociată funcţiilor publice, accepţiune pe care noi o excludem, şi poate 
exclude interacţiunile faţă în faţă în interiorul unei case particulare, domeniu pe care 
noi nu uităm să îl includem. Ceilalţi termeni uzuali - proxemică, microsociologie, 
interacţiune faţă în faţă, etologie umană - au şi ei slăbiciunile lor”. 

Această carte tratează despre organizarea experienței [s.n., E.S.] - despre ceea 
ce un actor individual poate să adăpostească în spiritul său - şi nu despre orga- 
nizarea societăţii. Intenţia mea nu este cîtuşi de puţin aceea de a aborda obiectele 
centrale ale sociologiei, organizarea socială şi structura socială. Aceste probleme 
au fost deja şi continuă să fie studiate fără a se face apel la noţiunea de cadru. 
Eu nu mă ocup de structura vieţii sociale, ci de structura experienţei individuale 
a vieții sociale [s.n., E.S.] [Goffman, 1974, trad. fr., 1991: 22]. 


În ce măsură un demers ştiinţific de acest tip rămîne pe terenul socio- 
logiei şi nu eşuează într-o psihologie mascată? Goffman optează pentru un 
raport nuanţat între cele două ştiinţe, un raport care exclude atît identi- 
ficarea, cît şi ruptura : 


...un studiu convenabil al interacțiunilor se interesează nu de individ şi de psiho- 
logia sa, ci mai degrabă de relaţiile sintactice care unesc diferitele persoane 
care se află unele în prezența celorlalte [s.n., E.S.]. [...] Facem apel pentru 
aceasta la o sociologie a circumstanțelor [...]. Nu vom evita psihologia, dar 
[vom apela la] o psihologie despuiată şi sărăcită [dépouillée et étriquée] care 
convine studiului sociologic al conversaţiilor, al întîlnirilor din întîmplare, al 
banchetelor, al proceselor, al hoinărelilor. Aşadar, nu [ne interesează] oamenii 
şi momentele lor, ci mai degrabă momentele şi oamenii lor [Goffman, 1967, 
trad. fr., 1974: 232]. 


De altfel, sociologul american nu neagă faptul că societatea există şi 
funcţionează ca realitate sui-generis, nici că această realitate se structurează 
în funcţie de norme formale şi nici că sociologia poate fi definită ca ştiinţă 
a societăţii. Dimpotrivă, el admite că obiectul central al sociologiei rămîne 


societatea şi că fenomenele care ţin de „ordinea interacţională” nu sînt decît 
fenomene secundare : 


Personal, acord prioritate societăţii şi consider angajamentele unui individ ca 
secundare : această lucrare nu tratează, deci, decît ceea ce este secundar. Ea 
este suficient de vulnerabilă în cîmpul pe care îl tratează pentru a i se mai 
reproşa şi că nu abordează ceea ce nu pretinde a explora [Goffman, 1974, trad. 
fr., 1991: 20-22]. 


În acelaşi timp, însă, el argumentează că ordinea socială trebuie anali- 
zată la două niveluri diferite, dar care se întrepătrund ; ea este simultan o 
ordine normativă, vizibilă şi o ordine interacţională (publică), subsidiară. 
Societatea nu se reduce la formele instituţionale de organizare: acestea 
reprezintă doar un „proiect” care se transformă în realitate prin intermediul 

acţiunilor concrete „aici şi acum” ale unor subiecţi. Valorile şi normele 
sociale care constrîng acţiunea umană, precizîndu-i limitele, prind viaţă 
numai în experienţa cotidiană, iar aceasta se desfăşoară în contexte inter- 
acţionale concrete. Indiferent dacă sînt sau nu conştienţi de aceasta, indivizii 
respectă sau încalcă normele sociale în funcţie de modul în care definesc 
contextul interacţional în care se derulează acţiunea lor: 


Raporturile pe care un ansamblu oarecare de oameni le întreţin unii cu ceilalţi 
şi cu clase determinate de obiecte par întotdeauna şi pretutindeni supuse unor 
reguli fundamentale de natură restrictivă şi permisivă. Atunci cînd nişte persoa- 
ne se angajează în raporturi reciproce reglate, ele utilizează practici sociale cu- 
rente, cu alte cuvinte modele de adaptare la reguli, care includ conformitatea, 
eschiva, deviaţiile secrete, infracțiunile scuzabile, violările flagrante etc. [s.n., 
E.S.]. Aceste modele ale comportamentului real, care au motivații diferite şi 
funcţionări variate, aceste rutine asociate regulilor fundamentale, constituie 
împreună ceea ce am putea numi o „ordine socială” [s.n., E.S.]. Studiul ordinii 
sociale face parte din studiul organizării sociale. Organizarea trebuie, însă, înţe- 
leasă aici într-un sens slab. Interesul este orientat către condiţiile şi constrîn- 
gerile care apasă asupra modului de a urmări scopuri sau de a îndeplini o 
activitate ; el este orientat, de asemenea, asupra modelelor de adaptare asociate 
acestor angajări personale ; dar el este puțin orientat către alegerea scopurilor 
sau către maniera în care este posibilă integrarea acestor scopuri într-un sistem 
unic de activităţi. Aceasta implică o oarecare atomizare : ceea ce ne interesează 
sînt normele şi practicile pe care le utilizează fiecare dintre participanți în lanţul 
raporturilor reciproce şi nu diferenţierea şi nici integrarea participanţilor [s.n., 
E.S.]. Regulile fundamentale reprezintă un important procedeu de organizare, 
dar ele nu constituie decît una dintre componentele unei organizaţii. În afară de 
aceasta, regulile fundamentale pot regla relaţii între indivizi care, practic, nu 
participă împreună la nici o altă organizaţie. [...] În această carte mă interesează 
regulile fundamentale şi reglările corelative ale comportamentului care aparțin 
vieţii publice, persoanelor care se întîlnesc în locuri şi în cadrul unor mani- 
festări sociale unde are loc contactul față în față. Mă interesează, aşadar, „ordi- 
nea publică” [s.n., E.S.]. Aceasta poate fi studiată în spaţiile domestice şi în 
locurile unde intrarea şi dorinţa de a intra sînt limitate, dat fiind că, în aceste 
cadre, există cu siguranţă reguli şi practici colective. Dar, în general, ceea ce ne 
interesează în casele familiilor este modul în care ele îşi „aranjează” relaţiile şi 
nu vestibulele. Şi, în general (pe bună dreptate, fără îndoială), interesul pentru 
ordinea publică s-a concentrat asupra acestor situaţii în care persoane care nu se 
cunosc şi simple cunoştinţe devin materialiceşte accesibile unele celorlalte, si- 
tuaţii în care este posibil ca ordinea ca atare să reprezinte un punct central 
[Goffman, 1971, trad. fr., 1973,: 12-15]. 

Modelul teoretic de analiză propus de Goffman este cunoscut sub nu- 
mele de model dramaturgic : lumea socială este analizată ca un teatru pe 
scena căruia mai mulţi actori interpretează împreună scenarii diferite, în 
decoruri diferite şi pentru diferite categorii de public. Sociologul american 
utilizează reprezentaţia teatrală ca metaforă; nu este vorba de a identifica 
efectiv lumea socială cu un teatru, ci de a valorifica potenţele explicative 
ale unei „simple analogii” : 


Această expunere nu se referă la aspectele teatrului care se insinuează progresiv 
în viaţa cotidiană. Obiectul ei specific nu este altul decit structura întâlnirilor 
sociale [s.n., E.S.] — aceste entităţi ale vieţii sociale care iau naştere ori de cîte 
ori nişte indivizi se găsesc unii în prezenţa imediată a celorlalţi. Factorul decisiv 
în această structură este constituit de menţinerea unei definiţii unice a situației 
[s.n., E.S.], definiţie pe care trebuie să o exprime [partenerii] şi a cărei expresie 
trebuie menţinută în pofida unei mulţimi de rupturi posibile [Goffman, 1956, 
trad. fr., 1973,: 240]. 


Analiza dramaturgică reprezintă o opţiune teoretică; în cadrul plura- 
lismului teoretic contemporan, ea este una dintre perspectivele posibile de 
abordare a vieţii sociale ; raporturile sale cu celelalte tipuri de analiză tre- 
buie înţelese nu în termenii paralelismului sau concurenţei, ci în aceia ai 
interferenţelor : 


Putem considera o organizaţie din punct de vedere „tehnic”, în funcţie de efica- 
citatea şi de ineficacitatea sa, ca sistem organizat în mod explicit în vederea 
atingerii unor obiective definite în prealabil. Putem, de asemenea, considera o 
organizaţie din punct de vedere „politic”, în funcţie de acţiunile pe care fiecare 
participant (sau categorie de participanţi) le poate cere de la ceilalţi, în funcţie 
de diferitele tipuri de sancţiuni sau de gratificaţii disponibile pentru a face să 
fie respectate aceste exigenţe şi în funcţie de diferitele mijloace de control social 
care reglează exercitarea acestei puteri şi utilizarea acestor sancţiuni. Putem apoi 
considera o organizaţie din punct de vedere „structural”, în funcţie de dife- 
renţierea orizontală şi de ierarhizarea statutelor, şi în funcţie de tipurile de rapor- 
turi sociale care leagă între ele diferitele categorii astfel constituite. În sfîrşit, 
putem considera o organizaţie din punct de vedere „cultural”, în funcţie de 
valorile morale care influenţează activitatea sa şi care pot fi valori care se referă 
la mode, la utilizări, la gusturi, la politeţe şi la buna-cuviinţă, la scopurile ultime 
şi la alegerea mijloacelor etc. Să remarcăm că toate faptele pe care le putem 
preciza cu privire la o organizaţie trimit simultan la toate cele patru perspective, 
dar adoptarea unei anume perspective antrenează o ierarhizare diferită a lor 
[faptelor]. 

Abordarea dramaturgică poate constitui, se pare, o a cincea perspectivă care 
se alătură celor menţionate. Putem utiliza perspectiva dramaturgică, aşa cum 
s-a procedat cu celelalte perspective, ca un ultim procedeu de analiză, capabil 
să introducă, în ultimă instanță, o ordine în fapte. Pot fi descrise, astfel, tehni- 
cile de stăpînire a impresiilor care sînt utilizate într-o organizaţie dată, princi- 
palele probleme pe care le pune stăpînirea impresiilor în organizaţie, ca şi 
natura şi raporturile diferitelor echipe de reprezentare care se „agită ” aici. Dar, 
aşa cum am observat à propos de celelalte perspective, şi de această dată faptele 
care ţin de o perspectivă specifică — respectiv de stăpînirea impresiilor - joacă 
un rol în problemele care le interesează pe toate celelalte [s.n., E.S.] [Goffman, 
1956, trad. fr., 1973,: 226-227]. 


6.2. Ordinea socială ca ordine interacţională (morală) 


Concepţia lui Goffman trebuie înţeleasă - aspect care a fost ignorat de 
autorii de tratate şi manuale - în continuarea concepţiei durkheimiene cu 
privire la conţinutul moral al ordinii sociale şi al fiinţei sociale rezultate 
din interiorizarea acestei ordini. Morala este, pentru sociologul francez, 
domeniul normelor, al datoriei. Care este, însă, natura acestor norme? 
Există, în lucrările lui Durkheim, un sens „tare” al moralei: acesta vizează 
normele formale, instituţionale, cu funcţie instrumentală, care reglează 
comportamentul unui individ în funcţie de statutul pe care el îl deţine şi de 
rolul (setul de roluri) asociat acestui statut. Acest sens a fost dezvoltat de 
Parsons şi a fost considerat ca dominantă a concepţiei funcționaliste. Se 
poate, însă, identifica, atît la Durkheim, cît şi la Parsons, şi un sens „slab” 
al moralei: unele norme au o funcţie expresivă, ele se referă la atribute 
personale, relativ independente de statutul social. Goffman insistă exact 
asupra acestui ultim aspect. În opinia sa, studiul ordinii sociale cuprinde, 
pe lîngă studiul normelor structurale (legate de statute şi roluri sociale), pe 
acela al „normelor minore” care „se aplică identității, fiinţei” şi a căror 
respectare condiţionează admiterea într-o colectivitate : 


În sfîrşit, atributele mai mult sau mai puţin statice care definesc statutul nu 
reprezintă totul. Dincolo de simpla vizibilitate, există inoportunitate. Aceasta 
înseamnă că eşecul în satisfacerea normelor minore, dar care joacă un rol impor- 
tant în eticheta comunicării imediate, riscă să pună serios în pericol admiterea 
vinovatului în situaţiile sociale [Goffman, 1964, trad. fr., 1975: 151]. 

Din acest motiv, conceptul identitate socială este preferat celui de sta- 
tut social pentru că are o sferă mai largă: el posedă o dimensiune struc- 
tural, referindu-se la poziţia ocupată de individ într-o structură socială 
(profesională, şcolară, politică etc.), dar şi o dimensiune personală (pe 
care Goffman o numeşte „morală”) precizînd categoria din care face parte 
individul din punctul de vedere al unor atribute personale (onestitate, 
politeţe etc.). 

Mai mult decît un reprezentant original al interacţionismului, Erving 
Goffman este unul dintre sociologii care încearcă să depăşească dilema 
structură-individ, macrosociologie-microsociologie. Deşi analizele sale se 
situează în primul rînd la nivelul microsociologic al interacțiunilor, lucrările 
sale dovedesc o preocupare şi un efort constante pentru evidenţierea unităţii 
nivelurilor macro- şi micro- de analiză a socialului şi a corespondenţelor 
conceptuale între diferitele tipuri de analiză. 


6.3. Conţinutul ordinii interacţionale 


Ordinea interacţională este, înainte de orice, o ordine simbolică, cognitivă : 
actorii sociali sînt orientaţi în comportamentul lor nu atît de norme exte- 
rioare, mai mult sau mai puţin transcendente în raport cu conştiinţa indivi- 
duală şi care li se impun implacabil fie prin constrîngere „din afară”, fie 
prin constrîngere interiorizată, cît în funcţie de modul în care reuşesc să 
cunoască şi să definească situaţia concretă „aici şi acum” în care se află, 
de semnificaţiile pe care le atribuie comportamentelor partenerilor cu care 
intră în contact şi propriilor comportamente. Răspunsurile (comportamen- 
tele) individuale nu sînt nici determinate întru totul de un ansamblu mai 
mult sau mai puţin instituţionalizat de valori şi norme, nici total dependente 
de stările psihologice ale indivizilor; cu alte cuvinte, nici total predeter- 
minate şi previzibile, nici total aleatorii şi imposibil de anticipat. Ele sînt 
supuse unor constrîngeri şi unui control (unei ordini), sînt orientate în aşa 
fel încît acţiunea individului să fie „în armonie” cu acţiunea partenerilor 
săi (să fie compatibilă cu o formă de organizare), fără ca aceasta să implice 
în mod necesar un consens în raport cu un set de valori şi norme pe care 
organizaţia le propune; dimpotrivă, de multe ori, ordinea şi organizarea 
reale rezultă din angajamente subiective în direcţii care se împotrivesc celor 

formale !. Pe de altă parte, ordinea socială nu este exclusiv rezultat al deter- 
minării din trecut a comportamentului, prin intermediul unor scheme de 
reacţie interiorizate în cursul procesului de socializare primară şi secundară, 
ci, în calitate de ordine interacţională, este construită ad-hoc, comporta- 
mentele individuale supunîndu-se unui determinism al prezentului care nu 
poate fi înţeles în termenii relaţiei cauză (antecedent)-efect (consecvent). 
Ceea ce deosebeşte în esenţă ordinea normativă şi ordinea interacţională 
este natura raportului temporal implicat. În aceste condiţii, o sociologie 
care are ca obiect ordinea interacţională trebuie să se intereseze de orien- 
tările (constrîngerile) acţiunii care iau naştere din însăşi întîlnirea „faţă în 
faţă” a subiecţilor. Fiecare întîlnire de acest tip dă naştere unui cadru 
propriu de desfăşurare ; termenul „cadru” desemnează logica internă a 
întîlnirii, principiile organizării sale, înţelese ca realitate care transcende 
existenţele individuale. Definiţiile pe care subiecţii le dau situaţiei, şi care 
orientează în fapt comportamentul lor, sînt elaborate pe baza schemelor de 
interpretare care emerg din aceste cadre obiective ale experienței; activi- 
tatea de definire (atribuire de sens) a situaţiei este o activitate de „cadrare” 
(şi implicit încadrare, conturare a unor limite, constrîngeri). Cu alte cuvinte, 
însăşi situaţia, contextul în care sîntem implicaţi ne „dictează” compor- 
tamentul. În aceste condiţii, sociologia trebuie să apeleze la o „analiză a 
cadrelor”, metodă care nu exclude, ci completează analiza structurală, ana- 
liza culturală etc. : 
Eu susţin că orice definiţie a situaţiei este construită în funcţie de principii ale 
organizării care structurează evenimentele - cel puţin pe cele care au un caracter 
social - şi propriul nostru angajament subiectiv. Termenul „cadru” desemnează 
aceste elemente de bază. Expresia „analiză de cadre” este, din acest punct de 
vedere, un cuvînt de ordine pentru studiul organizării experienţei [Goffman, 
1974, trad. fr., 1991: 20]. 


Care sînt principalele „cadre” în limitele cărora se desfăşoară experienţa 
subiectivă ? 


1. Un angajament împotriva normelor instituţionale nu înseamnă atitudine conştientă, 
voluntară : „Un angajament este un proces psihologic în care subiectul sfîrşeşte prin 
a ignora, cel puţin parţial, încotro îl conduc sentimentele şi atenţia sa cognitivă. lată 
ce numesc eu absorbție. Aşadar, subiectul nu-şi poate concentra în mod intenţionat 
atenţia asupra unui obiect precis fără să introducă un al doilea centru al atenţiei 
(care constă în a-l susţine [pe cel dintii]). Analiza conduitei noastre trebuie să arate 
că ea este orientată către cutare sau cutare obiect al atenţiei, dar că orientarea se 
produce fără efort” [Goftman, 1974, trad. fr., 1991: 339]. 

6.3.1. Cadre primare şi cadre secundare; 
vulnerabilitatea experienţei 


Goffman distinge între cadre primare (naturale şi sociale) şi cadre secun- 
dare (modalizări şi fabricații). 


În societăţile noastre occidentale, a identifica un eveniment printre altele în- 
seamnă a face apel, de regulă, şi oricare ar fi activitatea momentului, la unul 
sau mai multe cadre sau scheme interpretative pe care le vom putea numi pri- 
mare pentru că, puse în practică, nu sînt raportate la o interpretare prealabilă 
sau „originară ”. Este primar un cadru care ne permite, într-o situație dată, să 
acordăm sens unuia sau altuia dintre aspectele sale [situaţiei], care ar fi alt- 
minteri lipsit de semnificaţie [s.n., E.S.]. 

Cadrele primare se deosebesc unele de altele prin gradul lor de structurare [...]. 
Totuşi, oricare ar fi gradul de structurare, cadrele primare ne permit să loca- 
lizăm, să percepem, să identificăm şi să clasăm un număr aparent infinit de 
împrejurări care intră în cîmpul lor de aplicaţie. [...] 

În viaţa cotidiană a societăţilor noastre operăm, cel puţin implicit, o distincţie 
între două mari clase de cadre primare : cadre naturale şi cadre sociale. Cadrele 
naturale ne permit să identificăm împrejurări care nu sînt ordonate sau orientate, 
care nu sînt pilotate sau animate, care sînt „pur fizice”. [...] 

În ceea ce priveşte cadrele sociale, ele permit înţelegerea altor evenimente, ani- 
mate de o voinţă sau de un obiectiv şi care presupun măiestria unei inteligente ; 
ele implică aranjamente însufleţite, iar primul dintre ele [este] agentul uman. 
Acest agent nu are nimic implacabil: el poate fi linguşit, flatat, ofensat, ame- 
ninţat, iar despre ceea ce întreprinde el se poate spune că reprezintă „acţiuni 
pilotate”. Acestea [cadrele sociale] supun evenimentul unor „norme”, iar acțiu- 
nea unei evaluări sociale fondate pe valorile onestităţii, eficacităţii, economiei, 
siguranţei, eleganței, tactului, bunului gust etc. [s.n., E.S.] [...] Fiecare cadru 
social comportă propriile lui reguli. [...] Considerate laolaltă, cadrele primare 
ale unui grup social constituie elementul central al culturii sale [Goffman, 1974, 
trad. fr., 1991: 30-36]. 


În unele împrejurări, subiecţii iau un cadru primar ca model pentru a 
organiza („modaliza”) o altă acţiune. În calitate de subiecţi ai experienţei, 
noi posedăm „o aptitudine şi o înclinaţie de a ne sprijini pe o activitate 
concretă şi reală - activitate care are sens ca atare - ca pe un model pe 
baza căruia procedăm la o serie de transformări” [Goffman, 1974, trad. 
fr., 1991: 551]. Semnificaţia „copiei” este diferită de cea a modelului, aşa 
cum se întîmplă, de exemplu, în cazul simulării unor situaţii (repetiţii, 

reconstituiri, punerea în scenă a unui scenariu dramatic), al întrecerilor 
sportive, al ceremoniilor ş.a. : 


Prin „mod” [key] înţeleg un ansamblu de convenţii prin care o activitate dată, 
înzestrată deja cu sens prin aplicarea unui cadru primar, se transformă într-o 
altă activitate care o ia pe cea dintîi drept model, dar pe care participanţii o 
consideră sensibil diferită. Putem numi „modalizare” acest proces de trans- 
formare. Analogia cu practica muzicală este deliberată [Goffman, 1974, trad. 
fr., 1991: 52-53]. 


Modalizările implică o transformare a sensului primar pe care toţi 
participanţii o cunosc şi o acceptă. Fabricaţiile generează, dimpotrivă, o 
asimetrie între participanţi din punctul de vedere al cunoaşterii sensului 
acţiunii : în timp ce unii ştiu că este vorba despre un cadru secundar, ceilalţi 
ignoră acest fapt (cazul farselor, al plagiatului, al imposturilor de tot felul) : 


Este vorba de eforturi deliberate, individuale sau colective, destinate a dezorien- 
ta activitatea unui individ sau unui ansamblu de indivizi şi care merg pînă la a 
le deforma convingerile asupra mersului lucrurilor [Goffman, 1974, trad. fr., 
1991: 93]. 


Uneori, fabricaţiile sînt „benigne”, bazîndu-se pe convingerea că ser- 
vesc interesele celui (celor) al căror spirit încearcă să-l reorienteze sau că, 
cel puţin, nu se realizează în detrimentul său (lor); alteori, însă, ele sînt 
abuzive. 

Orice activitate socială este vulnerabilă, susceptibilă de limite şi erori 
de „cadrare” („lecturi” subiective ale cadrului), de „rupturi ale cadrului” 
(subiectul fiind incapabil să sesizeze principiile organizatoare ale experien- 
tei, deci lipsit de scheme interpretative), de schimbări ale „modului”. 


6.3.2. Cadrul teatral; o sociologie a măiestriei de a produce 
impresia adecvată 


O sociologie a întilnirilor „faţă în faţă” este o sociologie a conjuncturilor : 
cadrele naturale, partenerii, poziţia individului, obiectivele etc., totul se 
modifică de la un context interacţional la altul. Individul este de fiecare 
dată constrîns să formuleze o definiţie a situaţiei, implicit o definiţie a 
Sinelui, şi să o propună partenerilor într-o manieră suficient de convin- 
gătoare pentru a face această definiţie respectată. El se află într-o poziţie 
similară celei a unui actor de teatru, fiind supus aceloraşi tipuri de con- 

strîngeri ca şi acesta din urmă: interpretează o partitură (un rol - part)! 
dintr-un scenariu preexistent, străduindu-se să dea expresie unui personaj ; 
valorifică în acest scop un decor, o regiune anterioară (scena) şi o regiune 
posterioară (culisele) ; trebuie să convingă un public de veridicitatea defi- 
niţiei situaţiei pe care jocul său o propune (să creeze în public impresia 
adecvată personajului pe care îl interpretează) ; trebuie să facă posibilă 
interpretarea şi să răspundă partiturii unui partener care se află, simultan, 
pe o poziţie de actor şi pe una de membru al publicului. Pe scurt, prestaţia 
subiectului într-o întîlnire „faţă în faţă” poate fi analizată în termenii unei 
reprezentații teatrale : 


Printr-o „reprezentaţie” se înţelege totalitatea activităţilor unei persoane date, 
într-o împrejurare dată, pentru a influenţa într-un anume fel pe unul dintre 
ceilalţi participanţi. Dacă se ia ca punct de referinţă un actor determinat şi 
reprezentaţia sa, se poate da numele de „public”, de „observatori” sau de „par- 
teneri” celor care realizează celelalte reprezentații. Putem numi „partitură” sau 
„rutină” modelul de acţiune prestabilit pe care fiecare îl dezvoltă în cursul unei 
reprezentații şi care poate fi prezentat sau utilizat în alte împrejurări. Putem cu 
uşurinţă pune aceşti termeni care se referă la o situaţie dată în legătură cu ter- 
meni clasici care se referă la structură. Atunci cînd un actor interpretează 
aceeaşi partitură pentru acelaşi public în diferite situaţii, un raport social este 
susceptibil să se instaureze. Definind rolul social [social role] ca actualizare a 
drepturilor şi îndatoririlor ataşate unui statut dat, putem spune că un rol social 
acoperă una sau mai multe partituri [parts] şi că actorul poate prezenta fiecare 
din aceste partituri, într-o întreagă serie de împrejurări, în faţa unor grupuri 
diferite de spectatori (public) de acelaşi tip sau în faţa unui singur public consti- 
tuit din aceleaşi persoane [Goffman, 1956, trad. fr., 1973,: 23-24]. 


Corelaţia între „rolul social” (social role) şi diferitele „partituri” (parts) 
care îl constituie trimite la conceptul mertonian „ansamblu de roluri” 
(role-set) 2; dacă, însă, Merton plasează întreaga analiză la un singur nivel, 


1. Traducerea termenului part prin „rol”, în sens dramaturgic, poate genera confuzii, 
întrucît în limba română acelaşi termen este utilizat în sociologie cu o altă semni- 
ficaţie ; preferăm, de aceea, să traducem part prin partitură. 

2. „Numim «ansamblu de roluri» - scrie Merton [1949, trad. fr., 1965: 284] - rolurile 
asociate care corespund unei poziţii. Aşa, de exemplu, un student [la medicină] se 
află în relaţie cu profesorii săi, dar îndeplineşte, de asemenea, o întreagă serie de 
roluri faţă de ceilalţi studenţi, de infirmiere, de medici, de bolnavi... etc. Ansamblul 
de roluri nu trebuie confundat cu rolurile multiple care sînt asociate mai multor 
poziţii (adesea în sfere sociale diferite), şi nu doar uneia. Vom vorbi, în acest caz, 
despre un «ansamblu de poziţii» [status-set]”. 

acela al structurilor „mai mult sau mai puţin instituţionalizate”, Goffman 
distinge între două niveluri de analiză: unul al structurilor normative, în 
care „funcţionează” conceptul social role, şi un altul al structurilor inter- 
acţionale, în care sînt interpretate „partituri” diferite, în funcţie de „public”. 

Aşa cum notam mai devreme, în cursul unei interacțiuni „faţă în faţă” 
esenţială este stabilirea şi menţinerea unei definiţii unice a situaţiei sau, 
exprimâînd acelaşi lucru în termenii reprezentaţiei teatrale, crearea şi conser- 
varea unei fațade : 


Vom numi de acum înainte „faţadă” acea parte a reprezentaţiei care are ca func- 
ție normală stabilirea şi fixarea definiţiei situaţiei care le este propusă obser- 
vatorilor. Fațada nu este altceva decît instrumentarul simbolic, utilizat în mod 
obişnuit de către actor, intenţionat sau nu, pe parcursul reprezentaţiei sale 
[Goffman, 1956, trad. fr., 1973,: 29]. 


Fațada are mai multe componente : decorul - care cuprinde elementele 
scenice, cum sînt mobilierul, dispoziţia obiectelor etc. ; fațada personală — 
elemente simbolice care aparţin persoanei înseşi, cum sînt sexul, vîrsta, 
caracteristicile rasiale, talia, fizionomia etc. ; aparența - elemente a căror 
funcţie este aceea de a dezvălui statutul social al posesorului; stilul („ma- 
niera”) - elemente care indică partitura pe care actorul o interpretează în 
situaţia dată. 

Interacțiunea globală este constituită dintr-o multitudine de reprezentații 
individuale. Între aceste două niveluri ale realităţii, se situează nivelul inter- 
mediar al echipei de reprezentaţie. În orice situaţie s-ar afla, individul actio- 
nează ca membru al unei unităţi integratoare (echipe, în acest caz): 


x» 


Termenul „echipă de reprezentaţie”, sau mai scurt „echipă”, va desemna orice 
ansamblu de persoane care cooperează pentru punerea în scenă a unei rutine 
particulare [...] Indiferent dacă membrii unei echipe dau reprezentații indivi- 
duale identice sau reprezentații diferite, dar în armonie unele cu celelalte şi 
complementare, în fiecare caz se produce o impresie de echipă pe care o putem 
trata fără nici un inconvenient ca fapt în sine, respectiv ca un al treilea nivel de 
realitate între reprezentaţia individuală, pe de o parte, şi interacțiunea globală 
a tuturor participanţilor, pe de altă parte. Mai mult Chiar, echipa şi re- 
prezentația echipei constituie cea mai bună referință de bază [s.n., E.S.], mai 
ales atunci cînd se studiază măiestria producerii impresiilor, evenimentele ne- 
prevăzute care se produc în timpul încercării de producere a unei impresii şi 
tehnicile care permit remedierea acestor accidente [Goffman, 1956, trad. fr., 
1973,: 81-82]. 

În faţa unor publicuri diferite, individul interpretează partituri (perso- 
naje) diferite ; pe această bază, putem distinge între „persoană”, subiect al 
unei biografii, caracterizată prin unitate şi unicitate, şi pluralitatea de „per- 


sonaje” pe care aceasta le interpretează în diferite contexte interacţionale. 


6.3.3. O sociologie a conjecturilor 


„Ordinea” relaţiilor dintre parteneri nu este prestabilită, ea se construieşte 
în procesul însuşi al interacțiunii. Mecanismul prin care se înfăptuieşte 
această construcţie este stabilirea şi impunerea unei definiţii a situaţiei, 
măiestria de a produce impresii, pe scurt modul de prezentare a Sinelui, 
mai precis a acelei părţi a eului social care răspunde nevoilor interacțiunii 
prezente. În cursul unei reprezentații, actorul oferă, prin expresia pe care o 
dă personajului său, informaţii cu privire la identitatea sa socială: „rolul 
expresiilor : a comunica impresii cu privire la eul social” [Goffman, 1956, 
trad. fr., 1973, 235]. 

Impresiile obţinute în acest fel sînt, însă, incomplete, astfel încît fiecare 
dintre participanţii la o întîlnire „faţă în faţă” este constrîns să emită, pe 
baza „cadrelor” şi a modelelor de acţiune (rutinei) pe care experienţa sa 
anterioară i le (o) furnizează, un ansamblu de supoziții (ipoteze, presu- 
puneri, conjecturi) cu privire la identitatea partenerului şi la modul în care 
acesta din urmă îi percepe propria identitate. Aceste supoziţii funcţionează 
ca ansamblu de aşteptări normative ; ele, şi nu un sistem formal şi abstract 
de valori şi norme, sînt cele care orientează relaţiile dintre parteneri, cel 
puţin într-o primă fază a contactului lor ; ca ştiinţă a ordinii publice sociolo- 
gia goffmaniană este o sociologie a conjecturilor. 

Atributele pe care se presupune că le are un individ definesc identitatea 
sa virtuală, în timp ce atributele pe care un individ le posedă de fapt formea- 
ză identitatea sa reală : 


Societatea stabileşte procedee care servesc la a repartiza în categorii persoanele 
şi contingentele de atribute pe care ea le estimează ca ordinare şi naturale la 
membrii fiecăreia dintre aceste categorii. Cadrele sociale stabilesc categoriile 
de persoane care pot fi întîlnite în fiecare caz. Rutina raporturilor sociale în 
interiorul cadrelor stabilite ne permite să avem de-a face cu ceilalţi, prezenţi în 
mod obişnuit, fără să le acordăm o atenţie sau gînduri deosebite. În consecinţă, 
atunci cînd un necunoscut ni se prezintă, primele sale apariţii au toate şansele 
să ne dea posibilitatea să prevedem categoria căreia îi aparţine şi atributele pe 

care le posedă, „identitatea socială”, ca să utilizăm un termen mai bun decît cel 
de „statut social”, întrucît el include atît atribute personale ca „onestitatea”, cît 
şi atribute structurale ca „profesia”. 

Sprijinindu-ne pe aceste anticipări, noi le transformăm în aşteptări normative, 
în exigente prezentate ca legitime [à bon droit]. 

În mod obişnuit, nu sîntem conştienţi de a fi formulat astfel de exigenţe şi nici 
de natura lor, atîta timp cît satisfacerea lor nu este efectiv pusă în discuţie. 
Atunci cînd aceasta se întîmplă, însă, riscăm să ne dăm seama că n-am încetat 
să formulăm o serie de ipoteze cu privire la ceea ce ar trebui să fie individul 
care „ne face faţă”. Prin urmare, ar fi mai bine să spunem că exigenţele pe care 
le formulăm [cu privire la acest individ] sînt [trăsături pe care el le posedă] „în 
mod virtual” [„en puissance”] şi că noi sîntem cei care îi imputăm, în manieră 
retrospectivă, respectiv printr-o caracterizare „en puissance” care compune o 
identitate socială virtuală, caracterul care i se atribuie. În ceea ce priveşte cate- 
goria şi atributele pe care se poate dovedi că el le posedă de fapt, acestea for- 
mează identitatea sa socială reală [Goffman, 1964, trad. fr., 1975: 11-12]. 


6.3.4. Riscul universal al discreditării persoanei: stigmatul 


Distanţa dintre identitatea socială virtuală şi identitatea socială reală face 
din fiecare dintre noi o persoană discreditabilă şi supusă riscului de a fi 
stigmatizată. În mod obişnuit, stigmatul desemnează prezenţa unui atribut 
negativ sau absenţa unui atribut pozitiv esenţial al persoanei, care face ca 
aceasta să fie discreditată ; dacă, însă, ţinem seama că prezenţa sau absenţa 
unui atribut oarecare dobîndeşte semnificaţie în raport cu un sistem al 
aşteptărilor constituit în experienţă, rezultă că stigmatul este produs al unei 
relaţii sociale : 


Atta timp cît necunoscutul se află în faţa noastră, pot să apară semne care să 
arate că el posedă un atribut care îl face diferit de alţi membri ai categoriei de 
persoane care îi este deschisă [...]. Astfel diminuat în ochii noştri, el încetează 
să mai reprezinte pentru noi o persoană desăvîrşită şi obişnuită şi decade la 
rangul de individ viciat, amputat. Un astfel de atribut constituie un stigmat, mai 
ales dacă discreditul pe care el îl atrage este foarte larg ; uneori se vorbeşte, de 
asemenea, despre slăbiciune, deficit sau handicap. El reprezintă un dezacord 
important între identitățile sociale virtuală şi reală. Să notăm că există şi alte 
tipuri de dezacord, aşa cum este cel care ne determină să reclasăm un individ 
dintr-o categorie socialmente aşteptată într-alta, diferită, dar tot atît de aşteptată, 
sau cel care ne incită să deplasăm în sus judecata pe care o formulasem asupra 
cuiva. Să remarcăm, totodată, că nu este vorba despre orice atribut neplăcut, ci 

numai despre acelea care se rup de stereotipul pe care îl avem în legătură cu 
ceea ce ar trebui să fie o anumită categorie de indivizi. 

Cuvîntul stigmat va servi, deci, pentru a desemna un atribut care aruncă un 
discredit profund, dar trebuie să înțelegem bine că în realitate este mai potrivit 
să vorbim în termeni de relaţii şi nu de atribute [s.n., E.S.]. Atributul care 
stismatizează un posesor oarecare poate confirma banalitatea altuia [care nu-l 
posedă], astfel încît nu conţine în el însuşi nici credit, nici discredit [Goffman, 
1964, trad. fr., 1975: 12-13]. 


Este adevărat [...] că noi exprimăm cu toţii punctul de vedere al unui grup. Dar 
ceea ce este particular în situaţia unui individ stigmatizat este faptul că societatea 
îi spune că face parte dintr-un grup mai larg, ceea ce înseamnă că el este o ființă 
umană normală, dar că este, în acelaşi timp, într-o anumită măsură „diferit” şi că 
ar fi în zadar să nege această diferenţă. [...] Pe scurt, i se spune că este şi că nu 
este ca toţi ceilalţi, proporţia care trebuie respectată între aceste două stări fiind 
un subiect de dezacord între oratori. Această contradicţie, această farsă repre- 
zintă soarta sa, destinul său [Goffman, 1964, trad. fr., 1975: 146-147]. 


Ipoteza noastră este, deci, că, pentru a înţelege diferenţa, trebuie să privim nu 
ceea ce este diferit, ci obişnuitul [s.n., E.S.]. Problema normelor sociale rămîne 
cu siguranţă în centrul studiului, dar interesul nostru va merge nu atît către ceea 
ce se îndepărtează în mod excepţional de la comun cît către ceea ce se îndepăr- 
tează în mod comun de la obişnuit [Goffman, 1964, trad. fr., 1975: 150]. 


Pentru a concluziona, îmi permit să repet că noţiunea de stigmat implică nu atît 
existenţa unui ansamblu de indivizi concreţi separabili în două coloane, stigmati- 
zaţii şi normalii, cît acțiunea unui proces social omniprezent care îl face pe 
fiecare să interpreteze cele două partituri, cel puţin sub anumite raporturi şi în 
anumite faze ale vieţii sale. Normalul şi stigmatizatul nu sînt persoane, ci puncte 
de vedere [s.n., E.S.]. Aceste puncte de vedere sînt socialmente produse pe 
parcursul unor contacte mixte, în virtutea normelor nesatisfăcătoare care in- 
fluenţează întîlnirile [Goffman, 1963, trad. fr., 1975: 160-161]. 


6.3.5. Apărarea şi protecţia feţei. Ordinea interacţională 
ca ordine expresivă şi rituală 


De regulă, reprezentaţia este socializată în sensul că, în cursul ei, actorul 
are tendinţa să răspundă aşteptărilor normative ale publicului său, pe care 
le estimează pornind de la experienţa reprezentaţiilor anterioare : stigma- 
tizatul, de pildă, se comportă ca normal sau ca stigmatizat în faţa unor 
categorii diferite de public, procedînd la actualizarea acelei părţi a eului 
său social care răspunde exigenţelor întîlnirii. 

În acelaşi timp, el are tendinţa de a produce o impresie idealizată, de a 
încorpora, în reprezentaţia pe care o susţine în faţa unui public, valorile 
sociale oficial recunoscute ; reprezentaţia sa este, de fapt o ceremonie, în 
sens durkheimian, în cursul căreia se reafirmă valorile grupului şi apar- 
tenenţa la grup. Conceptul față exprimă această tendinţă care caracterizează 
comportamentul actorului : 


Putem defini termenul „faţă” ca valoarea socială pozitivă pe care o persoană o 
revendică efectiv prin linia de acţiune pe care ceilalţi presupun că ea a adoptat-o 
în cursul unui contact particular. Faţa este o imagine a sinelui conturată în func- 
ţie de anumite atribute sociale valorizate şi este partajabilă, întrucît, de exemplu, 
putem produce o bună imagine a profesiei sau a confesiunii noastre, producînd 
o bună imagine a sinelui. [...] 

Un individ îşi păstrează fața atunci cînd linia de acţiune pe care o urmează 
arată o imagine de sine consistentă, adică sprijinită pe judecăţile şi indicaţiile 
venite dinspre ceilalţi participanţi şi confirmată prin ceea ce revelează elementele 
impersonale ale situaţiei. În aceste condiţii, este evident că faţa nu este găzduită 
în interiorul sau la suprafaţa posesorului ei, ci este risipită în fluxul eveni- 
mentelor întîlnirii şi nu se manifestă decît atîta timp cît participanţii caută să 
descifreze în aceste evenimente aprecierile care se exprimă aici. 

Linia de acţiune a unei persoane pentru alte persoane este, în general, de natură 
legitimă şi instituţionalizată [Goffman, 1967, trad. fr., 1992: 709-710]. 


Pentru „a-şi păstra faţa”, individul care intră într-o interacţiune trebuie 
să se supună unor constrîngeri de ordin expresiv, respectiv să facă vizibile 
în cursul reprezentaţiei sale atributele valorizate social pe care le implică 
faţa pe care o apără; în acelaşi timp, el trebuie să protejeze „faţa” 
partenerului, să-i permită acestuia să creeze despre sine impresia care 
corespunde valorilor grupului ; aceasta reprezintă una dintre constrîngerile 
sociale fundamentale. Ordinea interacţională este, prin urmare, o ordine 
expresivă : 


În toate cazurile, chiar dacă faţa socială a unei persoane este adesea bunul său 
cel mai de preţ şi refugiul său cel mai plăcut, ea nu este decît un împrumut pe 
care i-l face societatea: dacă ea [persoana] nu se dovedeşte demnă de faţa sa, 
aceasta îi este retrasă. Prin atributele care îi sînt acordate şi prin faţa pe care 
ceilalţi îl fac să o poarte, orice om este propriul lui temnicer. Aceasta este una 
dintre constrîngerile sociale fundamentale, chiar dacă este adevărat că fiecare 
îşi poate iubi celula. Membrul unui grup oarecare trebuie să probeze consi- 
deraţie, tot atît cît amor propriu : se aşteaptă de la el să facă tot posibilul ca să 
nu rănească sentimentele altora şi să nu-i facă să-şi piardă faţa, iar aceasta în 

mod spontan şi voluntar, ca urmare a unei identificări cu ei. [...] Efectul combinat 
al regulilor de amor-propriu şi de consideraţie este că, în întîlniri, fiecare tinde 
să se conducă în aşa fel încît să păstreze în egală masură propria-i faţă şi faţa 
celorlalţi participanţi. Aceasta înseamnă că fiecare are în general dreptul de a 
face să prevaleze linia de acţiune pe care a adoptat-o şi să îndeplinească rolul pe 
care se pare că şi l-a ales. Se stabileşte o stare de fapt în care fiecare acceptă tempo- 
rar linia de acţiune a tuturor celorlalţi. Se pare că acest gen de acceptare mutuală 
este o trăsătură structurală a interacțiunii şi în special a interacțiunilor care se 
desfăşoară în conversațiile faţă în faţă [Goffman, 1967, trad. fr., 1992: 711-712]. 


Prin figuraţie |face-work] înţeleg tot ceea ce întreprinde o persoană pentru ca 
acţiunile sale să nu conducă la pierderea feţei nimănui (nici a propriei feţe) 
[Goffman, 1967, trad. fr., 1992: 713]. 


Figuraţia presupune cooperarea participanţilor într-un fel de joc ritual: 


Eu folosesc termenul ritual întrucît este vorba aici de acte a căror componentă 
simbolică serveşte la a arăta cît de demnă de respect este persoana care acţio- 
nează sau cît de demni de respect estimează ea că sînt ceilalţi. [...] Fața este, 
deci, un obiect sacru şi, prin urmare, ordinea expresivă necesară prezervării 
sale este o ordine rituală [s.n., E.S.] [Goffman, 1967, trad. fr., 1992: 716]. 


„In calitate de obiecte sacre, oamenii sînt supuşi afronturilor şi profa- 


nărilor” [Goffman, 1967, trad. fr., 1992: 722]; ei devin, în consecinţă, 
jucători rituali care înfruntă situaţia. 


6.4. Eul social ca efect dramatic; pluralitatea 


şi caracterul proteic ale Sinelui 


Dacă există o natură umană universală, explicaţia ei nu trebuie căutată în 
individ, ci în participarea sa la acest joc ritual în care el învaţă să-şi apere 
eul social, aşa cum învaţă să protejeze eul social al partenerilor : 


Natura umană universală nu este o realitate foarte umană. Dobîndind-o, persoa- 
na devine un fel de construcție care nu se ridică pe tendințele psihice interioare, 
ci este elaborată pornind de la reguli morale care îi sînt imprimate din exterior 
[s.n., E.S.]. Aceste reguli determină evaluarea personală a celorlalţi, repartiţia 
sentimentelor şi tipurile de practici utilizate pentru a menţine un echilibru ritual 
de un gen definit şi obligatoriu. Este foarte posibil ca aptitudinea generală de a 

fi legat prin reguli morale să-i aparţină individului, dar regulile particulare care 
fac din el o fiinţă umană provin din necesităţile inerente organizării întîlnirilor 
sociale [Goffman, 1967, trad. fr., 1992: 728]. 


Eul social (fiinţa socială) este, aşa cum a dovedit Durkheim, o creaţie. 
Goffman dezvoltă, sub acest aspect, teoria predecesorului său, distingînd, 
însă, explicit două dimensiuni ale eul social: una constituită din ansamblul 
valorilor şi normelor culturale interiorizate pe parcursul procesului de socia- 
lizare (aspect pe care el îl pune între paranteze) şi o alta constituită din 
normele „morale” înţelese ca norme ale interacțiunii faţă în faţă, ca norme 
rituale. Pe de altă parte, el se distanțează de Durkheim şi prin aceea că 
înţelege eul social ca pe un proces care coincide cu ansamblul tuturor repre- 
zentaţiilor pe care le dă un individ în diferitele întîlniri „faţă în faţă”. Putem 
distinge între eul-personaj, imagine a sinelui pe care actorul o prezintă în 
cadrul unei reprezentații determinate, şi eul-actor, producător neobosit de 
expresii/impresii ; aceste două concepte amintesc de Sinele (eul social) total 
şi Sinele (eul social) elementar postulate de Mead şi pun în evidenţă plurali- 
tatea Sinelui, pe de o parte, şi unitatea sa, pe de altă parte. Ideea pluralităţii 
Sinelui, corespunzătoare „pluralităţii lumilor”, a fost dezvoltată şi de P. 
Berger şi Th. Luckmann [1966]. Numai că, în timp ce aceştia din urmă 
postulează un eu social ale cărui limite sînt conturate atît de puternic în 
urma unui proces oarecare de socializare, îndeosebi în urma socializării 
primare, încît sînt necesare şocuri biografice pentru a-l restructura, defi- 
nind eul social ca efect dramaturgic, Goffman îl priveşte nu ca pe un ele- 
ment cu contururi clare care preexistă unei interacțiuni (unei relaţii sociale), 
intră în aceasta ca datum şi o determină, ci, dimpotrivă, ca un input (ca să 
utilizăm un termen al teoriei sistemelor) totdeauna nedesăviîrşit, ale cărui 
detalii urmează a fi precizate în însuşi procesul interacțiunii. Implicînd 
reprezentații în echipă, acordul mutual cu privire la acceptarea liniei de 
conduită a partenerului şi protejarea feţei etc., orice întîlnire „faţă în faţă” 
constituie cadrul unei construcții colective a eului-personaj, construcţie care 
nu necesită o ruptură cu celelalte euri-personaje ale actorului ; eul-actor 
are caracter proteic, putînd lua forma pe care i-o sugerează „cadrul” expe- 
rienţei particulare pe care o trăieşte : 


Să începem cu personajul. În societatea noastră, personajul jucat şi eul coincid 
aproape, iar acest eu-personaj este presupus a locui în corpul posesorului său, 
mai precis în partea superioară a acestui corp, închistat ca un nodul în psiho- 
biologia personalităţii. [...] Am avut în vedere aici eul reprezentat ca un fel de 

imagine, în mod obişnuit onorabilă şi demnă, pe care individul care se găseşte 
pe scenă, în pielea unui personaj, încearcă să-i determine pe ceilalţi să şi-o facă 
despre el. Cu toate că punem această imagine în raport cu individul, pentru a 
putea să-i atribuim un eu, acest eu nu emană din posesorul său, ci din totalitatea 
spectacolului activităţii sale, întrucît el este produsul caracterului circumstanţial 
al evenimentelor care permit spectatorilor să interpreteze situaţia. Un spectacol 
corect pus în scenă şi jucat conduce publicul la a atribui un eu unui personaj 
reprezentat, dar această atribuire este produsul şi nu cauza unui spectacol. eul 
în calitate de personaj reprezentat nu este, deci, o realitate organică avînd o 
localizare precisă şi al cărui destin ar consta în esenţă în a se naşte, a evolua şi 
a muri; este un efect dramatic care se degajă dintr-un spectacol care este pro- 
pus, iar problema capitală este de a şti dacă să i se acorde încredere sau nu 
[s.n., E.S.]. Analizînd eul, sîntem, aşadar, conduşi către a nu ne mai interesa 
de posesorul său, de persoana care profită de pe urma lui sau îi suportă costurile, 
pentru că această persoană şi corpul său se limitează la a servi o vreme ca suport 
al unei construcţii colective. Mijloacele de a produce şi de a întreţine un eu nu 
rezidă în interiorul suportului, ci sînt adesea furnizate de către organizaţiile 
sociale. [...] Eul este un produs al tuturor acestor dispoziţii scenice şi poartă 
semnele acestei origini în fiecare dintre componentele sale. [...] 

Să considerăm în continuare individul ca actor. El posedă aptitudinea de a învăţa 
şi o exersează în învăţarea unei partituri. [...] Aceste atribute ale unui individ 
ca actor nu sînt pur şi simplu descrierea efectelor pe care le antrenează nişte repre- 
zentaţii determinate ; ele sînt psihobiologice prin natura lor şi, totuşi, ele par a 
fi ecoul intim al punerii în scenă [Goffiman, 1956, trad. fr., 1973,: 238-239]. 


6.5. O ilustrare: avatarurile eului (cariera morală) 
într-o instituţie totalitară ! 


Asylums [1961] este lucrarea în care Goffman îşi propune explicit „elabo- 
rarea unei teorii sociologice a structurii sinelui |s.n., E.S.]” [trad. fr., 
1968: 41]. Contextul organizaţional în care sînt elaborate cele patru studii 
care alcătuiesc volumul este cel al unui spital psihiatric, analizat ca instituție 
totalitară (total institution). 


1. Insistăm asupra acestei lucrări a lui Goffman din două motive : mai întîi, ea răspunde 
explicit obiectivelor şi temei centrale a acestui studiu; în afară de aceasta, însă, 
conceptele şi tezele propuse de Goffman în Asylums oferă numeroase sugestii pentru 
studiul societăţilor (ca ansambluri de instituţii) totalitare şi au forţă explicativă în 
raport cu unele fenomene ale societăţii româneşti. 

6.5.1. Ce este o instituţie totalitară ? 


Schematic şi fără nici o pretenţie de exhaustivitate, instituţiile totalitare sînt 
clasificate astfel: (1) organizaţii care îngrijesc persoanele considerate incapa- 
bile să-şi satisfacă singure unele nevoi fundamentale şi care sînt inofensive : 
cămine pentru bătrîni, orfani, handicapaţi de toate felurile ; (2) organizaţii 
care îngrijesc persoane incapabile să-şi poarte singure de grijă şi involuntar 
periculoase pentru comunitate : sanatorii, spitale de psihiatrie, leprozerii ; 
(3) aşezăminte care izolează de restul comunităţii persoanele considerate a 
prezenta un pericol voluntar : închisori, penitenciare, lagăre de prizonieri, 
lagăre de concentrare ; (4) unităţi în care izolarea decurge din nevoia orga- 
nizării şi desfăşurării eficiente a unei activităţi: cazărmi, nave, internate, 
forturi coloniale ; (5) aşezăminte care grupează persoane pentru care izola- 
rea reprezintă o opţiune personală: abaţii, mănăstiri ş.a. Caracteristicile 
comune toturor acestor tipuri de instituţii sînt următoarele: (1) practică 
izolarea cvasi-totală a unui număr important de persoane într-un acelaşi 
univers claustral ; (2) practică ruptura cu oricare dintre „lumile” experimen- 
tate anterior de aceştia ; (3) pretinde să controleze toate aspectele vieţii lor, 
spărgînd frontierele care separă, în mod obişnuit, în societăţile moderne, 
activităţile principale (munca, odihna, distracţia) ; (4) îi „înrolează”, supu- 
nîndu-i unui regim de viaţă colectiv şi promiscuu, strict reglat de norme 
instituţionale a căror respectare este riguros controlată de un corp de 
supraveghetori, şi care şterge orice deosebire între indivizi, orice şansă de 
manifestare personalizată ; (5) generează o structură socială specifică în 
care, indiferent de alte atribute (vîrstă, sex, statut socio-profesional), indi- 
vizii sînt clasaţi în supraveghetori şi supravegheați : 
Putem defini o instituţie totalitară [total institution] ca un mediu de rezidenţă şi 
de muncă unde un mare număr de indivizi, plasați în aceeaşi situaţie, rupti de 
lumea exterioară pentru o perioadă relativ îndelungată, duc împreună o viaţă de 
co-locatar izolat [inmate, în varianta engleză originală, recluse, în traducerea 
franceză, n.n. E.S.] ale cărei modalităţi sînt explicit şi minuţios reglate 
[Goffman, 1961, trad. fr., 1968: 45]. 
Instituţia totalitară este un mixt social, simultan comunitate rezidenţială şi orga- 
nizaţie reglementată. In aceasta constă interesul său sociologic specific. Există, 
însă, şi alte motive pentru a ne interesa de aceste aşezăminte care sînt, în tipurile 
noastre de societate, centre de coerciție destinate a modifica personalitatea : 


fiecare dintre ele realizează experiența naturală a posibilităților unei acţiuni 
asupra eului [s.n., E.S.] [Goffman, 1961, trad. fr., 1968: 54]. 

6.5.2. Cariera morală 


Teza centrală a lucrării este următoarea: individul care trăieşte o expe- 
rienţă instituţională oarecare (trăirea experienţei unei instituţii totalitare 
reprezintă un caz particular, profitabil pentru studiu deoarece aici procesele 
respective apar mai evident) suferă o serie de transformări progresive ale 
personalităţii, modificîndu-şi simultan sentimentul propriei identități (ima- 
ginea de sine), ca şi modul de a-i percepe pe ceilalţi. Aceste modificări 
constituie conţinutul conceptului carieră morală : 


Acest eseu este, deci, o tentativă de a aborda studiul sinelui din unghiul insti- 
tuției [s.n., E.S.]. El va avea în vedere aspectele morale ale carierei, adică ciclul 
modificărilor pe care le înregistrează personalitatea datorită acestei cariere şi 
modificările sistemului de reprezentări prin care individul ia cunoştinţă de el 
însuşi şi îi „surprinde” pe ceilalţi [Goffman, 1961, trad. fr., 1968: 179-180]. 


Cariera morală, în consecinţă eul fiecăruia, se elaborează în limitele unui sistem 
instituţional, indiferent că este vorba despre un aşezămînt social, cum este un 
spital de psihiatrie, sau un complex de relaţii personale şi profesionale. Eul pare, 
astfel, să rezide în dispoziţiile unui sistem social dat, aflate în uzul membrilor 
acestui sistem. În acest sens, eul nu este proprietatea persoanei căreia îi este 
atribuit, ci ține mai degrabă de tipul de control social exercitat asupra indi- 
vidului de el însuşi şi de cei care îl înconjoară [s.n., E.S.]. Acest tip de dis- 
poziţie instituţională susţine mai puţin eul decît îl constituie [Goffman, 1961, 
trad. fr., 1968: 224]. 


Cariera morală a bolnavului psihic implică deculturare (disculturation), 
în sensul unei dezadaptări care îl aduce într-o stare în care este incapabil 
să facă faţă situaţiilor normale ale vieţii cotidiene. Instituţiile totalitare nu 
impun o formă de cultură, ele mortifică, însă, treptat Sinele: izolarea 
înseamnă o ruptură cu trecutul, cu scenele pe care actorul îşi interpreta 
partiturile obişnuite, cu rutinele sale; ceremoniile de admitere supun 
pacientul la un fest de obediență sau, în cazul în care nu răspunde adecvat 
testului, chiar unei probe de forță pentru a-i înfrînge voința ; deposedarea 
de obiectele personale (haine etc.), care servesc în mod obişnuit ca mijloace 
de expresie a identităţii, îl aduce în situaţia de a nu-şi mai putea apăra faţa 
şi de a trăi sentimentul degradării Sinelui ; faptul de a nu se afla practic 
niciodată singur, de a fi pus în situaţia să se confeseze, de multe ori în 
prezenţa celorlalţi, de a fi obligat să accepte tratamente medicale etc. 

violează intimitatea Sinelui şi generează o contaminare fizică şi o con- 
taminare morală. Întringerea rezistenţelor se realizează în principal pe 
calea ricoşeului, tehnică de provocare a unei rezistenţe care să legitimeze 
sancţiuni exemplare şi descurajante, şi înrolării, respectiv a obligaţiei de a 
renunţa la orice autonomie în luarea deciziilor şi de a se supune autorităţii 
instituţionale ; instituţia totalitară găseşte totdeauna modalităţi de a raţio- 
naliza (legitima) servitutea. Pe lîngă acestea, pacientul trebuie să se adap- 
teze unui dublu sistem de privilegii: privilegii care rezultă din respectarea 
normelor instituţionale vizibile şi privilegii secundare care rezultă din 
„cadrele” interacțiunii „faţă în faţă” pacient-supraveghetor ; acest al doilea 
sistem de privilegii constituie „caracteristica esenţială a culturii 
pacienţilor”. 

În consecinţă, ia naştere un dublu sistem de adaptări ale individului la 
instituţie: adaptări primare şi adaptări secundare. Adaptările primare 
(primary adjustment) conduc treptat pacientul la instalarea în modul de 
existenţă pe care i-l propune instituţia (cumulînd toate satisfacţiile pe care 
aceasta i le poate oferi), ori chiar la adoptarea punctului de vedere al insti- 
tuţiei cu privire la persoana sa şi, în consecinţă, la efortul de a juca rolul 
care i se atribuie (conversie). Termenul „adaptări secundare” (secundary 
adjustement) desemnează 


orice dispoziţie obişnuită care permite individului să utilizeze mijloace interzise 
sau să parvină la scopuri ilicite (sau şi una şi alta) şi de a eluda, astfel, pre- 
tenţiile organizaţiei cu privire la ceea ce ar trebui să facă sau să primească şi, în 
consecinţă, la ceea ce ar trebui să fie el. Adaptările secundare reprezintă mij- 
locul prin care individul are posibilitatea să se îndepărteze de rolul şi de perso- 
najul pe care instituţia i le atribuie în cel mai natural mod cu putinţă [Goffman, 
1961, trad. fr., 1968: 245]. 


Adaptările secundare se află la baza unei vieţi sociale clandestine care 
se derulează în instituţie, atît la nivelul colectivităţii bolnavilor, cît şi la 
acela al colectivităţii personalului : „oriunde se constituie o societate, apare 
o viaţă clandestină” [Goffman, 1961, trad. fr., 1968: 358], astfel încît con- 
duita efectivă a membrilor nu coincide niciodată, nici măcar în cazul unei 
instituţii totalitare, cu ideologia oficială. Adaptările secundare permit celui 
obligat să trăiască într-un univers claustral să-şi construiască şi/sau să 
conserve o imagine de sine şi o imagine publică („faţă”) diferite de „etiche- 
ta” pe care i-o pune instituţia ; ele conduc la o dedublare a Sinelui. Un 
astel de individ (de exemplu bolnavul psihic) se află, însă, în miezul unui 

conflict al interpretărilor : conduite care au pentru el semnificaţia dorinţei 
de a se detaşa de identitatea pe care i-o atribuie instituţia sînt interpretate 
de membrii personalului ca expresii ale acestei identități şi, în consecinţă, 
ca justificări ale reacţiilor instituţionale (tratamentului). În orice caz, 


Independent de alte finalităţi pe care le au, astfel de practici par [a reprezenta], 
[măcar] pentru autorul lor, dacă nu pentru toată lumea, manifestarea unui minim 
de autonomie care scapă autorităţii tiranice a organizaţiei [Goffman, 1961, trad. 
fr., 1968: 367]. 


Cariera morală a bolnavului psihic începe printr-o serie de tehnici de 
distanțare de tot ceea ce constituia pentru el, pînă în momentul internării, 
certitudine, stabilitate, satisfacţie ; identitatea sa anterioară este zdruncinată 
prin diferitele tehnici de deculturare, de mortificare a Sinelui. O a doua 
etapă a carierei morale poate fi considerată familiarizarea cu sistemul car- 
țierelor, respectiv cu organizarea internă a instituţiei. Un cartier cuprinde 
dormitoare, săli de tratament, o „cameră de zi”, una destinată servirii mesei 
etc., constituind spaţiul în care este concentrată întreaga activitate cotidiană 
a unui bolnav, spaţiu închis şi pe care el îl împarte cu alţi bolnavi. Sistemul 
cartierelor reprezintă o ierarhie a nivelelor de viaţă. Faptul de a fi repartizat 
într-un cartier „mai bun” sau „mai rău” din punctul de vedere al condiţiilor 
materiale apare bolnavilor ca fiind legat de comportamentul lor. Totul este 
prezentat (justificat) ca făcînd parte din tratament, astfel încît să-i amin- 
tească permanent bolnavului care este statutul său şi care este comporta- 
mentul său „normal”. Sistemul cartierelor dovedeşte importanţa pe care o 
au condiţiile materiale în producerea şi devenirea Sinelui : 


Instituţionalizarea acestor niveluri de viaţă radical diferite unele de altele [car- 
tierelor] aruncă o lumină puternică asupra tuturor implicaţiilor pe care le au 
elementele cadrului social asupra Sinelui. Aceasta subliniază faptul că eul nu 
este format doar prin [intermediul] schimburi[lor] intersubiective pe care indi- 
vidul le poate avea cu alte persoane importante în ochii săi, ci şi prin [inter- 
mediul] condiţiile [condiţiilor] obiective ale organizației [s.n., E.S.]. Individul 
poate foarte uşor să nu vadă în anumite cadre elemente de expresie sau de exten- 
sie ale eului său [...]. Există [dimpotrivă] alte cadre, cum este cadrul unei 
camere de primire, de exemplu, pe care individul le amenajează după gustul lui 
şi de care se serveşte pentru a crea celorlalţi o impresie favorabilă despre el 
însuşi; şi mai există altele, cum este locul de muncă, care reflectă statutul 
profesional al lucrătorului, dar asupra cărora el nu are nici o putere, întrucît 

antreprenorul este cel care, cu mai multă sau mai puţină delicateţe, îşi impune 
aici opiniile. Cazul spitalului se situează la limita acestei ultime eventualităţi, 
iar impactul „greu” pe care îl are mediul asupra eului se datorează nu numai 
condiţiilor de existenţă aflate la un nivel excepţional al degradării, ci şi modului 
excepţional, unic, în care bolnavul este făcut să le simtă, în orice moment, în toate 
domeniile şi cu o insistenţă constantă [Goffman, 1961, trad. fr., 1968: 204]. 


O altă etapă a carierei morale a bolnavului o constituie etapa elabo- 
rării/relatării istoriei nenorocirilor sale. După ce refuză o vreme să accepte 
situaţia de bolnav şi să vorbească despre aceasta, el îşi construieşte o bio- 
grafie care să justifice, în ochii săi şi în ochii celorlalţi, această situaţie, o 
biografie care să-i permită să-şi apere faţa: 


Observăm că orice individ aflat într-un stadiu determinat al carierei sale (iar 
aceasta nu se aplică numai persoanelor internate) forjează o imagine despre viaţa 
sa - trecută, prezentă şi viitoare - care selecţionează, elimină şi deformează 
anumite detalii aşa încît să se prezinte ca un dispozitiv susceptibil de a fi aplicat 
tuturor situaţiilor obişnuite. În manieră generală, în cursul acestui demers, indi- 
vidul urmează o linie care, printr-un reflex de auto-apărare, îl pune în acord 
perfect cu valorile fundamentale ale mediului său, meritînd astfel numele de 
apologie. Dacă el reuşeşte să prezinte un tablou care, în ceea ce priveşte tre- 
cutul, pune în evidenţă jocul calităţilor personale avantajoase, iar în ceea ce 
priveşte viitorul dezvăluie perspective favorabile, obţinem istoria unei reuşite. 
Dacă trecutul şi prezentul său îmbracă tonuri deosebit de sumbre, cel mai bun 
lucru pe care îl poate face este, fără îndoială, să arate că nu este responsabil de 
ceea ce i s-a întîmplat şi să construiască ceea ce am putea numi istoria neno- 
rocirilor sale [sad tale] [Goffman, 1961, trad. fr., 1968: 206] !. 


In măsura în care grupul bolnavilor funcţionează ca un grup nestructurat 
şi omogen (specific întîlnirilor publice) - cu alte cuvinte, în măsura în care 
este guvernat de o ordine interacţională - bolnavul reuşeşte să-şi apere 
„faţa” : 


Pe baza acestor ficțiuni reciproc întreţinute [...] se poate edifica, în comunitatea 
bolnavilor, un rol social complet. Putem identifica aici una dintre funcţiile socia- 
le clasice ale grupurilor nestructurate şi omogene : [în aceste grupuri] indivizii 
se servesc în manieră reciprocă de public pentru a-şi consolida imaginea de sine 


1. Una dintre posibilele direcţii de valorificare a sociologiei goffmaniene este cea meto- 
dologică : orice întîlnire a cercetătorului cu membrii ai populaţiei studiate poate fi 
analizată ca întîlnire „faţă în faţă” ; fragmentul reprodus mai sus, de pildă, merită 
luat în consideraţie atunci cînd datele empirice sînt culese prin tehnici biografice. 

prin relatarea propriilor istorii, ceva mai consistente decît pura ficţiune şi ceva 
mai fragile decît realitatea [Goffman, 1961, trad. fr., 1968: 209]. 


Numai că suspiciunea medicală, considerată ca făcînd parte din condi- 
tiile de tratament, reţine, în caracterizările pe care personalul le face bolna- 
vilor, preponderent acele acte şi atribute care justifică internarea acestora 
din urmă şi tratamentul şi care ar fi, pentru orice individ obişnuit, dezono- 
rante. Înscrise în fişele medicale la care au acces toţi membrii personalului, 
relatate în mod repetat în şedinţele terapeutice în faţa medicului sau în faţa 
unui public mai numeros (terapia colectivă), aceste acte şi atribute sînt în 
cele din urmă asumate de bolnav. În cursul numeroaselor fluctuații ale Sine- 
lui, bolnavul poate descoperi că degradarea morală este un fapt mai puţin 
grav decît a crezut şi poate ajunge la o relaxare morală : 


El învaţă că o imagine de sine care poate fi apărată poate fi ca ceva exterior pe 
care îl construieşti, îl pierzi, îl reconstruieşti, totdeauna foarte repede şi cu un 
fel de seninătate. El învaţă, de asemenea, să discearnă dacă este oportun să 
adopte un punct de vedere - şi în consecinţă un eu - străin celui pe care spitalul 
i-l poate furniza sau retrage. 

Cadrul spitalului pare, aşadar, să genereze ceea ce am putea numi un artifi- 
cialism cosmopolit, sau o formă de apatie civică: în acest context moral puţin 
serios, dar în care tot ce se petrece este în mod straniu amplificat, a construi un 
eu sau a-l vedea distrus devine un fel de joc cinic, iar a vedea aceasta ca un joc 
înseamnă a pierde într-o anumită măsură simţul moral, atît de fundamental este 
acest joc. [...] Bolnavul pare să atingă un nou nivel începînd din momentul în 
care îşi dă seama că poate supravieţui adoptînd o modalitate de a acţiona pe 
care societatea o califică drept auto-distrugătoare [Goffman, 1961, trad. fr., 
1968: 221]. 


Consecința finală a carierei morale a unei persoane obligate să se 
adapteze unei instituţii totalitare este atitudinea amorală înţeleasă ca lipsă 
de pudoare, ca transgresare a normei fundamentale a ordinii publice, aceea 
de a apăra propria faţă şi de a proteja faţa celuilalt; în loc să ascundă 
aspectele dezonorante, aşa cum i-ar impune norma de interacţiune amintită, 
persoana în cauză le afişează cu nonşalanţă, pentru că numai procedînd 
astfel are acces la sistemul de privilegii instituţionale : 


Cariera bolnavului prezintă, totuşi, un interes specific: ea dovedeşte că este 
posibil ca cineva să se dezbrace de zdrenţele vechiului său eu, sau să se lase 
dezbrăcat, fără a avea nevoie să caute o nouă haină sau un nou public în faţa 

căruia să roşească. Dimpotrivă, individul învaţă aici, cel puţin pentru o vreme, 
să practice în faţa tuturor arta total amorală a lipsei de pudoare [Goffman, 1961, 
trad. fr., 1968: 225]. 


6.5.3. Individualizarea ca afirmare a Sinelui „contra a ceva” 


În opinia sociologului american, mecanismul de apărare împotriva influențelor 
organizaţiei nu apare numai în situaţii extreme ; el constituie un „element 
esențial al eului”. Contrar opiniei, împărtăşite de cei mai mulţi sociologi, 
conform căreia procesul de constituire a personalităţii se realizează printr-un 
mecanism al identificării progresive a individului cu diferite grupuri, adap- 
tările secundare pun în evidenţă un al doilea mecanism de constituire a 
Sinelui : acela al diferențierii. Goffman nu este primul care a evidenţiat 
acest dublu mecanism: aşa cum am văzut, Parsons [1955] a semnalat şi el 
importanţa proceselor de identificare-diferenţiere în constituirea personali- 
tății. Numai că, dacă pentru Parsons diferenţierea apare întotdeauna ca pro- 
ces corelativ identificării, după o logică a definirii apartenenţei la un grup 
(in-group) care exclude apartenenţa la un alt grup (out-group), pentru Goffman 
ea este produsul unei distanţe pe care individul o stabileşte între eul său şi 
modelul pe care i-l propune (impune) grupul, apărute nu ca un corelativ al 
unei identificări cu un alt grup, ci pur şi simplu ca refuz al identificării, ca 
reacţie de apărare împotriva identităţii „oficiale”. Cu alte cuvinte, dacă 
Parsons tratează diferenţierea ca un aspect al socializării, Goffman o abor- 
dează ca mecanism al individualizării : imaginea de sine (ceea ce este indi- 
vidul pentru el însuşi) apare şi/sau se conservă, uneori, contra a ceva, 
contra imaginii sale publice, şi nu prin identificarea cu aceasta : 


Cea mai simplă reprezentare a individului şi a Sinelui pe care o poate oferi 
sociologia este aceea conform căreia el este, pentru el însuşi, ceea ce locul pe 
care îl ocupă în organizaţie face din el. Aprofundînd [subiectul], sociologia 
recunoaşte că, adesea, apar complicaţii care conduc la modificarea acestei sche- 
me: în fapt, este posibil ca eul să nu fie [suficient] fasonat sau să poarte marca 


1. Câte din fenomenele specifice tranziţiei est-europene (obedienţa şi umilinţa „jucate”, 
la toate nivelurile, faţă de cei care manipulează un sistem oarecare de privilegii, 
cerşetoria şi, mai general, exhibarea publică a deficienţelor fizice de tot felul, a 
handicapurilor personale sau ale copiilor, a sărăciei şi mizeriei, a violenţelor etc.) ar 
putea fi explicate utilizînd paradigma propusă de Goffman ? 

unor influenţe contradictorii. Poate că ar fi profitabil să aşezăm aceste rezerve 
pe primul plan, fapt care ar complica şi mai mult lucrurile, şi să definim din 
perspectivă sociologică individul ca pe o ființă capabilă de distanțare, cu alte 
cuvinte capabilă să adopte o poziţie intermediară între identificare şi opoziție 
în raport cu instituţia şi gata ca, la cea mai mică presiune, să reacționeze prin 
modificarea atitudinii sale într-un Sens sau altul pentru a-şi regăsi echilibrul 
[s.n., E.S.]. Aşadar, aşa cum au arătat studiile consacrate totalitarismului, eul 
se poate afirma contra a ceva. [...] În acest fel se petrec lucrurile în instituţiile 
totalitare, am arătat-o [deja]; nu s-ar putea spune, adesea, acelaşi lucru despre 
societatea liberă? [Goffman, 1961, trad. fr., 1968: 373]. 


Regăsim, aşadar, la Goffman, distincţia între eul public şi eul intim pe 
care am întîlnit-o la Berger şi Luckmann. Dedublarea Sinelui într-o compo- 
nentă publică, rezultată din „adaptările primare”, profunde sau aparente, 
respectiv din identificarea cu modelul de persoană pe care ideologia „ofi- 
cială” îl vehiculează, şi o componentă intimă (ceea ce este individul pentru 
el însuşi şi pentru apropiații săi), rezultată din „adaptările secundare”, 
asigură, în opinia autorului a cărui concepţie o analizăm aici, stabilitatea 
Sinelui şi evitarea dezechilibrelor pe care le atrage orice ataşament 
necondiţionat, orice angajament total faţă de o unitate socială oarecare. 


6.6. Dialectica ordine interacţională — 
ordine educaţională 


Afirmînd că răspunsurile individului la stimulii sociali sînt determinate de 
„cadrele” experienţei prezente, Goffman „pune între paranteze” determi- 
nările care vin din biografia individuală, cu alte cuvinte constrîngerile 
interiorizate pe parcursul procesului de socializare. Acestea sînt considerate 
de la sine înţelese şi se concretizează în principalele scheme de interpretare 
(cadre interiorizate ale experienţei). Actorul pe care îl are în vedere sociolo- 
gul american este, ca şi în cazul lui Schiitz, actorul adult, deja socializat, 
„posesor” al unui eu total (social şi individual) consistent. Aparent, concep- 
ţia sa nu-şi găseşte locul într-o analiză care este consacrată importanţei 
epistemologice a proceselor de producere a acestui eu; posibilităţile de a o 
valorifica pe terenul sociologiei educaţiei s-au limitat, pînă acum, la a 
analiza ordinea şcolară (educativă) ca o specie a ordinii interacţionale, 
evidenţiindu-se importanţa întîlnirilor „faţă în faţă” ale educatorului şi edu- 

catului, rolul activ al acestuia din urmă în raport cu normele „morale” care 
orientează activitatea educativă şi cu propria dezvoltare. Şi totuşi, aşa cum 
am văzut, orice interacţiune (reprezentaţie) poate fi privită ca o componentă 
(etapă) a unui proces continuu de modelare a eului social şi individual. Or, 
tocmai această modelare constituie conţinutul educaţiei (ca unitate a socia- 
lizării şi individualizării) înţeleasă în accepțiunea ei cea mai largă. Rezultă 
că orice interacţiune (reprezentaţie) poate fi privită ca o componentă (etapă) 
a procesului de educaţie. Din această perspectivă, întreaga biografie indivi- 
duală şi întreaga viaţă socială pot fi analizate ca un ansamblu complex de 
circumstanţe şi experienţe educative : sociologia lui Erving Goffman poate 
fi citită, dincolo de aparenţe, ca o teorie sociologică a educaţiei. De altfel, 
analizînd natura rituală a ordinii sociale (interacţionale), autorul însuşi 
constată că un actor care este constrins să facă figuraţie adoptă un model 
şcolar de conduită [Goffman, 1967, trad. fr., 1992: 927]: una dintre 
normele fundamentale care orientează (constrîng) conduita sa este obligaţia 
de a învăţa mijloacele legitime de a-şi apăra faţa proprie şi de a proteja faţa 
partenerilor, de a munci din greu pentru aceasta. În ultimă instanţă, ordinea 
interacţională (şi implicit ordinea socială) este analizată ca o ordine 
educaţională. 

Modelul dramaturgic are meritul de a deschide drumul unui nou model 
de analiză a proceselor educative, posibilităţii de a redefini conceptul, ro- 
lurile, mecanismele etc., ca şi pe acela de a arăta că sociologia proceselor 
de producere a eului (sociologia educaţiei) reprezintă axul central în jurul 
căruia pivotează sociologia înţeleasă ca teorie a ordinii interacţionale. El 
cultivă, însă, de multe ori, ambiguitatea şi generează destule semne de 
întrebare. Care sînt mecanismele prin care se constituie „cadrele expe- 
rienţei” ? Care este fundamentul propensiunii noastre de a „citi” adecvat 
aceste cadre şi de a le transforma? În ce măsură este această propensiune 
naturală (înnăscută) şi în ce măsură este ea dobîndită? Putem merge cu 
raţionamentul pînă la a considera inteligenţa ca aptitudine generală de a 
surprinde principiile de organizare (logicii interne) a experienţei şi de a 
atribui semnificaţii nu pe baza unor algoritmi învăţaţi, ci pe baza lecturii 
„cadrelor” ? Putem susţine ipoteza unei evoluţii a societăţilor de la stadiul 
răspunsurilor (comportamentelor) culturale, învăţate în procesul socializă- 
rii primare şi secundare, la stadiul răspunsurilor „cadrate”, rezultate din 
surprinderea logicii hic et nunc a interacțiunii, respectiv de la „normativ” 
la „autentic” ? 


CAPITOLUL 7 


Etnometodologia şi sociologia cognitivă 


Harold Garfinkel şi Aaron Cicourel : Înfăptuirea continuă 
a ordinii sociale (conformităţii normative) şi dobîndirea 
competenţei interacţionale 


La sfîrşitul anilor 1950, Harold Garfinkel (n. 1917) 1 deschidea drumul unui 
nou curent în sociologia americană pe care îl va „boteza” ernometodologie ?. 
Caracterizat ca o nouă perspectivă de cercetare care se rupe radical de 
modalităţile de gîndire ale sociologiei tradiţionale [Coulon, 1986], noul 


1. Harold Garfinkel a fost, din 1946, student doctorand la Harvard, în Departamentul 
de relaţii sociale condus de T. Parsons, care se caracteriza prin deschidere inter- 
disciplinară şi recunoaştere a activităţii teoretice ca formă legitimă a cercetării socio- 
logice. După susţinerea tezei, în 1952, obţine un post la universitatea din Ohio, iar 
apoi se „stabilizează” la UCLA (University of California from Los Angeles). Avînd 
ca bază teoretică funcţionalismul, teza de doctorat a lui Garfinkel, încearcă să corec- 
teze concepţia cu privire la actorul social, valorificînd o deschidere a sociologiei 
weberiene (analiza structurilor experienţei) : „Cel puţin două deschideri teoretice 
importante rezultă din cercetările lui Max Weber. Prima, deja valorificată, încearcă 
să parvină la un sistem general [...] care, grosso modo, vrea să realizeze o sinteză 
între fapte care ţin de structura socială şi fapte care ţin de personalitate. Cealaltă 
deschidere, nevalorificată încă într-un mod satisfăcător, caută să construiască un 
sistem social general pornind de la analiza structurilor experienţei” [cf. Coulon, 
1986: 12]. Teoria conturată acum este dezvoltată ulterior într-o serie de studii. 
Lucrarea fundamentală a lui Garfinkel, Studies in Ethnomethodology [1967], consti- 
tuie referinţa de bază atunci cînd este analizat curentul de gîndire etnometodologic, 
cu toate că, în timp, acesta s-a ramificat. 

2. După cum declară Garfinkel, „botezul” noii sociologii, ca şi precizarea conţinutului 
şi problematicii ei sînt legate de o cercetare asupra modului de reacţie a juraţilor în 
tribunalele americane. Prelucrînd datele empirice furnizate de înregistrarea clan- 
destină a schimbului de opinii între juraţi în cursul deliberărilor, el observă că aceste 
persoane care, fără nici o pregătire juridică de specialitate, sînt puse în faţa respon- 
sabilităţii de a decide vinovăția sau nevinovăția inculpatului utilizează, în vederea 

curent defineşte sociologia ca ştiinţă a „etnometodelor”, respectiv a proce- 
durilor pe care actorul obişnuit le utilizează în activitatea cotidiană, consi- 
derîndu-le „de la sine înţelese” (taken for granted), pentru a duce la bun 
sfirşit sarcinile care decurg din apartenenţa şi poziţia sa în cadrul unei 
organizaţii (jurat într-un tribunal, angajat al unei instituţii medicale, mem- 
bru al unui colectiv de cercetare ş.a.m.d.). Aceste proceduri reprezintă 
metode profane (non-ştiinţifice şi non-instituţionale) de investigare şi de 
organizare a acţiunilor cooperative şi a împrejurărilor practice în care aces- 
tea se desfăşoară, cunoaşterea practică („ceea ce toată lumea ştie” şi „ceea 
ce toată lumea face”) care conferă sens, coerenţă, unitate, continuitate, atît 
structurilor sociale, cît şi conduitelor individuale. Ele pot fi puse în evidenţă 
introducînd în viaţa colectivităţii o perturbare care „face străin ceea ce este 
familiar” membrilor grupului (breaching experiment sau making trouble), 
încălcîndu-se, astfel, „teza generală a congruenței relevanţelor ”, respectiv 
supoziţia, pe care oricare dintre membri îşi întemeiază acţiunea, conform 
căreia ceea ce el face (comunică) este corect interpretat de Celălalt. Pus în 
faţa unei situaţii care nu-i este familiară, grupul pune în funcţiune procedee 
ingenioase, dar care fac parte din rutinele vieţii lui, pentru a face acţiunea 
explicită, comprehensibilă, altfel spus „descriptibilă”, şi pentru a restabili 
normalitatea. O normalitate care este definită ca familiaritate, un compor- 
tament normal fiind un comportament care „vine de la sine” (taken for 
granted) şi pe care toţi participanţii îl înţeleg, care are pentru toţi un sens, 
fără ca aceasta să însemne că ei conştientizează acest sens. Rezultă că, 
departe de a fi rezultat al unui proces de deducție din regulile care definesc 
Status-rolul organizaţional, aşa cum susţin sociologiile „tradiţionale” (struc- 


îndeplinirii acestei sarcini, proceduri de sens comun. Calitatea de specialist ad-hoc 
se suprapunea pentru marea lor majoritate peste cea de membru obişnuit al societăţii, 
iar soluţia problemei era căutată nu în normele juridice în uz, ci în cunoaşterea şi 
practicile „de simţ comun” ; apelul la acest tip de cunoaştere este, în opinia lui 
Garfinkel, generat de nevoia juraţilor de a face familiară o lume care, altminteri, le 
este străină, cea a normelor juridice. Răsfoind întîmplător, în această perioadă, un 
catalog al ariilor de interes de la Yales, Garfinkel constata că etno-ştiinţa (etno-bota- 
nica, etno-fiziologia etc.) are ca premisă tocmai această cunoaştere „de simţ comun” 
pe baza căreia membrii unei colectivităţi găsesc metodele „adecvate” pentru rezol- 
varea problemelor care fac obiectul ştiinţei în cauză. Prin analogie, el va consacra 
termenul „etnometodologie” ştiinţei care studiază procedeele pe care membrii unei 
societăţi le utilizează pentru a produce şi recunoaşte lumea lor socială ca lume 
familiară şi ordonată. 

turaliste, funcționaliste, sistemice), conformitatea normativă a conduitei 
membrilor unei organizații se construieşte în interacțiune, prin efortul con- 
certat al acestora de a face mulţimea acţiunilor lor cotidiene comprehensi- 
bilă pentru ei înşişi şi pentru ceilalţi („descriptibilă”, „vizibil raţională” — 
coerentă, consecventă, tipică, inteligibilă). Caracterul contextual (indexi- 
cal), inevitabil, al acţiunii este, în acest fel, „remediat” şi este posibilă 
producerea obiectivităţii faptului social. Acţiunea nu mai este înţeleasă în 
termenii determinismului socio-cultural asociat pasivităţii cvasi-totale a ac- 
torului, cu alte cuvinte ca acţiune consensuală ce decurge dintr-un sistem 
de valori-reguli-norme obiectiv, interiorizat şi pus mai mult sau mai puţin 
mecanic în practică de agenţi, ci ca proces de producere continuă a coe- 
rentei, inteligibilităţii, regularităţii, tipicalităţii etc., deci a obiectivităţii, în 
practica cotidiană. Etnometodologia procedează, astfel, la o răsturnare a 
locului valorilor şi normelor în explicarea caracterului sistematic al acţiunii 
(ordinii) : acestea nu mai sînt înţelese ca principiu al acţiunii, ci ca resursă 
de care actorii dispun pentru a da un sens acţiunii lor. 

Etnometodologia nu este o orientare omogenă: alături de etnometodo- 
logia „clasică” (a lui Garfinkel), au apărut „sociologia cognitivă” (Cicourel), 
„analiza conversaţională” (Sacks, Schegloff), „etnografia constitutivă” (Mehan) 
ş.a. Limitată o vreme la spaţiul american, unde tezele sale au făcut obiectul 
unor dispute aprinse în interiorul Asociaţiei Sociologilor Americani [a se 
vedea Coulon, 1986], iar reprezentanţii săi au fost „ţinuţi la distanţă” de 
publicaţiile consacrate, etnometodologia a pătruns în anii 1980 şi în spaţiul 
european. În orice variantă, „răsturnarea etnometodologică” despre care 
vorbesc exegeţii [Coulon, 1993] conservă, însă, un nucleu teoretic şi epistemo- 
logic care se situează în continuarea sociologiei interacţioniste şi fenomeno- 
logice | şi care constă în esenţă în următoarele : (1) afirmarea raţionalităţii 
profane a actorului ; (2) afirmarea caracterului problematic al ordinii sociale 
şi redefinirea raporturilor dintre individ şi structuri ; (3) relevarea impor- 
tantei limbajului în structurarea lumii sociale ca realitate obiectivă ; (4) re- 
definirea noţiunii de „membru” ; (5) redefinirea obiectului sociologiei ; 
(6) negarea rupturii epistemologice între cunoaşterea comună (practică) şi 
cunoaşterea savantă ; (7) sublinierea rolului educaţiei în producerea şi con- 
servarea ordinii sociale şi, implicit, în construcţia obiectului sociologiei. 


1. Garfinkel citează în calitate de surse teoretice ale concepţiei sale lucrările lui Weber, 
Parsons, Husserl, Schütz, M. Merleau-Ponty [cf. Coulon, 1986 şi 1981 (1990)]. 

7.1. Afirmarea raţionalităţii profane a actorului 


3 


Pentru sociologia tradiţională, acţiunea actorului „suprasocializat” este 
orientată prin intermediul valorilor şi normelor interiorizate, de cele mai 
multe ori în absenţa oricărei atitudini reflexive, singurul capabil să dezvă- 
luie raționalitatea ascunsă a acţiunii fiind cercetătorul. Pe linia sociologiei 
comprehensive, Garfinkel notează că, deşi nu poate fi identificat cu un om 
de ştiinţă, actorul nu este, totuşi, nici un idiot cultural care nu face altceva 
decît să reproducă automat în activitatea cotidiană conţinutul interiorizat al 
normelor instituţionale, reproducînd, prin aceasta, o ordine socială exte- 
rioară şi constrîngătoare ; actorul se manifestă totdeauna ca subiect, întru- 
cît, în pofida faptului că, aparent, el nu face din acţiunile sale practice o 
temă de reflexie, numai o reflexivitate ! implicită şi constitutivă, considerată 
de membrii colectivităţii ca de la sine înţeleasă, permite soluţionarea carac- 
terului problematic al acţiunii : 


În ceea ce priveşte caracterul problematic al acţiunilor practice şi al adecvării 
practice al investigaţiilor lor, membrii consideră ca de la sine înţeles faptul că 
un membru trebuie să „cunoască” din capul locului contextul în care el urmează 
să acţioneze ; în caz contrar, practicile sale nu ar permite descrierea, în manieră 
recognoscibilă, a elementelor particulare şi localizate ale acestui context. Ei 
consideră ca absolut prozaic faptul că descrierile pe care le furnizează membrii, 
indiferent de modalităţile logice, utilizările şi metodele de compoziţie, sînt ele- 
mente constitutive ale situaţiilor pe care ele le fac observabile. Membrii cunosc 
această reflexivitate, o cer, contează pe ea şi o utilizează pentru a produce, 
desăvirşi, recunoaşte sau demonstra adecvarea rațională la orice scopuri prac- 
tice a procedurilor şi descoperirilor lor. 

Nu numai că membrii — juraţii sau alţii - consideră această reflexivitate ca de la 
sine înţeleasă, dar şi recunosc, demonstrează şi fac vizibil pentru fiecare dintre 
ceilalţi membrii caracterul raţional al practicilor lor concrete - ceea ce înseamnă 
ocazionale - considerînd această reflexivitate ca o condiţie inalterabilă şi inevi- 
tabilă a investigaţiilor lor [Garfinkel, 1967, trad. fr., 1992: 654-655]. 


1. Reflexivitatea reprezintă relaţia circulară între elementele constitutive ale unui context 
şi contextul însuşi: elementele constituie contextul care, la rîndul său, le conferă un 
sens [Lapassade, 1996: 26]. 

Oricare dintre membrii poate să recunoască, să demonstreze şi să facă 
vizibil pentru ceilalţi caracterul „raţional” (care înseamnă coerenţă, tipicali- 
tate, validitate, regularitate, dar nu în mod necesar caracter conştient) al 
practicilor cotidiene : 


Oricare ar fi, aceste piese şi bucăţi [ceea ce rămîne în urma unei sinucideri : 
corpul victimei, obiecte etc., n.n., E.S.], pe care o povestire, o regulă sau un 
proverb le-au putut face inteligibile, sînt utilizate pentru a formula o descriere a 
modului în care societatea a procedat pentru a le produce, o descriere care poate 
fi susţinută profesional şi al cărei caracter raţional - care înseamnă coerenţă, 
caracter standardizat şi tipic, validitate, regularitate, intenţionalitate — poate fi 
recunoscut de membrii [Garfinkel, 1967, trad. fr. 1992: 661]. 


În treburile lor curente, persoanele consideră ca de la sine înţeles că ceea ce 
este spus va fi înţeles în funcţie de metodele utilizate de participanţi pentru a 
face clar, coerent, comprehensibil, sau intenţional (altfel spus, conform unor 
reguli), într-un cuvînt raţional, ceea ce sînt pe cale să spună. A înţelege „sensul” 
a ceea ce este spus înseamnă a-i acorda calitatea de a fi „ca o regulă”. Noţiunea 
de „acord împărtăşit” se referă la metode sociale variate care permit membrilor 
să recunoască faptul că ceva a fost spus conform unei reguli, şi nu la un acord 
demonstrabil asupra conţinuturilor. Imaginea adecvată a înţelegerii comune este, 
deci, o operaţie, mai degrabă decît o intersecţie a unor ansambluri care se supra- 
pun [Garfinkel, 1967, trad. fr., 1992: 670]. 


Actorul ştie întotdeauna nu numai ce face, ci şi cum face, el este capabil 
să elaboreze raționamente sociologice practice, pe scurt o sociologie pro- 
fană ; conformitatea comportamentului cu norma este produsul acestei so- 
ciologii profane ; aceasta înseamnă că descriptibilitatea (accountability) şi 
raționalitatea sînt caracteristici „naturale ”, constitutive, ale lumii sociale 
şi nu sînt introduse din afara ei de către cercetător : 


O altă linie de conduită: a privi orice cadru social al acţiunii ca auto-organi- 
zîndu-se, pe baza caracterului inteligibil al aparenţelor sale, indiferent dacă este 
vorba despre reprezentare sau despre evidenţe-ale-unei-ordini-sociale. Orice ca- 
dru social îşi organizează activităţile în aşa fel încît proprietăţile sale să fie - în 
calitate de mediu organizat al unor activităţi practice - decelabile, posibil de 
povestit, de înregistrat, de raportat, de numărat, pe scurt descriptibile. 

Dispozitivele socialmente organizate constau în metode variate de a produce, 
printr-un efort concertat, descriptibilitatea modurilor de organizare a unui cadru 
de acţiune. Orice pretenţie de eficacitate, de claritate, de coerenţă, de inten- 

ționalitate sau de eficienţă ridicată de practicieni, ca şi orice consideraţie în 
sprijinul adecvării unei probe, a unei demonstraţii, a unei descrieri sau a unei 
pertinente, datorează calitatea de fenomen caracterului cooperativ al efortului şi 
manierei în care diferitele medii organizaționale, datorită faptului că ele consti- 
tuie organizări ale activităţii, „susţin”, „facilitează”, „rezistă la” etc. aceste 
metode pentru a face din treburile lor lucruri-observabile-şi-descriptibile-în- 
-orice-scopuri-practice. 

În măsura în care un mediu este organizat potrivit unor modalităţi precise de a 
spune şi de a face, el constă, în ceea ce priveşte riguros aceste modalităţi, în 
metodele pe care le utilizează membrii pentru a le face să apară în forma unor 
conexiuni clare, coerente, voite, consecvente, rezultate în urma unei opțiuni, 
posibil de cunoscut, uniforme, reproductibile, pe scurt raţionale [s.n., E.S.]. 
Întrucît persoanele aparţin în mod precis unei organizaţii, ele sînt angajate, din 
acest punct de vedere, într-un efort practic şi serios de detectare, de demonstrare, 
de impunere - pe care îl manifestă cu ocazia interacțiunilor lor obişnuite - a ceea 
ce se dovedeşte a fi aranjament consecvent, coerent, ales, clar, voit. Acest efort 
este făcut manifest în ocaziile obişnuite ale interacțiunilor. În măsura în care un 
mediu este organizat potrivit unor modalităţi de a face şi de a spune, el constă, 
în ceea ce priveşte riguros aceste modalităţi, în metode de a furniza membrilor 
descrieri ale sale sub forma unor evenimente care pot fi contabilizate, istorisite, 
comentate sub formă de proverbe, comparate, puse în imagini, reprezentate, pe 
scurt ca evenimente descriptibile [Garfinkel, 1967, trad. fr., 1992: 673]. 


7.2. Afirmarea caracterului problematic al ordinii 
sociale şi redefinirea raporturilor dintre individ 
şi structuri 


Ordinea socială este definită nu ca ordine instituţional-normativă dată, ci 
ca ordine interacţional-cognitivă produsă în cursul acţiunii umane coope- 
rative. Faptul social obiectiv este înfăpruire colectivă şi continuă : 


Contrar unor formulări ale lui Durkheim care ne învaţă că realitatea obiectivă a 
faptelor sociale este principiul fundamental al sociologiei, vom postula, cu titlul 
de politică de cercetare, că, pentru membrii care fac sociologie, fenomenul 
fundamental este realitatea obiectivă a faptelor sociale în calitate de înfăptuire 
continuă a activităţilor concertate ale vieţii cotidiene a membrilor, care utilizează 
pentru aceasta procedee obişnuite şi ingenioase, considerîndu-le cunoscute şi 
venind de la sine [Garfinkel, 1967, cf. Coulon, 1986: 15]. 

Apariţia instituţiei sociale trebuie legată de instituantul ordinar |Lapassa- 
de, 1986] care este activitatea cotidiană a actorilor obişnuiţi. Fenomenele 
organizaționale (norme, sarcini etc.) orientează activitatea cotidiană a 
membrilor nu în calitate de categorii invariante, de principii generale ale 
acţiunii, ci ca „realizări contingente ale organizării practicilor comune” 
[Garfinkel, 1967, trad. fr., 1992: 672], ca resurse care pot fi utilizate în 
mod variat de actori: 


În aceste condiţii, vom adopta ca linie directoare de conduită principiul urmă- 
tor: a refuza să ţinem seama de proiectul predominant care vizează să evalueze, 
să recunoască, să categorizeze, să descrie proprietăţile raţionale ale activităţilor 
practice - adică, eficienţa, eficacitatea, efectivitatea, inteligibilitatea, coerenţa, 
intenţionalitatea, tipicalitatea, uniformitatea, reproductibilitatea lor - servin- 
du-ne de o regulă sau de un etalon definit în afara situaţiilor efective în care 
astfel de proprietăţi sînt recunoscute, utilizate, produse şi comentate de către 
membrii care participă la ele. Toate procedurile care invocă reguli pentru a 
evalua pe un plan general proprietăţile logice şi metodologice ale practicilor de 
anchetă şi rezultatelor lor interesează etnometodologia doar în calitate de feno- 
mene. Oricît de diverse ar fi structurile lor, activităţile practice organizate ale 
vieţii de fiecare zi trebuie tratate diferențiat şi examinate în termenii producerii, 
originii, recunoaşterii şi reprezentării unor practici raţionale. Toate proprietăţile 
„logice” şi „metodologice” ale acţiunii, toate caracteristicile unei activităţi — 
sensul ei, factualitatea, obiectivitatea, descriptibilitatea, ceea ce are ea în comun 
cu alte activităţi - trebuie tratate ca înfăptuire contingentă a practicilor comune 
socialmente organizate [Garfinkel, 1967, trad. fr., 1992: 672]. 


Etnometodologia este interesată nu de structurile, de formele stabile, 
deja constituite, ale societăţii, ci de procesul de structurare a structurilor, 
de societatea în curs de a se asambla [Mehan, 1978 şi 1982]. 


7.3. Relevarea importanţei limbajului în structurarea 
lumii sociale ca realitate obiectivă 


Dacă principiul vieţii sociale este, aşa cum a observat Mead [1934], comu- 
nicare, înseamnă că ea (viaţa socială) se constituie prin intermediul limba- 
jului. Nu limbajul „savant”, al lingviştilor şi specialiştilor în gramatică este 
cel care contează aici, ci limbajul „natural”, comun, utilizat în viaţa coti- 
diană. Un limbaj care implică, pe lîngă forme verbale, o multitudine de 

alte forme simbolice (gesturi, intonaţie, mimică, pauze, ezitări, tăceri, 
obiecte ş.a.m.d.) şi care este indexical în ansamblul său, aşa cum sînt 
indexicale acţiunile. Aceasta înseamnă că întreg vocabularul - şi nu numai 
termenii care indică persoanele, timpul, spaţiul acţiunii şi pe care lingviştii 
îi numesc deictici — toate semnele, ca şi modalităţile de utilizare a acestora 
dobîndesc un sens în funcţie de contextul interacţional în care apar, în 
funcţie de situaţia determinată biografic a utilizatorului etc. Considerate de 
obicei paraziți în cursul comunicării, expresiile indexicale sînt în realitate 
definitorii pentru aceasta şi inevitabile. Particularitatea lor, ca şi aceea a 
acţiunilor indexicale, este aceea că, dincolo de caracterul local, contextual, 
prezintă o ordine ce rezidă în proprietăţile lor raţionale, demonstrabile orga- 
nizaţional ; sursa acestei ordini constă nu în aplicarea unei reguli generale, 
ci în faptul că, în activităţile concertate ale vieţii de fiecare zi, membrii 
colectivităţii recurg la „raționamente sociologice practice” pentru a recu- 
noaşte şi demonstra proprietăţile raţionale ale expresiilor şi acţiunilor 
indexicale, deci pentru a „remedia” caracterul lor indexical şi a le da o 
formă „obiectivă”. Proprietăţile raţionale (ordinea) sînt, într-un fel sau 
altul, produse ale activităţilor concertate ale membrilor. Trebuie notat, în 
acelaşi timp, Că, oricît de numeroase şi de insistente ar fi tentativele, pe 
care actorul şi cercetătorul le întreprind în egală măsură, de substituire a 
expresiilor indexicale cu expresii „obiective”, sensul acţiunilor comportă 
totdeauna o „marjă de incompletitudine” care poate fi depăşită numai după 
ce acţiunea s-a produs ; o acţiune încheiată deschide, însă, un nou „orizont 
de incompletitudine” [Mehan şi Wood, cf. Coulon, 1986: 23]. Pentru 
reprezentanţii variantei „lingvistice” a etnometodologiei, conversațiile şi 
interacţiunile verbale între membrii constituie teme centrale de cercetare. 
Inaugurată de Harvey Sacks şi Emanuel Schegloff la începutul anilor 1960, 
analiza conversaţiilor abordează limbajul natural ca pe un sistem social de 
sine stătător, exterior individului. Analizele lingvistice evidenţiază proprietăţile 
elementare ale acţiunii sociale, modul în care organizarea socială este înfăp- 
tuită local de către participanţii la o interacţiune socială. Limbajul natural 
devine un obiect de studiu în acelaşi timp situaţional şi transcendent. El nu 
se manifestă decît în interacţiune, dar este supus, în acelaşi timp, unei 
structuri sociale. Analiza conversaţiilor încearcă, astfel, să împletească 
nivelul micro- cu nivelul macro-sociologic [cf. Coulon, 1981]. 

7.4. Redefinirea noţiunii de membru 


Caracterul indexical al limbajului comun şi al acţiunii, altfel spus carac- 
terul local, particular, contextual al sensului, impune un nou criteriu în 
definirea calităţii de membru : conformitatea la valorile şi normele grupului 
nu mai este relevantă ; esenţială este stăpînirea limbajului comun care face 
posibilă descriptibilitatea acţiunii şi remedierea caracterului indexical. Cali- 
tatea de membru se dobîndeşte o dată cu învăţarea acestui limbaj : 


Noţiunea de membru reprezintă fondul problemei. Noi nu utilizăm termenul cu 
referire la o persoană. El trimite mai degrabă la stăpînirea limbajului comun, 
pe care o înţelegem în modul următor : noi avansăm teza că, datorită faptului că 
vorbesc un limbaj natural, oamenii sînt într-o anumită măsură angajaţi în produ- 
cerea şi prezentarea într-o formă obiectivă a cunoaşterii de simţ comun a trebu- 
rilor lor cotidiene ca fenomene observabile şi care pot fi relatate. [...] Ce se 
poate spune despre limbajul natural care face aceste fenomene posibil de 
observat şi povestit, adică descriptibile ? Pentru locutori şi auditori, practicile 
limbajului natural dezvăluie într-un fel aceste fenomene în detaliile limbajului, 
iar faptul că fenomenele sînt dezvăluite este, astfel, el însuşi făcut vizibil prin 
descrieri ulterioare, remarci, întrebări. [...] 

Cu o frecvenţă şi o intensitate universale, membrii utilizează formule destinate 
să remedieze caracterul indexical al expresiilor lor şi, concret, caută să substi- 
tuie expresiilor indexicale expresii obiective [Garfinkel şi Sacks, cf. Coulon, 
1986: 25]. 


7.5. Redefinirea obiectului sociologiei 


Obiectul sociologiei este, pentru etnometodologi, constituit din ansamblul 
activităţilor cotidiene. Este evidentă apropierea etnometodologiei de socio- 
logiile interacţioniste. Dacă, însă, acestea din urmă sînt interesate de activi- 
tatea cotidiană în primul rînd ca activitate de cunoaştere şi de comunicare, 
etnometodologia adaugă acestor dimensiuni o dimensiune practică: ceea 
ce îl interesează pe cercetătorul etnometodolog este ansamblul „etnometo- 
delor”, al „raţionamentelor sociologice practice”, modul în care membrii 
unei colectivităţi organizează şi gestionează practic activităţile lor cotidie- 
ne; operaţiile de cunoaştere şi de comunicare constituie obiectul cercetării 
în calitate de expresii, de mecanisme ale activităţilor practice : 

Studiile care urmează îşi propun să trateze activităţile practice, circumstanţele 
practice şi raţionamentele sociologice practice ca teme de studiu empiric, acor- 
dînd activităţilor comune ale vieţii cotidiene atenţia care se acordă de obicei 
evenimentelor extraordinare. Ele caută să le trateze ca fenomene legitime. Con- 
form lor, activităţile prin care membrii unei colectivităţi organizează şi adminis- 
trează situaţiile vieţii cotidiene sînt identice cu procedurile utilizate pentru a 
face aceste situaţii „descriptibile”. Caracterul „reflexiv” şi „încarnat” al prac- 
ticilor de descriere şi al descrierilor constituie punctul nodal al acestei reco- 
mandări. Iată ce vreau să spun prin „descriptibil” şi ce am în vedere atunci cînd 
utilizez acest termen: prin „descriptibil” înţeleg observabil şi relatabil, [ope- 
rațiile de observare şi relatare fiind] posibile datorită percepţiei şi limbajului cu 
care sînt dotați membrii unei comunităţi. De asemenea, [prin descriptibil, mai 
înţeleg] şi: 

- că astfel de practici constau într-o înfăptuire fără sfîrşit, continuă şi con- 
tingentă ; 

- că ele sînt realizate şi provocate ca evenimente în cadrul vieţii cotidiene pe 
care [membrii] o descriu, organizînd-o în acelaşi timp ; 

- că participanţii la situaţiile respective realizează aceste practici contînd cu 
obstinaţie pe competenţa lor, recunoscînd-o, utilizînd-o, considerînd-o ca venind 
de la sine; prin competenţă eu înţeleg ceea ce participanţii cunosc cu privire la 
aceste situaţii şi abilitatea lor de a le face faţă ; 

- însuşi faptul că ei consideră competenţa lor ca venind de la sine le permite să 
surprindă trăsăturile particulare şi distinctive ale unei situaţii, şi, evident, le 
permite să le trateze ca resurse, dificultăţi, proiecte etc. 

[...] Pe scurt, sensul care poate fi recunoscut al descrierilor, chiar existenţa, 
caracterul metodic, impersonalitatea, obiectivitatea lor nu sînt independente de 
împrejurările socialmente organizate în care sînt utilizate. Caracteristicile ra- 
tionale ale acestora rezidă în ceea ce membrii fac cu ele. Cît priveşte caracte- 
risticile lor raţionale, descrierile membrilor sînt legate în mod reflexiv şi esenţial 
de împrejurările socialmente organizate pentru utilizarea lor. De aceea ele con- 
stituie parte integrantă a acestor împrejurări. 

Această legătură este cea care fundamentează tema centrală a studiilor noastre : 
descriptibilitatea raţională a acţiunilor practice în calitate de înfăptuire continuă 
şi practică [Garfinkel, 1967, trad. fr., 1992: 649-651]. 


Eu utilizez termenul „etnometodologie” cu referire la investigarea proprietăţilor 
raţionale ale expresiilor indexicale şi ale altor acţiuni practice în măsura în care 
ele sînt înfăptuiri contingente şi continui ale practicilor organizate şi ingenioase 
ale vieţii de fiecare zi [Garfinkel, 1967, trad. fr., 1992: 657]. 

7.6. Negarea rupturii epistemologice între cunoașterea 
comună (practică) şi cunoaşterea savantă 


Rolul omului de ştiinţă nu este acela de a releva raționalitatea unor conduite 
umane despre care se pretinde că rămîn non-raţionale pentru subiecţii lor, 
ci acela de a surprinde raționalitatea profană a acţiunii, modul în care acto- 
rul reuşeşte să producă în activitatea sa curentă „descriptibilitatea” lumii 
sale sociale, iar prin aceasta să se manifeste ca subiect al obiectivării şi 
instituţionalizării, deci ca participant la producerea ordinii sociale. Utilizînd 
procedee diferite, omul obişnuit şi omul de ştiinţă acţionează practic în 
aceeaşi direcţie : substituirea, niciodată completă, a expresiilor şi acţiunilor 
indexicale cu forme raţionale, „obiective”. Cercetarea ştiinţifică poate fi 
considerată ea însăşi o activitate cotidiană, iar sociologul este el însuşi un 
actor care utilizează „raționamente sociologice practice”. Deşi finalităţile, 
procedeele şi conținuturile nu se suprapun, raporturile între cunoaşterea 
comună şi cunoaşterea ştiinţifică trebuie analizate în termenii continuității, 
şi nu ai rupturii. Nu numai pentru că, aşa cum a demonstrat A. Schiitz, 
cunoaşterea comună constituie simultan temă şi resursă a analizei ştiinţifice, 
ci mai ales pentru că aceasta din urmă trebuie să acorde prioritate metodelor 
prin care se înfăptuieşte acţiunea concertată a actorilor în viaţa cotidiană şi 
metodelor comprehensiunii comune : 


O concepţie alternativă ar consta în a da prioritate exclusivă analizei metodelor 
acţiunii concertate şi metodelor comprehensiunii comune ; nu o metodă, ci o 
multitudine de metode de interpretare. În varietatea lor extremă, acestea consti- 
tuie pentru sociologul profesionist fenomene critice care se impun a fi analizate, 
cu atît mai mult cu cît nu au fost studiate pînă în prezent. Această multiplicitate 
este indicată de lista infinită a modalităţilor de a vorbi ale oamenilor [Garfinkel, 
1967, trad. fr., 1992: 671]. 


Dezvăluirea mecanismelor raţionalităţii profane permite înţelegerea mo- 
dului în care se constituie raționalitatea ştiinţifică însăşi. 

7.7. Sublinierea rolului educaţiei în producerea 
şi conservarea ordinii sociale şi, implicit, 
în construirea obiectului sociologiei 


Apariţia unui nou-venit (nou-născut) în grup atrage o perturbare „naturală” 
a „normalităţii” : pentru acest „străin”, lumea nu este familiară, iar ceea 
ce este pentru membri „de la sine înţeles” trebuie explicitat. În calitate de 
proces care face dintr-un „străin” un membru al colectivităţii, familiari- 
zîndu-l cu rutinele ei, socializarea/educaţia constă în achiziţia limbajului 
comun, iar prin aceasta, a „etnometodelor” („raţionamentelor sociologice 
practice”). 

Lucrarea lui Aaron Cicourel (n.1928) Cognitive Sociology. Language 
and Meaning in Social Interaction [1972] prezintă, în acest context, două 
avantaje : pe de o parte, ea se constituie într-o sinteză critică a principalelor 
teze ale etnometodologiei (Garfinkel) şi analizei conversaţionale (Sacks, 
Schegloff), dar şi ale funcţionalismului (Parsons), interacţionismului 
(Mead), sociologiei dramaturgice (Goffman), fenomenologiei (Schiitz) ; pe 
de altă parte, ea conţine o concepţie explicită cu privire la rolul educaţiei în 
producerea ordinii sociale şi în construirea obiectului sociologiei. 


7.7.1. Două concepte-cheie : competență interacţională 
şi procedee interpretative 


Conform sociologiei tradiţionale, diferiţii indivizi antrenați în viaţa socială 
se situează pe diferite poziţii, posedă diferite sfarus-uri şi au de „jucat” 
diferite roluri; status-rolul este definit printr-un ansamblu de norme, de 
drepturi şi obligaţii, servind ca model, ca indicație de comportament pentru 
individul în cauză şi pentru partenerii săi ; sarcina ştiinţei ar fi aceea de a 
surprinde conţinutul acestor modele şi gradul de conformitate a compor- 
tamentului individual cu ele. Această sociologie nu spune, însă, nimic nici 
despre modul în care actorul reuşeşte să ajungă la conduita prescrisă de 
norme, în condiţiile în care conjuncturile acţiunii sale se modifică, nici 
despre modul în care cercetătorul parvine la cunoaşterea statutelor şi rolu- 
rilor sociale. Problema generală este de a şti cum se comportă actorul şi 

cercetătorul faţă de diferitele tipuri de „celălalt” şi dacă un astfel de 
comportament este, într-adevăr, determinat de un conţinut normativ cu- 
noscut al statutelor şi rolurilor. Conformitatea sau non-conformitatea la 
norme ridică problema modului în care subiecţii, actori şi cercetători, pot 
identifica normele operatorii într-o situaţie sau alta şi a modului în care 
colectivitatea recunoaşte şi evaluează caracterul „corect” sau deviant al 
comportamentului. 

Numeroşi autori au pus în evidenţă caracterul negociat al interacțiunilor 
cotidiene şi faptul că rolul nu este jucat pur şi simplu, ci recreat continuu !. 
Negocierea implică, pe de o parte, caracterul novator, creativ al comporta- 
mentului individual, iar, pe de altă parte, dependenţa sa de un ansamblu de 
reguli generale, tipuri, „reţete”, conştientizate sau nu, instituţionalizate sau 
nu, reificate sau nu. Interacțiunea presupune creativitate negociată, fiecare 
dintre participanţi manifestîndu-se ca subiect care atribuie semnificaţii în 
limitele pe care o ordine normativă le impune : 


x» 


Expresia „creativitate negociată” vrea să sublinieze dependenţa membrilor de 
regulile generale, normative sau sintactice, pentru a găsi şi justifica semnificaţia 
evenimentelor socialmente organizate sau pertinente lingvistic [Cicourel, 1972, 
trad. fr., 1979: 107]. 


Aceasta înseamnă că actorul dispune de competență interacțională, res- 
pectiv de 


capacitatea de a recunoaşte, primi, trata şi crea procese de comunicare (care 
sînt în acelaşi timp surse de informare) [Cicourel, 1972, trad. fr., 1979: 223]. 


1. Ideea caracterului construit al rolului a fost sugerată de Mead, iar apoi susţinută de 

Goffman.Ea este exprimată explicit de Turner: „Rolurile «există» în grade diferite 
de concretitudine şi consistenţă, şi totuşi, individul îşi structurează cu încredere 
comportamentul ca şi cum ele ar avea o existenţă şi o claritate fără echivoc. Rezul- 
tatul este că, uneori, încercînd să facă explicite anumite aspecte ale rolurilor, el le 
creează şi le modifică, punîndu-le în evidenţă ; procesul nu este doar unul de pre- 
luare (joc) a(l) unui rol, ci şi unul de creare a unui rol. 
Actorul nu este o persoană care ocupă o poziţie pentru care există un ansamblu 
determinat de reguli — cultură sau ansamblu de norme -, ci o persoană care trebuie 
să acţioneze în funcţie de perspectiva furnizată în parte de relaţia cu ceilalţi, ale 
căror acţiuni reflectă rolurile pe care el trebuie să le identifice. Întrucât rolul celuilalt 
nu poate fi decît dedus şi nu cunoscut direct, verificarea deducţiilor legate de rolul 
celuilalt este un element permanent al interacțiunii. Astfel, caracterul ipotetic al 
definiţiei pe care individul o dă rolului şi performanţei sale nu este niciodată total 
înlăturat” [Turner, 1962, citat de Cicourel, 1972, trad. fr., 1979: 33-34]. 

Giîndirea şi reacţiile individului sînt integrate şi elaborate în această 
activitate de înţelegere şi de producţie a informaţiei şi comunicării. Între- 
barea este: cum se explică existenţa acestei „competenţe interacţionale” 
care face posibilă „creativitatea negociată” a oricărei acţiuni ? 

Inspirîndu-se din gramatica generativă a lui Noam Chomsky, Cicourel 
afirmă că normele care îl conduc pe actor la a decide în legătură cu exerci- 
tarea sau crearea unui rol reprezintă elemente variabile, şi nu constante ale 
interacțiunii, ele sînt numai „reguli de suprafaţă” care implică existenţa 
unor mecanisme „de profunzime” (procedee de bază sau interpretative) cu 
rol generator. Acestea din urmă permit identificarea situaţiilor şi apelul la 
normele adecvate. Comportamentul individual este, după cum a sesizat 
Mead, novator, întrucît presupune interpretare. Procedeele interpretative 
permit actorului să elaboreze răspunsuri adecvate fără a repeta aceleaşi 
soluţii, să se acomodeze unor situaţii schimbătoare şi să producă schim- 
barea, menţinînd în acelaşi timp un sens al structurii sociale, o coerenţă 
(ordine) a acţiunilor sale : 


Procedeele de bază sau interpretative sînt similare regulilor gramaticale ale struc- 
turii de profunzime ; ele permit actorului să elaboreze răspunsuri adecvate (în gene- 
ral noi) la situaţii schimbătoare. Procedeele interpretative permit actorului să 
menţină un sens al structurii sociale în cursul schimbărilor intervenite în si- 
tuaţiile sociale, în timp ce regulile de suprafaţă sau normele atribuie acţiunii care se 
derulează o semnificaţie mai generală, mai instituţională sau mai istorică. La dialec- 
tica meadiană a celor două componente ale Sinelui, Z şi Me, se adaugă necesitatea 
explicită de a considera că actorul dispune de procedee inductive (interpretative) 
care funcţionează ca structuri de bază pentru a sugera şi înţelege comportamen- 
tele observate (verbale sau non-verbale) [Cicourel, 1972, trad. fr., 1979: 34-35]. 


Descrise ca organizări cognitive generale care depăşesc nivelul struc- 
turilor lingvistice şi psihologice şi ca 


ansamblu de proprietăţi invariabile care guvernează condiţiile fundamentale ale 
oricărei interacțiuni [Cicourel, 1972, trad. fr., 1979: 42], 


proprietate sau principiu invariabil care permite membrilor unei comunităţi să 
atribuie semnificaţii regulilor pe care le numim norme sociale [Cicourel, 1972, 
trad. fr., 1979: 114], 


procedeele interpretative articulează regulile generale cu contextele sociale 
particulare, indicînd condiţiile minimale - altele decît procesele cognitive 

lingvistice şi psihologice, care se dovedesc insuficiente - necesare actorului 
şi observatorului pentru a decide dacă interacţiunea este „normală” şi „con- 
venabilă” şi, deci, poate avea loc. 

Aceste proprietăţi (principii) invariabile (procedee interpretative) sînt 
următoarele : (1) reciprocitatea perspectivelor, semnalată de Schiitz [1962], 
care permite actorilor să aibă certitudinea că participă la acelaşi context 
social presupunînd că: a) dacă ar fi în locul celuilalt, fiecare ar trăi aceeaşi 
experienţă pe care o trăieşte partenerul său ; b) diferenţele de interpretare 
rezultate din sistemele diferite de pertinenţă şi situaţiile biografice diferite 
sînt, pînă la proba contrarie, lipsite de importanţă ; una dintre consecinţele 
reciprocităţii perspectivelor este că participanţii presupun că ceea ce spun 
şi descrierile pe care le fac sînt inteligibile şi caracteristice contextului 
comun ; (2) formele normale, principiu care permite fiecărui partener de a 
înscrie, de cele mai multe ori inconştient, manifestările sale şi ale parte- 
nerului într-o formă considerată normală, utilizînd un sistem comun şi 
standardizat de semne şi coduri implicite, de a remedia abaterile (lacune, 
ambiguităţi etc.) normalizîndu-le ; (3) clauza „et caetera” decurge din fap- 
tul, sesizat de Garfinkel [1967], că activitatea practică se desfăşoară pe baza 
unei comunicări orale şi non-orale care nu este totdeauna completă şi expli- 
cită, care comportă exprimări eliptice, incomplete, vagi, astfel încît partici- 
panţii sînt continuu obligaţi fie să suspende interpretarea pînă cînd le sînt 
furnizate informaţii suplimentare, fie să „insereze” semnificaţii provizorii 
în funcţie de elemente particulare ale limbii (expresii idiomatice, subînţe- 
lesuri) sau elemente paralingvistice ; (4) sensul retrospectiv-prospectiv al 
momentului îngăduie interlocutorului feed-back-ul în comunicare, atribuind 
semnificaţii sau resemnificînd un discurs în funcţie de ceea ce a fost comu- 
nicat anterior sau de un conţinut anticipat al comunicării ulterioare ; (5) re- 
flexivitatea discursului : discursul este o caracteristică constitutivă a situaţiei 
interacţionale, el „vorbeşte” interlocutorului/auditorului despre normalita- 
tea sau anormalitatea acesteia ; dacă este perceput ca adecvat contextului, 
el creează sentimentul că „totul merge bine” şi că, întrucît poate fi descrisă 
cu precizie, activitatea în curs poate avea loc; (6) vocabularul descriptiv 
cuprinzînd expresii repertoriate (indexicale) | concentrează întreaga expe- 


1. Prin expresii repertoriate se înţeleg expresiile a căror semnificaţie este locală, con- 
textuală, depăşind formele gramaticale şi accepţiunile date de dicţionare, prin core- 
larea formelor verbale cu alte elemente: intonaţie, ezitări, distanţă fizică, poziţie, 
priviri, mimică, gesturi. 

rienţă trecută şi prezentă şi ajută interlocutorii/auditorii să situeze comu- 
nicarea într-un context de semnificaţii mai larg, să coreleze expresiile cu 
un anume timp şi loc, cu anumite circumstanţe şi detalii biografice etc. 

Toate procedeele interpretative prezentate trebuie înţelese ca un ansam- 
blu unitar. Mai mult, ele pot fi separate de „regulile de suprafaţă” (normele 
sociale) numai la nivel analitic ; în planul activităţii reale, cele două niveluri 
(„de profunzime” şi „de suprafaţă”) sînt indisociabile, articularea lor consti- 
tuind fundamentul structurii sociale, care poate fi definită ca interacţiune 
concertată, ordonată a membrilor unei colectivităţi. 

Procedeele interpretative transformă comportamentul lingvistic şi pa- 
ralingvistic în indicaţii privind comportamentul participanţilor la interacţiu- 
ne, astfel încît o „programare” reciprocă a acţiunilor acestora este posibilă. 
Nu poate fi vorba, însă, despre o programare în sensul reproducerii auto- 
mate a ceea ce a fost interiorizat în cursul socializării, ci doar în sensul că 
„regulile de bază” devin repere care orientează, permit şi limitează în ace- 
laşi timp, interpretarea contextului (scenei) acţiunii. Conceptul „procedee 
de bază” indică faptul că actorul negociază, în sensul că, pe de o parte, 
construieşte o acţiune posibilă (şi nu acţionează ca un automat), iar, pe de 
altă parte, evaluează rezultatele acţiunii terminate în raport cu o serie de 
elemente constante. Modelul acesta de actor ia în consideraţie atît modul în 
care se recurge la norme şi la reguli pentru a justifica sau evalua o acţiune, 
cît şi modul în care noile construcţii rezultate din contextul particular modi- 
fică regulile generale, creînd o nouă bază de interpretare. 

Individul dobîndeşte aceste principii interpretative şi competenţa de a 
negocia interacţiunea în cursul socializării. 


7.7.2. Socializarea (educaţia) ca achiziție progresivă a procedeelor 
interpretative şi a regulilor de suprafaţă (normelor) 


Una dintre tezele (nu tocmai numeroase, de altfel) care întrunesc consensul 
sociologilor este aceea că socializarea standardizată, constînd în interio- 
rizarea rolurilor (a normelor şi atitudinilor grupului), este indispensabilă 
apariţiei şi conservării ordinii sociale, redusă, de obicei, la una dintre com- 
ponentele sale, ordinea normativă. Noţiunea „norme şi atitudini interiori- 
zate” este, însă, statică şi se dovedeşte insuficientă dacă se ia în considerare 
faptul esenţial că ordinea socială este negociată în activitatea cotidiană şi că 
orice proces de socializare este dependent de utilizarea limbajului care permite 

codificarea şi interpretarea experienţelor personale şi ale grupului în timp. 
Modul în care noi percepem şi interpretăm realitatea este continuu modificat 
prin achiziţia unor termeni lexicali şi structuri gramaticale noi, legate de 
contextele experienţei ; în consecinţă, orice proces educativ utilizează lim- 
bajul ca mijloc de ordonare a observaţiilor şi experienţelor particulare în 
vederea formării capacităţii de a manipula „obiecte” abstracte şi generale 
(atitudini, reguli, norme). Pentru a dezvălui mecanismele interiorizării pro- 
gresive a normelor, teoria socializării trebuie să pună problema modului în 
care copilul dobîndeşte limbajul şi capacitatea de a atribui semnificaţii 
„obiectelor” mediului său, de a recunoaşte şi defini situaţiile şi de a decide 
în legătură cu aplicarea unei reguli generale într-un context particular. 
Valorificînd idei ale teoriei limbajului, fenomenologiei şi etnometodolo- 
giei, ca şi rezultatele cercetărilor empirice asupra învăţării limbajului şi 
asupra proprietăţilor raţionamentelor sociologice practice, Cicourel avan- 
sează ipoteza potrivit căreia interiorizarea atitudinilor şi normelor este con- 
diționată (probabil precedată) de achiziția progresivă a procedeelor 
interpretative. Cu toate că acestea din urmă nu pot fi asimilate structurilor 
sintactice de profunzime identificate de Chomsky, învăţarea limbajului şi 
cea a normelor sociale „ascultă” de unul şi acelaşi principiu: achiziţia 
regulilor „de suprafaţă” presupune existenţa unor invarianţi „de profun- 
zime”. Limbajul însuşi are caracter normativ ; ca realizare specifică, un 
discurs este legat în manieră reflexivă de către interlocutori/auditori de un 
sistem de reguli generale (gramaticale, legale ş.a.m.d.). Dacă adăugăm 
faptul că limbajul permite derularea şi evaluarea activităţilor cognitive, este 
evident că procesul de achiziţie a normelor nu poate fi studiat făcînd ab- 
stracţie de achiziţiile lingvistice şi că, mai mult, studiul acestora din urmă 
pare a fi cea mai profitabilă cale de a releva mecanismele socializării. 
Adultul transmite continuu copilului un lexic şi o sintaxă „orale” !, dife- 
rite de vocabularul dicţionarelor şi de structurile gramaticale utilizate de 


1. Termenul „oral” trimite, în mod obişnuit, la limbajul verbal. Analizele lui Cicourel 
nu limitează, însă, limbajul la una dintre modalităţile sale, chiar dacă, în mod obiş- 
nuit, comunicarea verbală este considerată modalitatea principală. Cercetările empi- 
rice care au ca obiect compararea modalităţilor de receptare, tratare şi producere a 
informaţiei în comunicarea între persoane care aud (într-o sală de clasă, de exemplu), 
pe de o parte, şi între surzi, pe de altă parte, evidenţiază faptul că în orice situaţie de 
comunicare, sursele de informaţie sînt multiple şi se face apel la o pluralitate de 
modalităţi de codificare a mesajului, astfel încît comunicarea este frans-modală 
[Cicourel, 1972, cap. V]. 

lingvişti, şi care exprimă „stocul comun de cunoştinţe”, „ceea ce toată 
lumea ştie”. Semnificaţia termenilor şi a frazelor este contextuală, iar înţele- 
gerea ei presupune intrarea în joc a procedeelor interpretative ale adultului 
(reciprocitatea perspectivelor, formele normale, clauza et caetera ş.a.m.d.). 

Copiii nu folosesc, însă, limbajul adult. Chiar dacă sînt capabili să repro- 
ducă unele expresii, semnificaţia acestora este pentru ei diferită de cea pe 
care o vehiculează adultul. Limbajul infantil este un limbaj specific, „tele- 
grafic”, bazat pe dicţionare holofrastice (ai căror termeni substituie fraze 
întregi) şi pe numeroase componente non-verbale ; un limbaj care este eva- 
luat de obicei, în raport cu forma considerată „normală” a limbajului adult, 
ca inadecvat sau incomplet. Totuşi, faptul de a fi greu accesibil - dacă nu 
chiar inaccesibil - adultului nu legitimează tratarea lui în acest fel; orice 
tentativă de a crea categorii pentru evaluarea limbajului copiilor trebuie să 
se bazeze pe datele oferite de teoriile dezvoltării şi nu doar pe ceea ce este 
considerat „formă normală” în limbajul adulţilor. Întrucît condiţiile sufi- 
ciente utilizării adecvate a limbajului într-un context concret vizează achi- 
ziţia unor reguli şi constituirea unor procedee interpretative, utilizarea de 
către copii a acestui limbaj „esoteric” în comunicarea cu ceilalţi (adulţi sau 
copii) indică prezenţa unor procedee de bază şi reguli de suprafaţă proprii, 
care le îngăduie să detecteze un anumit număr de „forme normale” în 
intonaţie, mimică etc., să-şi înţeleagă partenerii şi să se facă înţeleşi. Ele 
conduc la constituirea unor sensuri infantile ale structurii sociale - care 
rămîn pentru adulţi la fel de esoterice ca şi limbajul -, a unor concepţii cu 
privire la organizarea socială diferite de cele ale adulţilor şi puţin înţelese 
de aceştia. 

Evoluţia în timp a relaţiilor dintre părinţi şi copii, ca şi a celor din inte- 
riorul grupurilor de vîrstă, pune în evidenţă succesiunea mai multor paliere 
de complexitate a procedeelor interpretative şi structurilor sociale infantile, 
corespunzătoare diferitelor stadii ale dezvoltării. Copilul parvine treptat la 
competenţa interacţională a adultului. În măsura în care achiziţionează orga- 
nizarea cognitivă de profunzime (procedeele interpretative) care îi dau 
posibilitatea să trateze unitar informaţia primită din surse diferite şi pe căi 
diferite, el devine membru al colectivităţii. Capacitatea de a utiliza limbajul 
în codificarea/decodificarea realităţii este, evident, esenţială. 

Modelul socializării elaborat de Cicourel prezintă numeroase similitudini 
cu cel piagetian şi cu cel fenomenologic: socializarea este înţeleasă ca 

proces stadial constînd în dezvoltarea progresivă a unei organizări cognitive 
şi în achiziţia simultană a unei organizări sociale (a unui sistem de norme) ; 
ea nu se reduce la un proces liniar de transmitere-interiorizare, ci presupune 
construcție continuă a structurilor subiective în interacţiunea ego-alter ; 
copilul nu este doar destinatar, „obiect” într-o relaţie în care singurul capa- 
bil de reflexie este adultul-agent al socializării, ci este el însuşi subiect care 
interpretează situaţia şi elaborează răspunsuri (comportamente) corespun- 
zătoare acestei interpretări. Particularitatea concepţiei lui Cicourel constă 
în evidenţierea dezvoltării progresive a unei organizări cognitive profunde, 
inconştiente, generatoare de conduite organizate, care menţine un sens, o 
constanţă, o coerenţă, o ordine în acţiune, indiferent de împrejurările parti- 
culare ale desfăşurării ei. 


7.8. Sociologia socializării — „laborator” al teoriei 
sociologice generale 


Socializarea (educaţia) constă, aşadar, în dobîndirea de către copil, o dată 
cu structurile psihologice şi lingvistice, a unor structuri sociale sub forma 
unei organizări cognitive generale (procedee interpretative) care îi permit 
să recepteze şi să organizeze informaţia venită din surse diferite pe canale 
diferite şi, în acelaşi timp, să producă şi să transmită informaţie către recep- 
tori diferiţi utilizînd pentru aceasta modalităţi variate. O astfel de organizare 
articulează reguli generale şi situaţii interacţionale particulare, fiind genera- 
toare de variaţii practic infinite ale „structurilor de suprafaţă” (normelor) 
care par a organiza (ordona) acţiunea cotidiană. 

Înţeleasă în acest fel, teoria socializării dezvăluie însuşi modul în care 
individul dobîndeşte un sens al structurii sociale care îi permite să negocieze 
activităţile cotidiene. Cu alte cuvinte, teoria socializării pune în evidenţă 
modul în care actorul este implicat în crearea lumii (ordinii) sale sociale, 
fără a fi obligat nici să reproducă automat valori şi norme interiorizate şi 
nici să adere conştient la un consens social în ceea ce priveşte conţinutul 
acestora. Postularea unei organizări cognitive generale constînd într-un sens 
invariabil al structurilor sociale permite înţelegerea „creativităţii negociate” 
atît în comportamentul adult, cît şi în cel infantil : 

Obiectivul acestui capitol a fost acela de a arăta că procedeele interpretative şi 
reflexivitatea lor furnizează elemente de bază pentru a înţelege în ce fel achiziția 
structurii sociale de către copil face posibilă ordinea [s.n., E.S.]. Am pornit de 
la principiul că procedeele interpretative sînt analoge principiilor universale 
lingvistice dobîndite devreme în cursul vieţii şi a căror dezvoltare este paralelă 
cu achiziţia limbajului. Am încercat să separăm achiziţia procedeelor interpreta- 
tive de dezvoltarea lor într-o cultură particulară, pentru a pune în evidenţă faptul 
că statutul lor analitic este paralel cu existenţa universalelor lingvistice, iar 
aceasta independent de achiziţia unei limbi particulare. Noţiunea de viziune a lumii 
şi achiziţia procedeelor interpretative într-o cultură particulară arată modul în 
care copilul ajunge la o recunoaştere culturală, în acelaşi timp generică şi concretă 
[substantive], şi modul în care el utilizează „formele normale” ale mediului. 
Procedeele interpretative dau copilului cunoaşterea structurii sociale necesară 
utilizării cotidiene a limbajului şi a unei viziuni specifice asupra lumii. Actualiza- 
rea înseamnă transformarea datelor verbale şi non-verbale în indicaţii prin care 
membrii societăţii îşi programează reciproc acţiunile. Statutul invariabil al proce- 
deelor interpretative permite, de exemplu, unui copil provenit din părinţi surzi să 
vorbească, iar surzilor să dobîndească un sens non-verbal al structurii sociale. 
[...] Diferenţele substanţiale intra- şi interculturale în educaţia copiilor trebuie 
separate de etapele invariabile ale dezvoltării limbajului şi procedeelor inter- 
pretative. 

În aceeaşi ordine de idei, se poate merge pînă la a afirma că, pentru a putea 
explica modul în care ordinea socială este conservată, teoriile general admise în 
antropologie şi în sociologie privind rolul fundamental al unui sistem de valori 
comune trebuie modificate. Ideea că acţiunea concertată nu este posibilă decît 
datorită normelor şi opţiunilor valorice comune care creează un consens este 
frecventă în literatura sociologică interesată de acest subiect. Argumentul expus 
mai înainte dovedeşte că membrii societății sînt absolut capabili de acțiune 
concertată chiar în absența unui consens (de exemplu, în cursul conflictelor 
deschise sau în cazul copiilor, normele nu sînt, poate, nici înţelese, nici cunos- 
cute, iar aceasta se poate afirma cu atît mai mult despre valorile comune). Nu 
vrem Să Spunem prin aceasta că valorile nu intră niciodată în discuţie sau că ele 
nu sînt necesare, ci doar că rolul lor în producerea, conservarea sau transfor- 
marea scenei acţiunii depinde totdeauna de proprietățile procedeelor interpre- 
tative. [...] Valorile, ca şi regulile de utilizare, normele sau legile, sînt totdeauna 
programe sau practici generale al căror raport cu cazurile particulare rămîne o 
problemă empirică [s.n., E.S.]. Această problemă depinde de maniera în care 
procedeele interpretative structurează scenele trăite ale acţiunii pentru a putea 
furniza idei precise cu privire la „ceea ce s-a întîmplat”. Astfel, veritabilele 
opţiuni între diferitele cursuri ale acţiunii, centre de interes, idealuri de viaţă, 
etc. apar în cadrul procedeelor interpretative. Acestea furnizează o schemă 

comună de interpretare care permite membrilor societăţii să atribuie o semni- 
ficaţie contextului care îi înconjoară. Se face apel la norme şi la valori pentru 
a justifica un curs al acțiunii, pentru a-i „găsi ” semnificaţia şi a permite partici- 
panţilor să aleagă mijloacele prin care să construiască o interpretare capabilă 
să satisfacă exigenţele sau interesele pe care se presupune că le au [s.n., E.S.]. 
Proprietăţile „formelor normale” nu variază în funcţie de cultura sau societatea 
considerată, dar semnificaţia lor empirică este totdeauna legată de această cul- 
tură şi comportă în mod necesar reglementări normative sau orientate valoric 
privind aplicabilitatea lor. Viaţa cotidiană necesită o adeziune tacită la o ordine 
normativă constantă ; această ordine se regăseşte în concepția pe care o au 
membrii societăţii în legătură cu ceea ce cunosc şi cu ceea ce trăiesc împreună 
în fiecare zi. Raportarea la norme şi la valori în activitatea curentă este indis- 
pensabilă pentru a decide asupra scenelor de acţiune identificate şi utilizate în 
vederea corelării cazurilor concrete cu regulile generale. Devine, deci, esențial 
să ştim modul concret în care adulţii îi expun pe copii unei ordini riguroase în 
viața cotidiană [s.n., E.S.], în opoziţie cu normele şi valorile înţelese ca pro- 
grame generale idealizate, utilizate ex post facto pentru a explica, sau justifica, 
activităţile determinate de contingenţele unei scene de acţiune trăită. Progra- 
marea continuă pe care fiecare participant o suscită în el însuşi şi în ceilalţi 
restabileşte ordinea normativă graţie unei operaţii de reconciliere cu regulile 
generale [Cicourel, 1972, trad. fr., 1979: 93-95]. 


Şi întrucît 


nu dispunem de nici o informaţie empirică solidă şi nici măcar de formulări 
teoretice consistente cu privire la modul în care copilul dobîndeşte procedeele 
interpretative [Cicourel, 1972, trad. fr., 1979: 64], 


sociologia trebuie să se orienteze către cercetări empirice şi construcţii 
teoretice care să permită depăşirea acestei lacune. 


Procesul de socializare/educaţie are, pentru cercetătorul etnometodolog, 


o dublă semnificaţie : pe de o parte, el participă la „înfăptuirea” obiectivi- 
tăţii faptului social, întrucît numai în procesul de transmitere a culturii către 
o nouă generaţie un model de comportament este pe deplin obiectivat (insti- 
tuţionalizat) - Berger şi Luckmann au observat şi ei aceasta; pe de altă 
parte, procesul de transmitere intergeneraţională echivalează cu un experi- 
ment natural, familiaritatea (normalitatea) lumii cotidiene este perturbată 
fără nici o intervenţie a cercetătorului : 


Socializarea copiilor, acest proiect totdeauna ambiguu constînd în a-i învăţa [pe 
copii] să asocieze cazurile particulare unor reguli generale, devine un laborator 

permanent pentru a descoperi în ce fel faptul că ei dobîndesc (interiorizează) 
structurile sociale face posibilă organizarea socială (s.n., E.S.) [Cicourel, 
1972, trad. fr., 1979: 95]. 


În consecinţă, nu este deloc întimplător faptul că procesele educative au 
constituit obiectul de cercetare privilegiat pentru reprezentanţii etnome- 
todologiei 1. 


1. Cei mai mulţi dintre reprezentanţii etnometodologiei au întreprins cercetări empirice 
în şcoli. Pentru detalii asupra acestui subiect, a se vedea foarte documentata lucrare 
a lui Alain Coulon, Efhnomerhodologie de l'education [1993]. 


CAPITOLUL 8 


Constructivismul structuralist 


Pierre Bourdieu : Producerea habitusului 
şi (re)producerea structurilor practicii sociale 


După apariţia lucrării La reproduction. Elements pour une théorie du 
système d'enseignement [Bourdieu şi Passeron, 1970], concepţia lui Pierre 
Bourdieu (n. 1930)! a fost etichetată ca structuralistă. În opinia sociolo- 
gului francez, însă, modelul teoretic pe care el îl propune valorifică modul 
de a gîndi realitatea socială în termeni relaţionali, care constituie esenţa 
„revoluţiei structuraliste” 2, dar depăşeşte antiumanismul şi anistorismul 
structuralismului prin: a) revalorizarea agentului pe care Lévi-Strauss şi 
mai ales Althusser aveau tendinţa de a-l marginaliza, făcînd din el un „epi- 
fenomen al structurii” ; b) afirmarea caracterului genetic, a istoricității 


1. Absolvent al uneia dintre cele mai prestigioase instituţii de învăţămînt superior din 
Franţa, l’École Normale Supérieure, profesor la nu mai puţin prestigiosul College de 
France, director al revistei Actes de la recherche en sciences sociales, coordonator al 
colecţiei „Le sens commun” la Les Editions de Minuit... Cartea de vizită instituţională 
a lui Pierre Bourdieu este impresionantă. Nu mai puţin impresionante sînt evantaiul 
preocupărilor sale ştiinţifice (de la etnologie şi cercetare sociologică de teren - în 
sociologia artei, a familiei, a educaţiei... - la epistemologie şi teorie a socialului) şi 
activitatea sa publicistică. Reacţiile pe care le-au provocat ipotezele sale merg de la 
o extremă la cealaltă; elogiile sau criticile, uneori radicale, dovedesc, însă, că 
teoriile sale nu pot, în nici un caz, trece neobservate; mai mult chiar, observînd 
ardoarea cu care este criticată una sau alta dintre tezele sale de către tinerii sociologi, 
ai impresia că raportarea la Bourdieu reprezintă un fel de ritual de consacrare în 
cîmpul sociologiei franceze. 

2. „Aportul major al ceea ce trebuie numit revoluţia structuralistă a constat în a aplica 
lumii sociale un mod de a gîndi relaţional, care este modul de a gîndi al matematicii 
şi al fizicii moderne şi care identifică realul nu cu substanţe, ci cu relaţii” [Bourdieu, 
1987: 150]. 

structurilor şi agenţilor. Acest model teoretic valorifică în egală măsură postu- 
latul interpretării subiective şi construcţiei intersubiective a lumii sociale 
din care interacţionismul, fenomenologia şi etnometodologia au făcut, conti- 
nuînd gîndirea weberiană, fundamentul cunoaşterii ştiinţifice a socialului. 
Constructivismul avansat de Bourdieu este, însă, în intenţia autorului său, 
radical diferit de cel susţinut de curentele de gîndire menţionate : punctele 
de vedere ale actorilor sînt raportate la poziţiile pe care aceştia le ocupă în 
structura socială şi, în consecinţă, este susţinută teza potrivit căreia cate- 
goriile pe care actorii le utilizează în construcţia realităţii sociale sînt rezul- 
tatul unui îndelungat proces de încorporare a structurilor obiective : 


Dacă este bine să amintim, împotriva unei viziuni mecaniciste asupra acţiunii, 
că agenţii sociali construiesc realitatea socială, în mod individual, dar şi 
colectiv, trebuie să ne ferim să uităm, aşa cum o fac adesea interacţioniştii şi 
etnometodologii, că aceşti agenţi nu au construit categoriile pe care le utilizează 
în acest travaliu de construcţie: structurile subiective ale inconştientului care 
operează actele construcţiei [...] sînt produsul unui îndelungat şi lent proces 
inconştient de încorporare a structurilor obiective. [...] Problema nu este acolo 
unde o plasează cei care, după moda momentului, anunţă în gazete moartea sau 
resurecţia „subiectului” : nu este vorba decît de a acorda unui agent, care nu 
este în mod necesar subiectul gîndurilor şi actelor sale, partea care îi revine 
efectiv în conservarea sau transformarea structurilor şi de a-i restitui simultan 
responsabilitatea pe care el şi-o asumă fără să ştie, atunci cînd, lăsîndu-se 
orientat de un inconştient pe care sîntem în drept să-l considerăm alienat, 
întrucît nu este decît exterioritate interiorizată, acceptă să fie subiectul aparent 
al acţiunilor care au ca subiect structura [Bourdieu, 1987: 47]. 


[...] fără îndoială, agenţii construiesc realitatea socială, fără îndoială, ei intră 
în lupte şi tranzacţii care vizează să impună propria lor viziune, dar o fac tot- 
deauna din perspectiva unor puncte de vedere, interese şi principii de viziune 
determinate de poziţia pe care o ocupă în chiar lumea pe care urmăresc să o 
transforme sau să o conserve [Bourdieu, 1989: 8]. 


Rezultă o concepţie pe care autorul său o etichetează drept structuralism 
constructivist (genetic) sau constructivism structuralist şi care are ca obiect 
în egală măsură structurile obiective profunde ale lumii sociale şi structurile 
mentale, mai exact raporturile lor de generare reciprocă, de autonomie rela- 
tivă şi interdependenţă : 


Dacă aş caracteriza concepţia mea în două cuvinte, altfel spus dacă, aşa cum se 
procedează adesea în zilele noastre, i-aş aplica o etichetă, aş vorbi despre struc- 

turalism constructivist sau despre constructivism structuralist, utilizînd termenul 
structuralism într-un sens foarte diferit de cel pe care i-l conferă tradiţia saussu- 
riană sau l6vi-straussiană. Prin structuralism sau structuralist vreau să spun că 
există, în lumea socială însăşi, şi nu doar în sistemele simbolice, limbaj, mit 
etc., structuri obiective, independente de conştiinţa şi voinţa agenţilor, care sînt 
capabile să orienteze şi să constrîngă practicile şi reprezentările acestora. Prin 
constructivism, vreau să spun că există o geneză socială, pe de o parte, a sche- 
melor de percepţie, gîndire şi acţiune, care constituie ceea ce eu numesc habitus, 
iar pe de altă parte, a structurilor sociale şi în particular a ceea ce eu numesc 
cîmpuri şi grupuri, mai ales a ceea ce este numit în mod obişnuit clase sociale 
[Bourdieu, 1987: 147]. 


[...] aş spune că încerc să elaborez un sfructuralism genetic : analiza structurilor 
obiective - cele din diferitele cîmpuri - este inseparabilă [pe de o parte] de 
analiza genezei structurilor mentale în indivizii biologici, structuri mentale care 
sînt parţial produsul încorporării structurilor sociale, şi [pe de altă parte] de 
analiza procesului în care înseşi aceste structuri sociale iau naştere: spaţiul 
social şi grupurile care se distribuie aici sînt produsul luptelor istorice (în care 
agenţii se angajează în funcţie de poziţia lor în spaţiul social şi de structurile 
mentale prin intermediul cărora ei cunosc acest spaţiu) [Bourdieu, 1987: 24]. 


Problema sociologiei rămîne aceeaşi: cum pot fi explicate distincţia şi 
identitatea între individ şi societate ? Structuralismul antropologic, ca şi cel 
lingvistic din care se inspiră, adoptă ipoteza „tradiţională” a modelelor 
culturale interiorizate. În opinia lui Bourdieu, această perspectivă teoretică, 
organizată în jurul noţiunii regulă - în funcţie de care este orientat (deter- 
minat) comportamentul individual - şi a ideii de consens al indivizilor cu 
privire la necesitatea şi conţinutul regulii, implică o concepţie contradictorie 
cu privire la acţiune, care oscilează între voluntarism şi determinism socio- 
-cultural : nu se ştie niciodată dacă prin regulă se înţelege un principiu 
juridic sau cvasi-juridic, produs şi utilizat mai mult sau mai puţin conştient 
de agenţi (normă), sau un ansamblu de regularităţi obiective care se impun 
unor agenţi care le actualizează mecanic, mai mult sau mai puţin incon- 
ştient. Este, de aceea, necesar să distingem între regulă şi regularitate. 
Orice acţiune socială poate fi înţeleasă prin analogie cu jocul reglementat ; 
în desfăşurarea ei pot fi identificate o serie de regularităţi, de fenomene 
care se repetă cu o anumită frecvenţă măsurabilă statistic ; aceasta nu con- 
stituie, însă, o bază suficient de solidă nici pentru a afirma că acţiunea este 
raţională în sensul că este produsul obedienţei conştiente faţă de o regulă, 
nici pentru a postula că ea se desfăşoară conform unor mecanisme incon- 

ştiente, obiective. Pe de altă parte, termenul „regulă” poate avea şi semnifi- 
caţia de model, de principiu teoretic construit de cercetător pentru a explica 
„Jocul” care face obiectul cercetării sale ; gîndirea structuralistă confundă 
planurile şi metamorfozează acest principiu teoretic în principiu al practicii 
pe care o explică. Utilizarea noţiunii „regulă” se dovedeşte, astfel, genera- 
toare de ambiguităţi şi confuzii şi, de aceea, o schimbare de vocabular şi, 
o dată cu ea, o schimbare de perspectivă se impun. „Juridismul” („lega- 
lismul”) pe care este fundamentată explicaţia faptelor sociale din perspec- 
tivă structuralistă trebuie abandonat, aşa cum trebuie abandonată concepţia 
opusă potrivit căreia reacţia individului este cvasi-inconştientă pentru că 
este determinată de „legi” obiective. În consecinţă, problema sociologiei 
structuralist constructiviste este reformulată în termeni care o apropie de 
sociologia cognitivă: cum pot fi reglate conduitele fără a fi nici produsul 
obedienţei conştiente în faţa regulii, nici cel al „necesităţii oarbe” ? Obiec- 
tivul pe care Bourdieu îl urmăreşte constă în construirea unui model expli- 
cativ care să nu fie nici o simplă înregistrare a normelor explicite, nici 
enunţarea unor regularităţi statistice, dar care să le integreze pe amîndouă 
într-o formulă aptă să reliefeze „complexitatea acestei reţele de circuite de 
cauzalitate circulară” [1980 : 164-165]. Pentru aceasta, este absolut necesar 
să reflectăm asupra „modurilor de existenţă diferite” a principiilor reglării 
şi regularităţii practicilor. 

Soluţia problemei constă în afirmarea corespondenței între structurile 
sociale şi structurile mentale. Această teză constituie nucleul unei con- 
strucţiii teoretice elaborate cu intenţia explicită de a depăşi paradigmele de 
tipul structuralismului obiectivist al lui Lévi-Strauss, al fenomenologiei „ul- 
trasubiectiviste” a lui Sartre, ori al „ficţiunilor” antropologice voluntariste 
care, conform opiniei exprimate în Le sens pratique [1980] şi reformulate 
în Choses dites [1987], implică o gîndire a socialului în termenii opoziţiilor 
greu conciliabile şi păgubitoare pentru sociologie între societate şi individ, 
structură şi istorie, holism şi individualism, obiectivism şi subiectivism, 
opoziții care aparţin logicii cîmpului politic şi sînt artificial introduse de 
aici în logica ştiinţei. În plan epistemologic, depăşirea opoziţiilor men- 
ţionate impune două rupturi - prima în raport cu subiectivismul, cea de-a 
doua în raport cu teoriile obiectiviste - şi înţelegerea construcţiei ştiinţifice 
a socialului ca unitate dialectică a două momente : momentul obiectivist, în 
care structurile obiective sînt reconstruite într-un proces de îndepărtare de 
reprezentările subiective ale agenţilor, de „prenoţiuni”, de „ideologii”, de 

„sociologiile spontane”, de folk theories, şi momentul subiectivist, în care 
aceste reprezentări sînt „recuperate”. Numai această dialectică permite, pe 
de o parte, relevarea constrîngerilor structurale care apasă asupra agenţilor 
acţiunii, iar pe de altă parte, rolul acestora din urmă (al confruntărilor 
dintre ei) în conservarea sau transformarea structurilor : 


O veritabilă înţelegere a practicilor presupune o mişcare dublă ce conduce atît 
dincolo de obiectivism, moment inevitabil (simbolizat în etnologie prin opera 
lui Lévi-Strauss), cît şi de subiectivism (reprezentat într-o formă limită de feno- 
menologia sartriană) : este vorba de a obiectiva structurile obiective (de exem- 
plu, regularităţile statistice ale practicilor) sau cele încorporate (de exemplu, 
categoriile sociale ale percepţiei), ceea ce presupune o distanţare fondată pe 
utilizarea tehnicilor de obiectivare ; dar este vorba şi de a obiectiva obiectivarea, 
adică operaţiile care fac posibil accesul la acest „adevăr obiectiv” şi punctul de 
vedere de la care se porneşte în operare, pentru a surmonta distanţa inerentă 
obiectivării. Şi de a descoperi, de asemenea, că există o obiectivitate a subiec- 
tivului, că reprezentarea pe care şi-o fac actorii cu privire la practicile lor şi pe 
care cercetătorul, înarmat cu instrumentele sale de obiectivare, trebuie să le pună 
în discuţie pentru a sesiza structurile obiective, face parte şi ea din obiectivitate. 
Iluziile colective nu sînt iluzorii, iar mecanismele fundamentale, cum sînt cele 
ale economiei, nu ar putea funcţiona fără întăririle pe care credinţa, care stă la 
baza adeziunii la jocurile sociale şi la mizele lor, le furnizează [Bourdieu, 1980, 
coperta a patra]. 


Afirmarea celor două rupturi epistemologice menţionate înseamnă neu- 
tralizarea efectului de teoretizare care afectează epistemologia structuralistă 
şi care constă în substituirea punctului de vedere al actorului cu punctul de 
vedere al spectatorului (sincronizarea forţată a succesivului + totalizarea 
artificială + neutralizarea funcţiilor şi substituirea sistemului produselor 
cu cel al principiilor producţiei...) [1980: 138-144]. Ea înseamnă, de ase- 
menea, refuzul atitudinii etice pe care o implică antropologia structurală, 
refuzul raportului de superioritate care se instaurează între cercetător şi 
„obiectul” său, simplul profan. Superioritatea analizei savante asupra raţio- 
nalităţii agentului este o componentă a ideologiei profesionale ; construcţiile 
savante obiective (planuri, hărţi, diagrame, genealogii etc.) reprezintă numai 
un moment, cel al obiectivismului, în cercetarea antropologică ; nu trebuie 
să ignorăm, însă, existenţa unui alt raport posibil cu realitatea socială, cel 
al agentului angajat efectiv în acţiune în experienţa cotidiană, un raport 
non-teoretic, parţial, dar real. Este necesar ca cercetarea vieţii sociale să ia 
în consideraţie nu numai pluralitatea lumilor, ci şi pluralitatea logicilor 

corespunzătoare diferitelor „cîmpuri” ; atunci cînd sînt interogaţi asupra 
motivaţiei conduitelor lor, încercînd să fie la înălţimea situaţiei create astfel, 
subiecţii devin într-o oarecare măsură teoreticieni spontani ai practicilor 
lor [Bourdieu, 1987: 31-33]. Totuşi, ştiinţele sociale trebuie să se ferească 
de riscul de a deveni simple dări de seamă (descrieri) cu privire la ceea ce 
subiecţii înşişi relatează (compte-rendus des compte-rendus). 


8.1. Spaţiu social, cîmpuri sociale, poziţii, interes 


generic, grupuri şi clase sociale, capitaluri 


Realitatea socială obiectivă despre care vorbea Durkheim este un ansamblu 
de relaţii invizibile ce se constituie într-un spațiu de poziții ale căror pro- 
prietăţi pot fi analizate independent de caracteristicile personale ale celor 
ce le ocupă, exterioare una celeilalte, dar definite unele în raport cu cele- 
lalte prin apropiere sau prin distanţă, prin situarea deasupra sau dedesubt, 
între, la periferie sau în centru. Spaţiul social poate fi comparat cu spaţiul 
geografic. Conceptul „spaţiu social” este, însă, o construcţie teoretică, un 
spaţiu „pe hirtie”, şi nu unul real. El este construit în aşa fel încît agenţii, 
individuali sau colectivi, posedă cu atît mai multe proprietăţi comune, cu 
cît sînt situaţi mai aproape unii de ceilalţi şi cu atît mai puţine, cu cît sînt 
situaţi la distanţe mai mari. „Pe hîrtie”, distanţele spaţiale coincid totdeauna 
cu distanţele sociale, ceea ce nu se întîmplă în spaţiul fizico-geografic, chiar 
dacă o tendinţă de segregare se poate observa şi aici. 

Un cîmp social — care este, ca şi spaţiul, un cîmp „pe hîrtie” | — este o 
regiune relativ autonomă a spaţiului social istoric, constituită din relaţii 
specifice a căror existenţă este corelativă unor interese şi mize specifice. 
Orice cîmp se caracterizează printr-un interes generic (dobîndirea bunurilor 


1. Conceptele „spaţiu social”, „cîmp social”, „clasă socială” ş.a.m.d. care desemnează 
realităţi „pe hîrtie” sînt foarte flexibile şi exprimă un mod de gîndire care încearcă 
să pună în evidenţă complexitatea, fineţea şi dinamica structurii sociale, pe care 
structuralismul lingvistic şi cel antropologic sînt, în opinia lui Bourdieu, incapabile 
să le releve. Realitatea socială pe care aceste concepte o descriu este structurată, dar 
structura nu mai este înţeleasă ca ansamblu de relaţii mai mult sau mai puţin rigide 
între elemente mai mult sau mai puţin rigide, ci ca ansamblu de elemente şi reţele de 
relaţii interpenetrante şi glisante. 

rare specifice cîmpului) în jurul căruia se concentrează acţiunile agenţilor 
şi care modelează raporturile lor. Există atîtea forme de interes cîte cîmpuri 
există. Noţiunea „interes” - precizează Bourdieu [1987] - a fost creată 
pentru a evidenția faptul că nici un cîmp (nici cele ale activităţilor artistice, 
religioase, filosofice ş.a.m.d.) nu scapă determinărilor de acest tip: inte- 
resul este cel care stimulează investiţia de capitaluri şi psihologică într-un 
spaţiu de joc (cîmp) oarecare, investiţie care reprezintă condiţia intrării în 
joc şi care este, în acelaşi timp, creată şi întărită de joc. 

Distribuţia agenţilor în spaţiul social conduce la clasarea lor. Sînt, astfel, 
delimitate clase sociale, ansambluri de agenţi care posedă o serie de pro- 
prietăţi comune. Clasele nu sînt unităţi ce pot fi identificate în spaţiul fizic, 
ca realităţi compacte, ele nu există ca atare decît „pe hîrtie” 


Am dorit să rup cu reprezentarea realistă a clasei ca grup bine delimitat, existent 
ca realitate compactă, bine decupată [...] [Bourdieu, 1987: 65]. 


De inspiraţie marxistă, conceptul clasă socială pune în evidenţă faptul 
că oamenii nu sînt interşanjabili, ci sînt situaţi într-un spaţiu social foarte 
complex unde ocupă poziţii în funcţie de care poate fi înţeleasă logica prac- 
ticilor lor şi poate fi determinat modul în care ei îşi vor identifica (clasa) 
partenerii şi vor defini propria identitate (se vor clasa pe ei înşişi). De 
asemenea, clasele nu trebuie înţelese ca grupuri neschimbătoare, ci, dimpo- 
trivă, ca unităţi aflate într-o dinamică permanentă. În consecinţă, aparte- 
nenţa de clasă a unui individ oarecare nu trebuie înţeleasă nici ea în termenii 
„Staticii sociale”, ci în cei ai „dinamicii sociale”, mai exact în termenii 
traiectoriei sociale asociate unei biografii individuale. 

Relaţiile între diferitele poziţii pot fi puse în evidenţă prin intermediul 
distribuţiei resurselor care pot fi mobilizate în calitate de capitaluri în 
competiţia pentru dobîndirea bunurilor rare (interesul generic al cîmpului), 
deci în calitate de surse ale puterii. Principalele surse ale puterii în spaţiul 
social sînt : capitalul economic, sub diferitele sale forme (terenuri, bunuri, 
bani sau alte hiîrtii de valoare etc.) ; capitalul cultural, a cărui proprietate 
specifică este aceea de a exista atît într-o formă obiectivată (în diplomele 
obţinute sau în obiecte cu semnificaţie culturală : cărţi, tablouri etc.), cât şi 
în stare încorporată (în structuri mentale, scheme de percepţie, gîndire şi 
acţiune) ; capitalul social (relaţional), ca ansamblu al relaţiilor de rudenie, 
de vecinătate etc. 

8.2. Transformarea raporturilor de forță în raporturi 
de semnificaţie. Violenţa simbolică 


În spaţiul social global, agenţii sînt distribuiţi într-un cîmp social şi pe o 
poziţie, determinate mai întîi de volumul global al capitalului pe care ei îl 
posedă (în diferitele sale forme), iar apoi de structura capitalului, respectiv 
de ponderea diferitelor specii de capital în capitalul global. Întrucît capita- 
lurile sînt inegal distribuite, orice cîmp social este un spaţiu al tensiunilor 
între poziţii complementare. Raporturile agenţilor sînt raporturi de forţă 
(dominaţie-supunere) şi de luptă pentru ocuparea poziţiilor superioare (pen- 
tru interesul generic al cîmpului). Prin aceasta, orice cîmp social este omo- 
log cîmpului puterii: dominaţția/supunerea reprezintă un tip universal de 
raporturi sociale. 

În fiecare cîmp social sînt investite toate speciile de capital, dar există 
pentru fiecare cîmp o formă legitimă a capitalului care poate fi valorificată 
cu profituri maxime. Agenţii procedează sistematic la convertirea diferitelor 
specii de capital pe care le posedă în capitalul cerut de „legile” interne ale 
cîmpului dat. 

O formă particulară pe care resursele economice, culturale şi sociale 
mobilizate în orice cîmp o îmbracă, atunci cînd sînt cunoscute şi recu- 
noscute ca legitime, conferind posesorului putere mai mare, este capitalul 
simbolic (onoarea, în sensul prestigiului, al reputației). 

Luptele pentru dobîndirea capitalului simbolic şi convertirea diferitelor 
specii de capital în capital simbolic conduc la transformarea raporturilor 
de forţă în raporturi de semnificaţie şi, prin aceasta, la mistificarea esenței 
lor atît în ochii dominaţilor, cît şi în cei ai dominanţilor ; şi unii şi ceilalţi 
sînt victimele unui „iluzionism social” [Accardo, 1983]. 

De fapt, toate formele de clasificare sînt forme de dominație, iar teoria 
critică a culturii conduce în mod „natural” la o teorie politică. 

Puterea este impusă, înainte de toate, nu prin violenţă materială (expro- 
priere, exploatare, privare de libertate etc.) şi conştientă, ci prin violență 
simbolică : obiectul impunerii este constituit nu din sistemele materiale, ci 
din sistemele de semnificaţie, iar procesul impunerii rămîne, în general, 
neconştientizat de agenţi, indiferent dacă este vorba despre dominați sau 

despre dominanti ; impunerea prin violenţă simbolică reuşeşte nu numai să 
conserve raporturile de forţă care au generat-o, ci şi să le întărească: 


Orice putere avînd caracterul de violenţă simbolică, respectiv orice putere care 
poate să impună semnificaţii, şi să le impună ca legitime, ascunzînd raporturile de 
forţă care sînt fundamentul forţei sale, adaugă propria sa forţă, respectiv o forţă 
specific simbolică, acestor raporturi de forţă [Bourdieu şi Passeron, 1970: 18]. 


Violenţa simbolică are ca fundament un efect al teoriei : structurile sim- 
bolice influenţează structurile sociale prin reprezentările pe care le produc : 


Bineînţeles, nu merg pînă la a afirma că structurile simbolice sînt cele care 
determină structurile sociale : efectul teoriei se exercită cu atît mai puternic cu 
cît diviziunile pe care teoria, ca principiu al viziunii şi diviziunii, le face să 
acceadă la existenţă vizibilă preexistă în stare potenţială, „en pointillé” , în reali- 
tate, ca unul dintre principiile posibile ale divizării (care nu este în mod necesar 
cel mai evident pentru percepţia comună). Ceea ce este sigur este faptul că, în 
anumite limite, structurile simbolice au o putere absolut extraordinară de consti- 
tuire (în sensul filosofiei şi al teoriei politice) care a fost mult subestimată. Dar, 
chiar dacă, fără îndoială, datorează mult capacităţilor specifice ale spiritului 
uman, cum sînt însăşi puterea de a simboliza, puterea de a anticipa viitorul etc., 
aceste structuri îmi par a fi definite în specificitatea lor prin condiţiile istorice 
ale genezei lor [Bourdieu, 1987: 29]. 


În acest proces de impunere simbolică a puterii, limbajul, în special 
limbajul sociologic, are o importanţă notabilă: 


Lumea socială este locul luptelor în jurul cuvintelor care îşi datorează gravita- 
tea - şi adesea violenţa - faptului că ele produc în mare parte lucrurile şi faptului 
că a schimba cuvintele şi, mai general, reprezentările [...] înseamnă deja a 
schimba lucrurile. Politica este, în esenţă, o chestiune de cuvinte. De aceea, 
confruntarea pentru cunoaşterea ştiinţifică a realităţii trebuie să înceapă aproape 
totdeauna printr-o luptă contra cuvintelor. [...] Cînd este vorba despre lumea 
socială, utilizarea obişnuită a limbajului obişnuit face din noi metafizicieni. [...] 
Cînd se pronunţă fraze care au ca subiect Statul, Societatea, Societatea civilă, 
Muncitorii, Națiunea, Poporul, Francezii, Partidul, Sindicatul etc., se subînţe- 
lege că ceea ce aceste cuvinte desemnează există, aşa cum atunci cînd spunem 
că „regele Franţei este chel” presupunem că există un rege al Franţei şi că acesta 
este chel. Totdeauna cînd propoziţii existenţiale (Franţa există) se ascund sub 
propoziţii predicative (Franţa este mare), sîntem expuşi la o lunecare ontologică 
care face să se treacă de la existenţa numelui la existenţa lucrului numit, lunecare 
cu atît mai probabilă şi periculoasă, cu cît în realitatea însăşi agenţii sociali 

luptă pentru ceea ce eu numesc putere simbolică ; puterea de numire consti- 
tuantă, care, numind, face să existe, reprezintă una dintre manifestările tipice 
ale puterii simbolice [Bourdieu, 1987: 69-70]. 


Ca transpunere a realităţii sociale într-o formă simbolică specifică, lim- 
bajul sociologic este, în mod necesar, complex, deoarece o realitate com- 
plexă nu poate fi exprimată lingvistic decît într-o formă complexă. Discursul 
sociologic are forţă transformatoare şi creatoare, el generează reprezentări 
care pot fi obiectivate şi transformate în „lucruri” sociale : 


Cînd este vorba despre lumea socială, a spune cu autoritate înseamnă a face [...]. 
Aşadar, cuvintele sociologului contribuie la facerea lucrurilor sociale. Lumea 
socială este din ce în ce mai mult locuită de sociologia reificată. Sociologii 
viitorului (dar este deja cazul nostru) vor descoperi din ce în ce mai mult în 
realitatea pe care o vor studia produsele sedimentate ale înaintaşilor lor [Bour- 
dieu, 1987: 69]. 


Chiar dacă expresia este nouă, ideea impunerii raporturilor de forţă prin 
mecanisme simbolice a fost formulată de „părinţii fondatori” ai sociologiei 
(Marx şi Weber, mai ales) şi este prezentă în toate sociologiile ulterioare 
care abordează problematica legitimării puterii şi a rolului ideologiei în 
legitimare 1. Bourdieu observă, însă, că violenţa simbolică este intim legată 
de raporturile de dominație şi, în consecinţă, este constitutivă socialului 
(este universală) ; în acelaşi timp, el subliniază faptul că impunerea sim- 
bolică nu presupune cu necesitate o intenţie în acest sens şi că nici un sistem 
ideologic sau de propagandă nu poate impune agenţilor semnificaţii, dacă 
acestea nu găsesc în agenții înşişi, în dispoziţiile personalităţii lor, o orien- 
tare către ele. Rezultă că, pentru a fi eficientă, orice violenţă simbolică 
începe prin a construi în agent această orientare (un habitus). 


1. Aşa de pildă, Louis Althusser [1970] distinge între aparate represive ale statului 
(guvernul, administraţia, armata, poliţia, tribunalele, închisorile etc.) şi aparate 
ideologice ale statului (biserica, şcoala, familia, instituţiile politice, juridice, sindi- 
cale, de cultură şi de informare): în timp ce primele impun puterea prin violenţă, 
cele din urmă o impun mai ales prin ideologie, formele de violenţă pe care le practică 
fiind disimulate, iar acest fapt explică forţa lor mai mare în impunerea şi conser- 
varea puterii pe care o reprezintă şi o susţin. 

8.3. Structura de profunzime a personalităţii : habitusul 


Habitus reprezintă traducerea latină a termenului grec hexis, utilizat de 
Aristotel pentru a desemna „dispoziţiile dobîndite ale corpului şi sufletului”. 
Prezent în diferite concepţii filosofice (d'Aquino, Hegel, Husserl), conceptul 
acesta este adus în sociologie de E. Durkheim şi M. Mauss care îl utilizează 
în scopul explicării caracterului sistematic, coerent, continuu al acţiunilor 
individului socializat. Astfel, în L'évolution pédagogique en France, 
Durkheim vorbeşte despre credinţa pe care creştinismul o sădeşte în indivizi 
ca despre „un anumit habitus al fiinţei noastre morale”, „o dispoziţie gene- 
rală a spiritului şi a voinţei” care determină lumina în care vedem lucrurile, 
o „stare profundă” a fiinţei noastre din care derivă toate stările particulare 
acest „habitus”, această „dispoziţie generală”, această „stare profundă” 
reprezintă scopul esenţial al unei acţiuni educative durabile [Durkheim, 
1938, trad. rom., 1972: 30-31]. La rîndul său, Mauss afirmă că magia se 
bazează pe o serie de principii ale judecăților şi raţionamentelor (categorii, 
în limbaj filosofic) : 


Prezente constant în limbaj, fără ca limbajul să le conţină în mod necesar în 
formă explicită, ele există mai degrabă sub forma obişnuinţelor [habitudes] directoa- 
re ale conştiinţei, ele însele inconştiente [Mauss, citat de Bourdieu, 1989: 17]. 


Le sens pratique [Bourdieu, 1980] defineşte conceptul habitus pornind 
de la notele de conţinut sesizate de Durkheim şi Mauss: „habitus” indică 
structuri subiective profunde, durabile, inconştiente, cu caracter dobîndit şi 
care au rol generator şi unificator în raport cu viziunea asupra lumii şi cu 
manifestările concrete ale personalităţii. În plus, valorificînd cunoscutele 
Teze despre Feuerbach [Marx, 1845], Bourdieu plasează habitusul în 
contextul acţiunii practice (caracterizate printr-o dimensiune corporală şi 
finalitate transformatoare) şi evidenţiază : (a) caracterul structurat al dispo- 
ziţiilor subiective, rezultat din faptul că (b) ele îşi au sursa în structurile 
obiective ale experienței; (c) rolul lor generator şi structurant nu numai în 
raport cu manifestările particulare ale personalităţii, ci şi în raport cu prac- 
ticile agenţilor : 


TEORII SOCIOLOGICE ALE EDUCAȚIEI 171 


Condiţionările asociate unei clase particulare de condiţii ale existenţei produc 
habitusuri, sisteme de dispoziții durabile şi transpozabile, structuri structurate, 
predispuse a funcţiona ca structuri structurante, respectiv ca principii genera- 
toare şi organizatoare de practici şi de reprezentări care pot fi obiectiv adaptate 
scopului lor, fără să presupună urmărirea conştientă de scopuri şi stăpînirea 
expresă a operaţiilor necesare pentru a le atinge, [care pot fi] obiectiv „reglate” 
şi „regulate”, fără să fie prin nimic produsul obedienţei faţă de reguli, şi [care], 
fiind toate acestea, [pot fi, de asemenea] colectiv orchestrate, fără să fie pro- 
dusul acţiunii organizatoare a unui şef de orchestră [Bourdieu, 1980: 88-89]. 


Conceptul „habitus” este înrudit evident cu concepte cum sînt „tipifica- 
ţie”, „categorizare”, „cadre ale experienţei”, „procedee interpretative”. Ca 
şi acestea, el desemnează scheme cognitive pe baza cărora individul inter- 
pretează realitatea şi care sînt dobîndite în experienţa sa socială. Originalita- 
tea conceptului utilizat de Bourdieu derivă din modul de înţelegere a naturii 
sale cognitiv-practice. El reprezintă unitatea unei dimensiuni cognitive, con- 
stînd în principii clasificatoare (categorii ale percepţiei şi evaluării), şi unei 
dimensiuni practice, care vizează un ansamblu de principii organizatoare 
ale acţiunii (hexis corporal, scheme şi automatisme corporale, mişcări care 
„vin de la sine”). Habitusul exprimă raportul individului cu corpul (ţinută, 
gesturi, mimică etc.), cu spaţiul fizic (utilizări ale obiectelor, deplasări 
printre ele), cu limbajul (vocabular, sintaxă, intonaţie, ritm al vorbirii), cu 
timpul (conţinutul, lungimea şi succesiunea duratelor), cu valorile ş.a.m.d. 


8.4. Habitusul de clasă 


Dispoziţiile subiective corespund unor condiţii obiective ale existenţei, în- 
trucît ele sînt produsul încorporării acestor condiţii. Ele orientează reacţia 
agentului în orice situaţie particulară în care se desfăşoară acţiunea. Clase 
de condiţii ale existenţei identice sau asemănătoare conduc la similitudini 
interindividuale în ceea ce priveşte dispoziţiile interne şi, în consecinţă, 
probabilitatea de a desfăşura practici similare. Habitusul de clasă (sau de 
grup) poate fi definit ca sistem subiectiv, dar nu individual, al structurilor 
interiorizate, scheme ale percepţiei, ale gîndirii şi ale acţiunii comune mem- 
brilor unei clase. Fiecare habitus individual, ca sistem de dispoziţii indivi- 
duale care exprimă sau reflectă clasa socială (sau grupul), este o variantă 
structurală a celorlalte ; „stilul personal” nu este nimic altceva decît o 

îndepărtare, mai mică sau mai mare, de stilul clasei. Principiul diferenţelor 
între habitusurile individuale rezidă în singularitatea traiectoriilor sociale, 
cărora le corespund serii de determinări ordonate cronologic şi ireductibile 
unele la altele 1. 

Habitusul de grup (clasă) exprimă o relaţie de omologie, respectiv de 
diversitate în omogenitate, între indivizi şi reprezintă fundamentul cel mai 
sigur, dar şi cel mai ascuns, al integrării grupurilor şi claselor. El constituie 
condiţia oricărei obiectivări a caracterului impersonal şi substituibil al 
practicilor individuale, a constituirii unei viziuni unitare despre lume şi a 
acţiunii concertate. Habitusul (simţul practic) funcţionează ca mijloc al con- 
sacrării (consécration) indivizilor în cîmpul corespunzător şi ca instrument 
de conservare şi reproducere a acestui cîmp, întrucît el constă, înainte de 
toate, într-o credință practică, o stare a corpului care antrenează spiritul, 
fără a implica dimensiunea conştientă, şi care asigură adeziunea imediată şi 
totală la principiile profunde, adesea ocultate, ale organizării cîmpului. El 
se constituie, pe de o parte, în principiu al unei identități sociale determi- 
nate, al apartenenţei la un cîmp, la o clasă etc., iar pe de altă parte, în 
principiu al distincției în raport cu un cîmp, o clasă etc. 

Habitusul de clasă reprezintă, de asemenea, principiul transformării 
raporturilor de forță în raporturi de semnificaţie (legitimării) şi al reproduc- 
tiei dominaţiei în diferitele cîmpuri ale spaţiului social (omologiei cîmpu- 
rilor) şi în timp. Ca principiu al viziunii asupra lumii, el este şi principiul 
diviziunii acesteia (sus-jos, masculin-feminin, adult-copil ş.a.m.d., în gene- 
ral dominanţi-dominaţi) ; un principiu franspozabil de la un cîmp la altul, 
asfel încît toate alegerile (şcolare, matrimoniale, politice) pe care le face 
individul obişnuit pe baza simțului său practic - în cele mai multe cazuri 
singurul sens al realităţii sociale de care poate dispune - sînt supuse ace- 
luiaşi principiu generator şi unificator, sînt, cu alte cuvinte, „afinităţi” între 
un habitus şi cîmpul corespunzător, respectiv clasa corespunzătoare ; un 
principiu durabil care face ca raportul acestui individ cu viitorul să fie un 
raport cu accesibilul („pentru noi”) şi cu inaccesibilul („nu pentru noi”) 
înscris în structurile obiective ale experienţei sale anterioare şi, în conse- 
cinţă, în structurile subiective dobîndite. Indiferent dacă acţiunea are sau 
nu ca punct de plecare un proiect, prezentul şi viitorul sînt înscrise în 


1. Apropierea de conceptul „situaţie biografic determinată” utilizat de Schütz [1962] 
este evidentă. 

structurile experimentate şi interiorizate sub forma habitusului, iar apar- 
tenenţa individului la grup (clasă) are, ca şi poziţia sa, tendinţa de a se 
reproduce în spaţiu şi în timp: 


Agenţii se determină în raport cu indicii concrete ale accesibilului şi ale inac- 
cesibilului, ale lui „pentru noi” şi ale lui „nu pentru noi”, diviziuni tot atît de 
fundamentale şi tot atît de fundamental recunoscute ca şi cele care separă sacrul 
şi profanul. [...] De fapt, raportul practic pe care un agent particular îl întreţine 
cu viitorul şi care comandă practica sa prezentă se defineşte în relaţia dintre, pe 
de o parte, habitusul său şi, în mod deosebit, structurile temporale şi dispoziţiile 
cu privire la viitor care s-au constituit pe parcursul unei relaţii particulare cu un 
univers particular al probabililor, iar pe de altă parte, o stare determinată a 
şanselor pe care lumea socială i le acordă în mod obiectiv. Raportul cu posibilii 
este un raport de putere ; iar sensul viitorului probabil se constituie într-o relaţie 
prelungită cu o lume structurată după categoria posibilului (pentru noi) şi impo- 
sibilului (nu pentru noi), a ceea ce este dinainte însuşit de către alţii şi ceea ce 
este dinainte atribuit [persoanei în cauză]. Principiu al unei percepții selective a 
indicilor, adecvaţi mai degrabă pentru a-l confirma şi pentru a-l întări decît 
pentru a-l transforma, şi matrice generatoare de răspunsuri dinainte adaptate la 
toate condiţiile (trecute ale) producerii sale, habitusul se determină în funcţie 
de un viitor probabil pe care îl devansează şi la a cărui apariţie contribuie, 
întrucît îl citeşte direct în prezentul lumii presupuse, singura pe care poate vreo- 
dată să o cunoască [Bourdieu, 1980: 108]. 


8.5. Habitus şi strategie 


Conceptul „habitus” permite repunerea în discuţie a problemei raţionalităţii 
acţiunii. Acţiunea umană are, în general, din punctul de vedere al unui 
observator imparţial, toate aparențele unei acţiuni „raţionale în finalitate” : 
agentul acţionează ca şi cum ar cunoaşte condiţiile şi consecinţele obiective 
ale acţiunii sale, ca şi cum ar urmări conştient un scop şi ar alege la fel de 
conştient anumite mijloace pentru a-l atinge. Se poate spune că el are o 
strategie de acţiune |. Şi totuşi, acţiunea este „de bun simţ” (sensee), dar 


1. Conceptul strategie este utilizat de M. Crozier şi E. Friedberg pentru a pune în 
evidenţă rolul activ al actorului, raționalitatea sa în cursul unei acţiuni care se află, 
totuşi, sub presiunea unor determinări exterioare. Crozier şi Friedberg înţeleg „stra- 
tegia” nu ca un concept care trimite direct la o realitate, ci ca un instrument teoretic 
utilizat ex-post de cercetător pentru a înţelege acţiunea (în termenii lui Bourdieu, 
putem spune ca este vorba despre un concept „pe hîrtie”): 

nu are raţiunea ca principiu : în timpul jocului, jucătorul de tenis nu dispune 
nici de timpul şi nici de informaţia necesară pentru a elabora o strategie 
raţională din care să rezulte mişcarea sa următoare ; aceasta este produsul 
unui „program” pe care experimentarea repetată a condiţiilor similare celor 
în care se desfăşoară jocul l-a construit şi fixat în jucător. Raţionalitatea 
rezultă dintr-o relaţie între, pe de o parte, structurile profunde, interiorizate 
ale subiectivităţii (habitus) şi, pe de altă parte, coincidenţa sau asemănarea 
condiţiilor în care se desfăşoară acţiunea actuală cu cele în care aceste 


„1. Actorul nu are decît rareori obiective clare şi cu atît mai puţin proiecte coerente. 
[...] Rezultă că ar fi iluzoriu şi fals să considerăm comportamentul său ca [fiind] 
totdeauna gîndit, cu alte cuvinte mijlocit de un subiect lucid care îşi calculează 
mişcările în funcţie de obiective fixate de la început. 

2. Şi totuşi, comportamentul său este activ. Chiar dacă este întotdeauna constrîns şi 
limitat, el nu este niciodată direct determinat; chiar şi pasivitatea este totdeauna, 
într-un anume fel, o opţiune. 

3. Şi este un comportament care are totdeauna un sens; faptul că nu putem să-l 
raportăm la obiective clare nu înseamnă că el nu poate fi raţional, dimpotrivă. În loc 
să fie raţional în raport cu obiectivele, el este raţional, pe de o parte, în raport cu 
oportunităţile şi, prin intermediul acestor oportunităţi, cu contextul care le defineşte, 
iar pe de altă parte, în raport cu comportamentul celorlalţi actori, cu profitul pe care 
aceştia îl obţin şi cu jocul care se stabileşte între ei. 

4. În fine, este un comportament care are totdeauna două aspecte: un aspect ofen- 
siv: sesizarea oportunităţilor în vederea ameliorării propriei situații; şi un aspect 
defensiv : menţinerea şi lărgirea propriei marje de libertate, deci a capacităţii proprii 
de a acţiona [...]. 

5. La limită, nu mai există, aşadar, comportament irațional. Utilitatea conceptului 
de strategie constă tocmai în faptul de a se aplica fără deosebire comportamentelor 
care par cele mai raţionale şi celor absolut eratice. În spatele capriciilor şi a reacţiilor 
afective care comandă comportamentul de fiecare zi, analistul poate descoperi regu- 
larități care nu au sens decît în raport cu o strategie. Aceasta nu este, aşadar, nimic 
altceva decît fundamentul inferat ex-post al regularităților de comportament obser- 
vate empiric. Rezultă că o astfel de „strategie” nu este cîtuşi de puţin sinonimă cu 
voinţa şi este cu atît mai puţin în mod necesar conştientă [...]. 

Reflecţia asupra actorului nu este, totuşi, suficientă, întrucît comportamentul său nu 
poate fi conceput în afara contextului de unde îşi ia, am văzut, raționalitatea. Princi- 
pala virtute a conceptului de strategie este aceea că forţează depăşirea şi o face 
posibilă. În timp ce gîndirea în termeni de obiective tinde să izoleze actorul de 
organizaţia căreia îl opune, gîndirea în termeni de strategie obligă la a căuta raţio- 
nalitatea actorului în contextul organizaţional şi de a înţelege construitul organiza- 
tional în trăirea actorilor” [Crozier şi Friedberg, 1977: 55-57]. 

structuri au fost produse. Este o raționalitate de tip practic, bazată pe un 
principiu al „economiei intenţionale”, al informaţiei şi logicii minimale 
pentru nevoile practicii. 


8.6. Individul — agent al acţiunii practice 


Ca şi „procedeele interpretative”, conceptul „habitus” este utilizat cu inten- 
ţia de a evidenția capacitățile generatoare ale dispoziţiilor subiective do- 
bîndite în cursul experienţei şi de a susţine teza rolului creator, inovator, 
activ al subiectului. Individul nu este lipsit de discernămînt, aşa cum pre- 
supun susţinătorii teoriilor modelului cultural, ci un subiect care defineşte 
(recunoaşte) situaţia, fără ca aceasta să implice cu necesitate o activitate 
conştientă : 


De fapt, ceea ce este în joc în viaţa socială sînt agenţi discernabili şi dotați cu 
discernămînt, care realizează nenumăratele operaţii de ordonare prin care se 
reproduce şi se transformă continuu ordinea socială, şi nu particule de materie, 
inerte şi interşanjabile. Nu este vorba despre conştiinţe care acţionează în de- 
plină cunoştinţă de cauză. Discernămîntul care stă la baza [au principe] atît a 
actelor de clasificare, cît şi a produselor lor, cu alte cuvinte a practicilor, a 
discursurilor sau a produselor finite diferite, deci discernabile şi clasabile, nu 
reprezintă actul intelectual al unei conştiinţe care îşi propune explicit scopuri 
într-un proces de alegere deliberată între variante posibile constituite ca atare 
printr-un proiect, ci operaţia practică a habitusului, adică a schemelor genera- 
toare de clasamente şi de practici clasificabile, care funcţionează în practică fără 
a accede la reprezentarea explicită şi care sînt produsul încorporării, sub forma 
dispoziţiilor, a unei poziţii diferenţiate în spaţiul social — definit, aşa cum proce- 
dează Strawson, exact prin exterioritatea poziţiilor [Bourdieu, 1987: 9]. 


De această dată, însă, nu mai este vorba doar despre un subiect al cu- 
noaşterii, ci despre un agent al acțiunii practice : 


Eu spun agenţi şi nu subiecţi. Acţiunea nu constă în simpla aplicare a unei reguli, 
în obedienţa la o regulă. În societăţile arhaice, ca şi în societăţile noastre, agenţii 
sociali nu sînt automate reglate ca nişte orologii, după legi mecanice pe care ei 
nu le pot înţelege. În jocurile cele mai complexe, cum ar fi, de exemplu, 
schimburile matrimoniale sau practicile rituale, ei angajează principiile încor- 
porate ale unui habitus generator: acest sistem de dispoziţii poate fi gîndit prin 
analogie cu gramatica generativă a lui Chomsky, cu deosebirea că este vorba 
despre dispoziţii dobîndite în experiență, deci variabile în funcţie de locuri şi 

momente. Acest „simţ al jocului” [sens du jeu], cum spunem noi în franceză, este 
cel care permite producerea unei infinităţi de reacţii inovatoare [coups] adaptate 
unei infinităţi de situaţii posibile pe care nici o regulă, oricît de complexă ar fi, nu 
le poate prevedea. În consecinţă, eu am substituit strategiile matrimoniale regu- 
lilor de rudenie. Acolo unde altădată se vorbea despre „reguli”, despre „model”, 
despre „structură”, ignorînd puţin deosebirile de nuanţă [...], astăzi toată lumea 
vorbeşte despre strategii matrimoniale (ceea ce implică luarea în consideraţie a 
punctului de vedere al agenţilor, fără a face din aceştia calculatoare raţionale). 
Evident, trebuie înlăturate conotaţiile naiv teleologice ale termenului „strategie” : 
unele conduite pot fi orientate în raport cu unele scopuri fără a fi conduse în mod 
conştient către aceste scopuri. Noţiunea „habitus” a fost inventată, dacă pot 
spune astfel, pentru a explica acest paradox. La fel, noţiunea „sens practic” explică 
faptul că riturile sînt coerente, că au coerenţa totdeauna parţială şi niciodată 
totală a construcţiilor practice, întrucît sînt produsul unui „sens practic” şi nu al unui 
gen de calcul inconştient sau al supunerii la o regulă [Bourdieu, 1987: 19-20]. 


Conceptul „habitus” subliniază primatul rațiunii practice (rațiune nece- 
sară şi suficientă în raport cu nevoile practicii) şi defineşte agentul nu numai 
prin capacitatea de a cunoaşte şi recunoaşte obiectele sociale, ci prin capa- 
citatea sa esenţială de a le construi ca relaţii obiective. 

Marx, Durkheim, Mead, Parsons au insistat asupra interiorizării structu- 
rilor obiective în structuri de personalitate, operînd o distincţie netă între 
obiectiv şi subiectiv („existenţă socială” şi „conştiinţă socială”, „fapt so- 
cial” şi „conştiinţă”, „sistem social” şi „sistem al dispoziţiilor-necesităţi 
ale personalităţii”). Bourdieu afirmă, dimpotrivă, obiectivitatea subiecti- 
vului : structurile încorporate (hexis corporal) nu sînt structuri subiective 
pur şi simplu, ci un subiectiv obiectivat într-un corp. Teoria habitusului 
opune atît explicaţiei deterministe a faptelor sociale, cît şi explicaţiei prin 
cauze finale 1 teza potrivit căreia logica reală a acţiunii împleteşte două 
tipuri de obiectivări ale istoriei, o obiectivare în instituţii şi una în corpuri, 
sau, altfel spus, două stări ale capitalurilor, obiectivată şi încorporată. 


1. Teoria habitusului a făcut obiectul unor critici reciproc exclusive. Aşa, de pildă, în 
timp ce Lévi-Strauss vede în teoria structurilor matrimoniale un fel de spontaneism 
şi o revenire la filosofia subiectului, alţii o resping întrucît văd în ea forma extremă 
a determinismului şi a abolirii subiectului. Pe de altă parte, Jon Elster acuză carac- 
terul contradictoriu al acestei concepţii, cumulul de explicaţii care se exclud una pe 
alta. Răspunzînd acestor critici, Bourdieu sesizează că teoria habitusului este „citită” 
şi interpretată prin chiar alternativele pe care ea încearcă să le înlăture [Bourdieu, 
1987: 20-21]. 

8.7. Sensul comun este un sens practic 


Obiectivarea în corpuri (hexis corporal) reprezintă principiul constituirii 
sensului (simțului) comun al acţiunii, înţeles ca sens (simţ) practic, analog „sim- 
tului jocului” pe care îl posedă sportivii, iar prin aceasta ea (el) reactivează 
(conservă şi întăreşte) şi realizează continuu sensul obiectivat în instituţii : 


În măsura, şi doar în măsura, în care habitusurile sînt încorporări ale aceleiaşi isto- 
rii — sau, mai exact, ale aceleiaşi istorii obiectivate în habitusuri şi în structuri —, 
practicile pe care el le generează sînt mutual comprehensibile şi ajustate nemijlo- 
cit structurilor şi, de asemenea, obiectiv concertate şi dotate cu un sens obiectiv, 
în acelaşi timp unitar şi sistematic, transcendent intenţiilor subiective şi proiec- 
telor conştiente, individuale sau colective. Unul dintre efectele fundamentale 
ale acordului între sensul practic şi sensul obiectivat este producerea unei lumi 
a sensului comun, a cărei evidenţă imediată este dublată de obiectivitatea care 
asigură consensul asupra sensului practicilor şi al lumii, cu alte cuvinte armo- 
nizarea experienţelor şi întărirea continuă pe care fiecare dintre ele o primeşte 
din expresia - individuală sau colectivă (în timpul unei sărbători, de exemplu), 
improvizată sau programată (locuri comune, maxime) - experienţelor asemănă- 
toare sau identice [Bourdieu, 1980: 97]. 


Simţul practic, necesitate socială devenită natură, convertită în scheme motorii 
şi în automatisme corporale, este cel care face ca practicile să fie, în şi prin 
ceea ce rămîne în ele obscur pentru ochii producătorilor lor şi trădează princi- 
piile transsubiective ale producerii lor, de bun simț [sensce], cu alte cuvinte 
caracterizate de un sens comun. Tocmai pentru că agenţii nu ştiu niciodată com- 
plet ce fac, ceea ce fac are mai mult sens decît ştiu ei [Bourdieu, 1980: 116]. 


Conceptele „habitus”, „sens practic”, „strategie” indică o lume socială 
care este în esenţă o lume a practicilor care se auto-generează : dispoziţiile 
subiective sînt produse ale practicii care se „fixează” în indivizi în stare 
practică (fără a exclude, totuşi, starea discursiv-reflexivă) şi care sînt actua- 
lizate în practici. Coerenţa acţiunii sociale (ordinea socială) este, astfel, o 
coerenţă (ordine) practică rezultată din coerenţa dispoziţiilor subiective, ea 
însăşi produs al coerenţei condiţiilor obiective în care aceste dispoziţii s-au 
constituit : 

Produse în practica unor generaţii succesive, într-un tip determinat de condiţii 


ale existenţei, aceste scheme de percepţie, de apreciere şi de acţiune care sînt 
dobîndite în practică şi puse în funcţiune în stare practică, fără a accede la 

reprezentarea explicită, funcţionează ca operatori practici prin intermediul cărora 
structurile obiective, al căror produs sînt tind să se reproducă în practici. Taxi- 
nomiile practice, instrumente ale cunoaşterii şi ale comunicării care reprezintă 
condiţia constituirii sensului şi al consensului asupra sensului, nu îşi exercită 
eficacitatea structurantă decît în măsura în care sînt ele însele structurate. Ceea 
ce nu înseamnă că ele sînt pasibile de o analiză strict internă („structurală”, 
„componenţială” sau altfel) care, extrăgîndu-le în mod artificial din condiţiile 
lor de producere şi utilizare, îşi interzice să înţeleagă funcţiile lor sociale. Coe- 
renţa care se observă în toate produsele aplicării unuia şi aceluiaşi habitus nu 
are alt fundament decît coerenţa pe care principiile generatoare constitutive ale 
acestui habitus o datorează structurilor sociale (structură a relaţiilor între grupuri, 
sexe sau clase de vîrstă, sau între clasele sociale) al căror produs sînt şi pe care 
tind să le reproducă într-o formă transformată şi greu de recunoscut, inserîn- 
du-le în structura unui sistem de relaţii simbolice [Bourdieu, 1980: 159-160]. 


Rezultă că există o „logică în sine, fără reflecţie conştientă şi fără control 
logic” [Bourdieu, 1980: 154] a acţiunii, o logică practică (acordînd ter- 
menului practică semnificaţia pe care o are în expresia „îmbrăcăminte prac- 
tică”, respectiv comodă şi adecvată acţiunii eficiente, necesară şi suficientă 
pentru aceasta), o economie a practicilor care este constitutivă structurii 
practicilor raționale, respectiv structurii celei mai potrivite pentru atingerea 
cu costuri minime a obiectivelor înscrise în logica unui cîmp oarecare ; o 
rațiune imanentă care face ca acţiunile să fie rezonabile, fără a fi produsul 
unui calcul raţional, caracterizate de un fel de finalitate, fără a fi organizate 
conştient în raport cu scopuri formulate explicit, inteligibile şi coerente, 
fără a fi rezultatul unei intenţii de inteligibilitate şi coerenţă, ajustate viito- 
rului, fără a fi produsul unui proiect sau al unui plan. Specificitatea acestei 
logici practice rezidă în structura ei temporală: prezentul conţine în sine 
atît trecutul încorporat sub forma habitusului cît şi viitorul anticipat în 
structurile generatoare ale aceluiaşi habitus [Idem]. 


8.8. Habitusul ca principiu al reproducției 
şi schimbării structurilor obiective ale practicii 


Actualizarea practică a structurilor încorporate nu este conştientă, dar nici 
mecanică : habitusul orientează către acţiune în calitate de istorie încorpo- 
rată şi uitată ca atare, în calitate de istorie devenită natură. Actualizarea 
este dependentă de raportul existent între situaţia actuală în care se află 

agentul şi condiţiile experienţei trecute încorporate: dacă situaţia actuală 
este identică sau similară celei în care structurile subiective s-au format, 
schemele de percepţie, de gîndire şi de acţiune învăţate vor intra în func- 
ţiune de îndată ce agentul a recunoscut condiţiile ; dacă, dimpotrivă, condi- 
tiile actuale sînt diferite de cele ale producerii sale, habitusul generează o 
conduită inovatoare de răspuns care se înscrie, totuşi, în limitele unui princi- 
piu general. Conduita este, astfel, pe de o parte, determinată, recursivă, 
previzibilă, iar pe de altă parte, nedeterminată, singulară, imprevizibilă : 


Produs al istoriei, habitusul produce practici, individuale şi colective, deci isto- 
rie, în conformitate cu scheme produse de istorie ; el asigură prezenţa activă a 
experienţelor trecute care, depozitate în fiecare organism sub forma schemelor 
de percepţie, de gîndire şi de acţiune, tind, mai sigur decît toate regulile formale 
şi decît toate normele explicite, să garanteze conformitatea şi constanţa lor în 
timp. Trecut care supravieţuieşte în actual şi care tinde să se perpetueze în viitor, 
actualizîndu-se în practici structurate după principiul său, lege interioară prin 
care se exercită continuu legea necesităţilor externe ireductibile la constrîngerile 
imediate ale conjuncturii, sistemul de dispoziţii stă la baza continuității şi regu- 
larităţii... Scăpînd atît alternativei forţelor înscrise în starea anterioară a siste- 
mului, în afara corpului, cît şi celei a forţelor interne, a motivaţiilor apărute 
brusc, pe moment, din decizia liberă, dispoziţiile interioare, interiorizare a exte- 
riorităţii, permit forţelor externe să se exercite, dar după logica specifică a 
organismelor în care sînt încorporate, adică într-un mod durabil, sistematic şi 
nu mecanic: sistem dobîndit de scheme generatoare, habitusul face posibilă 
producerea liberă a tuturor gîndurilor, a tuturor percepţiilor şi a tuturor acţiu- 
nilor înscrise în limitele, şi numai în limitele, inerente condiţiilor particulare 
ale producerii sale. [...] Capacitate de generare infinită şi totuşi strict limitată, 
habitusul nu este greu de gîndit decît atîta timp cît rămînem cantonaţi în alterna- 
tivele obişnuite, pe care el urmăreşte să le depăşească, ale determinismului şi 
libertăţii, condiţionării şi creativităţii, conştiinţei şi inconştientului sau ale indi- 
vidului şi societăţii. Întrucît habitusul este o capacitate infinită de a produce în 
toată libertatea (controlată) produse - gînduri, percepții, expresii, acţiuni — care 
au totdeauna ca limite condiţiile definite istoric şi social ale producerii sale, 
libertatea condiţionată şi condiţională pe care el o asigură este tot atît de departe 
de creaţia unui nou imprevizibil ca şi de simpla reproducere mecanică a condiţio- 
nărilor iniţiale. [...] Astfel, ca orice artă de a inventa, habitusul este cel care 
permite producerea de practici în număr infinit şi relativ imprevizibile (ca şi 
situaţiile corespunzătoare), dar limitate ca diversitate. Pe scurt, fiind produsul 
unei clase determinate de regularităţi obiective, habitusul tinde să determine 
toate condiţiile „rezonabile” ale „sensului comun”, care sînt posibile în limitele, 

şi doar în limitele, acestor regularităţi şi care au toate şansele de a fi sancţionate 
pozitiv pentru că sînt ajustate obiectiv logicii caracteristice unui cîmp deter- 
minat, al cărui viitor îl anticipează ; el tinde totodată să excludă „fără violenţă, 
fără artă, fără argument” toate „nebuniile” („aceasta nu este pentru noi”), adică 
toate conduitele făcute să fie sancţionate negativ pentru că sînt incompatibile cu 
condiţiile obiective [...]. Istorie încorporată, devenită natură, iar prin aceasta 
uitată ca atare, habitusul este prezenţa în acţiune a întregului trecut care l-a 
produs : în consecinţă, el este cel care conferă practicilor independența lor 
relativă faţă de determinările exterioare ale prezentului imediat. Această au- 
tonomie este aceea a unui trecut acţionat şi în acţiune care, funcţionînd în ca- 
litate de capital acumulat, produce istoria pornind de la istorie şi asigură astfel 
permanenţa în schimbare care face din agentul individual o lume în lume 
[Bourdieu, 1980: 91-94]. 


El elaborează, într-un proces de combinare individualizată a schemelor 
învăţate, conduite inovatoare : „Ars inveniendi este o ars combinatoria” 
[Bourdieu, 1980: 170]. 

I se atribuie lui P. Bourdieu teza unui determinism cvasi-absolut al acţiu- 
nii, avînd ca principiu habitusul, şi, în consecinţă, teza reproducţiei cvasi- 
-absolute a structurilor sociale : acesta este conţinutul principal al criticilor 
care i se adresează. Din cele arătate mai sus rezultă că sociologul francez 
este departe de a susţine vreuna dintre aceste teze: ipoteza habitusului 
permite înţelegerea acţiunii ca acţiune determinată şi, în acelaşi timp, li- 
beră, reproductivă şi, în acelaşi timp, inovatoare. Este, însă, adevărat că 
sociologul francez nu dezvoltă tema mecanismelor prin care habitusul 
conduce la schimbare. 


8.9. Habitus şi acţiune pedagogică 


Structurile profunde ale subiectivităţii (habitusul) care conservă un sens al 
realităţii sociale sub forma simțului practic şi care conferă constanţă, 
coerenţă acţiunilor individuale şi le face inteligibile, sînt produsul unei 
acțiuni pedagogice de inculcare efectuată de colectivitate şi a acţiunii cores- 
punzătoare de învăţare desfăşurate de individ (cu alte cuvinte al unui proces 
de socializare/educaţie). Acţiunea pedagogică, care nu poate avea loc decît 
în cadrul unui proces de comunicare, poate îmbrăca forma : a) unei acţiuni 
anonime şi difuze, exercitate de un grup şi un mediu simbolic, structurat, 

în întregul lor (pedagogie implicită) ; b) unei munci pedagogice desfăşurate 
de către agenţi specializaţi, ca practică specifică şi autonomă, în momente 
şi împrejurări determinate (pedagogie explicită). Ceea ce deosebeşte în mod 
esenţial pedagogia explicită şi pedagogia implicită este faptul că prima 
produce scheme clasificatorii şi corporale apelînd la un discurs simbolic, 
cu alte cuvinte la expresia verbală şi la conştiinţă, în timp ce cea de-a doua 
inculcă un modus operandi specific unei practici determinate prin chiar 
exercițiul practicii respective. Totuşi, învăţarea nu se realizează niciodată 
mecanic, prin mecanismul imitaţiei sau prin cel al încercării şi erorii, 
deoarece, indiferent că este vorba despre un discurs sau despre obiecte şi 
practici experimentate, materialul care trebuie învăţat este, ca produs al 
aplicării sistematice a unui număr oarecare de principii practice coerente, 
totdeauna structurat. În consecinţă, orice proces de învăţare, indiferent de 
mecanismul său (simpla familiarizare sau transmiterea explicită), constă în 
interiorizarea rațiunii unei serii de fapte concrete, a principiului de organi- 
zare a acestei serii care va funcţiona ulterior ca principiu de organizare a 
practicilor agentului. În plus, orice societate prevede unele exerciţii structu- 
rale (ritualuri, jocuri etc.) prin care transmite acest principiu. De fapt, toate 
acţiunile înfăptuite într-un spaţiu şi un timp structurate sînt evaluate sim- 
bolic şi funcţionează ca exerciţii structurale prin care societatea construieşte 
în indivizi capacitatea de operare cu schemele fundamentale ale practicii. 
În acest fel, acțiunea pedagogică se dovedeşte a fi constitutivă oricărei 
Structuri (ordini) sociale. 

Producînd habitusuri, orice acţiune pedagogică funcţionează ca putere 
ce impune ca legitime semnificaţii care disimulează raporturile de forţă, 
funcţionează, deci, ca violenţă simbolică ce legitimează şi întăreşte rapor- 
turile de dominație |: 


Orice acţiune pedagogică (A.P.) este în mod obiectiv o violenţă simbolică ca 
impunere printr-o putere arbitrară a unui arbitrar cultural. [...] 


1. Critica la care André Petitat [1982] supune concepţia exprimată de Bourdieu şi Passe- 
ron în La reproduction... [1970] vizează universalitatea raporturilor de dominație şi 
a violenţei simbolice din care rezultă rolul legitimator şi de întărire a dominaţiei al 
oricărei acţiuni pedagogice. Istoria arată că perioadele de stabilitate a puterii legitime 
alternează cu altele în care legitimitatea este pusă sub semnul întrebării şi în care se 
desfăşoară acţiuni pedagogice ilegitime cu rol destabilizator. Teoria violenţei simbo- 
lice nu permite, potrivit opiniei sociologului elveţian, înţelegerea condiţiilor (inclusiv 
a condiţiilor pedagogice) de ilegitimare şi de schimbare a autorităţii. 

1.1. Într-un prim sens, acţiunea pedagogică (A.P.) este în mod obiectiv o 
violenţă simbolică, în sensul că raporturile de forţă între grupurile şi clasele 
constitutive ale unei formaţiuni sociale sînt fundamentul puterii arbitrare care 
este condiţia instaurării unui raport de comunicare pedagogică, respectiv de 
impunere şi inculcare a unui arbitrar cultural după un mod arbitrar de impunere 
şi inculcare (educaţie). [...] 

1.2. Într-un al doilea sens, acţiunea pedagogică (A.P.) este în mod obiectiv o 
violenţă simbolică în sensul că delimitarea, obiectiv implicată în faptul de a 
impune şi de a inculca, a anumitor semnificaţii considerate, prin selecţia lor şi 
prin excluderea corelativă selecţiei, ca fiind demne de a fi reproduse printr-o 
acţiune pedagogică (A.P.), reproduce (în dubla accepţiune a termenului) selecţia 
arbitrară pe care un grup sau o clasă o operează în mod obiectiv în şi prin 
arbitrariul ei cultural [Bourdieu şi Passeron, 1970, trad. rom., 1977: 187-190]. 


Rezultă că acţiunea pedagogică nu constă în transmiterea neutră a unei 
culturi neutre (modele de comportament împărtăşite de membrii unei colec- 
tivităţi) de la o generaţie la alta, ci într-un proces de „impunere şi inculcare 
a unui arbitrar cultural după un mod arbitrar de impunere şi inculcare (edu- 
caţie)” [Bourdieu şi Passeron, 1970, trad. rom., 1977: 187]. Cultura care 
face obiectul acţiunii pedagogice este necesară, în sensul că este inextricabil 
legată de un anumit tip de condiţii sociale, coerenţa şi funcţionalitatea struc- 
turilor de semnificaţii care o alcătuiesc conferindu-i inteligibilitate, dar este, 
în acelaşi timp, arbitrară, întrucît nu decurge din nici un principiu universal 
(fizic, biologic ori spiritual), nu face parte din „natura lucrurilor” şi nici 
nu este expresia unei naturi umane universale, ci decurge, dimpotrivă, 
dintr-un raport obiectiv de forţă. Ceea ce este transmis în calitate de cultură 
legitimă nu este decît arbitrariul cultural care exprimă interesele obiective 
(materiale şi simbolice) ale grupului sau clasei dominante. Acţiunea peda- 
gogică legitimează acest arbitrar prin însuşi faptul că, selectînd şi transmi- 
ind un model cultural ca pe singurul demn de a fi transmis, îl aduce în 
opoziţie cu celelalte, ascunzînd adevărul despre caracterul său arbitrar. La 
fel de arbitrar este şi modul de impunere a culturii „legitime” (metode şi 
mijloace de inculcare, determinate istoric). 

Orice instanţă (agent sau instituţie) care exercită o acţiune educativă 
dispune de autoritate pedagogică în calitate de mandatar al unor grupuri 
sau clase (şi nu al societăţii în ansamblul ei, aşa cum sugerau Durkheim şi 
Parsons), în calitate de deţinător prin delegație (o delegaţie limitată) al 
dreptului de exercitare a violenţei simbolice. 

Raporturile de forţă dintre grupurile sau clasele sociale se manifestă ca 
raporturi între diferitele instanţe educative. Instanţele care sînt mandatate 
să transmită arbitrariul cultural al grupurilor şi claselor dominante sînt cele 
care exercită acțiunea pedagogică dominantă. 

Acţiunea pedagogică implică munca pedagogică definită ca muncă pre- 
lungită de inculcare, care are ca finalitate producerea, prin interiorizarea 
principiilor unui arbitrar cultural, unei structuri interne durabile (habitus) 
care să persiste şi după încetarea muncii pedagogice şi să producă la rîndul 
său practici conforme cu aceste principii, reproducînd astfel arbitrariul cul- 
tural care i-a dat naştere. Munca pedagogică se clasifică în muncă pedago- 
gică primară, desfăşurată de familia de origine şi care inculcă un habitus 
pe o bază exclusiv biologică, şi munca pedagogică secundară, desfăşurată 
de orice instanţă educativă care construieşte un „habitus” pornind nu de la 
un fundament biologic, ci de la structuri subiective produse de o muncă 
pedagogică anterioară. 


8.9.1. Acţiunea pedagogică desfăşurată de familie — 
producerea habitusului primar şi reproducerea structurii 
de clasă 


3.3. Întrucît munca pedagogică (M.P.) este un proces ireversibil, producînd în 
timpul necesar de inculcare o dispoziţie ireversibilă, respectiv o dispoziţie care 
nu poate fi ea însăşi reprimată ori transformată decît printr-un proces ireversibil, 
producînd la rîndul său o nouă dispoziţie ireversibilă, acţiunea pedagogică pri- 
mară (prima educaţie) care se realizează printr-o muncă pedagogică fără ante- 
cedente (muncă pedagogică primară) produce un habitus primar, caracteristic 
unui grup sau unei clase, care reprezintă principiul constituirii ulterioare a ori- 
cărui habitus. 

3.3.1. Gradul de productivitate specifică al oricărei alte munci pedagogice (mun- 
ca pedagogică secundară) este în funcţie de distanţa care separă habitusul pe 
care tinde să-l inculce (respectiv arbitrariul cultural impus) de habitusul care a 
fost inculcat în munca pedagogică anterioară şi, la sfîrşitul regresiunii, de către 
munca pedagogică primară (respectiv arbitrariul cultural originar) [Bourdieu şi 
Passeron, 1970, trad. rom., 1977: 198]. 


Familia reprezintă agentul unei acțiuni pedagogice primare care „fixea- 
ză” în individ habitusul primar de clasă, primele scheme de percepţie, de 

gîndire şi de acţiune care vor funcţiona ca fundament şi principiu de selecţie 
în procesul încorporării tuturor experienţelor ulterioare, astfel încît expe- 
rienţele diferite trăite de un individ 


se integrează în unitatea unei biografii sistematice care se organizează pornind 
de la situaţia originară de clasă, experimentată într-un tip determinat de structură 
familială [Bourdieu, 1972: 188]. 


Aşa, de pildă, în cazul societăţii Kabylie, raporturile copiilor cu părinţii, 
care conduc la construirea identităţii sexuale, componentă de bază a iden- 
tităţii sociale a copiilor, inculcă principiul opoziţiei între masculin şi feminin 
ca principiu fundamental al viziunii şi diviziunii lumii sociale (simbolice), 
principiu care reglează întreaga funcţionare a societăţii : 


[...] relaţiile cu tatăl şi cu mama sînt cele care, prin disimetria în complemen- 
taritate antagonistă care le caracterizează, constituie una dintre ocaziile de a 
interioriza în mod inseparabil schemele diviziunii sexuale a muncii şi ale divi- 
ziunii muncii sexuale [Bourdieu, 1980: 127]. 


Copilul îşi construieşte identitatea sexuală, element capital al identităţii sale 
sociale, în acelaşi timp în care îşi construieşte reprezentarea diviziunii sociale a 
muncii între sexe, pornind de la acelaşi ansamblu socialmente definit prin indicii 
biologice şi sociale inseparabile. Altfel spus, conştientizarea identităţii sexuale 
şi încorporarea dispoziţiilor asociate unei definiţii sociale determinate a func- 
țiilor sociale ce revin bărbaţilor şi femeilor merg împreună cu adoptarea unei 
viziuni socialmente definite cu privire la diviziunea sexuală a muncii. 

Lucrările psihologilor asupra percepţiei diferenţelor sexuale arată că, foarte 
devreme (în jurul vîrstei de cinci ani), copiii stabilesc distincţii tranşante între 
funcţiile masculine şi feminine, femeilor şi mamelor revenindu-le funcţiile do- 
mestice şi îngrijirea copiilor, iar bărbaţilor şi taţilor activităţile economice. Totul 
indică o construcţie simultană a conştiinţei diferenţelor sexuale şi a distincţiei 
între funcţiile paterne şi materne. Din numeroase analize ale percepţiei diferen- 
ţiate a tatălui şi a mamei se poate reţine că tatăl este mult mai adesea perceput 
ca mai competent şi mai sever decît mama care, la rîndul ei, este considerată 
mai „amabilă” şi mai afectuoasă decît tatăl şi care face obiectul unei relaţii mai 
încărcate de afectivitate şi mai plăcute. În definitiv, aşa cum remarcă pe bună 
dreptate Emmerich, toate aceste diferenţe au ca principiu faptul că, în general, 
copiii atribuie mai multă putere tatălui decît mamei [Bourdieu, 1980: 132-133]. 


Totul se petrece ca şi cum habitusul ar produce coerenţă şi necesitate pornind 
de la accident şi întîmplare ; ca şi cum ar ajunge să unifice efectele necesităţii 
sociale suportate din copilărie, prin intermediul condiţiilor materiale ale exis- 
tenţei, [efectele] experienţelor relaţionale primordiale şi practicării acţiunilor, 

obiectelor, spaţiilor şi timpului structurate, cu efectele necesităţii biologice, fie 
că este vorba despre influenţa echilibrelor hormonale sau despre rolul caracte- 
risticilor fizice observabile ; ca şi cum ar produce o lectură biologică (şi, în 
special, sexuală) a proprietăţilor sociale şi o lectură socială a proprietăţilor 
sexuale, conducînd, astfel, la o reexploatare socială a proprietăţilor biologice şi 
la o reutilizare biologică a proprietăţilor sociale [Bourdieu, 1980: 134]. 


În societăţile diferenţiate (moderne), habitusul primar orientează opţiu- 
nile şi orientarea şcolară ajustînd speranţele subiective la şansele obiective 
de reuşită specifice clasei, şi determinînd astfel auro-selecția candidaţilor 
la o formă de învăţămînt (supra-selecția candidaţilor proveniţi din clasele 
defavorizate) [Bourdieu şi Passeron, 1964 şi 1970]. 

Acţiunea pedagogică primară inculcă un ethos de clasă ca pe una dintre 
componentele capitalului cultural încorporat, înscriind în structurile subiec- 
tive categoriile (bunătate, onestitate, cuminţenie, ordine, echilibru, serio- 
zitate, hărnicie, inteligenţă, cultură, creativitate etc.) în funcţie de care 
agentul va fi clasat şi se va auto-clasa, mai întîi în structurile şcolare, iar 
apoi în cele sociale, ocupînd poziţia care „i se cuvine” din punctul său de 
vedere şi din punctul de vedere al celorlalţi [Bourdieu, 1989; Bourdieu şi 
Passeron, 1964]. 

Ca şi Durkheim şi Parsons, Bourdieu vede în familie un grup particular 
care construieşte o identitate particulară a individului. Spre deosebire, însă, 
de predecesorii săi, sociologul francez tratează, sub influenţa gîndirii mar- 
xiste, apartenenţa familială ca apartenenţă de clasă: familia inculcă, în 
calitate de cultură legitimă, o cultură particulară (arbitrariul cultural) a(l) 
clasei căreia i se subsumează. Bourdieu subliniază, în acord cu Berger şi 
Luckmann, importanţa fără egal, pentru orice tip de societate, a achiziţiilor 
primare dobîndite în familie (fiind transmis în calitate de model fără concu- 
rent, arbitrariul cultural pe care familia îl inculcă creează iluzia totală a 
legitimităţii) şi, mai mult, imposibilitatea de a neutraliza printr-o muncă 
pedagogică secundară clasamentele care rezultă din apartenenţa (munca 
pedagogică) familială. Munca pedagogică primară (educaţia familială) este 
în cea mai mare parte difuză şi practică, familia utilizînd mai ales o pedagogie 
implicită constînd în producerea unui habitus prin inculcarea non-discursivă, 
inconştientă a principiilor care nu se manifestă decît în stare practică: 


3.3.2.3.1. Într-o formaţiune socială determinată, munca pedagogică primară, 
căreia îi sînt supuşi membrii diferitelor grupuri sau clase, se întemeiază cu atît 
mai complet pe transferabilitatea practică, cu cît condiţiile lor materiale de exis- 

tenţă îi supun în mai mare măsură constrîngerilor practicii, tinzînd, astfel, să 
împiedice constituirea şi dezvoltarea aptitudinii pentru dominarea simbolică a 
practicii [Bourdieu şi Passeron, 1970: 200]. 


Conținuturile pe care ea le inculcă sînt deosebit de durabile şi se consti- 
tuie în bază de pornire pentru conținuturile pe care le inculcă orice muncă 
pedagogică secundară ulterioară. 


8.9.2. Şcoala ca instanță a acţiunii pedagogice dominante 
şi instrument de reproducție a structurii de clasă 


Bourdieu este considerat unul dintre reprezentanţii marcanţi ai curentului 
conflictualist (teoriei critice) în sociologia educaţiei (şcolii), alături de fran- 
cezii L. Althusser, Chr. Baudelot, R. Establet sau de americanii S. Bowles, 
R. Collins, H. Gintis. „Teoria critică” trebuie înţeleasă ca o alternativă la 
teoriile funcţionalismului consensual: ea conservă premisa unităţii funcţio- 
nale a societăţii şi a unui grad înalt de integrare a elementelor componente, 
dar renunţă la teza consensului ca mecanism al unităţii (solidarităţii) com- 
ponentelor în favoarea celei a concurenţei unor agenţi situaţi pe poziţii 
ierarhizate şi care urmăresc, fără a fi neapărat conştienţi de aceasta, aceleaşi 
mize (poziţiile superioare). Între cele două perspective „opoziţia este pro- 
fundă : ea vizează însuşi principiul inteligibilităţii acţiunii sociale” [Petitat, 
1982: 36]. Constituindu-se într-o teorie critică atît în raport cu societatea 
şi şcoala capitalistă, cît şi în raport cu funcţionalismul consensual — acuzat 
de a face apologia lor - teoriile conflictualiste nu mai consideră educaţia (şi, 
în special) şcoala ca factor al ordinii sociale, al emancipării şi progresului, 
ci ca instanţă a controlului social prin intermediul căreia sînt reproduse 
inegalităţile şi dominaţia. Aşa cum observă A. Petitat, chiar dacă se deose- 
besc sub multe aspecte, diferitele variante ale „teoriei critice” converg în a 
susţine aceeaşi axiomă generală: şcoala selecţionează şi ordonează cunoş- 
tinte, valori, indivizi, în funcţie nu de exigenţe de integrare generală, ci de 
raporturi de putere sau de exploatare între clase opuse. Şi, oricît se străduiesc 
să se distanţeze de funcţionalism, ele suferă de o tentaţie funcționalistă : 
principiul conservării ordinii sociale consensuale este metamorfozat în 
principiu al reproducţiei raporturilor conflictuale şi de dominație 1. 


1. J.-M. Berthelot [1983] observă că, în toate variantele sale, gîndirea funcționalistă 
implică finalismul ca fundament filosofic ; a spune la ce serveşte una sau alta dintre 

În societăţile diferenţiate, acţiunea pedagogică se constituie în cîmp 
autonom care are în centrul său instituţia şcolară. Şcoala presupune (1) 
agenţi specializaţi care dispun de (2) o autoritate explicit delegată şi juridic 
garantată (disimulată de multe ori în autoritate personală - charisma profe- 
sorului) care se exercită doar în (3) locuri şi momente determinate şi după 
(4) proceduri reglate, (5) de o formaţie omogenă şi (6) de instrumente 
standardizate şi controlate pentru a transmite o (7) cultură omogenă (cultura 
legitimă) într-o (8) formă codificată şi sistematizată (cultură „rutinieră”). 

Formă instituţionalizată a muncii pedagogice, munca şcolară are o pro- 
ductivitate specifică măsurabilă prin efectul de reproducție a habitusului 
produs, respectiv prin durabilitatea (faptul de a persista după încetarea 
muncii şcolare), franspozabilitatea (faptul de a putea fi reprodus în orice 
alt cîmp) şi exhaustivitatea (faptul de a reproduce complet în practicile pe 
care le generează arbitrariul cultural care a stat la baza constituirii lui) 
acestuia. Productivitatea muncii şcolare, ca a oricărei alte munci pedagogice 
secundare, este diferențială în raport cu grupurile sau clasele sociale: ea 
este dependentă de erhosul pedagogic (sistemul de dispoziţii cu privire la 
acţiunea pedagogică însăşi) şi de capitalul cultural (ansamblul „bunurilor” 
culturale care sînt transmise prin diferite acţiuni pedagogice) proprii grupu- 
lui sau clasei respective. Reuşita muncii şcolare este condiţionată de distanţa 
dintre cultura legitimă pe care o transmite (habitusul pe care urmăreşte să-l 
inculce) şi cultura încorporată anterior (habitusul anterior, mergînd regresiv 
pînă la habitusul primar) de cei asupra cărora se exercită (educați), cu alte 
cuvinte de gradul în care educaţia confirmă şi întăreşte achiziţiile anterioare 
sau vizează, dimpotrivă, conversia habitusului, substituirea lui cu un altul. 
Succesul şcolar al reprezentanţilor claselor dominante este mai probabil şi 
se realizează în condiţiile unei concentrări mai mici a acestora pe sarcina 
şcolară, dat fiind faptul că habitusul primar instalează un raport de fami- 
liaritate cu arbitrariul cultural dominant transmis în calitate de cultură şco- 
lară. Pentru reprezentanţii grupurilor şi claselor dominate, succesul şcolar 


instanţele educative (şi, în general, acţiunea educativă) sugerează faptul că aceasta 
este „inventată” pentru a servi la ceva; finalismul funcţionalist întîlneşte în acest 
punct voluntarismul pragmatic. În fapt, funcţionalismul pare a opera un raţionament 
inversat : conservarea ordinii (consensuale sau conflictuale) este prezentată în calitate 
de concluzie, deşi reprezintă premisa de la care se pleacă. Ea constituie finalitatea 
oricărui act educativ, iar necesitatea transmiterii/interiorizării culturii legitime şi a 


plasării fiecăruia dintre indivizi pe o poziţie legitimă decurge de aici. 

reprezintă totdeauna o problemă generată de distanţa mare între habitusul 
primar şi capitalul (resursele) cultural(e) moştenit(e), pe de o parte, şi capi- 
talul pe care însuşirea culturii şcolare îl cere, pe de altă parte. „Moştenitori” 
ai unui capital cultural compatibil cu cultura şcolară (dominantă), reprezen- 
tanţii grupurilor sau ai claselor dominante sînt prin aceasta „moştenitori” 
ai poziţiilor şcolare şi sociale superioare ; succesul (excelența) şcolar(ă) este 
pentru ei doar un act de consacrare: clasamentele şcolare reuşesc să-i 
determine să recunoască în ei şi în ceilalţi ceea ce ele spun că este fiecare. 
În cazul reprezentanţilor grupurilor sau claselor dominate, succesul (exce- 
lenţa) şcolar(ă) reprezintă condiţia indispensabilă pentru accesul la poziţii 
superioare şi echivalează cu o cooptare într-o clasă socială diferită de cea 
de origine, cu o a doua naştere (socială). Adeziunea la valorile şcolare şi 
încrederea în ideologia meritocratică sînt, de aceea, mai puternice pentru 
cei care îşi datorează poziţia socială şcolii (clasele mijlocii şi fracțiunea 
intelectuală a marii burghezii). 

Instituţia şcolară exercită importante funcţii cognitive şi funcţii de clasare 
a indivizilor (de selecţie a elitelor). Ea nu este, însă, o instituţie neutră, 
care produce clasamente în funcţie de „singura şi principala axă a perfor- 
manţei” [Parsons, 1964], întrucît, pe de o parte, cei care se prezintă la start 
nu se află pe poziţii egale, apartenenţa lor familială exprimînd o apartenenţă 
de clasă obiectivată în manifestări ale comportamentului exterior, dar mai 
ales încorporată în dispoziţiile subiective (habitus), iar, pe de altă parte, 
pedagogia elitistă utilizată - selecţia conţinuturilor şi a modalităţilor de 
transmitere care alimentează subînţelesurile şi în care modul de a spune 
(raportul cu limbajul) şi de a face (hexis corporal) sînt mai importante decît 
ce se spune şi ce se face - reprezintă un important obstacol în calea demo- 
cratizării învăţămîntului. Fără ca vreunul dintre agenţii implicaţi în funcţio- 
narea ei (politicieni, legislatori, administratori, cadre didactice, şcolari) să 
urmărească în mod necesar aceasta, şcoala poate funcţiona ca o imensă 
maşină cognitivă care, punînd în funcţiune categorii (atribute) şi acte (eva- 
luare, comparare) ale cunoaşterii, recunoaşte ca „dotați din punct de vedere 
şcolar pe cei care sînt mai bine dotați din punct de vedere social” şi operea- 
ză clasamente ce reproduc în forme specifice poziţiile iniţiale. Taxinomiile 
şcolare nu sînt decît forma eufemizată, şi care rămîne necunoscută ca atare, 
a ierarhiilor sociale. Aparenţa lor de neutralitate în raport cu originea so- 
cială a elevilor tinde să inculce în toate clasele sociale (dominante sau domi- 
nate) ignoranţa cu privire la caracterul arbitrar al culturii şi clasamentelor 

legitime şi face ca aceste clasamente re-produse să fie considerate ca pro- 
duse ale şcolii (meritului personal), recunoscute ca legitime şi luate ca punct 
de plecare pentru clasamentele sociale ulterioare, contribuind astfel la re- 
producţia structurilor sociale : 


Pentru „adevăratul” universitar, judecata Universităţii este judecata din urmă. 
Vedem astfel cum, în afara oricărui consemn expres şi chiar, de cele mai multe 
ori, împotriva intenţiilor celor care îi atribuie obiectivele şi ale celei mai mari 
părţi a celor care se presupune că le realizează, instituţia şcolară poate funcţiona 
ca o imensă maşină cognitivă, operînd clasamente care, deşi posedă toate 
aparențele neutralității, reproduc clasamentele sociale preexistente. Metafora 
maşinii, utilă pentru a evidenția funcţionarea globală a instituţiei, în mod normal 
ascunsă privirilor, nu trebuie, însă, să ne înşele: însuşi modelul maşinii care 
clasează, pe care l-am propus mai devreme prin intermediul diagramelor care 
prezintă logica transformării clasamentelor sociale în clasamente şcolare sau al 
clasamentelor şcolare în clasamente sociale, plasa chiar în centrul dispozitivului 
instrumente (clasele de adjective) şi acte (aprecieri) ale cunoaşterii. Funcţia 
cognitivă pe care o îndeplineşte instituţia şcolară, care ştie să cunoască şi să 
recunoască drept dotați din punct de vedere şcolar pe cei care sînt mai bine 
dotați din punct de vedere social, se înfăptuieşte prin nenumărate acte cognitive 
care, cu toate că sînt operate cu iluzia singularităţii şi cu convingerea neutrali- 
tăţii, sînt obiectiv orchestrate şi obiectiv subordonate imperativelor reproducţiei 
structurilor sociale, deoarece pun practic în funcţiune categorii ale percepţiei şi 
ale aprecierii care sînt produsul transformat al încorporării acestor structuri 
[Bourdieu, 1989: 80]. 


În condiţiile descrise mai sus, sistemul de învăţămînt îndeplineşte o func- 
ție de reproducție structurală, vitală pentru societăţile diferenţiate 1. Mobi- 
litatea socială datorată şcolii nu reuşeşte să neutralizeze integral apartenenţa 
originară (familială) de clasă, ea nu permite circulaţia liberă a indivizilor 
între clase sociale care funcţionează ca grupuri distincte şi ale căror limite 
se menţin, ci conduce la apariţia unor noi straturi în interiorul lor şi la 
fluidizarea limitelor acestora din urmă; şcoala nu determină o demo- 
cratizare reală a societăţii, ci doar o creştere a complexităţii structurii şi 
ierarhiilor sociale, în măsură să mascheze mai bine raporturile de forţă. 


1. Althusser [1970] merge chiar mai departe, afirmînd că şcoala reprezintă aparatul 
ideologic de stat dominant în formațiunile capitaliste dezvoltate. Şcoala, şi nu apa- 
ratul politic (democraţie parlamentară, vot universal şi lupta partidelor), a devenit 
aparatul ideologic numărul unu al burgheziei. Cuplul şcoală-familie a înlocuit cuplul 
biserică-familie în impunerea ideologică a sistemului capitalist. 

Dezvoltarea învăţămîntului (instituirea învăţămîntului general şi obligatoriu, 
prelungirea duratei şcolarizării, diversificarea filierelor) salutată de Parsons 
ca mijloc de democratizare a societăţii, se dovedeşte a nu fi decît o modali- 
tate de perpetuare şi întărire a dominaţiei : 


Trebuia să îmbrăcăm doliul după mitul „Şcolii eliberatoare”, garantul triumfului 
dobîndirii asupra prescrierii, [garantul triumfului] a ceea ce este cucerit asupra 
a ceea ce este moştenit, al înfăptuirilor personale asupra naşterii, al meritului şi 
al înzestrării asupra eredității şi nepotismului, pentru a înţelege instituţia şcolară 
în adevărul întrebuinţărilor sale sociale, cu alte cuvinte ca pe unul dintre funda- 
mentele dominaţiei şi ale legitimării dominaţiei. Ruptură cu atît mai greu de 
realizat, şi de impus, cu cît cei pe care ea îi vizează, adică producătorii culturali, 
sînt primele victime - şi, de asemenea, primii beneficiari - ai iluziei legiti- 
matoare [Bourdieu, 1989: 13-14]. 


Cîmpul şcolar este un cîmp autonom, orientat, mai mult decît oricare 
alt cîmp, către propria reproducție, dat fiind faptul că el deţine monopolul 
producţiei agenţilor însărcinaţi cu munca şcolară. Totuşi, el este supus acţiu- 
nii forţelor externe şi schimbării, iar societatea contemporană a adus nume- 
roase modificări în raporturile dintre cîmpul social şi cîmpul şcolar 1. Ana- 
liza este deosebit de dificilă, întrucît este vorba de procese în rețea şi nu de 
procese liniare. Schimbarea se explică prin luptele interne permanente ; 
acestea devin, însă, eficiente doar în condiţiile în care sînt susţinute de 
condiţii externe favorabile (de exemplu, cererea internă de posturi didactice 
şi luptele între actori pentru ocuparea diferitelor poziţii în cîmpul şcolar 
este susţinută de o cerere externă de diplome). Schimbările sistemului de 
învăţămînt se definesc în relaţia dintre structura sa internă şi schimbările 
externe care determină schimbări în raportul familiei, în calitate de client 
(consumator), cu şcoala. Printre factorii cei mai puternici ai transformării 
cîmpului şcolar se numără efectele morfologice, „creşterea volumului” în 
termenii lui Durkheim, respectiv orientarea unei populaţii din ce în ce mai 
numeroase către acest cîmp. Astfel, unul dintre fenomenele nou apărute în 
spaţiul social este faptul că familii aparţinînd unor clase (ţărani, artizani, 
mici comercianţi) pentru reproducţia cărora şcoala avea altădată puţină im- 
portanță, devin astăzi utilizatori consecvenţi ai ei, în scopul reconversiei 


1. Efectele sociale ale acestor schimbări sînt analizate în cap. „Classement, dâclas- 
sement, reclassement” al lucrării La Distinction. Critique sociale de jugement 
[Bourdieu, 1979]. 

(în termeni „clasici” am spune mobilitate structurală) la care le obligă 
schimbările structurale (economice, politice etc.); urmare a acestui fapt, 
categoriile pentru reproducţia cărora şcoala reprezenta instrumentul 
principal sînt nevoite să-şi intensifice investiţiile şcolare ; rezultă o cerere 
crescîndă pentru niveluri superioare de şcolarizare, diversificarea filierelor 
şcolare, apariţia unor forme noi de utilizare a învăţămîntului particular etc. 
Interesele familiei în ceea ce priveşte menţinerea unei poziţii într-un cîmp 
social, pentru ocuparea căreia intră în competiţie un număr tot mai mare de 
candidaţi, vin adesea în conflict cu „interesele colective ale clasei” dat fiind 
faptul că, în condiţiile date, numai o fracțiune a clasei se poate reproduce. 
Pentru a evita declasarea, familiile practică strategii extrem de diverse. 
Decalajul între aspiraţiile de reproducție a poziţiei şi performanţe se dove- 
deşte a fi în acelaşi timp un factor de subminare a structurilor existente şi 
un factor al inovației sociale. Reproducția şi schimbarea nu sînt reciproc 
exclusive, ci, dimpotrivă, se presupun reciproc [Bourdieu, 1979 şi 1987]. 


8.10. Sociologia educaţiei — „fundament al unei 
antropologii generale a puterii şi legitimităţii” 


Nu este deloc greu de sesizat faptul că teoria acţiunii pedagogice (educaţiei) 
elaborată de Bourdieu este o tentativă de sinteză a celor mai importante 
dintre teoriile precedente: concepţii foarte diferite cum sînt cele ale lui 
Marx, Durkheim, Weber, Piaget, Mead, Parsons, Schiitz, Goffman, Berger 
şi Luckmann, Garfinkel, Cicourel sînt citite una prin cealaltă, reinterpretate 
Şi „exploatate”. Cuplul de concepte habirus-cîmp social permite o serie de 
„punctări” teoretice importante: 1) înţelegerea acţiunii pedagogice (edu- 
caţiei) ca element constitutiv al oricărei structuri (organizări) sociale, ca 
răspuns la nevoia de legitimare/conservare structurală ; 2) sublinierea rolu- 
lui esenţial al acţiunii pedagogice primare (educaţiei familiale) în societă- 
tile moderne ; 3) înţelegerea persoanelor care suportă o acţiune pedagogică 
(educați) nu doar ca destinatari ai acţiunii unor agenţi ai socializării (educa- 
tori) şi nici doar ca subiecţi capabili să interpreteze lumea, ci ca agenți ai 
acțiunii practice, înzestrați cu structuri subiective (habitusuri) generatoare 
de practici organizate şi capabili de conduite simultan reproductive şi inova- 
toare ; ideea copilului-actor este înglobată într-una a copilului-agent al prac- 


192 ELISABETA STĂNCIULESCU 


ticii educaţionale ; 4) înţelegerea personalităţii nu ca ansamblu de structuri 
subiective, ci ca ansamblu de structuri încorporate, simultan subiective şi 
obiective, şi a educaţiei nu numai ca proces de subiectivare (individuali- 
zare) a obiectivului (socialului), ci şi ca proces de obiectivare a subiecti- 
vului ; în consecinţă educaţia este nu numai un proces de (auto)construcţie 
a unor structuri ale personalităţii, ci şi unul în care sînt produse continuu 
structuri practice (obiective). 

Bourdieu se îndepărtează de structuralism (Althusser) situînd explicit 
analiza instituţiei şcolare, şi, în general, analiza acţiunii pedagogice, într-o 
problematică teoretică ireductibilă la factori politici sau conjuncturali, şi 
insistînd asupra faptului că în structura şcolară (structura acţiunii peda- 
gogice) este prezentă, mergînd din aproape în aproape, întreaga structură 
socială. Rezultă că o sociologie a acţiunii pedagogice (educaţiei) este indis- 
pensabilă pentru elaborarea unei teorii sociologice generale : 


Astfel, sociologia educaţiei este un capitol, şi nu dintre cele mai puţin impor- 
tante, al sociologiei cunoaşterii şi, de asemenea, al sociologiei puterii - fără a 
mai vorbi despre sociologia filosofiilor puterii. Departe de a fi genul de ştiinţă 
aplicată, deci inferioară şi bună doar pentru pedagogi, pe care lumea s-a obişnuit 
să o vadă în ea, [sociologia educaţiei] se constituie în fundament al unei antro- 
pologii generale a puterii şi a legitimităţii : ea conduce, într-adevăr, la principiul 
„mecanismelor” responsabile de reproducţia structurilor sociale şi de repro- 
ducţia structurilor mentale care, întrucît sînt genetic şi structural corelate, 
favorizează necunoaşterea adevărului cu privire la aceste structuri obiective, iar, 
prin aceasta, recunoaşterea legitimităţii lor. Datorită faptului că, aşa cum am 
arătat în altă parte [v. Bourdieu, 1979] structura spaţiului social, aşa cum se 
observă în societăţile diferenţiate, este produsul a două principii de diferenţiere 
fundamentale, capitalul economic şi capitalul cultural, instituţia şcolară care 
joacă un rol determinant în reproducţia distribuţiei capitalului cultural, iar prin 
aceasta în reproducţia structurii spaţiului social, a devenit o miză centrală a 
luptelor pentru monopolul poziţiilor dominante [Bourdieu, 1989: 13]. 


Concluzie : Producerea eului 
şi construcția sociologiei 


Sociologia este, de obicei, definită ca ştiinţă a socialului. Dar ce este 
socialul? Poate fi el conceput pur şi simplu ca existenţă obiectivă, dată, 
asupra căreia se concentrează cercetătorul „neutru” ? Cu alte cuvinte, so- 
cialul reprezintă un obiect care este dat în acelaşi mod oricăruia dintre 
subiecţii potenţiali ai cunoaşterii sale ? Istoria sociologiei arată că, dimpo- 
trivă, ceea ce diferiţii sociologi desemnează prin „social” este o existenţă 
dublu construită într-un „efort” colectiv : ea este produsul experienţei coti- 
diene a actorilor obişnuiţi, pe de o parte, şi produsul experienţei cognitive 
a cercetătorului, pe de altă parte. Ca orice altă disciplină ştiinţifică, socio- 
logia îşi construieşte continuu obiectul. Trecerea în revistă a unora dintre 
cele mai cunoscute teorii ale socialului pune în evidenţă faptul că această 
construcţie a obiectului implică, în mod necesar, producerea unei cunoaş- 
teri, explicite sau implicite, cu privire la dobîndirea trăsăturilor de perso- 
nalitate care fac posibilă viaţa socială (colectivitatea organizată) la nivelul 
speciei umane. 

Analizele întreprinse pe parcursul acestei lucrări permit conturarea cîtor- 
va linii de evoluţie concomitentă a teoriilor socialului şi a teoriilor educaţiei. 


(1) Situate pe poziţii teoretico-epistemologice foarte diferite, concepţiile 
prezentate sînt, toate, în pofida unor interpretări reducţioniste la care au 
fost supuse de multe ori, tentative de a formula o teorie a socialului care să 
explice coerenţa, unitatea unor elemente aparent ireconciliabile (obiec- 
tiv/subiectiv ; formal (instituţional) /informal ; structură/interacţiune ; nivel 
macro-social/nivel micro-social ; colectivitate (societate)/individ ; gene- 
ral/particular/singular ; ordine socială/schimbare socială etc.), întrucît toc- 
mai articularea acestor elemente reprezintă nota definitorie a socialului. Să 
remarcăm, totuşi, că, pe măsură ce înaintăm în istoria sociologiei, teoriile 
socialului îşi deplasează centrul de greutate de la tema ordinii sociale consi- 

derată ca datum, la cea a unui „cosmos” social în curs de constituire, de la 
tema integrării consistente a individului într-o realitate structurată în insti- 
tuţii, la cea a participării sale la „efortul” colectiv de structurare (insti- 
tuţionalizare). Autorii de istorii ale sociologiei surprind această mişcare, 
indicînd o evoluţie de la teoriile funcţionaliste/structuraliste/sistemice la 
teoriile constructiviste, ale structurării. O astfel de deplasare implică o nouă 
modalitate de a înţelege opoziţiile menţionate. Să ne oprim, de pildă, la 
raportul - probabil cel mai controversat - dintre ordinea socială şi schimba- 
rea socială, respectiv dintre „statica socială” şi „dinamica socială”. Atunci 
cînd ordinea este înţeleasă ca datum, explicaţia schimbării sale trebuie intro- 
dusă oarecum din afară, „ordine” şi „schimbare” sînt două teme separate 
între care cercetătorul se străduieşte să descopere punți ; nu este de mirare 
că o astfel de logică a ştiinţei, care pleacă de la un principiu al distincției 
(societate/individ ; obiectiv/subiectiv ; ordine/schimbare) pentru a ajunge 
la un principiu al identităţii, dă naştere unor teorii incapabile să depăşească 
rupturile şi obligate să apeleze, în cele din urmă, la soluţii speculative ; 
acesta este mecanismul logic al teoriilor evoluționiste, de pildă. O analiză 
în termenii construcției lumii sociale conţine un nucleu logic care afirmă 
simultan identitatea şi contradicţia ; datul este, prin chiar structura şi modul 
său de funcţionare, procesualitate, şi nu supus unor procese, ordinea este 
schimbarea însăşi, şi nu obiect al schimbării... Evoluţia teoriilor explicative 
ale socialului constă nu doar într-o succesiune de teze care afirmă sau neagă 
ceva cu privire la realitatea socială, ci într-o modificare a logicii ştiinţei, a 
„modului de inteligibilitate a socialului”, pentru a utiliza o formulă care 
s-a impus în epistemologia contemporană [Berthelot, 1990 şi 19%; 
Passeron, 1991]. 


(2) Toate teoriile prezentate au, de asemenea, în comun faptul de a conside- 
ra acţiunea educativă ca fiind constitutivă socialului (indiferent dacă acesta 
este înţeles ca datum sau/şi ca proces) şi de a face din componenta dobîndită 
a personalităţii (din procesele educative în care ea este produsă) „cheia” 
depăşirii opoziţiilor pe care le-am amintit. Evoluţiile în planul teoriilor 
socialului sînt, însă, corelate cu evoluţii corespunzătoare în abordarea acţiu- 
nii educative. Analizele structuraliste/funcţionaliste/sistemice sînt făcute în 
termenii corespondenţei dintre structurile sociale şi structurile personalităţii 
(interiorizării/internalizării), ai finalităţilor dezirabile („funcţiilor”), ai ra- 
portului dintre „intrările” (inputs) şi „ieşirile” (outputs) din sistem, cu alte 
cuvinte, în termenii creării unei personalităţi „cerute” de exigenţele inte- 

grării sociale şi consensului (eul social) ; ele definesc educaţia ca sociali- 
zare şi îi limitează durata la primii ani de viaţă ai individului (mai puţini 
sau mai mulţi, în funcţie de gradul de diferenţiere şi complexitate a socie- 
tăţii), respectiv la timpul necesar şi suficient pentru a realiza integrarea 
individului în sistem ; în plus, ele presupun că, o dată interiorizată, struc- 
tura socială este continuu reactualizată (reprodusă) în practicile cotidiene. 
Analiza de tip constructivist pătrunde în sistemul educativ însuşi (deschide 
„cutia neagră”) şi caută mecanismele acestuia. Acest tip de analiză (micro- 
sociologică) este realizat în termenii aproprierii lumii sociale de către un 
individ capabil de discernămînt, în termenii reinterpretării, negocierii şi 
reconstrucției rolurilor, ai producerii simultane a eului total şi universului 
social; el implică teza potrivit căreia educatorul şi educatul sînt, în egală 
măsură, actori/agenţi ai acţiunii, capabili să selecteze, să prelucreze, să 
producă şi să comunice informaţie - în formă discursivă sau în formă prac- 
tică şi nu simpli mesageri (transmiţători), respectiv simpli receptori ai mesa- 
jului. Rezultă consecinţe importante privind durata proceselor educative şi 
actualizarea achiziţiilor obţinute pe această cale: biografia educaţională a 
individului se confundă cu traiectoria experienţelor sale colective, iar 
structurile subiective dobîndite (prin apropriere, şi nu prin interiorizare 
mecanică) sînt actualizate în forme adaptate continuu situaţiei. În acest 
context teoretic, problema pluralităţii şi a caracterului proteic al Sinelui în 
raport cu structura socială devine esenţială, iar educaţia constă nu numai în 
achiziţia unor structuri subiective „de suprafaţă” (cunoştinţe, valori/nor- 
me/reguli, roluri sociale) pe care subiectul le reproduce ca atare în practicile 
ulterioare, ci şi în structuri „de profunzime” (procedee interpretative, habi- 
tusuri) al căror potenţial generator permite adecvarea acţiunii la contextul 
„aici şi acum” al experienţei, la „cadrele” interacțiunii „faţă în faţă”, la 
structurile obiective ale unui cîmp social dat la un moment dat. 

În mod obişnuit, conceptele cu care operează sociologia sînt cele de 
socializare şi eu social (personalitate socială). Din perspectiva unei teorii a 
ordinii sociale înţelese ca datum, individul care îl interesează pe sociolog 
este, aşa cum a observat Durkheim, tipul mediu, normal, generic, al cărui 
comportament reproduce comportamentul colectivităţii. Producerea acestui 
tip individual (socializarea) îndeplineşte o serie de „funcţii” sociale: de 
transmitere/acumulare culturală (care include transmitere/acumulare de cu- 
noaştere), de pregătire a indivizilor pentru exercitarea unor roluri sociale 
(inclusiv a rolurilor profesionale), de alocare a sfarus-urilor sociale, de 

reproducere structurală sau/şi mobilitate socială. Educaţia este, în această 
perspectivă, mai degrabă un concept pedagogic decît unul sociologic, întru- 
cît principalele ei note de conţinut se referă la formele şi mijloacele de 
organizare a procesului de producere a personalităţii umane ; pentru socio- 
log, ea reprezintă o temă de interes doar în măsura în care este definită ca 
proces - mai mult sau mai puţin conştient, voluntar, organizat - de produ- 
cere a componentei sociale a personalităţii (eului social), cu alte cuvinte ca 
proces de „socializare metodică”. 

Totuşi, de la Durkheim încoace, sociologii observă că producerii eului 
social îi este asociată o evoluţie concomitentă a personalităţii pe o traiectorie 
singulară : individul „procedează” simultan la o identificare cu grupul şi la 
o diferenţiere în raport cu acesta, socializarea, ca proces de creare a fiinţei 
sociale, este, în mod necesar, corelată individualizării, ca proces de produ- 
cere a eului personal. Şi, pe măsură ce înaintăm în istoria sociologiei, 
interesul sociologilor este tot mai mult atras de procesele de diferenţiere şi 
individualizare. Din momentul în care se pune problema mecanismelor de 
constituire a ordinii sociale date, eul social şi socializarea devin insuficien- 
te. Devenirea, care împleteşte continuitatea cu originalitatea comportamen- 
telor, poate fi explicată numai dacă se ia în consideraţie unitatea tensionată 
a eului social şi eului personal (eul total), cu alte cuvinte, unitatea socializa- 
re/individualizare. Autori cum sînt P. Berger şi Th. Luckmann, E. Goffman, 
A. Cicourel ori P. Bourdieu au în vedere procesul de producere a eului 
total şi nu doar a celui social. Această evoluţie, identificabilă în planul 
analizei sociologice, nu se poate identifica, însă, şi la nivelul limbajului 
sociologic, care este marcat de ambiguitate: se vorbeşte în continuare 
despre socializare, insistîndu-se asupra dimensiunii sale active, constructive, 
atît în raport cu individul (idee asupra căreia insistă pedagogia modernă), 
cît şi în raport cu societatea însăşi, rezervîndu-se termenul „educaţie” pen- 
tru modalităţile mai mult sau mai puţin instituţionalizate de influențare a 
evoluţiei personalităţii ; în acelaşi timp, însă, se utilizează termeni ca „edu- 
caţie spontană”, „educaţie informală”, „pedagogie implicită” ş.a., care 
contrazic, practic, definiţia „clasică” a educaţiei. Se conturează, în litera- 
tura sociologică actuală (ca şi în cea pedagogică, de altfel), o tendinţă tot 
mai clară de a atribui termenului „educaţie” („acţiune pedagogică” la 
Bourdieu) o semnificaţie foarte largă, aceea de proces de producere a com- 
ponentei dobîndite a personalităţii umane (eului), cu alte cuvinte de proces 
continuu de producere, în experiența colectivă cotidiană, a eului total — 

înţeles ca unitate tensionată şi proteică a eului social şi a eului personal —, 
producere care implică unitatea proceselor contrarii de identificare şi dife- 
renţiere şi care au ca finalitate socializarea/individualizarea fiinţei umane, 
independent de modalităţile în care se înfăptuieşte acest proces. Acest con- 
cept foarte cuprinzător este, apoi, utilizat ca gen proxim pentru definirea 
unor clase particulare (educaţie formală, in-formală, non-formală ; educaţie 
familială, şcolară, comunitară, în grupuri de egali...). Aceasta echivalează 
cu a spune că se conturează în sociologia actuală o tendinţă de a face din 
conceptul educaţie (acţiune pedagogică) — şi nu doar din cel al socializării — 
un concept central al teoriilor explicative ale socialului. 


(3) În sfîrşit, toate concepţiile analizate aici insistă asupra dinamicii ponderii 
principalelor instanţe educative (familie, şcoală). Constatînd creşterea pon- 
derii educaţiei şcolare, ele subliniază, în acelaşi timp, importanţa educaţiei 
familiale, atît în biografia individuală, cît şi în constituirea socialului. To- 
tuşi, cu cît ne apropiem de sociologia actuală, modul de înţelegere a rapor- 
tului familie-şcoală evoluează de la apologia educaţiei şcolare şi postularea 
diminuării „funcţiei” educative a familiei la redescoperirea rolului de funda- 
ment şi de „far călăuzitor” al educaţiei familiale în raport cu evoluţiile 
individuale şi la relevarea faptului că ea este implicată fundamental în însuşi 
procesul de constituire a lumii sociale. Sintetizînd diferitele note prin care 
autorii prezentaţi caracterizează familia, se poate spune că prin identitățile 
extra-familiale ale membrilor săi, aceasta reprezintă punctul în care se 
„înnoadă” experienţe sociale foarte diferite şi că, tocmai datorită tipului de 
raporturi sociale, particularist şi bazat pe afectivitate, către care este orien- 
tată evoluţia sa, ea permite, mai mult decît alte grupuri, negocierea definiţiei 
situaţiei şi a rolurilor, reprezentînd un spaţiu privilegiat al reconstrucției 
ordinii sociale (schimbării sociale). 


* 


O observaţie se impune : evoluţiile menţionate nu implică o negare totală 
a teoriilor structuraliste/funcționaliste/sistemice de către teoriile construc- 
tiviste, nici în planul ipotezelor explicative generale şi nici în acela al con- 
cepţiei cu privire la educaţie. Numeroase teze cu privire la structura şi 
funcţiile sistemelor sociale, inclusiv ale sistemului educaţional, sînt asumate 
de sociologii constructivişti (ca atare sau cu nuanţările, completările, corec- 
turile rezultate din schimbarea logicii ştiinţei, despre care am vorbit mai 

devreme). Analiza sistematică a diferitelor teorii ale educaţiei (şi socialului) 
arată că pluralismul - care se poate identifica atît în succesiunea, cît şi în 
sincronia teoriilor sociologice [Berthelot, 1990] - nu exclude nici principiul 
cumulativităţii cunoaşterii şi nici transferurile reciproce. 


* 


Analizele prezentate aici arată că sociologia educației nu se mai poate 
limita astăzi la o sociologie a şcolii (aşa cum s-a întîmplat multă vreme) şi 
nici chiar la o sociologie a „modurilor şi proceselor de socializare”, aşa 
cum lasă să se înţeleagă unii autori [cf. Duru-Bellat şi Henriot-van Zanten, 
1992] şi unele iniţiative instituţionale (a se vedea, de pildă, comitetul de 
cercetare Modes et proces de socialisation din cadrul AISLF - Association 
Internationale des Sociologues de Langue Francaise). Ea este mai mult decît 
cunoaştere cu privire la un fapt social printre alte fapte sociale, la un cîmp 
relativ autonom al spaţiului social care se intersectează cu alte cîmpuri 
sociale, este cunoaştere cu privire la principiul însuşi al constituirii socia- 
lului ca realitate ontică şi ca obiect al ştiinţei. 

În această calitate, sociologia educaţiei reprezintă una dintre compo- 
nentele nucleului oricărei teorii a socialului. Reconsiderarea poziţiei sale în 
ştiinţa şi învățămîntul românesc nu prezintă importanţă doar pentru puţinii 
săi reprezentanţi, ci constituie una dintre condiţiile esenţiale ale producerii 
unei cunoaşteri ştiinţifice cu privire la realitatea socială românească şi ale 
elaborării unor programe politice - indiferent de domeniul vizat - care să 
genereze mai puţine consecinţe neaşteptate şi nedorite. 


DICŢIONAR 


Dicţionarul care urmează încearcă să sintetizeze - o sinteză rezultată, 
evident, dintr-o interpretare personală - teoriile analizate pe parcursul aces- 
tei lucrări. Conceptele, selectate în funcţie de criteriul forţei lor de sinteză, 
apar nu în ordine alfabetică, ci într-o ordine dictată de nevoia unor corelaţii 
logice. Se porneşte, astfel, de la cel mai larg concept macro-social al „sta- 
ticii sociale” (ordine socială) pentru a se ajunge la cel mai larg concept 
macro-social al „dinamicii sociale” (schimbare socială), trecînd prin alte 
concepte care vizează nivelul macro-social (structură, rol) şi nivelul mi- 
cro-social (situaţie, definiţie a situaţiei), raportul subiectiv-obiectiv (actor, 
agent, obiect), unitatea şi pluralitatea Sinelui (eu total, eu social, eu per- 
sonal), procesele educative (educaţie, socializare, individualizare, copil-ac- 
tor). Este indiscutabil că acest dicţionar ar putea cuprinde şi alţi termeni ; 
analizele efectuate în cele opt capitole ale acestei lucrări introduc treptat 
numeroase concepte utile în explicarea socialului pe care cititorul le poate 
repera consultind Indexul. 


Ordine socială - concept central al oricărei teorii a socialului, care indică faptul că 
elemente diferite se articulează într-un tot coerent; termenul „cosmos” social 
(în opoziţie cu „haos”) este, de asemenea, utilizat; expresia „ordine socială” 
desemnează regularitatea, generalitatea, coerenţa, continuitatea, relativa stabilitate 
şi, în consecinţă, caracterul relativ previzibil al comportamentului membrilor 
unei colectivităţi/societăţi ; ordinea socială poate fi analizată la două niveluri : 
(1) ca ordine normativă (instituţională) — nivelul macrosociologic — regularitatea 
comportamentelor decurgînd din conformitatea lor cu un sistem dat de valori-nor- 
me-reguli, concretizat într-un sistem de roluri (aşteptări) sociale, mai mult sau 
mai puţin explicite, cristalizate într-o formă simbolică (norme juridice, proverbe, 
aforisme, „porunci divine”) ; conformitatea este, în acest caz, dependentă de un 
sistem de constrîngeri (control), exterioare sau/şi interiorizate, care se exercită 
asupra individului [Durkheim, Parsons] ; (2) ca ordine interacțională (publică, 
morală, a întîlnirilor „faţă în faţă”) - nivelul microsociologic - regularitatea 
comportamentelor rezultînd dintr-un ansamblu de norme informale, subînţelese 
(„ceea ce toată lumea ştie”), dar care nu îmbracă, în mod obişnuit, o formă 
discursivă (lingvistică) [Goffman] ordinea interacţională este o ordine locală 

(situaţională, indexicală) ; ordinea socială este în acelaşi timp un datum şi un 
proces continuu de producere a acestuia în interacţiunea „actor” - „obiect” ; 
metafora construcției exprimă foarte bine această dublă natură [Schiitz, Berger şi 
Luckmann, Cicourel, Bourdieu] ; ordinea socială este, de fapt, o ordine practică, 
întrucît ea presupune (a) un aspect „corporal”, o materializare în elemente a 
căror existenţă este autonomă în raport cu individul şi care pot fi observate ca 
„lucruri”, şi (b) o dimensiune transformatoare ; ca ordine practică, ordinea 
socială este înfăptuită în experienţa cotidiană de agenţi concreţi („în carne şi 
oase”) aflaţi în „situaţii” concrete „aici şi acum”, care exercită asupra compor- 
tamentului lor o serie de presiuni (determinări), dar care, la rîndul lor, sînt 
transformate de aceştia [Garfinkel, Cicourel, Bourdieu]. 


Interacţiune - termen consacrat de reprezentanţii Şcolii de la Chicago (R.E. Park, 


E.W. Burgess, G.H. Mead, W.I. Thomas), care desemnează adecvarea reciprocă 
şi continuă a acţiunilor (comportamentelor) „actorilor”, aflaţi într-o „situaţie” 
interacţională pe care ei o definesc în termenii unui sistem de simboluri împărtă- 
şite ; interacţiunea presupune o relaţie ego - alter în care „actorul” interpretează 
(atribuie semnificaţii) atît comportamentului) Celuilalt, cît şi propriul(ui) com- 
portament, iar pe baza acestei interpretări îşi acomodează reacţia (răspunde) la 
comportamentul partenerului ; interacţiunea implică, aşadar, producere, prelucrare 
şi comunicare de semnificaţii şi „materializarea” acestora în conduite observabile. 


Instituţie socială - ansamblu de modele complementare de comportament „fixate”, 


obiectivate într-un ansamblu de norme şi aşteptări mai mult sau mai puţin ex- 
plicite (ansamblu de roluri sociale complementare) ; constituie nucleul ordinii 
sociale şi se prezintă individului ca un dat (realitate sui-generis) [Durkheim, 
Parsons, Goffman, Bourdieu]; pe de altă parte, însă, instituţia este rezultatul 
unui proces de instituționalizare, constînd în sedimentarea, acumularea, obiecti- 
varea în sisteme simbolice (limbaj) şi transmiterea cunoaşterii comune (constînd, 
cu alte cuvinte, în „tipificarea” acţiunilor şi persoanelor) [Schiitz, Berger şi 
Luckmann] care este o cunoaştere practică [Garfinkel, Bourdieu]; orice insti- 
tuţie implică un ansamblu de semnificaţii primare (roluri) şi un ansamblu de 
semnificaţii „de gradul al doilea”, cu funcţie de legitimare a rolurilor. 


Actor social - concept corelativ celor de ordine socială, instituţie socială, interac- 


ţiune socială; desemnează un individ capabil de comportamente regulate, coe- 
rente, relativ stabile, previzibile, al căror principiu nu este biologic (înnăscut), 
ci social (dobîndit) ; actorul poate fi privit ca: (1) individ capabil să se confor- 
meze la un sistem de valori-norme-reguli date (formale, instituţionale, explicite 
sau informale, subînţelese) care exercită asupra lui o constrîngere exterioară 
şi/sau una interiorizată ; (2) subiect capabil să producă, să recepteze, să pre- 
lucreze şi să transmită (să comunice) semnificaţii ale „obiectelor” materiale şi 
sociale - utilizînd pentru aceasta un sistem de simboluri (limbaj) — cu alte cuvin- 

te, un subiect al cunoaşterii „de simţ comun”, iar prin aceasta un subiect capabil 
să-şi acomodeze continuu comportamentul la „situaţie” şi să reconstruiască rolu- 
rile ; un actor este întotdeauna un ego în relaţie cu un alter ; caracterizîndu-se 
prin reflexivitate, ego poate fi simultan propriul său alter. 


Obiect - concept corelativ celui de „actor”; desemnează orice element (obiect 
material, individ, colectivitate, instituţie, valoare, normă, reprezentare etc.) pe 
care un „actor” îl identifică în afara sa, ca existenţă autonomă (realitate sui-gene- 
ris), şi în funcţie de care este orientată acţiunea (comportamentul) sa (său) ; 
„obiectul” devine un reper al comportamentului în măsura în care exercită asu- 
pra acestuia o constrîngere oarecare, exterioară sau/şi interiorizată, şi în măsura 
în care subiectul îi atribuie o semnificaţie ; în calitate de existenţă autonomă, el 
se prezintă subiectului ca datum ; în calitate de existenţă căreia acesta din urmă 
îi atribuie o semnificaţie, el este o construcție (inter)subiectivă şi culturală ; în 
orice moment al interacțiunii, „actorul” este simultan şi „obiect” pentru un alter 
(care poate fi, aşa cum am precizat mai sus, chiar el însuşi). 


Agent social — concept care desemnează un „actor social” considerat ca subiect al 
practicii, şi nu doar ca un subiect al cunoaşterii ; „simţul comun” este un „simţ 
practic”, în sensul că orice capacitate de a interpreta realitatea (de a produce, 
recepta, prelucra, transmite semnificaţii) se dobîndeşte şi se actualizează în 
experienţa cotidiană care este o experienţă practică, întrucît presupune un aspect 
corporal, observabil şi o dimensiune transformatoare ; a considera „actorul” ca 
„agent” permite, în opinia lui Bourdieu, depăşirea rupturii între „subiect” şi 
„obiect”. 


Situaţie - concept care vizează aspectul local (indexical) al „structurii sociale” 
(micro-structura) ; desemnează un ansamblu de „obiecte” articulate, organizate 
conform unui ansamblu de reguli fundamentale (principiu, cadru al experienţei) 
local, particular, „aici şi acum” ; acest ansamblu organizat de „obiecte” consti- 
tuie mediul (environment) acţiunii unuia sau mai multor „actori”, trasînd un 
„orizont” (un cadru) care limitează şi, în acelaşi timp, face posibilă şi orientează 
acţiunea ; prezentă ca dat în orice acţiune, „situaţia” este continuu (re)construită 
de „actorii” care îi atribuie semnificaţii (o definesc) şi transformată de „agenţii” 
practicii ; în experienţa sa socială un „actor” se află succesiv şi simultan într-o 
pluralitate de situaţii. 


Definiţie a situaţiei - concept elaborat de W.I. Thomas (reprezentant al Şcolii de la 
Chicago); desemnează ansamblul de semnificaţii pe care „actorul social” le 
atribuie „obiectelor” materiale şi sociale care constituie mediul (environment) 
acţiunii sale ; aceste semnificaţii sînt cele care orientează şi limitează raportul 
„actor” - „obiect” (dau sens acţiunii, o fac inteligibilă, „raţională”, „logică” 
pentru participanţi) ; definiţia situaţiei este biografic şi cultural determinată 
[Schiitz] ; orice interacţiune implică negocierea definiţiei situaţiei între parteneri 
[Goffman, Garfinkel, Cicourel] ; nici definiţia situaţiei şi nici negocierea nu 
implică în mod necesar activitate conştientă. 

Rol social - concept care exprimă raportul dintre „actorul social” şi „structura 
socială” ; desemnează un ansamblu de comportamente pe care le aşteaptă de la 
un „actor social” el însuşi şi ceilalţi actori sociali, în funcţie de poziţia ocupată 
de „actorul” respectiv în structura socială (de modul în care este clasat de ceilalţi 
şi se clasează el însuşi); sistemul de aşteptări decurge dintr-un ansamblu de 
valori-norme-reguli explicite, vizibile, formale, culturale, interiorizate de „ac- 
tori” pe parcursul procesului de „socializare” [Durkheim, Parsons, Bourdieu] ; 
actualizarea modelului de comportament interiorizat este dependentă, însă, de 
„Situaţie”, de ansamblul de reguli informale, locale („aici şi acum”) ale interac- 
ţiunii „faţă în fată” [Mead, Cicourel, Goffman, Bourdieu]; cu alte cuvinte, 
exercitarea rolului este dependentă atît de „structura socială”, cît şi de „definiţia 
situaţiei” pe care o elaborează partenerii ; rezultă că exercitarea rolului implică 
o „programare” anterioară a „actorului”, dar şi posibilitatea de a inventa o serie 
de „variaţiuni pe aceeaşi temă”, libertatea de a recrea rolul; rolul social defi- 
neşte „identitatea socială” a individului, dar el poate fi, de asemenea, numai 
„Jucat”, fără ca individul să se auto-identifice în personajul pe care îl inter- 
pretează ; „actorul” exercită o pluralitate de roluri, corespunzătoare diferitelor 
poziţii pe care le deţine în structura socială, dar şi pluralităţii „situaţiilor” pe 
care le experimentează. 


Structură socială - concept care desemnează principiul general - independent de 
contextele locale „aici şi acum” - de dispunere, de articulare, de organizare a 
„obiectelor” în spaţiul social, sau, cu alte cuvinte, principiul regularităţii, coe- 
rentei, stabilităţii comportamentelor membrilor unei colectivităţi/societăţi ; con- 
ceptul de structură socială operează la nivel macro-social şi nu poate fi conceput 
decît în corelaţie cu cel de „situaţie”, întrucît principiul general nu se manifestă 
decît în formele particulare de articulare situaţională a „obiectelor” ; structura 
socială se prezintă „actorului” ca un ansamblu dat de norme coerente şi relativ 
stabile de comportament (de poziţii/statute şi roluri ataşate fiecărei poziţii), ca 
ansamblu de clasamente (tipuri) de indivizi şi de acţiuni, prin intermediul cărora 
el este constrîns să se auto-claseze (auto-identifice) ; ea trebuie, însă, privită şi 
ca ansamblu de resurse pe care „actorul” poate conta pentru a face faţă „situa- 
tiei” şi a-şi duce la bun sfîrşit proiectele, întrucît, în calitate de principiu de 
organizare, ea răspunde nevoii sale de stabilitate, continuitate, inteligibilitate a 
acţiunii ; în această ultimă ipostază (de ansamblu de resurse), structura socială 
este continuu reinventată în practicile cotidiene ; rezultă că, în practicile lor 
cotidiene colective, „agenţii” înfăptuiesc simultan reproducerea structurilor — 
care constituie însuşi suportul, condiţia acţiunii lor - şi reinventarea acestora 
(schimbarea). 


Strategie - conceptul „strategie” nu trimite la o realitate concretă, el este un instru- 
ment teoretic (un „concept pe hîrtie”) utilizat ex-post de cercetător pentru a 
pune în evidenţă caracterul regulat, sistematic, coerent, orientat al acţiunii, care 
are toate aparențele unui demers raţional, conştient, în care „actorii” par să 

urmărească un scop, să îşi aleagă mijloacele adecvate, să evalueze rezultatele 
etapelor deja parcurse etc. ; şi totuşi, „logica” acţiunii nu este în mod necesar 
una de acest tip; „actorii” („agenţii”) acţionează sistematic, fără a elabora şi 
urmări, în practica lor cotidiană, proiecte coerente ; aparenţa strategică a acţiu- 
nii rezultă fie din biografia subiectului care a interiorizat „structurile sociale” 
[Bourdieu, 1980], fie din raportul nemijlocit al individului cu contextele („situa- 
tiile”) organizaționale [Crozier şi Friedberg, 1977]. 


Eu social (personalitate socială ; tip individual mediu, normal) - concept care de- 
semnează o componentă a personalităţii constituită din trăsături (comportamente) 
articulate într-o unitate relativ coerentă (care nu exclude, însă, contradicţiile) şi 
relativ stabile, comune majorităţii (dacă nu tuturor) membrilor unei colectivi- 
tăţi; exprimă raportul de identitate între individ şi colectivitate ; cu toate că 
presupune o serie de premise biologice, nu este înnăscut, ci dobîndit în contac- 
tul, direct şi/sau mijlocit, real şi/sau imaginar, prelungit şi/sau intens, cu colecti- 
vitatea (Altul generalizat) ; întrucît orice individ intră în astfel de contacte cu o 
multitudine de colectivităţi, personalitatea sa socială este multiplă; „eul social” 
asigură în primul rînd coeziunea, stabilitatea grupului, conservarea „ordinii 
sociale”, reproducerea „structurii sociale” ; el are, însă, şi rolul de a „nor- 
maliza” (în accepțiunea durkheimiană de generalizare a unui comportament, dar 
şi în accepțiunea etnometodologică de familiarizare cu un comportament) un 
comportament original şi de a-l fixa, stabiliza, obiectiva în instituţii; cu alte 
cuvinte, „eul social” este esenţial în schimbarea socială ; „eul social” nu este 
disociabil de „eul personal” decît în plan analitic; orice „actor social” trebuie 
înţeles ca unitate şi tensiune a acestor două componente. 


Eu personal (individual) - concept corelativ celui de „eu social”, care se referă la 
o componentă a personalităţii constituită din trăsături (comportamente) originale, 
care îl deosebesc pe individ de ceilalţi membrii ai colectivităţii ; exprimă rapor- 
tul de diferenţiere între individ şi colectivitate ; deşi presupun un ansamblu de 
premise biologice înnăscute, comportamentele originale ale individului sînt, de 
asemenea, dobîndite în experienţa sa socială ; definit întotdeauna în raport cu o 
anumită colectivitate, „eul personal” este, ca şi „eul social”, multiplu ; aspectul 
original al acţiunii individuale reprezintă o sursă de dezechilibrare a „structu- 
rilor sociale” date şi punctul de plecare al resemnificării lor sociale şi trans- 
formării acestora (schimbării sociale). 


Eu total (eu complet, aspect dobîndit al personalităţii) - concept care desemnează 
unitatea tensionată a „eului social” şi „eului personal” ; întrucît această unitate 
este produsă şi se actualizează în „situaţii” interacţionale diferite, eul complet 
apare în experienţă într-o pluralitate de ipostaze 1, uneori contradictorii. 


1. O sinteză a literaturii (filosofice, economice, psihologice, politice, matematice, chiar) 
cu privire la pluralitatea Sinelui întreprinde Jon Elster în The Multiple Self [Cam- 
bridge University Press, 1985]. 

Identitate socială - concept care desemnează modul în care un „actor” este clasat 
şi se auto-clasează (este definit de ceilalţi şi de el însuşi) în raport cu „structura 
socială” ; imagine de sine şi imagine publică a unui individ/grup care vizează 
apartenenţa la o colectivitate, setul de poziţii şi setul de roluri pe care le deţine ; 
„identitatea” arată cine este individul din punct de vedere social, modul în care 
este perceput „eul său social” de ceilalţi şi de el însuşi; în orice moment, 
oricare dintre indivizi posedă o pluralitate de identități sociale ; de asemenea, 
în cursul vieţii sale, el acumulează şi schimbă mai multe identități, în funcţie de 
„traiectoria sa socială” şi de „strategiile” sale identitare. 


Traiectorie socială (şcolară, migratorie, ocupaţională, familială, etc.) - concept care 
desemnează o înlănţuire de secvenţe în evoluţia socială a individului ; implică o 
dimensiune structurală şi situaţională (succesiunea poziţiilor şi „situaţiilor”), dar 
şi o dimensiune identitară (succesiunea „identităţilor sociale”). 


Socializare - concept care desemnează procesul de creare (producere) a „eului 
social”, a identităţii sociale a unui individ ; evoluţie a personalităţii individuale 
pe o traiectorie dependentă de traiectoria sa socială ; în sensul cel mai larg, 
„socializarea” este procesul prin care o fiinţă asocială — care nu stăpîneşte prin- 
cipiul (sensul) „structurii sociale” date şi nu se comportă în mod sistematic aşa 
cum o fac majoritatea membrilor colectivităţii - devine o fiinţă socială (cores- 
punde tipului individual mediu al colectivităţii) ; caracterul asocial al fiinţei 
poate fi evaluat în raport cu oricare dintre colectivităţile umane, iar din această 
perspectivă numai noul-născut poate fi considerat asocial, sau în raport cu o 
colectivitate determinată, orice fiinţă umană putînd fi socială în raport cu una 
sau mai multe colectivităţi şi asocială în raport cu altele; din aceste raţiuni, 
socializarea este un proces a cărui durată coincide, în societăţile moderne dife- 
renţiate, în schimbare rapidă şi care permit mobilitatea indivizilor, cu durata 
vieţii ; pentru oricare dintre indivizi, procesul socializării începe cu socializarea 
primară prin care un individ biologic, asocial în raport cu oricare dintre colec- 
tivităţile umane, dobîndeşte primul său „eu social”, prima sa „identitate so- 
cială” ; socializarea primară echivalează cu umanizarea individului ; de regulă, 
colectivitatea în contact cu care se realizează socializarea primară este familia ; 
ulterior, individul care posedă deja cel puţin un „eu social” (cel puţin o „iden- 
titate socială”) este supus unor procese simultane şi succesive de socializare 
secundară, în urma cărora dobîndeşte o pluralitate de „euri sociale” (o plura- 
litate de „identități sociale”); mecanismul prin care se realizează socializarea 
este interiorizarea/internalizarea/aproprierea „structurii sociale” („rolurilor”) 
în experienţa cotidiană, ceea ce înseamnă că subiectul „face ale lui” compor- 
tamentele organizate, stabile ale grupului ; reproducînd „structurile sociale” date 
în structurile subiectului (percepţie, observaţie, gîndire, mişcări corporale) so- 
cializarea asigură reproducerea lor în şi prin experienţa ulterioară a individului ; 
totuşi, interiorizarea „structurilor sociale” (ca şi actualizarea lor în acţiunea 
ulterioară a individului socializat) implică selecţie şi reinterpretare din partea 

„actorului” şi se produce întotdeauna într-o „situaţie” interacţională care pre- 
supune negociere ; procesul de interiorizare se realizează, practic, într-un con- 
text în care principiul de organizare socială apare mai mult sau mai puţin alterat, 
implicit, ambiguu, trebuind să fie explicitat în interacţiunea însăşi a „actorilor” ; 
reproducerea „structurilor sociale” în structuri subiective nu este, de aceea, 
niciodată absolut fidelă, iar socializarea lasă loc inovației. 


Individualizare - proces de producere a „eului personal (individual)” şi de dife- 
renţiere în raport cu „tipul social normal (mediu)” ; evoluţie pe o traiectorie 
originală trasată de caracteristicile personale ale subiectului, incluzînd aici şi 
caracteristicile sale genetice ; totuşi, procesul de individualizare nu se reduce la 
o dezvoltare a potenţialului genetic, independentă de „traiectoria socială” a indi- 
vidului ; diferenţierea se produce întotdeauna în raport cu ceva sau chiar contra 
a ceva social; direcţia şi limitele originalității comportamentului sînt conturate 
de acest „ceva” social în raport cu care se produce ; ca şi cele două componente 
ale personalităţii a căror producere o asigură, socializarea şi individualizarea nu 
pot fi separate decît la nivel analitic. 


Educaţie - proces de producere şi actualizare a „eului total” (aspectului dobîndit al 
personalităţii)” ; unitate şi tensiune a proceselor de „socializare” şi „indivi- 
dualizare” ; dimensiunea principală a educaţiei este socializarea : este educat 
un individ capabil să-şi orienteze în orice „situaţie” comportamentul în funcţie 
nu (numai) de nevoi, impulsuri, dorinţe etc. personale, ci în funcţie de un alter, 
prezent fie nemijlocit („faţă în faţă”), fie în formă interiorizată ; asumîndu-şi 
continuu roluri sociale, individul, ca unitate a „eului social” şi a „eului per- 
sonal”, le reinterpretează permanent, astfel încît educaţia poate fi definită ca 
proces de (re)construcție continuă a eului complet în experienţă ; structurile 
subiective rezultate au ca țesătură de fond „structurile sociale” interiorizate, dar 
prezintă „pete de culoare” aparte ; în experienţa ulterioară a individului, structu- 
rile interiorizate sînt actualizate cu aceste note particulare şi în forme adecvate 
„Situaţiei” ; rezultă că reproducţia „ordinii sociale” nu este niciodată absolut 
fidelă şi că ea implică totdeauna inovaţie ; altfel spus, educaţia nu are numai 
„Funcţii” reproductive, ci este o componentă a schimbării sociale ; definită ca 
transmitere intergeneraţională a culturii (cunoaşterii), educaţia reprezintă unul 
dintre momentele procesului de instituţionalizare [Mead, Parsons, Schütz, 
Berger şi Luckmann] ; privită ca interacţiune educat-educator într-o „situaţie” 
dată, ea poate fi analizată chiar ca proces de schimbare, întrucît conduce la 
sedimentarea, acumularea, obiectivarea în limbaj şi normalizarea unor comporta- 
mente, în efortul colectiv de a actualiza normele explicite (instituţionale) şi de a 
explicita normele implicite, ambigui ale interacțiunii. 


Copil-actor - concept care exprimă rolul activ al copilului (educatului) în procesele 
educative ; în calitate de actor, el este capabil nu numai să recepteze, ci şi să 
producă, să prelucreze şi să comunice semnificaţii, iar pe această bază să inte- 

riorizeze selectiv şi în forme personalizate „structura socială” ; mai mult, chiar, 
el utilizează această structură ca resursă în propriile „strategii” de acţiune, parti- 
cipînd la procesul de negociere a „definiţiilor situaţiei”, de actualizare şi re- 
creare a rolurilor, de explicitare a normelor implicite..., cu alte cuvinte, la 
procesul de schimbare a micro-structurilor. 


Schimbare socială - concept care desemnează procesul de modificare a „structurii 


sociale”, respectiv a principiului general de articulare a componentelor unei 
colectivităţi/societăţi, a clasamentelor (tipurilor) de indivizi şi activităţi ; schim- 
barea socială vizează, ca şi „structura socială” şi „ordinea socială”, aspecte 
macro-sociologice ; mecanismele sale trebuie, însă, căutate la nivelul micro- 
-structurilor („situaţiilor” interacţionale), unde „actori” educați (şi nu doar 
socializaţi) negociază şi reconstruiesc permanent rolurile şi, deci, principiul 
local „aici şi acum” al comportamentului lor ; trecerea de la schimbările produse 
la nivelul micro-structurilor („situaţiilor”) la schimbarea principiului general 
poate fi explicată, între altele, cu ajutorul conceptelor „eu total”, „pluralitate a 
Sinelui” şi „educaţie” ; comportamentele cristalizate, stabilizate într-o „situaţie” 
sînt franspozabile, pot fi reproduse în alte „situaţii”, iar purtătorul lor este 
„actorul” educat (eul complet) ; aşa cum sesizează Bourdieu, mecanismele re- 
producţiei şi cele ale schimbării sociale sînt în esenţă aceleaşi. 

